
Šie pasakojimai užsimezgė tikrovėje, tačiau drauge jie ir vaiz- 
duotės kūrinys. Knygoje nėra aprašomas tikrasis mūrinis 
daugiabutis, stovintis Odos miestelyje, o visi panašumai su 


realiais asmenimis — gyvais ar mirusiais — yra atsitiktiniai. 


Davidui ir Michaeliui 


We could dream, and keep bees. 


Van Morrison 


Užliūliuok mane 


Man keturiasdešimt, tiek pat, kiek Morisėjui. Netrukus ru- 
duo, mama sugrįžo namo į daugiabutį ' numirti. Ji - sušalusi, 
sulysusi, mažutė, perregima — kone nebepasikelia iš lovos, lau- 
kia mirties tai nugrimzdama į miegą, tai vėl iš jo išnirdama. 

Apklostau ją, kai ištrokšta, atnešu vandens. Palaikau už 
rankos, nubudusią sušukuoju. Įkalbinėju gerti iš ligoninės 
parsivežtus vaistus, bet ji atsisako. 

— Manau užteks tų vaistų, - kalba. - Daugiau nebegersiu. 

Nepristoju prie jos, atrodo, nieko jau nebepakeisi. Vis tiek 
tuoj viskas baigsis. Galas jau čia pat. 

Iš svetainės atsistūmiau krėslą aukštu atlošu. Kai mama 
miega, susigūžiu jame po pledu. Dienomis dar šiek tiek justi 
vasara — sakytum, jos užsiliepsnoja paskutinįkart prieš rude- 
niui viską paleidžiant pelenais ir puvėsiais. 

* Stivenas Patrikas Morisėjus (Steven Patrick Morrissey, g. 1959) — britų 
dainininkas, grupės „The Smiths“ vokalistas (1982-1987). — Čia ir toliau — 
vertėjos pastabos. 

** Mūrinis daugiabutis Odos miestelyje iškilo 1915 m., kai atidarius karbido ir 
cianamido gamyklą reikėjo spręsti gyvenamosios vietos stygiaus klausimą. 


Tai vienintelis tuo laikotarpiu pastatytas tokio tipo statinys, miestelio gy- 
ventojų vadinamas tiesiog „mūriniu namu“. 


Man patinka vėlyvo rugpjūčio vakarai, kai jau parsliūki- 
na tamsa, o mėnuo ritinėjasi kone persisvėręs per kalnų kete- 
rą. Nežinau, su tomis šviesiomis vasaros naktimis kažkas ne 
taip. Lyg būtų išskalbtos ne tuo režimu. 

Aš ilgiuosi rudens, lietaus barbenimo į stiklą ir tamsos 
su žiburiais, kuriais, rodos, lyg rankomis tepamais dažais kas 
būtų išterliojęs langą. 

Stebiu, kaip kambaryje lėtai kinta šviesa, kaip keičiantis 
paros laikui kiekvienas daiktas meta vis kitokius šešėlius. Re- 
giu, kaip tirštėja naktys, kaip apie uždegtas lempas bejėgiškai 
plakasi vabzdžiai. 

Vieną naktį nurveriu drugį ir suskliautęs jį rankose jaučiu, 
kaip šokčioja tarp delnų, desperatiškai iš vienos pusės į kitą. 
Paskiau jį paleidžiu. 

Nakčia per ausinuką klausausi senų „Smithsų“ dainų: 
„Back to the Old House“, „Stretch out and Wait“, „Asleep“. 
Žinau, kad tų dainų klausydamasis vėliau galvosiu apie mamą 
šiomis — jai paskutinėmis — gyvenimo dienomis. Užliūliuok 
mane, užliūliuok mane. 

Matau, kaip ji sumenko. Paliko visai mažutėlė it mergai- 
čiukė, lyg būtų apėjusi ratą — iš mergaitės tapusi moterimi, o 
tada atgalios — kol vėl atvirto į mergaitę. 

Bet ji ir dabar graži, man patinka stebėti ją, kai miega. Dailius 
jos veido bruožus. Liesas rankas, besiilsinčias ant užkloto, rankas 
su keistais kraujagyslių raštais ir tarsi plonyčio popieriaus oda. 

Pamažėle jos kūne skleidžiasi mirtis. Galas jau čia pat. 


Tuoj viskas baigsis. Mamos tuoj nebebus. Keletą dienų ir nak- 

tų ji plaukioja kažin kur tarp šio pasaulio ir anapus — iš ten 
jau niekas jos nebesugrąžins. 

Kaip susiklostė jos gyvenimas? 

Pamenu, ką Morisėjus kalbėjo apie gebėjimą jaustis pa- 
tenkintam. Jis pasakė, kad žmogus niekaip nebus patenkintas. 
Visą gyvenimą stengiesi, bet taip ir nepasiseka, nes nustumi 
šalin, kas svarbiausia, atidedi visa, kas reikšminga, laukda- 
mas tos ypatingos dienos, o ji taip ir neateina. 

Norėčiau apie tai paklaust mamos, bet liežuvis neapsiver- 
čia. Žodžiai per skambūs, tik paspringsiu jais ir prisibaigsiu 
pirmas. Net kad myliu, nesu jai pasakęs, nė tokio mažmožio 
išlement nesukaupiau drąsos. 

Nors myliu ją iš visos širdies. Myliu ją iš tikrųjų, myliu 
taip stipriai, kiek tik toks tipas kaip aš geba mylėt kitą žmogų. 

Ji nuostabiausia iš visų mano pažįstamų moterų. Nesu 
girdėjęs jos pikčiau minint kitus. Net išsiskyrusi su tėvu jo 
nė žodeliu nekeiktelėjo. O mano tėvas yra žmogus, apie kurį 
galėčiau atseikėti tiradą šlykštynių. 

Man tik duok pasiplūsti. O mama piktžodžiauti suvis negeba. 

Ji nuolatos aukojosi dėl kitų. Savo pačios gyvenimą nustū- 
mė į šalį ir net nesumojo pasvajoti apie tą neateinančią dieną. 
Aš ją amžinai apvildavau, bet ji man nepriekaištaudavo. Pa- 
laikydavo mane, kad ir ko imdavausi. 

Kurį laiką dirbau pašte, bet kadangi esu užsispyręs ir at- 
sisakiau dėvėti uniformą, mane norėjo išspirti. Paklausiau, ar 
turi ką prikišti dėl mano atliekamo darbo. Gal kas skundėsi, 


negavo pašto ar dar ką? 

Niekas nieko, tiesiog nešiodamas paštą privalėjau vilkėti 
uniformą, vaikščioti apsitaisius tamsiu kostiumu ir marškinė- 
liais man nebuvo leidžiama. 

„Čia ne šiaip marškinėliai, — paaiškinau, — čia manie- 
ji „Smithsų“ marškinėliai.“ Atkirto, kad jokio skirtumo, su 
marškinėliais pašto nešioti nedera, privaloma dėvėti unitor- 
mą. Bet kokiu atveju negalėjau vaikščioti įsikišęs saujos gelto- 
nųjų narcizų į užpakalinę kišenę. Čia jau tikrai nusižengiau 
reglamentui. Vaikščioti su puokšte narcizų užpakalinėje ki- 
šenėje nė už ką nebuvo galima. Privalėjau vilkėti uniformą. 

„Bet mano uniforma tokia, — atsakiau. — Ar dėl to, kad 
vaikštau su „Smithsų“ marškinėliais ir narcizais užpakalinėje 
kišenėje, kas nors liko be pašto?“ Išrėžiau, jog, mano galva, 
žmonių su narcizais kišenėje jie bijo kaip giltinės. 

Mane atleido. Tada mama nuėjo tiesiai pas pašto viršininką 
ir įkalbėjo vėl mane priimti. Po dviejų savaičių mečiau. Mama 
nieko nesakė. Nebuvo čia ką kalbėti. Buvau priverstas išeiti. 

Noriu pasakyt, kad paprastas darbas ne man, aš negaliu keltis 
septintą valandą, kad zaunyčiau nesąmones su žmonėmis, kurių 
nepakenčiu. Negaliu dirbt darbo, kur reikia turėti reikalų su tiek 
siaubingų žmonių ir dar klausinėti jų, ką veiks savaitgalį. /n 777 
life, why do I smile, at people who F'd much ratber kick in the eye? 

Vidurnaktis. Lauke šviečia pilnatis. Mama miega. Ką tik 
atnešiau jai stiklinę vandens. Atsigėrė ir vėl užsnūdo. Man top- 
teli, kad jeigu mama numirtų šiandien, tai jos mirties data be- 
veik sutaptų su princesės Dianos, tik praėjus metams nuo tada, 


kai toji užsimušė avarijoje Paryžiuje. Velniop tokį sutapimą. 

Mama dievino Dianą. Aš ją dėl to erzinu, prikaišioju, kad 
princesė tebuvo žiauriai nuobodi moteris, pertekusi svarų. 
Žinoma, Diana sykelį kitą nusidangindavo į trečiąjį pasaulį, 
kad vargšų vaikiukams paplekšnotų per skruostą ir su jais 
nusifotografuotų, bet tai darė išsipusčiusi „Chanel“, negi ne? 

Perskaičiau mamai, ką apie Dianą yra kalbėjęs Morisėjus: 
princesė per metus kosmetikai išleisdavo dvidešimt penkis 
tūkstančius svarų, bet argi šventieji taip elgiasi? Tarkim, argi 
Motina Teresė iššvaistydavo dvidešimt penkis tūkstančius 
svarų per metus kosmetikai? Jei Motina Teresė kosmetikai 
per metus būtų leidusi dvidešimt penkis tūkstančius svarų, 
būtų derėję kaipmat grąžinti jai tuos pinigus. 

Per ausinuką tyliai klausausi „Strangeways Here We 
Come“. Nežinau, kuris „Smithsų“ albumas man patinka la- 
biausiai. Priklauso nuo aplinkybių. „Ihe Oueen Is Dead“ — 
neginčijamai geriausias, „Ihe Oueen Is Dead“ yra geriausias iš 
absoliučiai visų albumų, bet ne visais atvejais. Šiąnakt „Stran- 
geways“ nenusileidžia. Šiąnakt klausysiuos vien „Strangeways“. 

Mama visą gyvenimą nekentė „Smithsų . Tiesiai šviesiai 
nėra pasakiusi, bet žinau, kad jų nekenčia. O aš vis tiek leis- 
davau savo plokšteles tokiu garsu, kokiu užsimanydavau. Bet 
ji nė sykio neprašė manęs pritildyt ar ką. 

Kartą jai štai ką pareiškiau: „Muzika — mano vienintelis 
draugas, muzika yra vienintelis mano kada nors turėtas drau- 
gas.“ Ji papurtė galvą ir mane apkabino. 

Mama taip ir nesuprato šito — kaip galima visiškai pra- 


smegti muzikoj ir viską aplink pamiršti. Prisimenu, kaip iš- 

girdau „Ihe Smiths“ pirmą kartą. Ką aš žinau, man rodos, 
tokio jausmo paskiau vaikaisi visą likusį gyvenimą. Betgi ne- 
kaltybę prarandi tik sykį, ar ne? 

Muzika — tai tarsi kvėpavimas. Kad ir koks nelaimingas 
jaučiuosi, - toks prislėgtas, jog giliau grimzt nebėra kur, — klau- 
sydamasis kai kurių įrašų, rodos, palengva arsiplėšiu nuo grindų 
ir imu kilti lubų link. Kažkur skaičiau, kad ir Morisėjui tas pat. 

„Muzika — tobulas narkotikas, - sako Morisėjus. — Muzi- 
ka geriau už kvaišalus.“ 

Radijuko laikrodis sumirksi 00:45. Mama per miegus su- 
dejuoja, iš to, kaip po vokais kruta jos akys, matau, kad sap- 
nuoja. Įdomu, kas dedas jos sapnuose. Ką sapnuoji, kai žinai, 
kad mirsi? Viską, kas buvo? Kas laukia? Tai, kas nesusiklostė 
gyvenime? 

Ji nubunda ir pažvelgia į mane. Išjungęs muziką nusišyp- 
sau jai. 

— Geras tu vaikas, — prataria. — Visada buvai geras vaikas. 

Paklausiu, ar nori dar gerti. Ji papurto galvą. 

— Tau bus tik geriau, kad jau numirsiu, - sako. 

Prašau jos taip nekalbėti, ji serga, visai nušneka. 

— Kai manęs nebebus, pagaliau gausi laisvę, — neklauso 
mama. — Galėsi išeiti, susitikinėti su merginom. 

— Baik, mam! - nukertu. 

— Aš tik noriu, kad rastum gerą mergaitę, kad rastum to- 
kią, kurią galėtum vesti ir sau laimingai gyventi. 

Ji taip ir neįsisąmonino. Laimingų porų nebūna. Parody- 


kit man laimingą santuoką — nusiųsiu sveikinimo telegramą. 

Parodykit darnią šeimą — stosiu tarnaut į Prancūzijos svetim- 
šalių legioną. 

Kas jau kas, bet mama turėtų suprasti geriau už kitus — 
juk išsiskyrė su tėvu, juk kovojo su juo pusę gyvenimo, o tada 
paliko, kad pati išgyventų. Į tokius ankštus rėmus įsprausta 
laimė ilgai netveria. 

— Kaip būtų gerai, jei susirastum mergaitę, - murma mama. 

— Miegok, - atsakau. 

Ji atsigula. 

Kažkuriam laikrašty skaičiau apie Morisėjų ir jo merginą. 
Jiems draugaujant toji mergiotė ištarškėdavo jųdviejų drau- 
gams, kas ir kaip jai su Morisėjumi klojasi, viską iki pat men- 
kiausių nemaloniausių smulkmenų. 

„Lyg būtume viešai išdžiaustę nešvarius skalbinius, — pa- 
sakė Morisėjus ir nutarė: — Tvarka, aš pasisotinau, man jau 
gana, ne taip viską įsivaizduoju.“ Ir nuo tada, ko gero, su 
niekuo nebesusitikinėjo. Gyveno vienišas. Praėjus keleriems 
metams pripažino: „Ką gi, gyvenu laikydamasis celibato.“ 

Aš gyvenu kaip jis. Esu vegetaras, susilaikau nuo santy- 
kių. Merginos neturėjau jau dvidešimt metų. Čia vienintelis 
galimas pasirinkimas. / wš// /šve my life as I will undoubtedly 
die — alone. Šiame pasaulyje tiek sekso ir taip skurdu jausmų. 
Daugeliui smegenys įtaisytos tarpkojy. 

Nepakenčiu, kai apie seksą kalbama vulgariai. Nepri- 
siverčiu blevyzgot šlykštynių apie seksą. Dziundzių peza- 
lai — taip tokias kalbas vadindavo bjaurybės pašto stuobriai. 


Dziundzių pezalai. Mane nuo jų vimdė. Gauja apsiseilioju- 

sių silpnapročių. Nė vienas iš jų nėra net girdėjęs apie „Ihe 
Smiths“. 

Mama sako labai norinti jaustis rami, kad bus kas manim 
rūpinasi ir myli. 

— Įsivaizduok tik, kaip būtų, jei susirastum sau mielą mer- 
gaitę, — svaičioja. 

Dieve, kalbėjom apie tai begalybę kartų. Ji baisiai užsigei- 
dusi anūkų. Va kur šaknys. Nenori, kad su manimi išmirtu- 
mėm. Jai norisi tąsos ir kad gyvenimas nesustotų. 

Trokštu iš visos širdies, kad būčiau lygiai toks, kokį ji 
mane geidžia matyti. Norėčiau nors kartą jos nenuvilti. Bet 
ką jai pasakyčiau, bet ką dėl jos padaryčiau, bet ką, bet ką 
pasaulyje, kad tik mirtų laiminga. 

— Turiu merginą, — tariu ir pačiam sunku patikėt, kad 
rimtai šitai sakau. - Turiu merginą, — pakartoju. 
— Turi? - perklausia mama pusiaugula įsitaisydama lovoje. 

Linkteliu. 

— Iki šiol tau nepasakojau, — riečiu. — Ji drovoka. 

— Betgi kaip puiku! — džiūgauja mama. - Nuostabu! Kuo 
ji vardu? 

— Marita, - meluoju. 

— Marita, — antrina mama. — Taigi nuostabu! Ar ji nuo 
mūsų fiordo? 

Tauškiu, kad jos tėvai kilę iš fiordo apylinkių, bet ten ne- 
begyvena. Ji gyvenanti čia, Odoje. 

— Papasakok man apie ją viską! 

Sumetu, kad dabar reikės meluot, riest ligi pamėlynavi- 
mo. Pagalvoju, kad sakoma, neva jei pakankamai ilgai me- 
luosi, galop tavim patikės. Teks tiesiog laikytis savo ir muilint 
ligi valiai. 

Pasakoju jai apie savo merginą — kuriu, skiedžiu, išsigal- 
voju, seku pasakas. Man atrodo, ji supranta, kad meluoju, 
tik nieko nesako, greičiausiai suvokia, kad meluoju, bet gir- 
di kaip tik tai, ką nori girdėti, todėl nepertaria. Please please 
please, let me, let me, let me, let me get wbat I want. 

— Kada galėsiu su ja susipažinti? — klausia mama. 

— Rytoj, — sakau galvodamas, kad laiko nebėra, galiu pais- 
tyt, ką paistęs, vis tiek išlipsiu sausas. Galas jau čia pat. Tuoj 
viskas baigsis. — Galėsi susipažinti su ja rytoj, mam. Ryt tau 


ją parvesiu. Dabar miegok. Gulkis ir miegok. 


Žiūriu į save veidrodyje, žvelgiu į kelis žilus plaukus smil- 
kiniuose, jie pereina į žandenas, beveik kaip kokios medžio 
rievės, tarsi suskaičiavęs pražilusius plaukelius galėtum nusta- 
tyti, kiek man metų. 

Plaukų nebešiaušiu taip aukštai kaip anksčiau. Susilaižau 
sruogą, krintančią per kaktą, bet praretėjusių kirpčių susi- 
kelti, kaip nešiodavau, nebeužtenka, nepadeda net želė. Be 
to, ne šitoj vietovėj plaukus keltis. Per tą lietų jų čia niekaip 
nepasistatysi. Zbe rain falls bard on this bkumdrum town. 

Nuotraukoje matyti, kad Morisėjus irgi senstelėjo. Jis nu- 
sikirpęs gan trumpai, tebeaugina žandenas, tačiau pradėjo 


nešioti „Cox“ batelius ir „Gucci“ švarkus. 

Velniai rautų, stilingas tas Morisėjus. Visada atrodė kla- 
siškai. Jis stilingesnis už visą popso industriją kartu sudėjus. 
Kai kurie teigia, neva iširus „Smithsams“ jis nusivažiavo, bet 
tegu nesapalioja. Jis vis dar pavaro taip, kad nieko neprikiši. 

Apsirengiu juodą kostiumą, juodus marškinėlius, užside- 
du akinius iš britų Nacionalinės sveikatos apsaugos tarnybos. 
Morisėjus tokius pat akinius užsidėjęs „Harful of Hollow“ 
viršelio nuotraukoje. Pirkau juos per oficialų „Ihe Smiths“ 
fanų klubą. Ko gero, tokius akinius pardavė tūkstančiams į 
mane panašių pusgalvių. 

Bet man nusišvilpt. Įsivaizduoju, kad čia tie patys akiniai, 
su kuriais tuokart buvo Morisėjus, jie man tikrai tinka. Be 
to, juos užsidėjęs mažiau matau, pasaulis netenka ryškumo, 
apsiblausia, kaip važiuojant mašina, kai pila taip pasiutusiai, 
kad valytuvai nespėja braukti vandens nuo priekinio stiklo. 

Užeinu pas mamą. Ji nubudusi. Susitariau su kaimyne, 
kad užbėgtų pabudėti prie mamos, su ta storąja, pravardžiuo- 
jama Burundžio Princese. Gal mamai kaip tik princesė dabar 
ir reikalinga. Kol manęs nebus, jiedvi galės sau pliurpti apie 
Dianą ir britų monarchijos ateitį. 

— Mam, einu parsivest savo mergaitės, — pranešu. 

Ji linkteli ir sukosėja. 

— Tuoj grįšiu, — priduriu. 

Diena karšta, laikosi šutra. Gelsva šviesa netrukus virs 
balkšva. Šią vasarą daug lijo. Žmonės verkšleno kaip pypliai, 
o man lietus patinka. Man patinka lietus ir nenusisekėliai 


politikai. Tada turi ant ko paburbėti, negi ne? Mums reikia 

kažkam priešintis, kažką niekinti, kažko nekęsti, kitaip vis- 
kas netenka prasmės. 

Užlipu ant mamos dviračio ir numinu į centrą. Jei rimtai, 
kur man ieškoti? Come out and find the one that you love and 
who loves you. Šūdas, ne taip lengva. 

Pasuku prieplaukos link, nedaug trūksta, kad pakliūčiau 
po mašinos ratais, su tais Morisėjaus akiniais beveik nieko 
nematau. Jaučiuos, lyg važiuočiau dviračiu dainos „Ihere Is 
A Light That Never Goes Our“ klipe. Vaizdas apsiblausęs, 
miglotas, neryškus. Akyse raibsta, šokčioja, dreba. Tai velnias, 
su tais akiniais nieko nematau. 

Čia ir yra jų gerumas. Paštą visad nešiodavau su jais. Taip 
išsisukdavau nežiūrėjęs į šlykščiąją Odą. Aš savaip regiu mies- 
telį, manoji Oda graži — purvina, apėjusi rūdim, senamadiš- 
ka, užtat graži. Nenoriu maryti tos kitos Odos, tos naujosios, 
kuri siekia būti Neoda. 

Kur man ieškoti? Kokios mano galimybės? Kiek žmonių 
yra šitame miestelyje? Aštuoni tūkstančiai? Aštuoni tūkstan- 
čiai negyvėlių? Aštuntajame dešimtmetyje savivaldybės taryba 
užsibrėžė, kad 2000-aisiais čia gyvens dešimt tūkstančių odie- 
čių. Nuo tada gyventojų skaičius tik mažėjo. Kaip kažin ką 
juokingas nutarimas. Kas gi čia norės gyventi, jei gali laisvai 
rinktis? Dešimt tūkstančių negyvėlių 2000-aisiais? Juokinga. 

Numinu iki autobusų stoties. Gal pavyks sutikti mergi- 
ną ne iš miestelio. Atvirai mąstančią, nežinančią, kas aš toks. 
Prirakinęs moterišką dviratį įeinu į vidų ir iš kiosko nusiper- 


ku limonado. 

Eina šikt, lyg vėl būčiau šešiolikos. Šešiolikos, nerangus 
ir įsibaiminęs. Visą gyvenimą buvau drovus ir neprieinamas. 
Visada buvau nusikalstamai baikštus. Visą gyvenimą rinki- 
nys savybių, kurios merginoms nepatinka. And time is against 
me now, and theres no one left to blame. 

Gurkšteliu limonado ir svarstau, ką reikės sakyti. Iš tiesų, 
ką sakysiu? Kaip man viską paaiškinti vos keliais sakiniais? 

Iš autobuso išlipa mergina ir plesteli prie vieno iš staliukų. 
Tyrinėju ją pro akinių viršų. Matau, kad tiktų, panaši į Ma- 
ritą. Ji turi ilgus raudonus plaukus ir greičiausiai yra iš fiordo 
apylinkių, atrodo taip, lyg būtų suskynusi krūvas obuolių. 
Galiu tiesiu taikymu drožt pas ją ir paklaust. 

O ko klaust? 

Nežinau, bet neturiu ko prarasti. Ne dėl savęs juk veliuosi, 
dėl mamos. Pasitaisęs švarką prieinu prie jos staliuko. Noriu 
užkalbint, bet nesurezgu nė žodžio. 

Stypsau sriūbčiodamas limonadą. Nepralemenu nė žodelio. 

Galiausiai ji pasikelia ir paklausia, ar nenoriu prisėsti. 
Tada nueina savais keliais. Iš mano gyvenimo. O, please, ful- 
fall me, otherwise, kill me. 

Draugavau su mergina, kai man buvo devyniolika. Staiga 
atsidūrėme prie jos durų, pamenu, snigo, buvo vasario naktis, 
visi kiti tą pat sekundę dingo, likom tik mes - ji, aš ir sniegas. 
Įėjom į jos nuomojamą kambarį, kur aš užsiplieskęs postrin- 
gavau apie Oskarą Vaildą. 

Tratėjau apie putlųjį senąjį Oskarą ir jo knygas, ir koks jis 


buvo šmaikštus savo šmaikštumo viršūnėje, ir kaip aš Oskarą 

baisiai mėgau, o kai jai galų gale atsibodo klausytis Vaildui 
giedamų ditirambų, ji prisitraukė mane ir pabučiavo. 

O aš pabučiavau ją. Būčiau įmanęs vesti ją ten tą pat se- 
kundę, geidžiau bučiuoti ją visą likusį gyvenimą, geidžiau 
tysoti ant tos sofos visą man likusį laiką, ji buvo tokia graži, 
tokia švelni. Bet ne taip viską suprato. Pamanė, kad siekiu tik 
permiegot su ja, ir tiek. Ji pamanė, jog viskas, ko aš noriu, — 
tik permiegot su ja. But I don't want a lover, I just want to be 
tied to the back of your car, to be tied to the back of your car. 

Autobusų stotyje pasirodo dar viena moteris. Ji kiek vyres- 
nė, apie trisdešimt penkerius ar panašiai. Šviesiaplaukė, nešasi 
krūvą plastikinių maišelių. Bus toji. Dabar aš pasiruošęs, pa- 
sitaisau akinius, delnu perbraukiu plaukus, aš esu Regis Krė- 
jus, paskutinysis iš garsiųjų pasaulio lėbautojų, Dieve, žengiu 
kaip herojus, aš - moterų viliotojas, aš esu :bis cbarming man. 

— Ar galiu prisėsti? — atsiklausiu. 

Ji nusipirko dešrelę su bandele. „Dieve, - šmėkšteli min- 
tyse, — ji valgo dešrelę, ji atgrasi.“ Ir kaip žmonės gali šitaip 
kimšt dešras? Bet man pasirodo, jog ji linkteli, ir aš prisėdu. 

Krenkščiu ir mikčioju, kažką burbu, dorai nežinau, ką 
veblenu. Savaime suprantama, pradedu visai prastai. Pats ne- 
suprantu, ką sakau. Išpyškinu ištisą tiradą, lyg būčiau koks 
ledinukų maišelis, kurį prakiurdžius viskas darda lauk be jo- 
kios tvarkos. 

— Tai ko tu iš manęs nori? - klausia moteriškė pilna burna 
čiaumodama dešrelę. 


— Parsivesti jus namo. 

Tada ji pakyla ir suklinka: 

— Nori, kad eičiau su tavim namo? 

Linkteliu. 

— Nesupraskit klaidingai, — teisinuos. — Galiu jums su- 
mokėti! 

Per tuos akinius laiku nepastebiu jos rankos, skruostą nu- 
diegia antausis. Atviru delnu, svilina kaip velnias. 

— Paršas! - suklinka moteriškė ir atsistojusi susiglobia savo 
maišiokus. 

Visi sužiūra į mane. Akių nepakeliu, bet žinau, kad visi 
spokso į mane. Aš su akiniais, per kuriuos negaliu nieko ma- 
tyti, bet kas iš to — 2ane juk, savaime suprantama, mato. 

Laukiamojoje salėje tylu, net spengia. Sėdžiu su savo li- 
monadu, lyg nieko nebūtų buvę. Nieko nebuvo, aš ramut 
ramutėlis, nieko nebuvo. Tik trokštu, kad žemė po kojom 
prasivertų ir mane prarytų. 

Svarstau, gal atsistoti ir užrikti: Ei jūs, paklausykite manęs! 
Šiandien aš skelbiu, kad gyvenimas tik ima ir nieko neduoda. 

Mąstau, kad jau galiu važiuoti sau atgalios pas mamą ir 
pranešti, kad mano mergina negali ateiti - jai teko dirbti, pri- 
reikė pas gydytoją ar dar ką, ją ištiko insultas, sugėlė bitė, 
nepajėgė, ją ištiko koma, ją užpuolė gauja apsisvaiginusių įsi- 
siautėjusių odiečių. 

Bet šitaip mamą pribaigsiu. Žinau, kad taip ją nužudysiu. 
Pagalvoju, kad per visą savo gyvenimą nesu padaręs nieko, 
dėl ko mama būtų nudžiugusi. Ničnieko. 


— Ar čia laisva? 

kit į paskutinį kopūstgalvį, didžioji dienos pramoga: žmogus 
kopūstgalvis! Absoliutus kopūstgalvis iš Odos! 
— Kas tau? - klausia žmogysta. 

Nearsakau. Jaučiu, kad dar kiek — ir apsibliausiu. Nuvy- 
liau mamą, vienintelį žmogų, kuriam rūpiu. 

— Tu gal su ledkalniu susidūrei, ar ką? — klausia prisėdu- 
sioji. 

Subaigiu limonadą ir įsispoksau pro langą. Diena graži — 
oras giedras, šviečia saulė, bet aš nieko nematau. Vaizdas ap- 
siblausęs. Užgulusi migla. 

Morisėjus yra pasakęs kai ką apie laimę. Jis sakė, kad laimė 
nėra vienalypė. Laimė gali būti suvalgyti ledų. Laimė gali būti 
Bernardas Maningas. Laimė gali būti senė, virstanti nuo asilo. 

Nežinau, dėl Dievo, nežinau. Aš pernelyg jautrus. Aš ne- 
sutvertas gyvent šitoj planetoj. Užtenka krepštelt ir sprogstu. 
I could bave been wild and I could have been free, but Nature 
played this trick on me. 

— Negali būti, kad taip blogai, — pasigirsta kitapus stalo. 

Pažvelgiu į ją pro akinių viršų. Jos plaukai gelsvi, tiesiai 
nukirpti sulig sprandu. Veidas dailios formos, lūpos didžiulės. 
Šalia riogso juodas nudrengtas lagaminas. Ji geria kavą. 

— Mano mama miršta, — pratariu. 

Pastačiusi puodelį ji sako, jog užjaučia dėl to. Nenorėjusi 


manęs skaudinti. 

— Tai nieko, — atsakau. 

Pasiteirauja, ar mama ligoninėje. Papasakoju, kad mama 
guli lovoje namie, daugiabutyje, ir netrukus mirs. 

— Kodėl tu ne pas ją? - klausia mergina. 

Atsakau, kad istorija ilga. Sakosi turinti laiko paklausyti, 
iki jos autobuso dar pora valandų. 

Žiūrėdamas į ją suvokiu, kad ji panaši į merginą, šokan- 
čią „Smithsų“ dainos „How Soon Is Now?“ vaizdo klipe. Jos 
bruožai tokie patys kaip merginos iš klipo. Sakau, kad ieškau 
mylimosios. 

— Kas neieško? — nusijuokia mergina. 

Man patinka tas juokas. 

Papasakoju, jog mama visąlaik labai norėjo, kad susirasčiau 
merginą, o aš visą gyvenimą taip ir prabuvau vienas. Nežinau, 
kodėl tai šneku visiškai nepažįstamam žmogui, bet šneku. 

— Neturėjau merginos per visą gyvenimą, - kartoju. — Nei 
merginos, nei žavesio. 

— Nė trupučio netikiu, — atkerta ji. 

— Kur jau, - burbteliu. 

„Kuo aš čia užsiimu?“ — topteli. Prakeiktai beviltiškas rei- 
kalas. Viskas beviltiška. Aš beviltiškas. Žavesio nė trupučio, 
teturiu tą savo drovumą. Sleep on and dream of Love, because 
its the closest you will get to love. 

— Ar būsi mano mergina? — paklausiu jos. 

Ji nusijuokia. 

— Gal mums nevertėtų taip skubėti? 


Ji nusijuokia. Sitas juokas man nepatinka. 

— Sorry, — tariu ir atsistoju, — tik nevykusiai pajuokavau. 

Grįžtu prie mamos dviračio. Sweetness, sweetness, I was 
only joking! Atsirakinu jį ir kaupiuosi nužudyti mamą. 

Parminsiu štai į daugiabutį, įeisiu į mamos kambarį ir šal- 
takraujiškai ją nudėsiu. 

„Mam, - tarsiu, — sorry, sorry, sorry, primelavau tau.“ 

Užšoku ant dviračio ir jau bemaž imu minti, kai išgirstu 
už nugaros šūktelint: 

— Ei, palauk! 

Atsisuku. Neryškiai matau manęs link bėgančią būtybę. 


— Kaip aš džiaugiuosi, kad su tavimi susipažinau, Mari- 
ta! — sako mama laikydama merginos ranką skreite. — Tu neį- 
sivaizduoji, kokia aš laiminga! Dabar galiu sau mirt - žinosiu, 
kad bus, kas pasirūpins mano vaikiu. 

Mama šypsosi ir gniaužia merginos ranką, kad net krum- 
pliai bąla. 

— Man atrodo, laikas tau pailsėt, mama! — sakau. 

Mačiau, jog valandų jau tiek, kad merginai netrukus rei- 
kės išeiti, jei nori spėti į autobusą. 

— Apkabink mane! — paprašo mama tariamos mano mergaitės. 

Jiedvi apsikabina. Nedaug trūksta, kad jas taip regėdamas 
apsiašaročiau. 

Mama kvotė ją panašiai kaip per tardymą, lyg mergina 
būtų pakliuvusi į policijos nuovadą pas maloningą budinčią 
pareigūnę. Ji atsakinėjo kaip išmanydama, tik kartkartėm 


pažiūrėdavo į mane pasitikrinti - linksiu ar purtau galvą. 

Bet susitvarkė pasakiškai, kūrė ir svaičiojo sau. Aš pir- 
mąkart suteikiau mamai laimės. Pirmą kartą padariau kažką 
tikrai gero dėl mamos. Sumetu, kad aš nebūčiau aš — viskas 
apskrita apgavystė. 

Mergina pasilenkia prie mamos ir pabučiuoja ją į kaktą. 
Matau, kad mama džiaugiasi, ji užsimerkia ir lėtai, palaimin- 
gai atsidūsta. 

— Kaip aš pavargau, — sako ji. - Kaip pavargau. 

Išlydžiu merginą į prieškambarį. 

— Ačiū tau, — tariu. — Neįsivaizduoju, kaip galėčiau atsidėkoti. 

Ji šypsosi. Kilstelėjusi ranką užkiša plaukus už ausies. Tas 
judesys nepaprastai gražus, gryna poezija, sakyčiau. Man vi- 
sais laikais patiko merginos, kurios taip daro — pakelia prie 
veido ranką ir subraukia už ausies plaukus. 

— Tau pasisekė — turi tokią nuostabią mamą, — sako mer- 
gina žvelgdama į mane. 

Tada ji nuima man akinius. Paprastai viduj su jais nebūnu, 
bet dabar per šitą sumaištį visai pamiršau juos nusiimti. 

— Ir tu nuostabus, ir tu, — taria ji ir paglosto man skruostą. 

Dabar matau gerai ir man topteli, kad ji iš tiesų panaši į 
merginą iš „Smithsų“ klipo. Tik truputį vyresnė. O „Smithsų“ 
dainos mergina man visais laikais labai patiko. Nežinau dau- 
giau nė vienos tokios gražios kaip ji. 

— Gal palydėt tave į apačią? - paklausiu paskubom. 

Paimu jos lagaminą ir nunešu laiptais žemyn. Kai jau sto- 

vim ant šaligatvio, atiduodu jai daiktus ir paklausiu, ar ras 


kelią į autobusų stotį, aš turįs grįžti pas mamą. Ji linkteli. 

— Viso! — atsisveikina ir nužingsniuoja gatve. 

Nulydžiu ją akimis. Ties gatvės viduriu ji atsisuka. 

— Klausyk! — rikteli. - Man irgi patinka „Smithsai“! 

Velnias! Apie „Smithsus“ nepasakiau jai nė pusės žodžio. 
Matyt, užmatė plokšteles ar plakatus mano kambaryje. 

Mane nusmelkia: O Dieve, pagaliau sulaukiau savo ga- 
limybės! Turiu ją vytis. Turiu sulaikyti. Turiu su ja pasikal- 
bėti. 

Tačiau staiga, rodos, ištinka stabas, mane sukausto keista 
baimė, būtų vieni juokai bėgte pasileisti paskui ją, pasivyti ir 
sulaikyti, bet stirksau vietoj. 

Stoviu lyg įkalras į asfaltą. Mąstau, jog pamiršau paklaus- 
ti, kuo ji vardu. Matau, kaip ji pasuka už kampo prie „Do- 
mus“, galvoju, kad nieko apie ją nežinau ir kad dabar jau per 
vėlu, tuoj bus suvis vėlu. 

Viršuje manęs šaukiasi mama, jai negera. Įeinu pas ją ne- 
šinas stikline vandens. Pamatau, kad ant grindų privemta ir 
prikraujuota. 

— Kas čia dabar? — klausiu. 

— Nežinau, - atsako ji. 

— Ar iškviesti gydytoją? — teiraujuos. 

Ji atsisako. Gydytojai ją kiaurai išilgai švietė ir fotografavo, 
visą subadė adatom ir kaniulėm, ėmė kraujo tyrimus, darė 
kardiogramas ir rentgeno nuotraukas. Gydytojai jau niekuo 
nebegali jai padėti. 

— Aš tokia laiminga, — sako mama. — Kokią nuostabią 


mergaitę susiradai. 

Ji vėl atsigula ant pagalvės ir užsimerkia. Atsinešu kuo 
pavalyti. Tada atsisėdu į krėslą ir pažvelgiu pro langą. Šviesa 
lauke aštri, gryna balta šviesa šiandien išryškina viską, tokią 
dieną niekas nieko nenuslėps. 

Nebent aš. 

Galvoju apie merginą. Čia atsirado, čia ir pradingo. Da- 
bar rodos, lyg jos apskritai čia nebuvo. 

Šiandien ta diena, kai mirs mama. Paskutinę rugpjūčio 
dieną. Tą pačią dieną, kai mirė Diana. Tik Diana žuvo šimtų 
kilometrų per valandą greičiu. O mama miršta taip neapsa- 
komai lėtai. 

Bet šiandien toji diena. Žinau tai. Matau iš to, kaip atrodo. 
Jau bemaž apleido šį gyvenimą. Tūnau sau krėsle suvokdamas, 
kad po kelių valandų mamos nebebus. Netrukus jos kelionė 
baigsis. Užliūliuok mane, užliūliuok mane, užliūliuok mane. 

Jai mirus numinsiu į gėlių parduotuvę, nupirksiu glėbį le- 
lijų ir išbarstysiu jas po miegamąjį. Ant mirusios mamos, ant 
lovos ir ant grindų, visai kaip „Ihis Charming Man“ klipe. 
Mamą ten anapus pasieks gyvenimo kvapo dvelksmas, ta iš 
žiedų sklindanti poezija, tas paskutinis jos vienturčio sūnaus 
atsisveikinimas. 

Tada apsivilksiu kostiumą, užsidėsiu Morisėjaus akinius 
raginiais rėmeliais ir išeisiu, išeisiu į pasaulį lyg aklasis, tiesiog 
eisiu, eisiu. Eisiu tiek toli, kiek tik reikės, kad surasčiau tą mer- 
gaitę, nors nežinau, kur ji gyvena, ir net kuo vardu — nežinau. 

O kai galiausiai nueisiu taip toli, kad ją surasiu, nusiimsiu 


akinius ir dar kartą paklausiu: ar būsi mano? 

Burundžio Princesė 


Ją vadino Burundžio Princese, mat niekaip nebūtum patikė- 
jęs, kad ji jautė bent menkiausią saiką. Kimšo bet kokį akira- 
tin pakliuvusį maistą ir saldumynus. O pakliūdavo nemažai, 
kadangi dirbo „Mėsainių rojuje“ Odos centre. Rijo, lyg būtų 
buvusi kiauras maišas, tad imta šmaikštauti, kad galų gale iš 
stačios virto gulsčia. 

Tiesa, ją taip praminė pagal žuveles, kadaise laikytas dau- 
giabučio kaimynų. Tos rūšies žuvelės vadinosi Burundžio 
princesės ir pasižymėjo tuo, jog viską sušniaukšdavo, kad ir 
kiek jas šertum. Jos niekad nepasisotindavo, bet gal taip būna 
visoms akvariumo žuvelėms — jos suka ir suka ratus nieko 
nenutuokdamos apie tikrąjį pasaulį išorėje, nejaučia ribų ir 
nesusigaudo, kada išmintinga sustoti. 

Šiaip ar taip, tos žuvytės išstipo, kai kažkuriam iš vaikų 
į rankas pakliuvo pašaro dėžutė ir jis nudrožęs prie akvariu- 
mo vienu užvertimu subėrė ją visą. Kai tėvai tą popietę grį- 
žo iš darbo, rado visas žuveles sustingusias, pilvais aukštyn 


plūduriuojančias vandens paviršiuje — jos prisisprogo, bet to 

nesuprato, nesuvokė, greičiausiai galavosi žvėrišku alkiu, ligi 
išgaišo berydamos. 

Žmonės juokavo, kad vieną dieną užsukę į „Mėsainių rojų“ 
ir Burundžio Princesę ras tokios pat būklės - plūduriuojančią 
pilvu aukštyn suvožtinių, dešrelių ir traškučių jūroje. Anot 
ją pažinojusiųjų, nei ji sirgo, nei ką, tiesiog valgė, valgė, tas 
jos rijimas buvo nepažabojamas, maistas jai teikė paguodos, 
kalbėjo anie, ji - nelaimingas žmogus. Nesusigaudo, ar yra 
alkana, ar liūdna, pasisotinusi ar pavargusi, tad ir valgo, kad 
jaustųsi gyva. Žmonės apgailestavo, kad ji tiek kemša, mat 
šiaip Burundžio Princesė buvo visai šauni moteris. 

Širdyje ji šauni mergiotė, kalbėjo, tik sunku tą įžvelgti, 
kai šitaip apsilašiniavusi. Ji išmėgino visas lieknėjimo prie- 
mones — dietą, sportą, akupunktūrą, grūdų dribsnius, liek- 
ninamuosius miltelius, Kembridžo mitybos planą. Tiesą sa- 
kant, porą kartų liedama prakaitą, per vargus ir kančias, ji 
šiaip ne taip buvo atsikračiusi septynių aštuonių kilogramų, 
bet paskiau pasijusdavo tokia patenkinta, kad apdovanoda- 
vo save teise pavalgyti daugėliau, ir kilogramai bemat ataug- 
davo. 

Lapkritį žurnalas moterims KK aprašė Burundžio Prin- 
cesę per tris puslapius — ji kreipėsi į savaitraštį, prie laiško pri- 
dėjo savo nuotrauką ir nurodė telefono numerį, kad pakliūtų 
į rubriką „Atsinaujink“. Antraštė bylojo: Mai Brirt (29) - Big 
is beautiful. Į straipsnį buvo įdėtas mažytis Burundžio Prin- 
cesės atvaizdas prieš ją aprengiant, sušukuojant ir padažant. 


Toje nuotraukoje ji stovėjo išsitiesusi, rankas nukorusi prie 

šonų ir atrodė klaikiai nusiminusi, tarsi jai būtų suverstos 
visos pasaulio bėdos, ir jas privalu įveikti iki pietų. 

Kitose nuotraukose matei atsinaujinusią, sveikesnę, spal- 
vingą ir gyvybingą moterį. Odos parduotuvėms teko skam- 
binti ir užsiprašyti to XX numerio papildomai, visiems knie- 
tėjo pamatyti nuotraukas ir paskaityti apie Burundžio Prin- 
cesę. Gyvenimas didis, — rašė ten. — Šiuolaikinis gyvenimas 
šaukte šaukia ryžtis dideliems užmojams. Mai Brit - stambi ir 
žavi moteris, kuriai kilogramai dera. 

Burundžio Princesė žurnalui papasakojo dažnai jausda- 
vusi, kad antsvoris lyg mūro siena skiria ją nuo aplinkinių. 
Pasitaikydavo, kad ji nekeldavusi kojos iš namų, mat žinojo, 
jog apie ją kalba ir ją aptarinėja. Ji žvelgdavusi į save veidro- 
dyje ir nesuprasdavusi, kas per žmogus jame matyti. Taigi 
užsimaniusi atsinaujinti ir taip pademonstruoti, jog galima 
atrodyti žavingai, nors ir sveri per daug. 

Ir visi sutiko, kad tose KK nuotraukose ji tikrai stilinga, 
pribloškiamai žavi, kaip buvo parašyta vienos iliustracijos 
paantraštėje. Tie osliečiai neblogai pasidarbavo. Išpuošė jai 
derančiais marškinėliais, palrais, kostiumėliais ir suknelėmis. 
Sutvarkė plaukus, sukūrė naują akis išryškinantį makiažą 
ir parinko tinkamą lūpdažį, kad pabrėžtų, kokios iš tikrųjų 
gundančios jos lūpos. 

Išėjus žurnalui žmonės mažumėlę pasijuokė iš Burun- 
džio Princesės, tačiau visi manė, kad ji kietai suskėlė šitaip 
pasirodydama KK puslapiuose. Kai grįžo namo, nė vienas jos 


nebedergė ir nebežiūrėjo kaip į klounę, ji liovėsi prieš savo 

valią buvusi komediantė, kuri kas vakarą nužengia į sceną 
„Mėsainių rojuje“. 

Burundžio Princesei gyvenimas sušvito naujomis spalvo- 
mis. Ji ėmė pirkti tokio stiliaus drabužius, kokie, kaip buvo 
nustatęs pokyčių kolektyvas, jai labiausiai derėjo, taip pat 


laisvais nuo darbo vakarais užsukdavo į užeigas. 


Kartą ji sutiko Adamą Bodorą, į Norvegiją pabėgusį bosnį, 
kuris ką tik buvo perėmęs „Povo“ kavinę, kad ją suremon- 
tuotų ir paskiau pats atsidarytų. Adamui Bodorui Burundžio 
Princesė krito į akį, vos ją išvydo. 

Jam paprasčiau, aiškino vėliau žmonės, juk jis matė tik tai, 
ką iš jos padarė per tą atsinaujinimo akciją. Nežino, kaip ji atro- 
dė prieš važiuodama į Oslą. Nematė, kokio iš tiesų ji storumo. 

Juodu įsišnekėjo vieną vakarą „Lydytojo“ bare, ir Adamas 
Bodoras pakvietė ją į kavinę, kurią tuo metu naujai įrenginė- 
jo. Nors jis ne sykį skambino ir prašė užsukti, užtruko kelias 
savaites, kol Burundžio Princesė sukaupė drąsos ten pasiro- 
dyti. Tačiau tą vakarą jie ilgai plepėjo, kol jis virtuvėje gami- 
no ir patiekė jai vakarienę — savų kraštų patiekalą. 

Adamas Bodoras jau buvo neblogai pramokęs norvegų, 
taigi juodu galėjo šnekučiuotis apie viską, kas pakliūva. Ir 
juokėsi, ir surimtėdavo. Burundžio Princesė įsimylėjo. Sutiko 
vyrą, kuriuo galėjo besąlygiškai pasitikėti. Tačiau iki galo to 
pripažinti sau ji nenorėjo. Ir nesuprasi, ar jis iš tikrųjų taip 
baisiai pametęs galvą dėl jos, kalbėjo žmonės, ar jam tiesiog 


reikia „pagalbos ir prieglobsčio“, kad galėtų likti šalyje. Gali 

būti, kad turi žmoną ir šeimą ten Bosnijoj, kas gi mums pa- 
sakys, tauškėdavo. 

Pažinojusieji Burundžio Princesę porino, esą, ji labiausiai 
baiminosi, kad Adamas bus pamilęs jos išvaizdą, pasikeitusią 
nuo tada, kai dalyvavo žurnalo akcijoje. Kad jis įsimylėjo jos 
išorę, sukurtą gudragalvių Oslo stilistų, o ne ją tokią, kokia 
buvo iš tikrųjų. Todėl ji nutraukė ryšius su Adamu Bodoru 
mažne dar nespėjus niekam tarp jųdviejų užsimegzti. 

Be to, ji vėl ėmė rengtis senaisiais drabužiais, įniko val- 
gyt, kad užsimirštų, ir priaugo daug svorio. Ji apkiauto, nie- 
kur nebesilankė, atvirto į būtybę, kurią žmonės prisiminė iš 
priešžurnalinių laikų. Burundžio Princesė grįžo į savo akva- 
riumuką, plakė liežuviai. Adamas Bodoras nieko nesuprato. 

Jis keletą kartų lankėsi „Mėsainių rojuje“, bandė su ja pa- 
sikalbėti, bet ji kalbėtis nepageidavo, sakydavo, kad jai reikia 
dirbti. Adamas Bodoras buvo mandagus žmogus, nenorėjo 
kelti scenų, tad tiesiog atsitraukdavo, kaip atsitraukia šuva, 
užgautas šeimininko. 

Tačiau jis rašė ilgus meilės laiškus, įrašinėdavo romantiš- 
kas žinutes atsiliepus jos telefono atsakikliui, siuntinėjo mažas 
paties įvyniotas dovanėles. Niekas negelbėjo. Ji paprasčiausiai 
jo nematė. Kai jis lūkuriuodavo jos prie „Mėsainių rojaus“ ar 
prie daugiabučio, nesileisdavo į šnekas. 

Kuo atkakliau mergina į jį nežiūrėjo, tuo įnirtingiau jis 
jos siekė. Vieną dieną laukujus daugiabučio laiptus jis nuklo- 
jo gėlėmis. Rožių upė driekėsi nuo jos durų iki automobilio, 


kuriame jis laukė. Kai išžengė pro duris ir išvydo pražydusį 

taką, ji buvo su akiniais nuo saulės. Kilstelėjusi akinius pama- 
tė automobilyje sėdintį Adamą. 

Tada Burundžio Princesė susileido. Šyptelėjo sau, priėjo 
prie jo ir pakvietė į svečius. Ji išvirė kavos, pašildė bandelių, 
paleido muziką. Adamas paklausė, kodėl jo vengianti, kodėl 
nenorinti būti su juo. 

— Ar turi kitą? - kamantinėjo. 

— Tu nieko nesupranti, — atsakė ji. 

— Aš tave myliu, — tarė jis. - Tą aš suprantu ir tik tiek man 
terūpi suprasti. 

Ji nudelbė akis, nieko neatsakė. 

Adamas Bodoras taip pat nesumojo, ką reikėtų sakyti ar 
daryti. 

— Ar myli mane? — paklausė. 

Ji neatsakė, spoksojo į stalo paviršių. 

— Ką gi, tuomet dėkoju, - tarė jis. - Buvo malonu. 

Ber taip ir liko sėdėti. Juodu susijuokė. 
Iš kolonėlių pasigirdo nauja melodija. 

— O, kaip gražu! - prabilo ji. 

— Pašokim? 

Juodu susikibo, šoko. Jis jautė prišlijusį jos minkštą kūną. Jie 
palengva sukosi grindimis, glaudžiai susiviję tą vasaros popietę. 

Ji sustojo ir priglaudė kaktą jam prie krūtinės. Tyliai pravir- 
ko. Jis paglostė jai galvą, išnarpliojęs mazgą ant sprando paleido 
plaukus. Ji išsilaisvino ir nežiūrėdama į jį atsisagstė palaidinę. 

Adamas Bodoras dėbsojo į baltą, stambų kūną, į minkštas krū- 
tis, virstančias kaip du balkšvi kamuoliniai debesys. Ji pakėlė akis. 

— Ar aš graži? 

Jis maktelėjo. 

— Labai graži. 

— Meluoji! - užriko ji. — Ar aš graži? 

— Bene gražiausia, ką esu matęs, — atsakė jis. 

Ji metėsi prie jo. 

— Tu manai, kad aš stora, — išrėžė. 

— Tu graži, — pakartojo jis. 

— NE! AŠ ŠLYKŠTI! 

Ji puolė vanoti Adamą Bodorą kumščiais. 

- SAKYK! SAKYK, KAD Aš ŠLYKŠTI! SAKYK! SAKYK! 
Jis bandė ją sutramdyti, bet ji neatlyždama plumpino, 


plumpino. 


- SAKYK! SAKYK, KAD Aš ŠLYKŠTI. 
— Tu graži, - sukuždėjo jis. 

Galiausiai ji pasidavė. Vėl prigludo prie jo. 
— Šlykšti... šlykšti... šlykšti... — šnibždėjo. 


Adamas Bodoras paglostė jai plaukus. Nuvedė į miega- 


mąjį, rūpestingai paguldė į lovą ir apkamšė užklotu. 


— Dabar išeik, — tarstelėjo Burundžio Princesė. 


— Aš myliu tave, — atsakė jis. - Tu pamatysi, kad aš tave 


myliu. 


— Išeik! — pareikalavo ji. 


Savotiška pora. Visi taip sakė. Stambioji Burundžio Princesė 


ir liesasis Adamas Bodoras. Vienas kitam kaip tik, kalbėjo, 


sueina kaip Lorelis su Hardžiu iš seno filmo. 

O ji ir toliau nenorėjo turėt su juo reikalų, vengė jo, vis 
atstumdavo, jam paskambinus padėdavo ragelį. Ji nebuvo ti- 
kra, kad jis ją myli, nebuvo tikra, kad myli ją ganėtinai. Jei 
jau nutartų būti kartu, ją, taip atrodančią, turėtų mylėti ne- 
regėtai smarkiai. 

Adamas Bodoras, smulkus ir laibas vyras, nebežinojo, ko 
griebtis, kad įrodytų, jog myli Burundžio Princesę. Jau išban- 
dė visas gudrybes su laiškais ir gėlėmis. Moters širdies užka- 
riavimo metodai buvo beišsenką. 

Vieną rudens dieną jam kilo mintis. Kažkas šovė į galvą ir 
jis kaipmat suprato, ko turi imtis. Ėmė valgyti. Ne tiek, kiek 
normalu. Ne todėl, kad jautė alkį. Ėmė kirsti, kaip kirstų ne- 
visprotis. Valgė nuolat. Kimšo iš paskutiniųjų. Grūdo gerklėn 
kąsnius, kramtė per prievartą, nors plyšdavo nuo apsirijimo. 

Iš pradžių buvo netgi smagu, stačiai dekadentiška — kaip 
koks Elvis Preslis paskutinėmis dienomis. Galėjo kirsti, ką 
užsimanęs, — ledus, šokoladą, bulvių traškučius ir visa kita. 
Tarsi būtų atstovavęs tokiai sporto šakai ar dalyvavęs atvi- 
rame valgymo čempionate. Remontuodamas kavinę taisyda- 
vosi gausių patiekalų. Virėsi riebius padažus, rinkdavosi tik 
kaloringus maisto produktus. 

Praėjus pirmosioms savaitėms sumanymas tapo tiesiog 
plūkiava. Jis versdavosi anksti keltis, kad riebiems pusry- 
čiams sukirstų dešrelių su šonine ir šviesia duona. Po jų at- 
sipūsdavo ir kibdavo į gausius pietus, tada, kiek ilgiau atsi- 
kvėpęs, sėsdavo valgyti vėlyvos gigantiškos penkių patiekalų 


vakarienės. 

Kiekviena diena išvirsdavo į gryniausią apsirijimo puotą. 
Jam darydavosi negera, turėdavo prigulti pogulio, jį nuolatos 
pykino, nuotaika subjuro, širdis maskatavos, pylė prakaitas. 
Vis dėlto, išskyrus jo darbuotojus kavinėje, niekas nė neįtarė, 
kuo užsiima Adamas Bodoras. Atrodė jis kaip paprastai — vi- 
sada gero ūpo, neieškantis žodžio kišenėj. 

Tačiau po kurio laiko žmonės sušneko, kad Adamas Bo- 
doras pasitaisė, nors visad buvo toks liesas, panašus į kartį, 
tikrai, gerokai pasitaisė. O perlipus į naujus metus Adamo 
Bodoro metamorfozę pastebėjo visi. Jis baigė atsakančiai iš- 
storėti. Taip pat pro miestelėnų akis nebeprasprūdo, kad vy- 
riškis be perstojo šlamščia ledus ir saldumynus. Nebematei 
Adamo Bodoro be šokolado plytos ar ledų kūgio rankoje. 

Adamas Bodoras ėmė kvėpuoti sunkiai ir varginamai. Jis 
pajuto šalutinius šitokio valgymo padarinius. Sunkiai beuž- 
lipdavo laiptais, nebematė savo batų ir nebegalėjo susilenkti. 
Nuo per didelio svorio į pėdas įsimetė skausmas. Naujosios 

„Povo“ kavinės atidarymo vakarą visi pastebėjo, kad Adamas 
Bodoras užsiaugino solidų pilvą. Stovėjo sau už baro virtęs, 
kaip sakant, storuliu. Ėmė sklisti gandai apie jo apsirijimus, 
ir žmonės susiprotėjo, kad Adamas Bodoras vis šlamštė ir 
šlamštė, nes 207ėjo nutukti. 

Vyras iš esmės pertvarkė savo gyvenimo būdą, ir šiuo 
atveju neabejotinai į bloga. Jis kimšo panašiai kaip Robertas 
De Niras, kai ruošėsi vaidinti filme „Įsiutęs bulius“ — toje gar- 
sioje juostoje, kurią filmuojant De Niras aptuko, kad atrody- 
tų kaip boksininkas Džeikas La Mota karjerai pasibaigus. Ir 

Adamas Bodoras įsisiautėjo it koks nirtus bulius, nusipenėjo, 
kad taptų kitu žmogumi, priaugdamas svorio siekė kažką įro- 
dyti Burundžio Princesei. 

Žmonės kalbėjosi, esą, tokio keisto ir gražaus meilės prisi- 
pažinimo dar nebuvo girdėję. Adamas Bodoras iš nuoširdžios 
meilės Burundžio Princesei pasiuntė savo paties kūną į pra- 
gaištį. Apakintas meilės moteriai jis patraukė klystkeliais ir 
neišvengiamai artėjo infarkto link. 

Pati Princesė apie pasikeitusį, apkūnųjį Adamą Bodorą nie- 
ko nežinojo. Nebuvo mačiusi jo jau keletą mėnesių, kai kažkas 
jai paporino, kad bosnis įjunkęs be saiko ryti. Vieną vakarą, 
kavinei užsidarius, ji aplankė vyriškį, kad įkalbėtų liautis. 

Tuo metu Adamas Bodoras buvo drūčiai nusipenėjęs, o 
Burundžio Princesė - pirmą kartą gyvenime drūčiai sulysusi. 
Ji rado liekninamuosius, kurių lig tol nebuvo bandžiusi, - kur 
kas veiksmingesnius nei visa, ko ėmėsi anksčiau. Tas vaistas 
vadinosi meilės kančios. Itin nelaimingai susiklostęs ryšys su 
Adamu Bodoru gręžte nugręžė jos kilogramus. 

Kai pasikeitusi, sulieknėjusi Burundžio Princesė įžengė 
vidun, apkūnusis Adamas Bodoras sėdėjo išsirengęs iki apa- 
tinių marškinėlių ir taršė milžinišką vakarienę. Ties kaklo 
duobute buvo pasikišęs baltą servetėlę, o per burnos kampu- 
čius tekėjo šoninės riebalai. 

— Nereikia šitaip daryti, — tarė jam Burundžio Princesė. — 
Nereikia šitaip, Adamai. 

— Nereikia? — perklausė. — Nereikia? 


Ji papurtė galvą. 

Adamas suskato valgyt dar daugiau ir skubriau. Kimšo 
maistą kaip beprotis, kramtė ir rijo, šlemštė čepsėdamas, grū- 
dosi kąsnius kaip įnirtęs bulius, kaip savitvardos netekęs Ro- 
bertas De Niras. 

— Baik, Adamai! — užriko Burundžio Princesė. - Liaukis! 

Bet jis toliau varė savo, o ji, apimta nevilties, užsidengė 
veidą rankomis. Nenorėjo jo tokio matyti, nenorėjo matyti, 
kaip ryja lyg beprotis. 

— Žinai, ką aš darau? — paklausė Adamas Bodoras pilna 
burna. - Ar žinai, kuo iš tikrųjų čia užsiimu? 

Jis nukreipė šakutę į ją, nusitaikė ta šakute it špaga. 

— Ogi darau tą patį, ką tu! 

Jis mažumėlę parylėjo. 

— Griebiausi maisto, kad užsisklęsčiau savyje! 

Burundžio Princesė pravirko. Sėdėjo prie stalo ir kūkčio- 
jo net kretėdama. Kol ten verkė, girdėjo, kaip nesiliaudamas 
valgyti Adamas Bodoras toliau sau čepsi ir šlerpsi. 

Galiausiai ji pakilo ir išbėgo į sniegą, pabirusį iš pilko 


žiemos dangaus. 


Kai kuriems dingojosi, kad pasikeitusiam, be saiko ryjan- 
čiam Adamui Bodorui, matyt, nusekusi smegeninė. Jo veno- 
se - Bosnija, aiškino, jam galvoje tebevyksta karas. Tokie jau 
tie buvusios Jugoslavijos žmonės, gyvenime jie vadovaujasi 
vienintele taisykle — kad jokių taisyklių nėra. Atsiriboti nuo 
tokios beprotybės neįmanoma. O štai dabar viskas ėmė lįsti į 


paviršių, nes Burundžio Princesė jį atstūmė. 

Gali būti, kad pasikeitusiam, storajam Adamui pasitai- 
kė savo kailiu patirti tai, ką Burundžio Princesei teko iškęs- 
ti daugybę kartų: jei esi nutukęs, geranoriškumo tau niekas 
neparodys. Jei, tarkim, tu neregys, žmonės nuolat taikosi tau 
padėti, o jei pernelyg kūningas — pagalbos nesulauksi. 

Vis dėlto diduma miestelėnų jį užjautė, be to, buvo nerimau- 
jama, kad storinasi taip nesveikai. Kažkas iš Adamo Bodoro 
pažįstamų tvirtino, jog kai rimtai apruko, bemaž nebegalėjai 
jo pažinti. Kilogramai smarkiai šoktelėjo, o ūpą visai prarado. 
Žmogus buvo nebesavas, nors įdrūtėjo, atrodė, kad iš jo liko tik 
šešėlis. Dar tuo metu drauge dirbantiems jis pasakęs: „Manęs čia 
nebėra, girdėdamas savo žingsnius, girdžiu tik kažkokį praeivį.“ 

Vieną kovo dieną visa Oda patyrė šoką - Adamą Bodorą 
greitosios pagalbos malūnsparniu teko išskraidinti į Bergeną. 
Jam ėmė trūkti oro, pakilo per aukštas kraujospūdis, sutriko 
širdies ritmas. Gydytojai teigė, kad būklė sunki, tačiau stabili. 
Adamas kelias savaites išgulėjo Haukelando ligoninėje, kur 
ilgainiui atsigavo. Burundžio Princesė nusiuntė jam į ligoni- 
nę gėlių ir laišką. Kai pasveiks, tegul būtinai užsuka į svečius. 
Turįs jai pažadėti. 

Šiaip ar taip, per vasarą jis vėl atgavo formą. Galima saky- 
ti, atvirto į senąjį liesąjį Adamą Bodorą. Judėjo truputį van- 
giau, lėčiau vaikščiojo, juokėsi ne tiek, kiek anksčiau — vis 
dėlto bemaž atvirto į save. 

Paskambinusi Burundžio Princesė pasidžiaugė, kad jis at- 
sistojęs ant kojų. Ji pakvietė Adamą pasivaišinti užkandžiais. 


Jis padėkojo už kvietimą, bet sudvejojo, ar eiti. 

Vieną vakarą bosnis nužingsniavo ligi daugiabučio ir su- 
stojo priešais. Žvelgė į visus langus. Matė, kaip Burundžio 
Princesė iš svetainės pereina į miegamąjį. Matė, kaip mote- 
ris iš aukšto virš jos mojuoja kažkam gatvėje. Matė vaikiščią, 
motoroleriu įšvilpiantį per arką į kiemą. Jis nusišypsojo. 

Kitą dieną Adamas Bodoros paskambino ir pranešė at- 
eisiąs. 

Tą rudens vakarą laiptinę ji išpuošė rožėmis. Raudonomis 
rožėmis — nuo šaligatvio ligi pat durų. 

— Rožės, — nusišypsojo Adamas Bodoras tarpdury, — die- 
vinu rožes. 

— Žinau, - atsakė ji. 

Juodu susėdo prie stalo ir niekaip nesumojo, ką čia pasa- 
kius. Kol valgė, jaudindamiesi šnekučiavosi tai apie viena, tai 
apie kita. 

— Tau neatrodo, kad aš sulysau? — paklausė Adamas Bo- 
doras kiek vėliau. 

Jie nusijuokė. 

— Regis, man nelemta būti storam, — tarė jis. 

— O man, ko gero, kaip tik lemta, — atsakė ji. 

Jis paėmė jos ranką. 

— Sirgdamas turėjau daug laiko apmąstymams, — kalbėjo 
Adamas Bodoras. — O išmąsčiau štai ką: svoris nėra tavo esmė. 
Tai nieku gyvu nėra tavo esmė. Ar supranti? Tavo svoris nėra 
tavo esmė. 


Tuomet Burundžio Princesė pravirko. Adamas Bodoras 


priėjęs ją apglėbė. 

— Argi būdama liesesnė, — paklausė jis, - būtum vertesnė 
meilės? 

Ji verkė įsikibusi į jį. Jis stovėjo už nugaros ir palengva ją 
lingavo. 

— Aš nenoriu tavęs keisti, — tarė jis. 

Ji atsisuko ir pabučiavo jį. 

— Aš noriu šokti! — tarė jis ir įjungė muziką. 

Jie suartėjo ir ėmė šokti. Jis vėl juto jos minkštą kūną, 
prišlijusį prie savojo. Tada užsimerkė ir leidosi sukiotis po 
svetainę. 

Ūmai Burundžio Princesė sustojo. Priglaudė galvą jam 
prie krūtinės ir sustingo. Adamas išleido jai plaukus. Tada 
ji išsilaisvino ir atsisegiojo palaidinę. Jis žiūrėjo į jos kūną, 
apnuogintus pečius ir krūtis lyg dvi pilnatys. 

— Ar aš graži? — paklausė ji. 

— Tu stora, — atsakė jis. 

Ji nusišypsojo. 

— Ar aš graži? — pakartojo. 

— Tu stora, — atsakė jis. — Tu stambumo sulig šituo daugia- 
bučiu. 

Ji nusijuokė. 

— Dieve, kokia tu dramblota! — taip taręs ėmė artintis 
prie jos. 

Ji viepėsi ir traukėsi atbula. 

— Tu - boulingo rutulys, — kurstė jis. - Tu — oro balionas. 
Kaipmat pritvirtinsiu tavo lyną. 


Ji klyktelėjo ir pabandė nuo Adamo bėgti. 

— Tu tokia stora, kad vien aplėkt apie tave užtrunka parą. 

Gelbėdamasi ji vis į jį gręžiojosi. 

— Tu didžiulė kaip buldozeris! - šaukė jis. 

— O tu tik nupiepęs šakalys, — atsikirto ji. 

Jis nutvėrė jos ranką, bet ji nesiliovė bėgti aplink stalą, vilk- 
dama Adamą iš paskos. Jis ją suturėjo, pabučiavo ir vėl paleido. 

Juodu suko ratą po rato apie stalą išrenginėdami vienas 
kitą po drabužį. 

— Aš nieku gyvu negalėsiu būti tavo mylimasis, — pareiškė 
jis. - Turbūt ir pati žinai? 

— Kodėl gi? - paklausė ji. 

— Taigi man neužteks vietos tavo lovoje, — atšovė jis. 

— Dar pažiūrėsim! — atkirto ji ir taip drykstelėjo nuo jo 
marškinius, kad sagos išlakstė visomis kryptimis. 

— Man rodos, spjaunam į tą lovą, -— išbėrė jis guldydamas 
ją ant vaišėmis nukrauto stalo. 

Maukšlindamas žemyn kelnes, jis į šalis nustumdė padė- 
klus ir valgius. 

— Ir kaipgi tu susidorosi, mažyli? — paklausė ji jam ropš- 
čiantis ant viršaus. 

— Oi, — atrėžė jis, — bus tas pats, kas pergulėt su Laisvės 
statula. 

Ji žiebė lėkšte jam per galvą. Adamas Bodoras pabučiavo 
jos krūtis. 

— Aš myliu tave, Mai Brit, — tarė. 

— Suvalgyk mane, — atsakė ji ir sustugo iš pasitenkinimo, 


kai jis įslydo vidun. 

Dublinas per lietų 


Telefonas suskamba kaip tik tuo metu, kai ruošiuosi eiti mie- 
goti. Apsitvarkiau namus, svetainėje išjungiau šviesas. Tik te- 
levizorius mėlynai užlieja kambarį. Pakeliu ragelį po pirmojo 
skambtelėjimo, nenoriu prižadinti šeimynos. 

— Klausau. 

Kitame gale neatsako. Girdėti tik traškėjimas ir silpnas 
šniokštimas. 

— Klausau, — pakartoju. — Kas čia? 

Neatsako. Iškart pagalvoju apie vagis. Skambina patikrin- 
ti, ar mes namie. 

— Kas čia? — perklausiu. 

Vis tiek neatsako. Pulteliu pritildau televizorių. Pasirodo, 
kad girdžiu kvėpuojant — tykų kvėpavimą iš burnos prie rage- 
lio kitame gale. Gal tik įsivaizduoju. Gal čia tik ryšio trukdžiai. 

— Dedu ragelį, - sakau, bet nepasijudinu. 

Laukiu, klausausi. Per televizorių rodo reklamą. Bitė nu- 
tupia ant žiedo. Per dykumą važiuoja automobilis. Podiumu 
žengia modelis ilgais šviesiais plaukais. Veiksmas sulėtintas, 


montažo perėjimai staigūs. 

Keista žiūrėti reklamas be garso. Mačiau jas begalę kartų, 
tiksliai žinau, kas sakoma. Toks įspūdis, kad girdžiu žodžius, 
nors garsas išjungtas. 

— Dedu ragelį, - sakau. 

Jau dėsiu, bet išgirstu pažįstamą balsą. 

— Čia aš, — taria. 

— Dieve, išgąsdinai mane, — sakau. — Kur tu? 

— Dubline, - atsako jis. 

— Dieve, kaip mane išgąsdinai, — pakartoju. 

— Ar gali kalbėti? — paklausia jis. 

Atsakau, kad galiu. Vyras miega. Dirbs rytinėje pamaino- 
je, anksti atsigulė. Aš per televizorių žiūrėjau filmą, pavarti- 
nėjau laikraščius. 

— Kaip sekasi? — klausia jis. 

Jo balsas tamsus, žemas — balsas, sklindantis iš kažkur toli toli. 

— Nežinau, - atsakau. — Kaip visada. O tau kaip? 

— Nežinau, - atsako. — Kaip visada. 

Nusijuokiam. 

— Kaip nuvykai? 

— Puikiai. Kuo puikiausiai. 

Įsivyrauja tyla. Nė vienas nekalbam. Girdžiu tik ošimą ir mąs- 
tau apie telefono signalą, įveikusį ilgą kelią nuo Dublino iki čia. 

— Kur apsistojai? 

— Tokioje vietelėje, vadinasi „Finbaro“ viešbutis. 

— Geras? 

— Griuvena. Visiška griuvena. Nepatikėtum. 


— O iš kambario kas nors matyti? 

— Taip. 

— Papasakok, ką matai pažiūrėjęs pro langą. 

— Ai... tiesiog purviną, seną Dubliną. Matau upę ir kran- 
tines. Kingsbridžo stotį. Porą, einančią po skėčiu. Lyja. Du- 
bline amžinai lyja. 

— Man patinka viešbučiai, - sakau. — Juose tiek gyvybės. 

— Žinai, šitas viešbutis toks, koks tau nepatiktų. 

Įsivaizduoju jį viešbučio kambaryje Dubline. Stovintį 
priešais langą. Lietų, teškiantį į stiklą. Už jo - svetimą miestą. 
Sklidiną kitų kvapų ir kitų garsų. Norėčiau būti ten. Išeiti su- 
sikibus rankomis su juo iš kambario, nusileisti į registratūrą, 
tada patraukti į miestą. Į Dubliną per lietų. 

— Ilgiuosi tavęs, - sakau. 

Jis neatsako. Televizoriaus ekrane jau kitas serialas. Tun- 
tas policijos automobilių persekioja stipriai aplamdytą sida- 
brinį fordą išdaužtais langais. 

Jis tyli. 

— Pasakyk ką nors! - prašau. - Pasakyk ką nors... 

— Nežinau, ką sakyti, — tarsteli. 

Tyla. Vaikų kambaryje pasigirsta kažkurio iš mažių kosu- 
lys. Viršutinio buto grindimis nusivelka kaimynas. Gatvėje 
sugaudžia automobilio motoras. 

— Žinai ką? — prabyla pagaliau. — Tą rytą, kai išvažiavau, 
mano rankos kvepėjo tavim... 

Prisėdu ant kėdės šalia telefono stalelio, iš kairės rankos į 
dešinę perimu ragelį. Girdžiu tankų savo pačios kvėpavimą. 


Jis pasakoja, kaip skrido su daugybe keliaujančių verslininkų. 

— Sėdėdamas lėktuve jaučiau tavo kvapą nuo rankų, - kal- 
ba jis. - Tavo plaukų, kvepalų, odos... 

Jis nutyla. Noriu atsakyti — bet ką, tik nieko nesugalvoju. 

— Ar esi? — klausia jis. 

— Esu, - atsiliepiu. 

— Visą kelią iki „Finbaro“ viešbučio jaučiau tą kvapą. 

Nuryju ir įkvepiu. 

— Tada išėjau vaikščioti po gatves, į lietų. Ir pamažu pra- 
nykai. 

— O dabar? - klausiu. 

— Dabar užuodžiu tik lietų, tabako dūmus ir žuvį su skru- 
dintom bulvytėm. 

— Ilgiuosi tavęs, — tariu. — Noriu, kad sugrįžtum. 

— Negrįšiu, - sako jis. - Negaliu. 

— Kodėl? 

— Per vėlu. 

— Kam per vėlu? 

— Viskam. 

Pažvelgiu į televizorių. Kaip per sapną junginėju pulteliu 
kanalus. Vyras pabučiuoja moterį. Juodu apsikabina ir nueina 
nulyta, miglose paskendusia gatve. 

— Tai labanakt! — palinki kitame laido gale. 

— Labanakt, - atsakau. 

Nė vienas nededam ragelio. Klausomės šniokštimo telefo- 
ne. Klausomės vienas kito tylos. 

— Nepadėk, - sakau. 

Tada pokalbis nutrūksta. 

Sėdėdama jaučiu, kaip greitai plaka širdis. Viršutiniame 
aukšte kažkas atsuka čiaupą. Net čia girdėti, kaip bėga van- 
duo. Atsistoju išjungti televizoriaus. 

Vėl skambina. Pakeliu ragelį. 

— Klausau, - tariu. 

Tyla. 

— Čia tu, brangusis? — klausiu. 


Neatsako. Ir vėl tik tas pats nežemiškas šniokštimas kaip 


prieš tai. 
— Šįkart nedėk ragelio, — prašau jo. - Būk geras, nedėk... 
— Aš tik norėjau... — prataria. — Aš... 
Nutryla nepasakęs. 


— Prieik prie lango, - paprašo. 

— Ką? - klausiu. 

— Prieik prie lango, - pakartoja. — Ar užtenka telefono lai- 
do, kad galėtum prieiti prie lango ir tuo pat metu kalbėti? 

— O kam? - klausiu. 

— Tiesiog daryk, ką sakau. Išeis? 

— Pažiūrėsiu, - sakau bandydama. 

Pavyksta. Prieinu prie lango viena ranka laikydama tele- 
foną, kita — laidą. Lange matau savo pačios veidą, jis melsvas 
nuo televizoriaus šviesos. 

— Įjunk šviesą, - paprašo jis. 

— Kur tu esi? — klausiu. 

— Įjunk šviesą, — taria jis. - Noriu tave matyti. 

— Kur tu esi, brangusis? 


— Daryk, kaip sakau. Įjunk šviesą. Noriu tave matyti. 

Įjungiu vieną iš toršerų. 

— Kur tu? - neatlyžtu. 

— Dabar matau tave. 

— Kur tu? 

— Mašinoje, stovėjimo aikštelėje. 

— Negali būti, - nepatikiu. - Meluoji. 

— Nemeluoju, — atsako. — Sėdžiu mašinoje prie daugiabu- 
čio. Matau tave. 

— Nesąmonė. Tu ne čia. Tu „Finbaro“ viešbutyje, Dubline. 

— Grįžau vakar. Privalėjau tave pamatyti. Sienomis lipau 
tame „Finbare“. 

Nuryla. Tada taria: 

— Žinai, šiandien sekiau tave visą dieną. 

— Nesekei tu manęs. Nesąmonė. Tu ne čia. Tu ne čia. 

— Pamojuok man! — paprašo. 

Stebeilijuos į tamsą. Regiu tik juodumą, užklojusią Odą. 
Dar gelsvą gatvės žibintų šviesą ir savo pačios siluetą lange. 

Pamatau vyrą. Ten tik parūkyti išėjęs kaimynas, jis žvel- 
gia į dangų. 

— Tu ne čia! - sakau. 

— Aš čia. 

— Įrodyk. 

— Šiandien buvai pas dantistą. Ir „Domus“ kavinėje. 

— O Dieve... — išsprūsta man. — O Dieve, o Dieve, o Dieve... 

— Pamojuok man! — prašo jis. 

Kilsteliu ranką ir pamosuoju. 


— Matau, mojuoji, — taria jis. 

Moju jam į tamsą. 

— Žinai, tos tavo rankos... — nutęsia. — Prisimeni restora- 
ną, kuriame susitikome? 

Atsakau, kad, žinoma, prisimenu. 

— Pamenu, kaip įstrižai švietė rudeninė saulė, - kalba jis. — 
Pamenu tavo pilką palaidinę trumpomis rankovėmis. Žinai, 
tada įsimylėjau tavo rankas, tavo rankas ant baltos staltiesės, 
tavo rankas, mažyčius plaukelius ant tavo rankų. 

Atremiu galvą į langą, šilta kakta jaučiu vėsų stiklą. Ga- 
lėčiau stovėti taip, kol išpulčiau pro langą. Kol imčiau kristi, 
kristi, kristi. 

— Parodyk man savo rankas, mieloji! 

Nesugalvoju, ką daryti, todėl padedu telefoną ant palan- 
gės. Iškeliu rankas priešais bežadį nakties langą. Nežinau, 
kiek laiko prabūnu taip. 

Galiausiai nuleidžiu rankas ir vėl paimu telefoną. 

— Kur tu? - klausiu. - Nematau tavęs. 

Jis neatsako. Išjungiu šviesą ir televizorių, kad svetainėje 
būtų visai tamsu. Vis tiek nematau jo. 

— Išlipk iš mašinos, — tariu. — Išlipk iš mašinos, kad tave 
pamatyčiau, brangusis. 

Jis neatsako. Išsigąstu, kad vėl padės ragelį. Girdžiu kosė- 
jant vaikus ir ausyse tvinkčiojant kraują. Susverdėju, telefo- 
nas išsprūsta iš rankų. 

Ragelis pakimba nuo palangės, siūbuoja pirmyn atgal 
tamsoje. Tarytum iš kažkokių tolių pasigirsta jo balsas. 


— Išeik ir susirask mane, — taria jis. — Išeik ir susirask mane. 

Draugas Mėnulis 


Nevisprotis Finas iš Odos rajonėlio Krenkeno tapo pirmuoju 
žmogumi, išsilaipinusiu Mėnulyje. Kai tai įvyko, aš pats sė- 
dėjau erdvėlaivio Mėnulio modulyje'. Ilgai buvo manyta, kad 
pirmas išlipsiu aš, iš tiesų buvo sprendžiama — aš ar Tomis, 
tačiau paskutinę akimirką iš skrydžio valdymo stoties atėjo 
priešingas nurodymas. 

Pirmas turįs išsilaipinti Finas. 

— Nediskutuojam, — pranešė iš Žemės. 

Finas dalyvauti ekspedicijoje į Mėnulį apskritai neturėjo. 
Visas detales, susijusias su statymu ir paleidimu, reikėjo laiky- 
ti didžiausioje paslaptyje, bet Džonis kaip visada nesugebėjo 
suturėti savo ilgo liežuvio už dantų. Jis pasigyrė sesei, sesė 
papasakojo draugei, o toji garsiai išpyškino klasėje, taigi ne- 
trukus visa mokykla žinojo, kad rengiam perversmą į Mėnulį 


skriejančių raketų konstravimo srityje. 


* Pasakojimo veikėjai montuoja JAV sukurto triviečio erdvėlaivio „Apollo“, 
skirto skrieti į Mėnulį, analogą. Šis buvo sudarytas iš pagrindinio ir Mė- 
nulio modulių. Pagrindinis modulis nuskraidina trijų astronautų įgulą ir 
Mėnulio modulį į selenocentrinę orbitą ir argal į Žemę, o pastarojo paskir- 
tis - nugabenti du astronautus į Mėnulį ir atgal į erdvėlaivį. 

— Aš irgi dalyvausiu! — pareiškė Gagarinas ir tarsi musę 
priplojo mane prie sienos bernų tualete. —- Kur raketa? Ką? 

Neatsakiau. Gagarinui nevalia žinoti, kad ką tik išdažyta 
ir skrydžiui paruošta raketa stovi slėptuvėje nuo bombų dau- 
giabučio rūsyje. Viskas buvo parengta. Jau skaičiavome laiką 
iki jos paleidimo ir skrydžio Mėnulio link. Tuo metu mums 
mažiausiai reikėjo įsikišimo iš šalies. 

Beveik visą raketą savo kambaryje nubraižė Arturas iš aš- 
tuntos laiptinės. Tamsiais žiemos vakarais jis kiūtėdavo, ap- 
šviestas ryškios stalinės lempos šviesos, detaliuose eskizuose 
šlifuodamas, kaip kas turės atrodyti. Jis piešė, trynė, brėžė vis 
pasitaisydamas akinius ir tildydamas mus. 

Mes žaisdavom stalo ledo ritulį ar pagalvių karą, kramtėm 
futbolo kamuolių formos gumą arba „Tandbergo“ radijo apa- 
ratu svetainėje gaudydavom stotį „Radio Luxembourg“. Be- 
veik kas vakarą Arturas žiauriai supykdavo ir liepdavo mums 
čiuožt namo. Ivirtindavo, kad kelionės į kosmosą mums ne- 
rūpi, nerūpi iš rimtųjų, ir kad apskritai neįsikertam, kokie 
svarbūs yra moksliniai tyrinėjimai ir pasirengimai. 

Mes vaipėmės iš Arturo. Eskizai, brėžiniai ir planai mums 
atrodė tiesiog nesąmonė, nekantravom kuo greičiau imtis 
konstravimo. Į Mėnulį norėjom tučtuojau. Į Mėnulį norėjom 
dabar pat. 

Galų gale balandį Arturas pribaigė brėžinius. Tuo metu 
Mėnulio raketa jau buvo beveik išgaravusi mums iš galvų. 
Šviesiais pavasario vakarais žaidėm futbolą, gaminom kar- 


bido bombas ir važinėjomės dviračiais. Tačiau iš Kenedžio 

kyšulio pranešė, kad „Apollo 10“ paleistas į bandomąjį skrydį 
Mėnulio link. Reikėjo suskubti, jei norėjom būti pirmi. 

Tomio tėvas dirbo ūkvedžiu rotušėje, jis mums pagelbėjo 
įrankiais ir medžiagomis. Kiekvieną dieną po pamokų slėp- 
tuvėje nuo bombų meistraudavom Mėnulio raketą. Kalėm, 
pjovėm, bildėjom. Laikas ir erdvė tarsi išnyko, svarbi buvo tik 
raketa. Mus apėmė jausmas, kad priklausom uždaram išrink- 
tųjų ratui, ir visi prisiekėm, kad niekam neprasitarsim, kuo 
užsiimame. 

Kiekvieną vakarą lygiai aštuntą nulipdavo Arturo mama 
nešina sumuštiniais ir pienu. „Ko gero, metas baigti darbus“, — 
tardavo ji. Mes pamaksėdavom galvomis ir su pasididžiavimu 
nužvelgdavom, ką nuveikę. Mėnulio raketa išsipūtė, išpampo 
kaip peraugusi bitė. 

Arturo brėžiniai buvo nepriekaištingi. Mums teko pripa- 
žinti, kad vaikėzas — tikras lobis. Jis — genijus, daugiau nebu- 
vo ko pridurti. Netrukus erdvėlaivio Mėnulio modulis atrodė 
beveik kaip tikras — turėjo antenas, zondus, radarus, roboto 
rankas, išsilaipinimo kopėčias, iliuminatorių ir valdymo ka- 
biną, kurioje tilpo du astronautai. 

Tais dviem išrinktaisiais tapome mudu su Tomiu. Mes 
buvom He rigbt stuff, išėjome sunkią treniruočių programą, 
per kurią abu nuosekliai įrodėme esantys fiziškai ir psichiškai 
tinkami šiai pavojingai kelionei į kosmosą. 

Ligi pamėlynavimo bėgiodavome daugiabučio laiptais. 
Mitome vitaminu C ir šaldytais žirneliais — neva dehidruotu 


maistu, kuriuo mums teks tenkintis kosmose. Važinėjomės 

rotušės liftu aukštyn žemyn stovėdami ant galvų, kad nusta- 
tytumėm, ar ilgesnį laiką pakeliame varginančią nesvarumo 
būklę. 

Tomis ir aš turėjome saugiai nutupdyti modulį ant Mėnu- 
lio paviršiaus, o Džonis su Arturu — patikimesnių šioje srityje 
nebūtume radę —- buvo išrinkti į skrydžio valdymo komandą. 
Buvome pasirengę. Trūko tik skafandro šalmų, pirštinių ir 
kostiumų. 

Džonio tėvas gavo kelis senus suvirintojų skydus iš lydy- 
klos. Mes juos nušveitėme ir kur ne kur iš išorės apklijavo- 
me aliuminio folija. Aš suveikiau keletą darbinių pirštinių, 
o mama jas išskalbė ir sulopė. Tomis buvo paveldėjęs vyres- 
niųjų seserų vatines striukes ir kelnes. Pritvirtinus valdymo 
pultus ant krūtinės ir amerikiečių vėliavas ant rankovės, išėjo 
puikiausi skafandrai. 

Vieną gegužės vakarą per televizorių žiūrėjome, kaip 

„Apollo 10“ sklendžia kosmose, išleistas į generalinį bando- 
mąjį skrydį, o po jo erdvėlaivis „Apollo 11“ turėjo pirmą kar- 
tą nutūpti Mėnulyje. Pasiekę pusiaukelę iki Mėnulio, trys as- 
tronautai klausėsi popso. Wont you come and fly in my beauti- 
ful balloon. Į Žemę buvo transliuojamas Mėnulio paviršiaus 
vaizdo įrašas, o Džoniui jis pasirodė panašiausias į pyragą su 
razinomis. 

Arturas sušnabždėjo, kad jau greitai būsim ten. Jau tuoj 
išsilaipinsim Mėnulyje. Buvome nutarę kilti iš rotušės. Plana- 
vome raketą daugiabutyje išmontuoti ir iš naujo sujungti ro- 


tušės rūsyje. Paskiau įnešti ją į liftą ir užkelti ant stogo. Užsi- 

kėlę turėjome sklandžiai ją nutupdyti ir žengę tuos reikšmin- 
guosius žingsnius įsmeigti vėliavą Mėnulio paviršiuje, aukštai 
aukštai viršum Odos. 

— AŠ IRGI DALYVAUSIU! — pareikalavo Gagarinas ir, 
užlaužęs man dešinę ranką už nugaros, truktelėjo ją aukštyn 
taip, kad sužviegiau iš skausmo. 

Gagarinas gyveno Krenkene, iš tikrųjų vadinosi Frankas 
ir buvo Norvegijos chemijos pramonės darbininkų sąjungos 
Odos 5-ojo skyriaus pirmininko sūnus. Jo tėvas buvo vienas iš 
paskutiniųjų užkietėjusių komunistų miestelyje. Jų namuose 
virš virtuvinio stalo puikavosi tėvo pakabinta Jurijaus Gagari- 
no nuotrauka, kurioje pirmasis pasaulio kosmonautas sėdėjo 
reaktyviniame lėktuve. 

— Kur ta sumauta šūdraketė? — paklausė Gagarinas. 

Buvau pasiryžęs ničnieko neišduoti, bet Gagarinas taip 
laužė ranką, kad nusigandau, jog triokštelės. 

„Kad tik manęs dabar nesužalotų, - mąsčiau, - tik ne da- 
bar, ne dabar, kai ruošiuos į Mėnulį. Man dešinioji ranka 
bus reikalinga. Žmonijai reikalinga mano dešinioji ranka, tik 
pagalvok, kiek operacijų ir užduočių turės atlikti mano ste- 
buklingoji dešinioji ranka. Juk nuskraidinti žmogų į Mėnulį 
galime tik mudu su Tomiu.“ 

Negalėjau rizikuoti būt suluošintas. Teko prabilti. 

— Apačioj... daugiabučio slėpruvėje nuo bombų, - suvaitojau. 

— Ir aš dalyvausiu! — varė Gagarinas. — Aš taip pat daly- 
vausiu, a ne? 


Linktelėjau. Gagarinas iš jėgos įmūrijo mane į sieną. 

— Pasakyk, kad ir aš dalyvausiu! — neatstojo. —- Kartok pas- 
kui mane: Gagarinas... irgi... dalyvaus. 

— Gagarinas... irgi... dalyvaus, — atsidusau. 

Jis mane paleido. 

Per kitą pertrauką Arturas pamėgino prieštarauti sakyda- 
mas, kad Gagarinas neišėjo treniruočių programos kaip mes, 
treniruočių, kurios neišvengiamos norint tapti astronautu. 

— Gali susikišt sau į šikną tą treniruočių programą, — at- 
kirto Gagarinas. 

Arturas aiškino, kad negalima imt ir tiesiog prisiplakt prie 
kosminės ekspedicijos. Reikia rimtai pasimokyti. Reikia tre- 
niruotis. Reikia būti psichologiškai pasirengusiam. 

— Čia tau ne šiaip užsėsti ant dviračio ir numinti, — dėstė Arturas. 

Bet Gagarinas jo nesiklausė. 

— Apie kosmines keliones žinau daugiau už šituos keturis 
bukagalvius kartu paėmus, — pareiškė Gagarinas. Jis prisidegė 
cigaretę ir įsitaisė vienoje iš išviečių. — Pamarys amerikonai, 
prieš ką įsivaizdina! — pasigirdo iš kabinos. 

Gagarinas patikrino raketą tą pačią dieną po pamokų ir 
nieko nelaukęs pareikalavo pakeitimų. Raketa turėjo vadintis 
„Luna“, o ne „Apollo“. Reikėjo išpaišyti ją didelėmis raudono- 

mis žvaigždėmis ir ant vieno šono užrašyti USSR“. 

Gagarinas pareiškė, kad su tuo lengvai susidorosim. Te- 
reik pašalint „A“ iš USA ir pokštelt „S“ ir „R“. 

— Turime eit išvien su rusais ir juočkiais! — dėstė jis. 


* Angl. USSR (Union of Soviet Socialist Republic) — SSRS (Sovietų Socialis- 
tinių Respublikų Sąjunga). 

Tą akimirką liovėmės buvę astronautai, tapome kosmo- 
nautais, turėjome tučtuojau nusiplėšti amerikiečių vėliavas 
nuo skafandrų. 

— Bet mes negalim būti rusai! — prieštaravo Arturas. — Ru- 
sams proto neužtenka nuskraidint žmogų į Mėnulį! Be to, jie 
komunistai! 

Protestavom ir kiti, bet negelbėjo. Gagarinas mūsų eks- 
pediciją perėmė į savo rankas. Jam tiko, kad Mėnulio modulį 
ant Mėnulio paviršiaus nutupdysime mudu su Tomiu, tačiau 
Gagarinas vadovausiąs skrydžio valdymo operacijai ir visai 
misijai. 

„Draugas Mėnulis“, — taip jis vėliau pavadino misijos tiks- 
lą. Draugas Mėnulis. Aplankysime Draugą Mėnulį. Laimėsi- 
me kovą dėl kosmoso, parodysim tiems amerikonams, tiems 
sentimentaliems fašistams, darbuosimės solidariai ir žengsi- 
me petys į petį pavojingu keliu Draugo Mėnulio link. 

Dabar visi vadinomės „draugais“. Amerikiečiai ir rusai 
skyrėsi. Tie pasipūtėliai amerikonai garbino tik nugalėtojus, 
the right stuff. O rusai visus laikė lygiais. Visi buvo draugai, ir 
kiekvienas vienodai reikšmingas, kad mūsų laukiantis gyvy- 
bei pavojingas uždavinys būtų įgyvendintas sėkmingai. 

Iš tiesų kosmonautai tesudarė tik matomą didelės koman- 
dos dalį. Vis dėlto kai kurie buvo šiek tiek svarbesni už kitus. 
Šrai todėl Gagarinas ant savo pečių užsikrovė sudėtingą drau- 
go ekspedicijos vado darbą. 

— Mes jiems parodysim, — postringavo Gagarinas. — Vel- 


niai rautų, mes jiems parodysim. 

Ateinančiomis dienomis pakeitėme, ko reikalavo Gaga- 
rinas. Be kitų darbų, nusukome valdymo pultą ir truputį jį 
pareguliavome. Kabinoje šalia Mėnulio žemėlapio pakabino- 
me ir Vladimiro Iljičiaus Lenino nuotrauką. 

Arturo tėvas, nusileidęs į slėptuvę ir pamatęs nuotrauką, 
pasiuto. Norėjo paskambinti Gagarino tėvui, sąjungos pirmi- 
ninkui, bet Arturas jį atkalbėjo — paaiškino, kad mes patys 
sprendžiam, ką daryti su raketa. 

Baigėsi mokslo metai, o „Apollo 10“ it švytintis meteori- 
tas pūkštelėjo į Ramųjį vandenyną. Buvo planuojama netru- 
kus paleisti „Apollo 11“. Jei norėjome sutriuškinti amerikie- 
čius, reikėjo siųsti raketą į kosmosą. 

Tačiau susidūrėme su techniniais nesklandumais. Tomio 
tėvas buvo žadėjęs, kad leisdami raketą galėsim naudotis 
rotušės liftu, bet prašė palaukti, kol visi išeis atostogų. Tuo 
metu rotušėje ramiau, vakarop pastate būtume visai vieni. 

Tuo tarpu, vieni kitus prižiūrėdami, treniravomės atlikti 
įprastines procedūras ir vykdyti komandas. Daugybę kartų 
praktikavomės, kaip surinksim ir išrinksim raketą. Imituo- 
davom kosminius skrydžius ir miklinomės sujungti erdvėlai- 
vio modulius. Mokėmės sumažinti atmosteros slėgį Mėnulio 
modulyje, pratinomės dirbti vilkėdami gremėzdiškus skafan- 
drus ir konkrečiai suplanavome, kokį maistą pasiimsime. 

Mano ir Tomio sveikatos būklė nuolat buvo nuodugniai 
tiriama. Priešais mus stypsodavo Gagarinas su kažkokiu ste- 
toskopu ir tikrindavo, ar esame nepriekaištingos formos. Pa- 


sitaikydavo, kad išsiųsdavo mus papildomai pabėgioti aplink 

daugiabutį arba gaudavom padaryti penkiasdešimt atsispau- 
dimų vienu kartu. 

Beje, Gagarino manymu, neužteko vien aptarti techninių 
vingrybių ir daugmaž gerai fiziškai pasiruošti. Dar privalėjom 
suprasti, kurių galų tuo užsiimam. 

— Kam mums iš tikrųjų reikalinga ta kosminė technika? — 
paklausė Gagarinas. — Šiaip jau čia tik mašinos, a ne? O pa- 
čios savaime mašinos neįdomios... 

Arturas prieštaravo. Džonis nematė reikalo kvaršint dėl 
to galvos. Aš nieko nesakiau. Gagarinas užsiplieskė. Nėra rei- 
kalo kvaršinti galvos? Mums esą nesvarbu? 

— Aba, tai kam tada mums reikalinga ta kosminė techni- 
ka? — paklausė Arturas. 

Gagarinas nesumetė, ką čia atsakius. Surezgė tik, kad tai, 
ką rasime kosmose, bus naudinga visai žmonijai. Skrydžių į 
kosmosą pratybas jis baigdavo cituodamas Komunistų parti- 
jos manifestą. 

— Kad jus kur velniai, jūs man klausysitės, ką sakau! — šau- 
kė jis. — Tai svarbu. Visų svarbiausia! 

Mums tvardantis, kad nesuprunkštumėm, Gagarinas 
garsiakalbe cituodavo: ... engėjas ir engiamasis buvo amžina- 
me antagonizme vienas antram, kovojo nenutrūkstamą, čia pa- 
slėptą, čia atvirą kovą... 

Galų gale vieną liepos pradžios dieną gavome leidimą 


veikti. Rotušėje viskas buvo paruošta. 


* K. Marksas, F. Engelsas. Rinktiniai raštai. T. 1. Vilnius, Valstybinė politi- 
nės ir mokslinės literatūros I-kla, 1949, p. 9. (Kalba netaisyta.) 

— „Lunos“ įgula! — užriko Gagarinas paskutinį vakarą 
prieš kylant. 

Mes pasitempę išsirikiavome slėptuvėje nuo bombų, o 
Gagarinas mus tikrino. 

— Rytoj kelsim sparnus Draugo Mėnulio link! 

Tačiau skrydžio dieną jis neatvyko. Mes lūkuriavom su- 
stoję prie rotušės. Kaip buvo sutarta, išmontavę nunešėm ra- 
ketą prie lifto. Tačiau Gagarinas nesirodė. Prisėdome laukti 
ant kino teatro laiptų saulės atokaitoj. 

Išėjusi kino teatro kasininkė Betė pasidomėjo, kodėl atro- 
dom tokie nusiminę. Kitu atveju būtume nušvitę, mat Betė 
buvo nuostabiausia moteris visoje Odoje, tačiau dabar nė vie- 
nas nepratarėm nė žodžio. 

— Tikiu, kad viskas išsispręs, berniukai! — tarstelėjo Betė ir 
dingo tarpdury. 

— Kur pasidėjo draugas ekspedicijos vadas? — nebeištvėrė 
Džonis. — Šūdas! Vėluosime paleist raketą. 

— Mes vėlavimų netoleruosime, — atkirto Arturas. — Su- 
skaičiuota kiekviena akimirka, tikslus startas turės lemiamos 
įtakos raketos skrydžiui visa trajektorija. 

Galų gale Gagarinas pasirodė, tačiau kartu jis vedėsi vy- 
resnįjį brolį, žmonių pramintą Nevispročiu Finu. Pamatę juo- 
du tolumoje suaimanavom. Jo brolis buvo visiškas pamišėlis, 
visiškas besmegenis. Gagarinas buvo pasiėmęs jį porą kartų 
anksčiau — bijojom jo kaip velnio. 

Paprastai tokius kaip Finas išveždavo, bet Gagarino tėvai 


nutarė verčiau pasilaikyti jį namie. Gagarinas aiškino, kad 

brolis - žmogus kaip žmogus, ir niekas į jokią įstaigą jo ne- 
ketina siųsti. 

Dėl savo brolio jis nuolat veldavosi į muštynes - nepakęs- 
davo, jei kas paminėdavo Finą piktesniu žodžiu. Nors Gaga- 
rinas tvirtino, kad dičkis nepiktybinis — vabalėlio nėra nu- 
skriaudęs, baiminomės Fino kaip kokio nuožmaus plėšrūno. 

Jis buvo liesas tvirtarankis bernas garbanotais plaukais. 
Už mus kur kas aukštesnis. Girdėjom šnekant, kad kanda 
kaip tigras, suleidžia dantis taip stipriai, jog reikia keturių 
penkių suaugusiųjų atplėšti. Kalbėjo, esą kartą įsisegė į vieną 
iš pelekų ant direktoriaus ševroleto galo. Tekę užvesti auto- 
mobilį ir gerokai paspausti, kad nusipurtytų Fino. 

Nevisprotis Finas nešnekėjo, tik keistai gargaliuodavo 
kažką iš gerklės. Gagarinas vienintelis sugebėdavo išversti, 
kas buvo pasakyta. Mums atrodė tamsus miškas. 

— Dalyvaus ir Finas, — pranešė Gagarinas, sparčiai žengda- 
mas per gatvę. — Šito nediskutuojam, — pridūrė ekspedicijos 
vadas, — tai savaime suprantama. 

Pasirinkimo neturėjom. Finas prisidėjo neišvengiamai. 

Rotušėje buvo tylu ir vėsu. Didžiuliame pastate karaliavo- 
me vienui vieni, tik Tomio tėvas viršuje tarybos posėdžių salėje 
suko kėdžių varžtus. Jis prašė būtinai perspėti prieš smeigiant 
vėliavą Mėnulyje. Istorinę akimirką reikėjo įamžinti juostoje. 

Štai dabar pasiteisino ilgos mūsų pratybos ir treniruotės. 
Tvarkėmės, lyg būtų vaikų žaidimas, visas procedūras atliko- 
me sėkmingai ir itin tiksliai. Kiekvienas žinojo, ką priklauso 


daryti. 

Finas po kojom nesimaišė, tad nekliudė. Sekiojo brolį 
kaip šunėkas šeimininką. Gagarinui nereikėjo nė pusės žo- 
džio tarti, jis tik badė pirštu ir kraipė galvą, tarsi didįjį brolį 
būtų išdresavęs. 

Galiausiai mes pasiruošėm. 

— Spjaut gumą! — sukomandavo Gagarinas prieš man už- 
sivožiant šalmą. 

Jis ėmė skaičiuoti: 

— Dešimt, devyni, aštuoni, septyni... — Jaučiau, kaip gur- 
guliuoja pilve. Sulaikiau kvėpavimą. — Šeši, penki, keturi... — 
Žmonija sulaukė svarbiausios akimirkos savo istorijoje. — Trys, 
du, vienas... Degimas! 

Gagarinas nuspaudė lifto mygtuką ir raketa atsiplėšė. Mes 
prašovėme apatinį debesų sluoksnį. Tada aukštesnįjį. Išdegė 
pirmosios pakopos kuras. Buvo perjungta antroji. Į ausines 
šūktelėjo Gagarinas: 

— Kosmonaute Andersonai! Ar girdi mane? 

— Garsiai ir aiškiai, drauge ekspedicijos vade. 

Buvo įjungta trečioji pakopa. 

— Tu jau kosmose, kosmonaute Andersonai! — per ausines 
girdėjau sakant Arturą. —- Kaip jautiesi? 

— Puikiai! 

Tuo pat metu išgirdau sukaukiant Nevisprotį Finą. Keletą 
atkaklių klyksmų. 

— Jam nepatinka keltis liftu, - paaiškino Gagarinas. 

Pajutau, kad man trūksta deguonies, tad stvėriau kaukę 


ir prisispaudžiau prie burnos. Tomis padarė tą patį. Skafan- 

druose nežmoniškai sukaitom ir išprakaitavom taip, kad per 
šalmus beveik nieko nebematėme. 

— Aukštis geras! — raportavau. 

— Startas Mėnulio link sėkmingas! - pridūrė Tomis. 

— Ar matot žvaigždes? — šaukė Gagarinas. 

Atsakėm, kad matom. 

— Ten ne žvaigždės! - užkliko Gagarinas. - Ten - sperma- 
tozoidai! 

Per ausines girdėjom, kaip jis tuoj pasprings bežvengdamas. 

— Tiesiog amerikonai ėmė ir pasmaukė kosmose! 

Tada pasiekėm viršų. Reikėjo ištraukti „Luną“ iš lifto ir nuo 
pagrindinio atskirti Mėnulio modulį. Per dureles lubose turėjom 
užkelti jį ant rotušės stogo. Susidorojom lengvai, juk bandėme 
galybę kartų, visi stebėjosi, kad taip sklandžiai dirbam, nors vis- 
kas vyko kaip sulėtintam kine, mat kosmose neveikia gravitacija. 

Sulipę ant stogo paruošėme Mėnulio modulį. Po savim 
regėjom Odą. Saulė buvo seniausiai nusileidusi. Prie gaisrinės 
iš garažų išvarytos rikiavosi mašinos, ką tik nuplautos džiū- 
vo vasaros vakaro ore. Akmenų parke mačiau vakarojančius 
Gerhardseną ir dar kelis girtuoklius, kiekvieną su savu alaus 
maišioku. Degalinėje prie kolonėlių stovėjo Blomdalis ir į 
savo ištaigingą baltą amerikonišką mašiną pylėsi degalus. 

— Eina sau, fantastiškas vaizdas! — per ausines išgirdau šau- 
kiant Tomį. — Ar įžiūri Motiną Žemę? 

Šiaurinėje pusėje buvo matyti daugiabutis. Pagalvojau, kad 
dabar žvelgiu į savo karalystę, ji mano, čia viskas mano, stovėjau 


ten kaip koks užkariautojas, žvilgsniu aprėpęs žemes, kurios ati- 

teko man. Mąsčiau apie visokiausias keistenybes, kuriomis už- 
siirmama ten apačioje. Apie visas paslaptis už šviečiančių langų. 

— Turiu svarbų pranešimą! — nelauktai iš ausinių suspigo 
Gagarinas. — Noriu, kad pirmasis žmogus, išsilaipinęs Mėnu- 
lyje, būtų Finas! 

Mes prieštaravom. Pirmasis lips Tomis arba aš. Tomis 
buvo pilotas, aš - kapitonas. Ne kas kitas, o mudu šito mokė- 
mės, mes buvome išrinktieji, :be rigbt stuff buvome mes. 

Savaime suprantama, dabar buvom kosmonautai, tačiau 
šią užduotį turėjo atlikti ramūs, patikimi vyrai. Juk mes apie 
tai šnekėjomės. Mums nereikėjo kvailai rizikuojančių kos- 
monautų, turbūt net tokių, kurie degte degė noru nukakti 
į Mėnulį, labiausiai tiko tie, kurie su džiaugsmu grįš į Žemę. 

— Manai, kad Finas pakels spaudimą? — paklausė Arturas. 

Gagarinas neatsakė. 

Mačiau, kaip Tomis šalme purto galvą. Dabar viskam ša- 
kės. Nė už ką nereikėjo priimti Gagarino į kosminę misiją. 
Komunistais nebuvo galima pasitikėti. Komunistai visada ap- 
maus, vienaip ar kitaip, galiausiai liksi apmautas komunisto. 

— Erdvėlaivio viduje viskas turi būti tvarkinga, a ne? — 
klausė Gagarinas per ausines. 

Nė vienas neatsakėm. 

— Viskas turi būti suderinta, visi mygtukai turi veikti, ne- 
gali būt jokių defektų! - šaukė Gagarinas. 

Jis postringavo, esą, mums svarbu parodyti, kad daugiau- 
sia reiškia Žmogus, o ne mašinos. 


— Ar aš neteisus? 

Mes ir toliau neprasižiojome, o Gagarinas įkyriai balba- 
tavo, kad taip neva pademonstruosime tikrąjį komunizmą. 
Pasiųsdami Finą pirmąjį iš žmonijos į Mėnulį mes įgyven- 
dinsime komunizmą. Taip parodysim, kad nuskyla visiems, 
kad kiekvienam gali pasisekti. Netgi vaikinukui su šiek tiek 
atsisukusiais varžteliais. 

Mes nesivėlėm į ginčus. Gagarinas davė galutinį nurody- 
mą. Pirmuoju žmogumi, išsilaipinusiu Mėnulyje, taps Finas. 
Nediskutuojam. 

Gagarinas reziumavo: 

— Žmogus turi paklusti ir pasiaukoti didingesniam tikslui 
nei asmeniniai motyvai. 

Tomiui buvo įsakyta palikti Mėnulio modulį. Per mažą- 
jį iliuminatorių mačiau, kaip Gagarinas, atėmęs visą Tomio 
įrangą, aptaisė brolį. Aš susikeikiau. Va dabar viskas nueis 
velniop. Prakeikti komunistai! 

Finas įsiropštė pas mane į modulį. Sėdėjom susiglaudę 
kaip susiburkavusi porelė. Skafandras jam buvo per ankštas. 
Atrodė kiek juokingai, tarsi ekipai Žemėje būtų pritrūkę lai- 
ko surasti tinkamą kostiumą. 

Džiaugiausi, kad dėviu šalmą. Bent jau nebūtų galėjęs 
įkąsti į veidą. Tačiau Finas sėdėjo sau ramiausiai, nelaidė 
kauksmų, nuo kurių man pašiurpdavo nugara. 

Per šalmo antveidį mačiau jo akis. Man dingtelėjo, kad 
žiūrėti į jas — tas pats, kas žvelgti į žvaigždėtą dangų ar į 
visatą. Žinojai, kad kažkur ten egzistuoja gyvybė, tik jos ne- 


matyti nė ženklo. 

Mes lėkėme per tamsą, per tą be galo, be krašto nusidriekusią 
erdvę, per tą juodumą be gyvybės ir be šviesų. Turėjome įveik- 
ti tris šimtus septyniasdešimt tūkstančių kilometrų. Tai buvo 
pavojingiausias ir didingiausias nuotykis, į kokį leidosi žmogus. 

Po kelių minučių pamačiau Mėnulio kraterius ir pavir- 
šiaus įtrūkimus. Buvau besvoris, jaučiau nuovargį, girdėjau 
tylų kondicionavimo sistemos ūžesį, visai nebesuvokiau mas- 
telio ir perspektyvos. Stengiausi prisiminti, ką buvau skaitęs 
apie Mėnulį. Viskas išgaravo. 

Mintys sukosi tik apie tai, koks jausmas būti Nevispročiu 
Finu. Kas ten jo galvoje. Visiškas chaosas? Ar jis suvokia kur 
esąs? O gal sklando kažkur kosmose, atitrūkęs nuo visų ir visko? 

— Ar pakoregavai trajektoriją? — šūktelėjo Arturas. 

Turėjau paleisti stabdymo variklį ir paruošti reikiamus 
įrengimus, kad sklandžiai nutūptume. 

— Stabdymo variklis veikia! — raportavau. 

Tuomet Mėnulio kraštovaizdis sprogo begarsėse liepsnose. 
Mes nusileidome. Paties nutūpimo momento aš nepamačiau. 
Pažvelgiau per žiūronėlį. 

— Ar viskas gerai, kosmonaute Andersonai? 

— Taip, drauge įgulos kapitone. 

— Jungiame nuotolinio matavimo įrangą, — pranešė Ga- 
garinas. — Tada nusileis kopėtėlės ir draugas Finas išsilaipins 
Mėnulyje. Nepamirškit vėliavos! 

Mane pylė prakaitas. Atidariau dureles ir pamojau drau- 
gui Finui. 


— Lipk! - sušukau. — Lipk, drauge Finai! 

O jis tik dėbsojo į mane. Buvau įsitikinęs, kad mane nu- 
dobs, bet jis ėmė ir išlipo. Aš padaviau jam vėliavą. Ji buvo 
raudona, su pjautuvu ir kūju. Reikėjo įsmeigti ją Mėnulyje. 

Nevisprotis Finas išlipo ir žengė pirmuosius žingsnius 
Mėnulio paviršiumi. 

— Kalba Maskvos radijas, — išgirdau Gagarino balsą. — Šian- 
dien, 1969 metų liepos ro dieną, Finas Johanesenas iš Krenke- 
no Odoje žengė pirmuosius žingsnius Mėnulyje. Žmogus ir 
komunizmas padarė didžiulę pažangą. 

Kas atsitiko paskui, iki galo nesupratau. Gal Finui prailgo 
kelionė Mėnulio moduliu. Gal baigė iškepti skafandre. Šiaip 
ar taip, jis nusiėmė šalmą ir papurtė galvą. Iš akių buvo ma- 
tyti, kaip jam išties pasimaišę. 

O tada Finas suspigo ir pasileido per rotušės stogą be- 
protišku greičiu. Akimirksnį jau nedvejojau, kad maus no- 
sies tiesumu ir šoks žemyn. Ir nors apačion driekėsi ne trys 
šimtai septyniasdešimt tūkstančių kilometrų, aukščio buvo 
per akis, kad Motina Oda nusileidusį Finą supaprastintų iki 
šlapios dėmės. 

Bet jis sustojo prie pat krašto nedidelės aukštėliau įrengtos 
aikštelės, kur ketinome įsmeigti raudonąją vėliavą. Įsispokso- 
jo žemyn į kažin kokį tašką po savim. Iš paskos atlėkė Gaga- 
rinas. Jis šaukė broliui. 

— Lipk žemyn! — rėkė jam Gagarinas. 

Finas ėmė staugsmais varstyt Odą. Buvo pasiutęs šuo, 
kaukiantis prieš mėnulį. 


— Lipk žemyn! — rėkalojo jam brolis. 

Gagarinas ištarė kažkokius žodžius, kurių nesupratau. 
Skambėjo kaip tam tikra kodų kalba, slapta šneka, supranta- 
ma tik jiedviem. Tačiau brolio kalba dabar neveikė kaži kur 
atitrūkusio Fino. Jis buvo nepasiekiamas. 

Gagarinas keistąja kalba prašneko garsiau. Bet Finas pra- 
puolė savame pasaulyje. Tik spoksojo į visatą rankoje laikyda- 
mas vėliavą ir pasirengęs šokti. 

Tuo tarpu ant stogo pasirodė Tomio tėvas. 

— Kas čia dabar darosi? — užriko. 

Jis vilkėjo darbinį chalatą ir nešėsi kamerą rankoje. 

— Lipk nuo ten! - sukomandavo. 

Jis jau buvo bekeliąs koją į aikštelę. Finas tuoj pat užsimo- 
jo raudonąja vėliava kaip kardu. Vaikinas sumaurojo tokiu 
gerkliniu balsu, kokio dar nebuvau girdėjęs, tarsi tie garsai 
būtų iš kažkokios svetimos planetos. 

— Sustokit! — šūktelėjo Gagarinas Tomio tėvui. — Toliau 
nebeikit! 

Gaisrinėje ir akmenų parke žmonės Finą jau buvo paste- 
bėję. Jie būriavosi apačioje, spoksojo į viršų ir daug šūkavo, 
bet aš negirdėjau — ką. 

Gagarinas lėtai artinosi prie brolio. Staiga Finas suvaitojo 
lyg skųsdamasis. Tarsi ištikimas šuo, kuris staiga persimainė 
ir ėmė aršiai šieptis prieš savo šeimininką. 

— Aš dar nesu jo tokio matęs, - sumurmėjo Gagarinas. — 
Dar nesu jo tokio matęs. 

Man dingtelėjo, kad Fino galvoje įvyko klaida, tarsi ra- 
kera būtų iškrypusi iš kurso ir pasileidusi į prapultį. Žemės 

rutulys tik tolo, tolo. Jis ten pražuvo, sklendė savo paties tra- 
jektorija tuščiame kosmose. 

Mačiau, kad gaisrinėje verčiasi per galvas skleisdami bre- 
zentą, kuriuo gaudytų Finą, jei šis liuoktelėtų. Bet jau vėlu, 
brezento nebeprireiks. Finas jau buvo pasirengęs šokti. Pasiry- 
žęs šuoliui į nebūtį. 

Mąstau apie tai, stovėdamas priešais daugiabutį ir žiūrė- 
damas į giedrą žvaigždėtą dangų. Šiąnakt pro Žemę praskries 
Tempelio-Tutlio kometa. Mokslininkai pranašauja, kad paskui 
jos uodegą pažirs pasakiškas žvaigždžių lietus. Kol kas nieko 
nepastebėjau. Tik parūkiau ir beveik nušalau kojas. 

Kaimynas pasakojo, kad matė kelias lekiančias žvaigž- 
des paryčiais. Tos fantastišku greičiu per dangų švystelinčios 
žvaigždės, ko gero, buvo neregėtai gražus reginys. Svarstau, 
ko čia panorėjus, jei pamatysiu kokią krintant. 

Astronautai buvo paskutiniai herojai, tiesa? Jie išsilaisvino iš 
gravitacijos ir iš eilinių žmonių virto kažkuo kitu. Matyt, dėl to 
amerikiečiai dabar vėl išsiuntė Džoną Gleną į kosmosą. Jiems 
reikia herojaus, į kurį galėtų atsiremti, žmogaus, nulipdyto iš 
tikro molio, tokio, kuris galėtų parskraidinti pasaulį į tyrumą. 

Tą 1969-ųjų vasarą už nugaros išgirdau balsą. 

Kalbėjo Betė iš kino teatro. 

— Atsitraukit! — paliepė mums. - Visi atsitraukit.... 

Ji artinosi rotušės stogu, apsirengusi balta palaidine ir pil- 
ku sijonu. Mosavo rankomis prašydama pasitraukti. 

Padarėm, kaip liepti. 

Tada ji priėjo prie Fino. Jis reagavo taip pat kaip pirma. 
Rodės, susigūžė, lyg telktų visas jėgas į vieną gniutulą ketin- 
damas pulti ją, vos tik įžengs į jo erdvę. 

O ji kalbino jį švelniu balsu. Koks gražus balsas, negirdė- 
jau, ką sako, stovėjau per toli, bet ji šnekino jį, mane pasiekė 
tik jos balso skambesys. 

Ji užlipo ant paaukštinimo, Finas leido jai pakilti. Nešoko 
žemyn, neįtūžo, stovėjo kaip stovėjęs, vis dar priešiškas, vis dar 
nuo visų nusigręžęs, bet ji sugebėjo užlipti, Betė sugebėjo užlipti, 
ji nepertraukiamai jam kalbėjo, tiesė į jį ranką ir kalbėjo, kalbėjo. 

Ji visą laiką jį šnekino, ir netrukus pamatėme, kaip Finas į 
ją atsisuko. Ji tiesė ranką ir šnekino, šnekino, šnekino. 

Galiausiai jis pasidavė. Galiausiai jis paėmė jos ranką. 

Jie stovėjo ten kaip pora iš hilmo. Laikėsi už rankų, ji kal- 
bėjo, o jis klausėsi. Paskiau ji paglostė jam skruostą. Finas 
metėsi jai ant kaklo, apsikabino, verkė, juokėsi ir verkė, tada 
grįžo pas mus atsimainiusiu, giedru veidu. 

Jau žinau, ko panorėsiu. Žinau, apie ką galvosiu, kai tam- 
sų rudens dangų ims raižyt krintančios žvaigždės. 

Norėsiu sužinoti, ką aną vasaros vakarą prieš daugybę 
metų Finui kalbėjo Betė, kokie jos žodžiai sulaikė jį ir nuvi- 
liojo žemyn nuo aikštelės. 

Norėčiau žinoti, kas priverčia žmogų per kelias minutes 
taip persimainyti, ir dar norėčiau, kad pasirodytų Betė iš tos 
I969-ųjų vasaros, atsistotų greta ir man į ausį pašnibždėtų 
tuos pačius žodžius, kad pasakytų tą patį, ką pasakė Finui. 

Štai ko noriu aš, kol stypsau laukdamas krintančių žvaigž- 
džių, rūkau ir jaučiu, kad tuoj tuoj pulsiu pats, kad tuoj imsiu 


kristi per savo paties visatą. 

Betė ir Henris 


Ji būtų galėjusi turėti bet kurį. Visi taip sakė. Galėtų gauti, 
kurį tik nori, šnekėjo, Betė gali gauti kurį panorėjusi. Jau ta 
gali pasirinkt, kurio širdis geidžia. Šitai užtektų bakstelt pirš- 
tu į norimą vyrą, ir jis jos. 

Ji kas vakarą sėdėdavo prie bilietų kasos langelio kino te- 
atre ir „Bell Punch“ mašinėle spausdindavo rusvus bilietėlius, 
nedideles popieriaus skiauteles, kurios, užlipus laiptais iki bu- 
dėtojo, buvo perplėšiamos perpus. Betė Jansen buvo tamsia- 
plaukė, liekna, būtų galėjusi gauti bet kurį. Visi tą žinojo. Ir ji 
pati žinojo. Šiai vietovei ji buvo per graži. Sakytum, su tomis 
kino žvaigždės akimis ir dailiomis lūpomis būtų buvusi su- 
kurta kažkam didingesnio. 

Netrūko ir susidomėjusių vyrų. Visi žinojo, kas tokia toji 
Betė. Matei ją už stiklo, vilkinčią stilingais kostiumėliais, 
plaukus susiėmusią į uodegėlę užpakaly. Bilietų kasos stikle 
žiojėjo kiaurymė su užrašu „Kalbėkite čia“, per tą kiaurymę 


jai prisimeilinti mėgindavo daugybė jaunikių. 

Tačiau Betė tik stebeilijo į fojė ir lietų, rūsčiai krintantį 
ant Odos. Pakeldavo savo žalias akis į meilikautojus, vertin- 
davo vyrus, kol šie negrabiai krapštydavo pinigus ir bandy- 
davo suregzti ką nors šmaikštaus. Visi žinojo, kad Betė ten 
sėdi kiekvieną vakarą. Kaskart tokia pat graži. Kaskart vis 
kitokia. 

Toji kiaurymėlė stikle buvo it taikinio centras, taškas, į 
kurį galėdavo nukreipti strėles Odos viengungiai. Taikinys 
į Betės širdį. Šauk čia. Kalbėk čia. Vis dėlto itin retas kuris 
išlemendavo ką nors daugiau, nei kiek bilietų pirks. Nė vienas 
nesiryžo pakviesti Betės į pasimatymą. 

Tarp kitko, nebuvo ir kur ją kviesti. Tais laikais Odoje 
nebuvo vietos, kurioje galėtų lankytis moteris. Padori dama. 
Aludėse rinkosi vyrai ir maukė alų, o toms kelioms ten besi- 
sukiojančioms moteriškėms greit prisegdavo etiketę. Vaikš- 
čiojai po aludes — nuo tavęs trenkė siera. Buvai prieinama. 
Tavim pasinaudoti galėjo visi. 

Vienintelė vieta, tinkama nusivesti rimtą merginą, buvo 
kino teatras. Bet vyriškis turėjo būti paskutinis vėpla, kad 
kviestų kasininkę į kiną. Kita vertus, ir pati Betė niekaip ne- 
akstino savo gerbėjų, prie langelio besiskiriančių su įšilusio- 
mis monetomis. Tuos kelis drąsuolius ji atstūmė. Šiaip ar taip, 
apskritai paėmus, pastarieji buvo vien netašyti stuobriai, ku- 
riems rūpėjo pasirodyti prieš draugus, ir nestokojantys kvai- 
lumo, kad patikėtų savo sėkme. 

Žmonės suskato šnekėti, kad Betė branginasi. Jei šitaip, 


tai ir liks be nieko, kalbėjo. O juk galėtų gaut, kurį nori, tarš- 

kė, juk jai tereikia pasiimt kurį vyrą! Bet tegul tik per daug 
neįsivaizdina, sakė. Žmonės juokavo, kad kasos stiklas neper- 
šaunamas, todėl pataikyt Betei į širdį - jokių galimybių. 

Tą patį vakarą, kai kino teatras atsidarė naujojoje rotu- 
šėje, Betė kasoje pasikabino keletą plakatų. Medžiagą jiems 
susiuntė kino platintojų bendrovės iš Oslo. Betė kabino 
plakatus, kol buvo rodomas „Karalius ir aš“, pats pirmasis 
kino teatro filmas. Iš nuotraukų juose žvelgė tokios Holivu- 
do garsenybės, kaip Džeimsas Meisonas, Trevoras Hovardas 
ir Stiuartas Greindžeris. Besišypsančios retušuotos žvaigždės 
pasileido skrajoti po kasą. 

Ji — svajotoja, sakydavo žmonės apie Betę, tikra fanta- 
zuotoja. Rymo sau už neperšaunamo stiklo ir laukia svajonių 
princo. Lygina visus, kurie prisiartina prie langelio, su tais 
kino žvaigždūnais iš afišų. 

Kadangi Betė niekaip nerado sau vyro Odoje, visi manė, 
kad ji išvažiuos. Ji sutverta gyvent ne šičia, šnekėjo. Ji čia nėra 
sava. Taip čia ir nepritapo. Tik pažiūrėkit, kaip ji eina. Arba 
kaip rengiasi. Ji - Odrė Hebern, gimusi ne toj planetos pusėj. 

Tačiau mirė jos tėvas, po poros metų sunkiai susirgo mo- 
tina. Išvažiuoti Betė negalėjo. Dienomis ji dirbdavo drabužių 
parduotuvėje, vakarais — bilietų kasoje. Nutiko, kaip daugelis 
ir tikėjosi. Vyro ji nesusirado. Taip ir liks senmergė, šnekučia- 
vosi gerdami kavą konditerijoje. Nė vienas jai neįtinka, stebė- 
josi susitikę gatvėje. 

Didžiausios gražuolės dažnai būna pačios vienišiausios. 


Atrodytų, kad moterys, kurioms neatsakytų net Holivudas, 

turėtų susilaukti daugiausia dėmesio, bet taip nėra. Vargiai 
kuris išdrįsta prie tokių prisiartinti. Jos per gražios. Ne vyrų 
jėgoms. Tas grožis tampa bemaž negalia. 

Žmonės kas vakarą matydavo Betę sėdint kasoje ir po vis- 
kam skaičiuojant pinigus. Matydavo, kaip ji išeina ant kino 
teatro laiptų, atveria vitrinas ir kabina filmų, kurie bus rodo- 
mi, afišas. Ir kaip iš spintos išsitraukia vilnonį paltą ir baltą 
beretę. 

Kas vakarą ji atsisveikindama šūktelėdavo budėtojui ir 
viena išėjusi į lietų nuskubėdavo namo į daugiabutį pas ser- 


gančią mamą. 


Vieną lapkričio vakarą į kino teatrą pasižiūrėti „Laukinės 
gaujos“ užsuko Henris Larsenas. Kine paskutinįkart buvo 
lankęsis prieš daugybę metų. Visą laiką sportavo. Treniravosi, 
rungtyniavo arba dirbo. Kinui stigo laiko. 

Jo Henris ir nepasigedo. Jis dievino savo futbolą. Futbo- 
liukas atstojo viską. Atstojo absoliučiai viską. Futbolas prily- 
go visam prakeiktam pasauliui, netgi pranoko jį. 

Šlovingiausius laikus jis išgyveno, kai Oda pateko į taurės 
ketvirtfinalį. Tuo metu Henrį Larseną laikė vienu daugiausia 
žadančių šalies puolėjų. Henrį - į rinktinę, kalbėjo žmonės. 
Henris rinktinei kuo tinkamiausias, sakydavo. Pasipūtėliškai 
išsiviepęs Henris skraidindavo kamuolį vartininkams pro šalį. 
Kamuolys lėkdavo į viršutinius ir į apatinius vartų kampus, 
į tinklą, vartininkams viršum galvų ir pro apačią, o tiems 


mažne krikdavo nervai. 

Henrio dešinioji koja, trauk velniai, verta vienos kitos 
kronikės, žvygavo liaudis tribūnose. Jis buvo iš tų žaidėjų, 
kurie geba pakreipti rungtynių eigą. Iš tų, kurie nelauktai 
klaidinamai sumanevravę pasiunčia pribloškiančius smūgius. 
Henris į rungtynes namuose pritraukdavo daugiau žmonių, 
nei kada nors anksčiau buvo susirinkę Odos stadione. 

Sugužėdavo visi aliai vieno. Per Henrį merginos iškvaišo 
dėl futbolo. Per Henrį ištekėjusios moterys svarstė, ar neišsi- 
skyrus. Per Henrį pusamžiams futbolo aistruoliams grėsė šir- 
dies bėdos. Net nemokamai rungtynes nuo kalvos stebintys 
girtuoklėliai tuštindami alaus butelius šūkalojo: Henri Henri 
smuūgiuok Henri smūgiuok po perkūnais. 

Darbe visi telkėsi apie Henrį. Bendradarbiai ėjo prie jo 
per pertrauką, skirtą užkąsti. „Kaip eisis savaitgalį, Hen- 
ri?“ — „Penki — nulis, — atšaudavo Henris, - penki — nulis.“ 
Netgi direktorius persimesdavo keliais žodžiais su Henriu 
savo sostinės maniera. „Reik manyt, sudorosit tuos kaimie- 
čius šį vykendą?“ — klausdavo. „Penki — nulis“, - atsakydavo 
Henris. 

Bet jis taip ir nepateko į rinktinę. Kasmet darėsi vis sun- 
kiau. Varžovai ėjo jaunyn ir vikryn. Henris jau nebeturi tiek 
parako batuose, bėdodavo sirgaliai tribūnose, gamykloje prie 
lydkrosnės ar pertraukų kambarėliuose. Jis vis dažniau rung- 
tynes pradėdavo ant suolelio, devyniasdešimties minučių ne- 
beištempdavo. 

Ir vis dėlto sugebėdavo nustebinti, jam dar pavykdavo pa- 


kreipti rungtynių eigą, įmušti lemiamus įvarčius. Tribūnose 

tauzijo, kad Henris sensta, jau sensta jis, taigi, bet dar toks 
pats, trauk jį devynios, dar toks pats tas Henris, kipšiokas tas. 

Vieną lietingą pavasario dieną pirmosiose rungtynėse 
namuose Henris gavo traumą. Praėjus penkiolikai antrojo 
kėlinio minučių viduryje aikštės jis perėmė perduodamą ka- 
muolį. Pasispyrė pirmyn ir išsisukęs nuo priešininko pasiuntė 
kamuolį dešiniojo krašto gynėjui. Pastarasis iššovė pakraščiu 
į priekį ir švystelėjo kamuolį į vidurį. Ten jau buvo Henris. 
Jis iššoko smūgiuoti galva, kai link jo žaibišku greičiu išsirovė 
vartininkas. Rankos galingose pirštinėse susigniaužė. Henris, 
sulaikęs kamuolį kakta, pasuko galvą vartų pusėn, o kumš- 
čiai žiebėsi jam tiesiai į marmūzę. Kamuolys įskriejo į vartus, 
Henris ir vartininkas parkrito žemėn. Abu liko tysoti pasliki. 

Visiems atrodė, kad Henrio karjerai galas. Jis susilaužė 
nosį ir patyrė stiprų smegenų sukrėtimą. Vartininkas atnešė 
Henriui į ligoninę gėlių. Sėdėjo vyras ten penkiolika minučių 
ir čiupnojos kažko, apmaudžiai suvokdamas, kad tos rankos 
galutinai nutraukė visų laikų didžiausio Odos išugdyto fut- 
bolo talento karjerą. 

Bet Henris nebuvo iš tų, kurie taip lengvai pasiduoda. 
Vasarai baigiantis jis vėl pradėjo treniruotis. Tuo metu elgėsi 
lyg apsėstas. Nebesivaipė, tik treniravosi, treniravosi, trenira- 
vosi kaip darbšti bitelė, visiškai apdujęs nuo praėjusių dienų 
sėkmės. Bėgiodavo ilgus nuotolius vasaros lietuje, stadione 
valandų valandas be pertraukos daužydavo kamuolį. 

Sugrįžimo rungtynės buvo katastrofa. Henris nebepasi- 


vilko. Jam trūko jėgos ir veržlumo. Anksčiau sekundės de- 

šimtąja visus aplenkdavo, o dabar sekundės dešimtąja acsilik- 
davo. Seniau puldavo į dvikovą su pagiežingu įniršiu — dabar 
iš visų susikirtimų vienas prieš vieną atsitraukdavo. Jis buvo 
praradęs įgūdžius, nebejautė ritmo. Jei ten būtų lakstęs ne 
jis, pats Henris Larsenas, tribūnos būtų užstaugusios mižnius, 
nevykėlis, vėžlys arba mėžkit tą šūdo krūvą iš aikštės! 

Į drabužinę pasibaigus rungtynėms Henris žengė akme- 
niniu veidu. Nepratarė nė žodžio. Henriui galas, kalbėjo 
žmonės pasibaigus žaidimui. Henriui galas. Liūdna. Vyrukui 


galas, tik pats to nesupranta. 


Po visiškai nenusisekusio rudens sezono futbolo batelius 
Henris sviedė į šiukšlinę. Jis pradėjo rūkyti ir gerti. Žiūrėjo 
televizorių. Vaikščiojo į kiną. 

Pažinojo tokią Betę, buvo matęs ją Odoje, bet ne prie ka- 
sos langelio kino teatre. Kai išvydo ją ten, it gėlelę už stiklo, 
jį apėmė neįprastas jausmas. Jis susimąstė, kad kai viena pasi- 
baigia, prasideda kažkas nauja. 

Kitą vakarą po to, kai žiūrėjo „Laukinę gaują, Henris su- 
galvodamas apie Betę bilietų kasoje. Sekmadienį jis vėl pasi- 
rodė, tačiau šįkart pažiūrėjęs vos pirmąsias penkiolika minu- 
čių išėjo iš salės ir nusileido pas Betę. 

— Negi filmas toks prastas? — paklausė Betė, skaičiuodama 
kasos pinigus. Henris tik linktelėjo. 

— Jau mačiau, - atsakė ir prisidegė cigaretę. 


— Nebežaidžiat futbolo? — pasiteiravo Betė. 

— M-m, - numykė Henris. 

Juodu plepėjo vėjus. Betė pakvietė Henrį užeiti puodelio 
kavos. O kai ji po darbo išskubėjo namo, Henris liko stovėti 
ant kino teatro laiptų ir rūkydamas žiūrėjo į ją, nubėgančią 
per lietų. 

Tuo metu Henris buvo pagarsėjęs ne tik kaip futboli- 
ninkas, dar buvo užsitarnavęs ir mergišiaus vardą. Moterys 
lipo prie jo kaip prie medaus, tą žinojo visi. Henris patinka 
moterims, kalbėjo. Henris — kavalierius. Tamsiaplaukis vyras 
gerai ištreniruotu kūnu atrodė patraukliai. Jį laikė miestelio 
didvyriu, o jis, pasinaudodamas tuo statusu, įgudusiai sukosi 
apie sijonus. Buvo iš tų, kurie gali rinktis įnoringai, fiordo 
šokiuose nusižiūrėjęs merginą galėjo tarti, kad ją gaus. 

Vis dėlto, nors tebebuvo išvaizdus pažiūrėti, šauniausios 
dienelės jau ėjo į pabaigą. Labiausiai jam koją kišo įgyta repu- 
tacija. Kiekvienas žinojo, kad jis suvedžiotojas. Vargu ar buvo 
draugavęs su mergina, tik pasinaudodavo jomis ir mesdavo. 

Merginos nebenorėjo su juo nei šokti, nei flirtuoti, mat 
baiminosi, kad apie jas pasklis nekokios kalbos. Jau tas Hen- 
ris — mergininkas kaip reikiant, šnekėjo žmonės. Visi žinojo, 
kad Henris mergininkas. Tik Betė ne. 

Po to karto, kai vyrukas svečiavosi kasoje, ji sėdėdama 
prie langelio laukė jo vėl pasirodant. Kiekvieną vakarą stebei- 
lijosi per stiklą, žvalgėsi Henrio. Jis tiek prijuokino ir buvo 
toks draugiškas. Netgi panėšėjo į vieną iš kino žvaigždžių, jos 
pasikabintų ant sienos, — į anglą Stiuartą Greindžerį. Galvo- 


dama apie Henrį ji kone jautėsi laiminga. 

Galiausiai vieną vakarą jis pasirodė išsipustęs, vandeniu 
susiglotninęs plaukus. Nepirko bilieto, tiesiog sėdėjo jos ka- 
binetėlyje ir gėrė kavą. Nuo šiol jis ėmė vaikščioti į kino teatrą 
kas vakarą. Juodu šnekučiuodavosi, juokėsi plepėdami, apta- 
rinėjo, kas pakliūva. Jis padėdavo jai suskaičiuoti pinigus ir 
pakabinti naujų filmų afišas prie laiptų. 

Praėjus porai savaičių jis paklausė, ar palydėti ją namo. 
Nuo rotušės ligi daugiabučio jie kulniavo laikydamiesi už 
rankų. Pamatę naująją porą žmonės sušneko, kad juodu idea- 
liai tinka vienas kitam. 

Čia jai paskutinė proga, apkalbėjo Berę. Labai tikėtina, 
paskutinė jai pasitaikiusi proga. Nesupaisysi, ar susidėjo su 
juo, nes tikrai jau taip karštai pamilo, abejojo žmonės. Gal 
susiprato, kad gerbėjai nebedygs kaip grybai po lietaus. Tas 
pats ir jam. Paskutinė galimybė. Paskutinis traukinys. Turįs 
apsiraminti, kitaip liks amžinas senbernis. 

Abu labu tokiu, sakė miestelyje. Betė ir Henris priminė 
porą iš romantinės komedijos — vienas kitam skirti nuo pat 
pradžių, bet dėl krūvos nesusipratimų nesusieinantys iki fi- 


nalinės scenos. 


Visi tikėjosi laimingos pabaigos, bet filmai baigiasi, kai prasi- 
deda gyvenimas. Betė ir Henris susituokė ankstyvą kitų metų 
vasarą. Jos mamą įtaisė į slaugos namus, kad galėtų kartu 
apsigyventi daugiabutyje. Rudeniop Henris pradėjo gerti. 
Išgerdavo jis ir pirma, bet dabar įjunko į reikalą taip pat 


rimtai, kaip anksčiau buvo pasinėręs į futbolą. Jis smarkiai 

aptuko, veidas išpurto, „Merkurijaus“ kavinėje grabaliojosi su 
svetimomis moterimis. Kadrindavo tokias moteriškas, kurios 
prisiminė tik senąjį Henrį, damutes, iš kurių reputacijos ne- 
bebuvo ką saugot ir kurioms magėjo paflirtuoti su Henriu 
Larsenu, kadais iškiliausiu miestelio sūnumi. 

Henriui trūksta futbolo, kalbėjos „Merkurijuje“. Šnekėda- 
vosi apie jį tais retais atvejais, kai ten nepasirodydavo. Vyras 
ilgisi futbolo, futbolas buvo viskas, ką turėjo, o dabar nebėr 
jam kur išlieti savo energijos ir siuto. Kai kurie tvirtino, kad 
rimtai gerti Henris ėmė tą dieną, kai miestelio komanda žai- 
dė pirmąsias sezono rungtynes namie be jo. 

Odai rungtyniaujant ir triuškinamai pralaimint be Hen- 
rio, buvęs puolėjas kiurksojo „Merkurijaus“ kavinėje ir mau- 
kė alų. 

— Kaip sekas, Henri? — klausinėjo mačiusieji rungtynes, 
po jų užsukę į „Merkurijų“. 

— Nulis —- penki, - mesdavo Henris. — Nulis - penki. 

Kai nustojo žaisti futbolą, Henriui ėmė drebėti rankos. 
Neįstengė jų nulaikyti. Tirtėjo kaip seniui. Ilgainiui bemaž 
reikėdavo padėti ištuštinti bokalus. Tu krataisi, sakė „Merku- 
rijuje“. Tau įsimetė tas baisus drebulys, Henri. 

Henris pliko, dar labiau tuko, o tais kartais, kai jį paste- 
bėdavo miestelyje, matė, kad daros vis nevalyvesnis. Vargšas 
Henris, gailėjo žmonės. Širiek energijos turi tas vyras, bet nėr 
jam kur išsikraut. Anksčiau išsikraudavo žaisdamas. Dabar 
nuo sėdėjimo be jokios veiklos ir mąstymo apie genialiuosius 


perdavimus turbūt visai nuprotės. 

Tačiau netrukus miestelis išvydo, kad Henris Larsenas 
turi kur išlieti savo energiją. Ant Betės veido. Gražiojo Betės 
veido. Vieną vakarą šito nuslėpti nebepavyko. Ji sėdėjo prie 
kino teatro langelio papuošta milžiniška mėlyne. Visi matė. 
Visi aptarinėjo. 

Tą mėlynę jai užstatė Henris, kalbėjosi. Netikėjau, kad 
Henris toks šūdžius, stebėjosi, nieko sau šūdžius, mulkis koks. 
Riekis, vaidykis su savo boba, kad net plunksnos dulkėtų, bet 
šiukštu nemušk. Egzistuoja tam tikros ribos. Tiesiog taip ne- 
daroma. 

Viskas per tą ligą, šnekėjo kiti. Tūno namie tarp išbluku- 
sių nuotraukų iš futbolo aikštės ir iškarpų albumų. Išsieikvo- 
jo aikštėje ir štai pasiligojo. Be klaikaus drebulio ir iškarpų 
albumų, nieko nebeturi. 

Seniau vyrai, atėję į kiną pirkti bilietų, bemaž negalėda- 
vo atsispoksot į Betę. Dabar gi susimokėję pasiimdavo bilie- 
tėlius, net nepakeldami akių. Buvo pernelyg skaudu atvirai 
nelaimės. 

Henris pradėjo vartoti vaistus. Kiurksojo namie įbedęs 
žvilgsnį į sieną. Gydytojas teigė, jog po truputį ryškėja Al- 
cheimerio liga, greičiausiai nuo tiekos kirčių galva žaidžiant 
futbolą ir, ko gero, paskubinta smūgio, kurį Henriui žiebė 
vartininkas. 

Betė bandė jam padėti, bet jos pagalbos jis nenorėjo pri- 
imti. Žmonės postringavo apie tai, kad Betė šitiek metų rū- 


pinosi savo mama, o kai galiausiai pastarąją įtaisė į slaugos 

namus, gavo Henrį su Alcheimeriu. Gyvenimas neteisingas, 
kai kuriems pečius užgula visos bėdos. 

Vieną žiemos dieną Betė išvyko iš Odos. Iš vietos, kurioje 
nepritapo, išplaukė laivu. Jei rimtai, ji taip čia ir neprigijo, 
kalbėjo tada žmonės. Seniausiai reikėjo išvažiuoti, verčiau 
būtų mieste laimės ieškojusi. 

Vėliau ėmė sklisti patys neįtikimiausi gandai, ko ji pasie- 
kusi plačiajame pasaulyje. Niekas nieko tikro nežinojo, bet 
buvo girdėjusių, kad ji dar kartą ištekėjo. Už viešbučio di- 
rektoriaus Osle, kalbėjo vieni. Už verslo magnato, sakė kiti. 
Kažkam dingojosi, kad už prancūzo. Dar kiti tvirtino matę 
jos nuotrauką švediškam savaitrašty. Ji ir vardą turėtų būti 
pasikeitusi, matyt, į kokį kilmingą. 

Į Odą ji sugrįžo tik kartą. Kai laidojo kaimyną Tomą. 
Juodu su Tomu buvo vaikystės draugai, o nuo tada, kai tą 
žiemą išvyko, ryšius palaikė tik su sutuoktinių pora, gy- 
venusia bute priešais. Ji nusileido vandens lėktuvu gražią 
vasaros dieną. Suspėjusieji ją prabėgom pamatyti tvirtino, 
kad ji neįtikėtinai gerai išsilaikiusi. Vilkėjo stilingą kos- 
tiumėlį ir dėvėjo plokščią bekraštę skrybėlaitę su vualiu 
priekyje. Lyg būtų nužengusi iš filmo ar televizijos serialo, 
tvirtino anie. 

Paskiau apie jos pasirodymą kalbėjo visi. Pažinojusieji ją 
anksčiau pasakojo, kokia Betė Jansen buvo graži, kokia ele- 
gantiška, stilinga, kokia nuostabi. Ji buvo išskirtinė, porino, 
tokios gali gauti kurį panorėjusios, taip atrodydama ji visąlaik 


galėjo rinktis iš geriausiųjų. 

Viešnagės Odoje dieną Betė aplankė Henrį. Praleido ke- 
lerą valandų pas jį daugiabutyje, bet niekas nesužinojo, kaip 
jiems iš tiesų klojosi. Vėliau, kai seni bičiuliai mėgino ką nors 
išpešti, Henris atrėžė, jog neatsimena, kad kas jį būtų lankęs. 
Užuot atsakęs, karštligiškai vapėjo apie taurės ketvirtfinalio 
rungtynes, kurioms vos prasidėjus jam pasitaikiusi puiki pro- 
ga įmušti įvartį. 

Štai kaip nutiko Henriui. Jis vargiai beatmindavo, kelinta 
diena ar kur pasidėjo laikraštį, bet galvoje išsaugojo viską iš 
svarbiausių rungtynių, visus įvarčius, kuriuos įmušė, ir vi- 
sas neišnaudotas progas. Sienas buvo nukabinėjęs komandos 
nuotraukomis iš tų metų, kai rungtyniavo, ir lig šiol galėdavo 
išpyškinti komandų sudėtis tais šlovingais laikais. 

Apie ką kita nei futbolas Henris Larsenas užsivesdavo ple- 
pėt tik retsykiais. Ir tai dažniausiai išgėręs vieną ar du alaus. 

— Juk pasitaiko žmogui paklyst, tiesa? — kalbėjo jis se- 
niems bičiuliams. — Aš nuėjau ne tais keliais, - tarė. — Tiesiog 
pasiklydau. 

„Merkurijuje“ jie šnekučiavosi apie tai, kad kartais žmonės 
susivokia esą ten, kur niekad nesitikėjo atsidurti. Keliskart klai- 
dingai pasirenki, nueini ne ten, pasiklysti — ir staiga kelio atgal 
nebėra. Taip atsitiko Henriui, taip atsitikti galėjo bet kam. 

Iki šiol žmonės nesutaria, kas įvyko tą žiemos dieną, kai 
Betė atsisveikino su Henriu ir išplaukė iš Odos. Visi girdėjo 
istoriją apie tai, kaip ji plėšė plakatus kasoje nuo sienų. 

Kai kurie tikina, kad ji tuos plakatus ir išsivežusi. Kiti pa- 


sakoja, esą ji ant kino teatro laiptų plakatus sudraskiusi į sku- 

telius ir tą žiemos vakarą išžarsčiusi juos it snaiges akmenų 
parke. Vienaip ar kitaip, kitą dieną kino garsenybių plakatai 
buvo dingę. 

Išskyrus vieną. Stiuarto Greindžerio. Mylimuosius vaidi- 
nęs Stiuartas Greindžeris buvo vienintelis, likęs kabėti kasoje, 
jis vienintelis tebekaba ten dar ir šiandien. 

Greindžeris buvo anglas, kuris pasiekė didžiulės šlovės 
Holivude, tačiau mirė nelaimingas gimtojoj šaly. Jo istorija 
liudija, kad gražaus veido negana, niekas vis tiek neprisimins 


nė vieno iš filmų, kuriuose jis vaidino. 


Saulė tuščiam kambary 


Saulės proveržiai spalį. Spinduliai prasisvilina per švino dan- 
gų, raižo it ūmios dujų liepsnelės, nuplieskia stogus ir fasadus, 
ligi juos vėl nukarpo. 

Tada ant Odos pasipila nauji lietaus šuorai, smarkiais gū- 
siais skalbia miestelį. 

Folgefonos gatvė ištuštėjusi. Tik radijas švokščia popmu- 
ziką iš kažkurio daugiabučio kambario. Gatvėje šlitinėja gir- 
tuoklėlis, jo vos nepervažiuoja pypsintis krovininis automobi- 
lis. Girtuoklis vairuotojui pavymui grūmoja kumščiu. 

Ji prisidega cigaretę, užveda fiatą ir išmirksi į pagrindi- 
nį kelią. Paprastai nerūko, bet vairuodama neapsieina ne- 
sutraukusi dūmo. Būtinai radijas visu garsumu ir cigaretė 
rankoje. 

Teises ji gavo prieš penkiolika metų, bet po egzamino ne 
kažin kiek sukiojo vairą. Vairuodama sudirgsta. 

Vairuodavo Tomas. Nemėgo būti vežamas jos. Įsiremda- 
vo į priekį, tarsi neabejotų, kad pirmoj privažiuotoj sankryžoj 


susidurs. Bardavosi ant jos ir aiškindavo, ką daro ne taip, pri- 

kišdavo kiekvieną klaidą jungiant pavaras ar manevruojant 
mašinų sraute. 

Ilgu jo. 

Tikėjosi, kad sielvartas palengva nuslūgs, ilgainiui apmalš 
it skausmas, ir apims ramybė. Tikėjosi, kad Tomas nutols, 
kaip mašinos veidrodėlyje pranyksta Oda. 

Vylėsi, kad jis trauksis, ligi pradings, o prisiminimas virs 
kažkuo miglotu ir gražiu, po kurio laiko ims raminti, užuot 
kankinęs. 

Lietus iš dangaus kerta įstrižai. Stambūs lašai tykšta ant 
asfalto, keistais Morzės signalais dėliojasi ant kėbulo ir stiklo. 

Ji važiuoja atsargiai. 

Kelias rytiniame fiordo pakraštyje siauras ir vingiuotas. 
Laimei, mašinų nedaug. Turistai su kemperiais seniausiai iš- 
dardėjo į pietus, o kai reikia kur nors nukakti, daugelis šiais 
laikais traukia vakariniu pakraščiu. 

Šis kelias nuo tada, kai juodu su Tomu važiavo į poves- 
tuvinę kelionę, beveik netaisytas. Ir dabar vinguriuoji palei 
fhordą rizikuodamas gyvybe. Jau kirame posūkyje gali tyko 
galas. Staiga susizgribsi, kad skrieji kažkur tarp plento ir Sior- 
Hordeno vandenų. 

Rudens diena po sunkiais debesimis suniukusi, lyg temtų. 
Ženklai palei kelią įspėja saugotis nuošliaužų ir staigių posūkių. 

Netoli Lofthiuso jai tenka suktelti į kelkraštį, kad praleis- 
tų autobusą. Autobusas senesnio modelio, viduje dega švie- 
sos — jis panašus į didžiulę žuvį geltonomis akimis. „Nemarš- 


rutinis“, — byloja užrašas priekyje. 

Autobusui pravažiavus jai dingteli, jog nematė, kad kas jį 
būtų vairavęs. 

Pakelėse rikiuojasi rudens nuspalvinti vaismedžiai. Vir- 
šūnėse kur ne kur kybo pernokę obuoliai. Viešpataus ten lyg 
vieniši tironai, kol pirmoji rudens vėtra beširdiškai juos nu- 
plėšys. 

Per radiją kalbina tąjį norvegą, su parašiutu nušokusį nuo 
„Empire State Building“ dangoraižio. Jis pasakoja, kad šuo- 
lis buvęs kraupus ir kad parašiutą suvaldęs tik ties dvyliktu 
aukštu. Tačiau dabar esąs laimingas. 

Ji tikėjo, jog mirs pirmiau už Tomą. Nepajėgdavo galvoti 
apie save našlaujančią, vienišą bute be jo. 

Bet kai vieną naktį nubudo, jis buvo miręs. Be jokio iš- 
ankstinio perspėjimo. Dar neapsivertusi jo pusėn, rodos, ži- 
nojo, kad jis nebegyvas. 

Gulėjo lovoje glostydama jo veidą, verkė ir glostė, kol 
kambaryje prašvito. 

Mažylis „Uno“ kantriai kaip bitelė dūzgia keliu tolyn. 
Dangus taip arti — nedaug trūksta, kad atsukusi langą galėtų 
paliesti debesis pirštais. 

Privažiavus Istanesą debesų apdangas vėl prayra. Iš pra- 
džių saulė spinduliu nusitaiko į keltą, kertantį fiordą. Paskiau 
šviesa išsiskleidžia plačia vėduokle. 

Pro priekinį stiklą ji regi, kaip spalio vėjas šiaušia pilką 
it skalūnas fhiordą. Kelios sekundės — ir vanduo, stebuklingai 


sugautas saulės, subaltuoja kaip dūmas. 

Ši vieta, kur siaurasis Siorfjordenas susijungia su savo dos- 
niu didžiuoju broliu, jai visąlaik atrodė gražiausia pasaulyje. 
Čia viskas išplatėja, viskas baigiasi ir viskas prasideda. 

Važiuodamas šiuo keliu tarsi išsivaduoji iš gniaužtų, gauni 


erdvės atsitiesti ir laisvai įkvėpti. 


Viešbutis stovi stataus kelio viršuje, tai didžiulis baltai dažy- 
tas medinis namas, ir jo degančios šviesos pasirodo vos jai 
išvažiavus iš paskutinio tunelio. 

Žmogaus neapgyventoje gamtoje patupdytas pastatas la- 
biau primena erdvėlaivį, iškrypusį iš kurso ir priverstinai nu- 
sileidusį ant plokščiakalnio. 

Ji įsiregistruoja. Nuo to karto, kai jie čia viešėjo po ves- 
tuvių, viešbutis suremontuotas ir atnaujintas. Bet gali būti, 
kad ponia registratūroje — ta pati, atrodo liūdna ir pavargusi, 
sakytum, tvarkant viešbutį personalas, deja, būtų likęs toks, 
koks buvęs. 

Iš svečių knygos matyti, kad lankytojų vos keletas. Sezo- 
nas jau pasibaigęs, krioklys gretimais nuo rugsėjo pabaigos 
virtęs menkute čiurkšle. 

Jai tenka 201-as kambarys, iš kurio regėti tarpeklis. 

Ilgai dvejojo, ar važiuoti. Kažkurį vakarą netgi griebėsi 
telefono ir buvo beatšaukianti rezervaciją. Staiga pasirodė ne- 
protinga čia grįžti. 

Vis dėlto ji čia, jaučia lūkestingą dilgčiojimą. Tai tas 
džiaugsmas, kuris apima, kai užsidarai švariame gražiame 


viešbučio kambaryje. Lyg jaudinies, lyg vėl šokteli į jaunystę. 

Ji įsijungia televizorių ir prisėda pažiūrėti kažkokios ko- 
medijos. Perjungia kirą kanalą, paskiau dar vieną. Pereina per 
visus, kol galiausiai sustoja prie rodančio filmus. 

Stebi, kaip persekiojama šviesiaplaukė lekia aukštyn baž- 
nyčios varpinės laiptais. Galiausiai moteris iššoka ir it maišas 
nuskrieja žemėn. 

Kambario oras pridvisęs. Ji atveria langą. 

Susimąsto, jog viešbučių kambariuose tvyro kažkas, ko 
neapibūdinsi, niekaip nesučiuopsi. Juose nėra nieko sava, jie 
tokie beveidžiai. Kaip diena ir naktis, jei lygintum su namais 
daugiabutyje. 

Visuose kambariuose ligi šiol pilna Tomo daiktų. 

Rankos nekilo jų nutvarkyti. Tikino save, kad reikia iš- 
kraustyti jo daiktus. Gyvenimas turi tęstis. Reikia gyventi 
toliau. 

Bet kiek kartų bandė imtis, kūnas tarsi atsisakydavo pa- 
klusti. 

Ką daryti su jo kostiumais? Marškiniais? Skutimosi reik- 
menimis? Kojinėmis? 

Išmesti būtų tas pats, kas palaidoti Tomą antrą kartą. 

Ji nori turėt viską po ranka. Tuos daiktus, kurie buvo jis. 
Daiktus, iš kurių susidėjo jųdviejų gyvenimas. 

Kartais, aptikus kokį nors jo drabužį, atmintin sugrįžta 
dienos, kai vilkėjo kaip tik juo. Retkarčiais ji uodžia jo losjo- 
ną po skutimosi, jaučia priglundant jo kūną. 

Sunku patikėti, kad prabėgo keturiasdešimt metų. Kaip 


seniai buvo ta rugpjūčio diena, kai pasiskolinę jos tėvo ama- 

zonę atvažiavo čia. Nesijautė laiminga. Buvo įsitikinusi, kad 
suklydo. 

Ji išsitiesia minkštoje lovoje, apima jausmas, kad krinta, 
krinta, lyg visai nebeturi ko įsitverti ir nugarma žemyn per 


viešbučio kambarį. 


Pailsėjusi ji užsimeta švarką ir traukia pasivaikščioti. Saulė 
netrukus nusileis, tačiau paskutiniai spinduliai dar nusidrie- 
kia per plokščiakalnį, jų šviesoj išryškėja paskiros kraštovaiz- 
džio detalės — atrodo tarsi ką tik išdažytos, o kitkas jau nyksta 
sutemoj. 

Prie skardžio daugiau nieko nėra. Aukštumų ji niekad ne- 
mėgo. Nėra taip, kad bijorų aukščio ar ką, tiesiog prisiartinus 
prie uolos pakraščio ar įkopus į kalną šiek tiek svaigsta galva. 

Atsargiai statydama kojas ji žingsniuoja krioklio link. 
Keista, kad prie tarpeklio taip menkai pasirūpinta saugumu. 
Vasarą čia knibžda pulkai turistų. Įbesti keli „Būkite atsargūs“ 
įspėjimai, bet kas iš jų, jei atklysta koks vaikiščias. 

Ji prisimena krioklį anuokart. Draikėsi kaip jaunosios 
nuometas vasaros vėjyje. Dabar krioklys užsmaugtas. Visas 
vanduo vamzdžiais nuteka elektrinėn. 

Ji pirmoji jį užkalbino. Susitiko kirpykloje Biustetiuno 
gatvėje. „Ko žiopsai?“ — paklausė jo. „O kaip tau atrodo?“ — 
atšovė. „Nori kirptis?“ — perklausė. „Ne, išsioperuot širdį , — 
nenusileido jis. 

Jam apsikirpus, mestelėjo: „Tai ko lauki?“ - „Kąą?' — nesu- 


prato jis. O ji įsikibo jam į parankę: „Nepavaišinsi manęs kola?“ 

Ji netikėjo, kad jis visą gyvenimą liks kartu. Buvo ne iš tų. 
Vis dėlto liko. Niekada jos neapleido. Visą gyvenimą buvo šalia. 

Ji palūkuriuoja, apsigręžia ir nužingsniuoja atgal. Ant vie- 
no iš suolelių tolėliau prisėdo vyras. Ji pasisveikina, linkteli, 
kaip linktelėjama gamtoje sutikus nepažįstamąjį. Šis atsako. 

Paskui save garų šleifą tempia lėktuvas, perskiria dangų 
į dvi dalis. Saulėlydžio šviesoje jo papilvė nusidažius rausvai. 
Tolumoje rytuose plokščiakalnį jau vėl niaukia besitvenkian- 
tys lietūs. Debesys gniaužiasi į kumštį. Temsta, netrukus pra- 
pliups iš naujo. 

— Bet ir oro keistumas, — sako ji vyrui ant suolelio. — Lyg 
negalėtų apsispręsti. 

— Spalis, — atsiliepia jis. —- Įprastinis spalis. 

Jis vilki rudu puspalčiu ir megztiniu aukštu kaklu. Kažką 
jai primena, kažkokį pažįstamą iš labai senų laikų. 

— Važiuojat pro šalį? — pasiteirauja jis. 

Ji atsako, kad apsistojo viešbutyje. 

— Giminės sueiga? — klausia. 

— Kas? — nesupranta ji. 

— Atvažiavot į giminės sueigą? — pasitikslinęs paaiškina 
registratūroje sužinojęs, kad savaitgalį viešbutyje renkasi kaž- 
kokia giminė. — Žodžiu, jūs ne iš jų? 

Ji atsako, kad ne. 

Žvelgia į vyrą. Jai pasirodo, kad jiems kalbant jis pasikeitė, 
kad per tas pokalbio minutes virto kitu, pajaunėjo. 

— Ką gi, tuoj lis, — sako stodamasis. 


Įžengęs tarp medžių dingsta iš akiračio. 

Vestuvių nuotraukoje ji nesišypso. Lyg pyktų ant fotografo. 
Nutarė: kaip kažkas sumąstė, kad vestuvių nuotraukoje rei- 
kia šypsotis, taip ji nieku gyvu nesišypsos. Fotografas vertėsi 
per galvą — pokštavo, šokčiojo aplinkui, netgi kuteno ją, bet 
šypsenos neišgavo. 

Galvoja apie tai žiūrėdama į save lifto veidrodyje. Ne- 
sišypso ir dabar. Po Tomo mirties jos veide retai pasirodo 
šypsena. 

„Kodėl tada pas fotografą nesišypsojai?“ — klausė Tomas 
daug kartų. „Nes nenorėjau“, - atsakydavo kassyk. „Nors kai 
šypsaisi, būni tokia graži, — stebėdavosi jis. — Myliu tave, kai 
šypsaisi.“ — „O kai me“ — atšaudavo ji. 

Padavėjas, kalbantis su užsienietišku akcentu, palydi ją 
prie stalelio greta lango. Valgomasis beveik tuščias, tik vidu- 
ryje padengtas ilgas stalas. Matyt, giminės sueigai. 

Per du stalus nuo jos sėdi šią popietę sutiktas vyras. Jis 
vienas, persirengęs tamsiu kostiumu. Linkteli ir nusišypso jai. 

Ji atsisėda, sulaukia meniu. Dar nespėjus išsirinkti, ką val- 
gys, vyriškis prieina prie jos. 

— Atsiprašau, ar leistumėt pakviesti jus persėsti prie mano 
staliuko? — klausia rankoje gniauždamas servetėlę. 

— Dėkoju, bet ne, - atsako nė nespėjusi pagalvoti. 

— Nenoriu pasirodyti nemandagus, — tęsia jis. — Tiesiog 
nepakenčiu valgyt vienas. 

Ji dvejoja. 

— Prisėskit, — įkalbinėja skėsteldamas rankomis. — Aš ne- 


teistas... 

Ji sumeta, jog nieko neatsitiks. Pageidautų vienumos, bet 
ir pavakarieniavusi su juo dar visą savaitgalį prisibus viena. Ir 
visą likusį gyvenimą. 

Ji pakyla ir persėda prie jo stalelio. 

Jiems laukiant vakarienės ji atidžiai stebi vyriškį. Jo ne- 
siliaujančios šnekos išmuša ją iš vėžių. Atrodo, kad čia kitas 
žmogus. Iš pradžių palaikė jį bendraamžiu, bet dabar mato, 
kad jis greičiausiai gerokai jaunesnis. 

Jau buvo kažkur jį sutikusi, tik niekaip neatseka kur. 

Jis klausinėja, kamantinėja, tarška, pasakoja būtus nebū- 
tus dalykus. 

Išvilioja ir jos istoriją. Prakalbina neįkyrėdamas. Ji papa- 
sakoja, kad prieš keturiasdešimt metų su vyru buvo atvažia- 
vusi Čia po vestuvių. 

— Kodėl grįžot? — klausia jis. 

— Nežinau, - atsako. — Turbūt tiesiog norėjau... Nežinau. 
— Jūsų vyras?.. 

Ji linkteli. 

— Miręs, taip. Mirė pernai. 

Jos kavalierius pasipasakoja apie savo povestuvinę ke- 
lionę. 

— Prisimenu tik tiek, koks neapsakomai laimingas bu- 
vau, — sako jis. 

Ji nuryli, nors pamena, kaip jiems viešint viešbutyje no- 
rėjo palikti Tomą. Norėjo išvažiuoti ir niekad negrįžti. Giliai 
širdyje žinojo, kad suklydo. Apsiriko pasirinkdama vyrą. Bet 


laukėsi, neturėjo kur trauktis. 

Kompanionas porina gyvenęs kaip pasakoj. 

Nusijuokęs priduria, kad dabar jis išsiskyręs. Laimingai 
išsiskyręs. 

— Mėgavausi geru gyvenimu, — tęsia. — Mane visur lydėjo 
sėkmė. 

Jis vertėsi prekyba. Prekiavo viskuo, ką tik įmanoma par- 
duoti. Oro filtrais, dulkių siurbliais, apatiniais, kailiais, bibli- 
jomis, žinynais, telefonais, naudotais automobiliais. 

— Ber ką parduočiau, — tvirtina. — Absoliučiai bet ką. 

— Netgi save patį? — klausia ji. 

— Nieko geriau negalėčiau pasiūlyti, — šypsosi jis. - Aukš- 
čiausia kokybė. 

Po vakarienės jis pasiteirauja, ar ji nesusigundytų pasi- 
vaišinti gėrimu bare. Ji priima kvietimą. Jaučia palankumą 
šiam vyrui. Gal gražbyliauja daugokai ir pernelyg išsičiusti- 
jęs, tačiau priverčia ją nors valandžiukę užmiršti save ir savo 
širdgėlą. 

Gerdamas jis pasakoja apie gudrybę, kurią įsidėjo į galvą 
mokydamasis pardavinėti. Šiukštu nepasiduoti, nenumoti 
ranka. Jei prieš nosį užtrenkė duris — skambink dar kartą. 
Jei vėl užtrenkė, nelieka nieko kito, tik susirasti užpakalines 
duris ir belstis. Jei šios prasiveria, laimėjai: „Kaip gerai, kad 
atidarėte Jūs! Kas per pikčiurna gyvena anoje pusėje?“ 

Ji nusijuokia ir susidaužia su juo taurėmis. 

— Kokia jūs graži, kai šypsotės, — taria jis. - Patinkate man, 
kai šypsotės. 


Ji nuduria žvilgsnį. 

Šiokios tokios gyvybės viešbučiui įpučia tik į giminės su- 
sitikimą suvažiavusios šeimos. Pirmyn atgal zuja vaikai, pa- 
tenkinti naršo po viešbutį. 

Šokių aikštelėn subėgusios kelios mergytės prunkšdamos 
kraiposi pagal garsią muziką. 

— Pašokim? — pasiūlo jis. 

— Kad šita muzika ne visai mums, — atsikalbinėja ji. 

— Ką jūs, nesakykit taip, — nusijuokia jis. — Niekada ne 
vėlu tapti aštuoniolikmečiu! 

Ji nusijuokia. 

— O jei rimtai, kiek jums metų? - klausia ji. 

— Na jau ne, verčiau apsieikime be tokių įžūlybių! — išsi- 
suka jis. 

Ji jaučia, kaip nuo alkoholio svaigsta galva. Viešbutis 
skrieja apie savo ašį, iš lėto, iš lėto, ji jaučia sukimąsi, atrodo, 
kad pastatas sklendžia per erdvę, išlekia kažkur į orą. 

— Kokia melodija jums gražiausia? — klausia jis. 

Ji svarsto. Greičiausiai „You Go To My Head“. Tą plokš- 
telę parnešė Tomas per kažkurį jos gimtadienį. Pamena, kad 
ji buvo įvyniota į foliją. „Tu mane svaigini“, — pasakė jis ir 
pabučiavo. 

— „You Go To My Head“, - atsako ji. 

— Aš? Nejaugi? — šūkteli vyriškis. 

Jie juokiasi. 

— Šira man labiausiai patinka, - pasiaiškina. — „You Go To 
My Head“, dainuojama Bili Holidei. 


— O, Ledi Dei! - taria jis. — Ji ir mano mėgstamiausia. 

— Tikrai? 

— Palaukit! Paprašysiu, kad pagrotų... 

Jis patraukia per šokių aikštelę pas vyruką, kuris už stikli- 
nės pertvarėlės leidžia įrašus. Sėdėdama stebi jį, jai dingteli, 
kad jis darkart pasikeitė. 

Gal kalti paskubom susiversti gėrimai, bet šiuo metu jis 
dar jaunesnis, beveik jaunuolis, sukasi ten greitai ir guviai. 
Aiškinasi mostaguodamas rankomis, panašiai, kaip pamena 
darius Tomą. 

Atgal grįžta plačiai šypsodamasis. 

— Kitas šokis mūsų, — sušnabžda jai į ausį. 


Saksofonas, pianinas, bosas. Ir Ledi Dei balsas. 


You go to my bead 

And you linger like a baunting refrain 

And I find you spinning round in my brain 
Like the bubbles in a glass of champagne 


Juodu šoka. Ji padeda galvą jam ant peties. Prisimena, kaip 
Tomas jiems šokant sukuždėjo: „Gyvenimas man šypsojosi, 
kad ir kur pasisukdavau.“ 

O ji dar netikėjo, kad juodu ilgai tvers. Dar norėjo palik- 
ti jį, kol jis nepaliko jos. Dar abejojo, kad čia - didžioji meilė. 

Vis dėlto supratusi, kad jis tikrai nori vaiko, kad nė kiek 
nesijaučia užspeistas į kampą, ėmė rimti ir džiaugtis būsima 
motinyste. Nuo tada jis visada buvo šalia. Visada su ja. 


Šokiui pasibaigus ji pažvelgia į laikrodį. 

Baras užsidarė. 

— Ko laukiat? — klausia. 

— Ką? — nesusigaudo jis. 

— Nepakviesit stiklelio prieš miegą? 

— Ar kviesti pavojinga? — juokiasi jis. 

— Nežmoniškai, — atrėžia ji. — Bet dar pavojingiau nepa- 
kviesti... 

Ji įsikimba jam į parankę. 

— Eime, užsuksim į mano kambarį, — tarsteli. 

— Gerai, — atsako jis. 

Lifte juodu nesikalba. Tik šypsosi vienas kitam. 

Ji mąsto, ką Tomas veiktų vakarą kaip šis. Tokiu metu 
jau būtų lovoje. Gulėdamas šaltame kambaryje daugiabutyje 
skaitytų kurį nors žurnalą. 

Tomas kolekcionavo faktus. Valandų valandas praleisda- 
vo rankiodamas faktus. Toks buvo jo hobis. Rinkti faktus. 
Žinojo begales dalykų, kurių jam tikrai niekada nebūtų pri- 
reikę. Jis tvirtindavo, kad nežinai, kada ko prireiks. Faktai 
niekada nenueis perniek. Faktai yra faktai. 

Viešbutis alsuoja, tarsi sienos būtų iš plonos medžiagos. 
Ji girdi triukšmą iš gretimo kambario. Kažkas barasi. Veikia 
televizorius. 

Už lango nebelyja. Giedrame danguje žiba žvaigždės. Virš tar- 
peklio kybo šaltas mėnulis. Tačiau šešėlių nematyti, lauke tamsu. 

Ji nusirengia ir nuoga išsitiesia ant lovos. Galvoja apie joje 
gulėjusius kūnus. Tarytum užuodžia juos, jaučia tuos žmones 


savo oda. 


Žvelgia į jį, nusirenginėjantį tamsoje. 

Mato, kad jo kūnas jaunas ir gražus. Jo kūnas toks pats, 
kaip jiems susitikus pirmą kartą. 

— Ko žiopsai? — klausia jis. 

— O kaip tau atrodo? —- atšauna. 

Jis žengia žingsnį jos link, pabučiuoja į skruostą. Ji jaučia, 
kaip jis dreba. Apsikabina jį, tą jauną, tvirtą vyrą, kurį iš lėto 
mokėsi mylėti. 

— Šįvakar prajuokinai mane, — kužda jam. 

— Patinki man, kai šypsaisi, - atsako jis pašnibždomis. — 
Visada patikai. 

Jis apglėbia ją, bučiuoja, suspaudžia. Ji įsitveria jo, ap- 
siveja paskutinįsyk, paskutinį kartą išsivilioja su meile iš 
tamsos. 

Ji jaučia, kaip tolydžio krinta, krinta, o jis ją sugauna — 
taip visada sugaudavo, junta jį savyje, kaip ją užpildo. 


Jaučia, kaip jis sklaidosi, juo stipriau jo tveriasi. 


Tarp užuolaidų skverbiasi ryto saulė. 

Nubudusi ji guli tylutėliai, junta, kaip kūnas po ilgo kry- 
čio mieguose grįžta į svarumo būseną. 

Palengva pakilusi iš lovos prieina prie lango. 

Vakarykščiai lietaus debesys išsisklaidė. Saulės šviesa ryš- 
ki, balta, kone žeidžia, drauge pripildo kraštovaizdį didžiulės 
ramybės. 

Ji pakelia ragelį ir surenka numerį. 


Pasigirsta jo balsas. 

— Šiuo metu mes negalime atsiliepti, — taria jis. — Bet jei po 
signalo paliksite žinutę, galėsime jums atskambinti. 

Neištrynė įrašo. Paprasčiausiai neprisivertė. 

Ji vaizduojasi Tomą. Stovintį namie daugiabutyje. Nuogą 
ant šaltų grindų. Jis stovi priešais langą, rankoje cigaretė. Už 
jo ryto saulė iššviečia kvadratinį kontūrą. 

Ji mato, kad jo kūnas paseno. Surambėjo. 

Plaukai išretėję. Pilki kaip pelenai. 

Regi jį stovintį ten. Regi jį. Regi. 

Kol pradingsta. 

Lieka tik kambarys ir saulė. Ryškūs šešėliai. Svetainė ir 
saulė, įkypai krintanti vidun. 

Saulė tuščiam kambary. 

— O, Tomai, - prabyla ji į telefoną. - O, Tomai. 

Tada padeda ragelį. 


Mano laimė tuoj atsigręš 


Durys atdaros, belieka užeiti. Įeik, sako durys, įeik, prisėsk, 
įkvėpk, iškvėpk, įkvėpk. 

Jėzau. Jėzaukristaujėzau. Prašom vidun, tiesiai vidun. Na- 
mie nieko nėra. Nieko nėra. Visas butas kvepia Kalėdomis, 
troškintais avienos šonkauliukais ir šeimyniniu jaukumu. 

Jis atsisega vienintelę likusią puspalčio sagą, visos kitos 
ištrūkusios, kad būtų šilčiau, puspaltį susijuosia virvagaliu. 

Išsineria iš 
akordeono ir apsidairo. Šiandien „Lydytojo“ bare jam neįpylė. 
Avigalviai, avigalviai neraliuoti. Per Kūčias neįpilt, per pačias 
Kūčias neįpilt. Jam užtektų ir vienos burnelės dabar. Pats sa- 
vininkas stypsojo sau už baro it koks karaliūnas. 

„Ir ko gi pageidausim šiandien, Gerhardsenai?“ — „Po per- 
kūnais, ne Gerhardsenas aš“, — drėbė jis. Po perkūnais, ne 
Gerhardsenas, kad jį kur velniai. 

Neįpylė per Kūčias. 
Kada jau kada, bet per Kūčias neatsakyk. Kūčios juk tokia 
diena, kai alum turėtų vaišint, kada, jei ne šiandien, visi turė- 


tų bičiuliautis? Tuščia jo, jam tik vienos burnelės reik. 

Tik vienutėlės. 
Jo apatiniai priskretę. Priskretusi šliūžė subinėje Kūčių vaka- 
rą. Aptarė reikalą su Martiniu. „Martini, ar ir tavo triusikų 
subinė priskretus?“ — paklausė kartą akmenų parke. 

„Jo“, — atsakė Martinis. „Tai ką darai, kad nepriskrestų, 
Martini?“ — „Nieko čia nepadarysi, — atkirto tas. — Teks iš- 
mokt gyvent su šliūže triusikuose. 

Jis prieina prie gėrimų spintelės, atsidaro ją, rausias. Susi- 
randa viskio butelį ir stiklinaitę. Įsijungia televizorių ir atsi- 
sėda į atlošiamąjį fotelį. Įsipila stiklinėn, rankos dreba. Mak- 
teli didžiulį gurkšnį. Baisiai noris parūkyt. Jėzaujėzaujėzau. 
Kambarį aptraukęs dykumos dangus. Trys kaubojai ant ar- 
klio. Nėr garso. Jis myga pultelį. Nė garselio. 

Šūvis. Paukšt! 
Veidas, kyštelėjęs iš už rūsio dangčio. 
Senolė Šiaurės jūra banguoja ir šniokščia. 
Spiria į televizorių. Velnio šūddėžė. Tik sąvartynan trenkt 
tokį, aišku? Užgeria. 

Įkvėpkiškvėpk, įkvėpkiškvėpk. Antr stalo guli cigarų dė- 
žutė, jam šiandien sekasi. Šauni dienelė. Jo laimė tuoj atsigręš. 
Širdis jaučia. Netrukus pasipils medaus ir pieno upės. 

Prisidega cigarą. Užgeria, tuoj užsnūs. Kad tik neužmig- 
tų, kad tik neužmigtų, nieku gyvu, nieku gyvu, tik neužmig- 


ti. Vėl pasigirsta šūvis. 


* Eilutė iš švediškos dainos „Siaurės jūra“ (šved. „Nordsjėn“), atliekamos fl- 
me „Sveno Klango kvintetas“ (šved. „Sven Klangs kvintett“ ). 

Paukšt! Jis besvoris erdvėj, sklendžia kaž- 
kur aukštai žydrynėj. Kitą akimirką jį nupils. Paukšt! 

Durys buvo atdaros, 
kvieste kvietė užeiti. Čia kalėdinė dovana, kaip tik jam pa- 
ruošta dovana. Atdaros durys. Atdaros durys. Užeik. Užeik. 
Kūnas ima šilti iš vidaus, šildo viskis, viskis ramina, nuo 
viskio kambarys apsipila žiedais. Be garso gieda „Sidabrėlių“ 
choro berniukai. Teks užtraukt pačiam: 

Jaunystė jau nebegrįš na 
na NA NA NA NA na na na... 

Skauda klubą. Maudžia apie 
skeveldras klube. Reik išsitiest kiek ilgam fotelyje. To mulkio 
nosis buvo suplota, atrodė kaip boksininkas, tiesiai iš drabuži- 
nės įšokęs į ringą. Jo akys, jo akys. Įkvėpk. Iškvėpk. Žiūrėda- 
mas jam į akis, jauteis lyg žvelgtum į akis ereliui, girdi? Ar su- 
pranti? Jis niekad nepamirš tų akių. Į-kvėpkį-kvėpkiš-kvėpk. 

Šiluma sklinda kūnu. Jis suglemba ir atsijungia. Sapnuoja 
neaprėpiamą mėlyną dangų ir slyvą, bites, dūzgiančias tarp 
žiedų. Nubunda, negi miegojo? Ne, nebemiega, šiaip ilsisi, 
sargiai it žvėris, visąlaik būdraudamas. 

Dar „Glenfiddich“. 
Lauke lyja. 
Ar sninga? 
Ne, lyja. Langais žemyn bėga sidabrinės gijos. Lauke šal- 
ta. Diena pilka. Įkvėpk. Iškvėpk. Taspatsvelnias, taspats- 
taspatsvelnias. Jam patinka žiema, o ne šitas lietus, šitas my- 


žimas iš dangaus. 

Nėra spalvų, kažkas nukniaukė visas spalvas. Kūčių die- 
na buvo pilka, be spalvelės. Tuoj, velniai rautų, paskambins 
mentams, paskųs tuos žąsinus, kurie visas spalvas nukniso. 

Peliukas Mikis ir Plutas. 
Kur vaistų buteliukas? Kur tas velnio neštas buteliukas? Reik 
turėt jį visąlaik prie savęs, bet amžiais pragano. Anas išgaruoja 
iš rankų kaip dūmas. Dvi tabletės. Dainuoja. Js 04 so nice to go 
„Trauk visa gerkle, padeda nuo astmos. Veikia kaip tikras vaistas.“ 
Per televizorių rodo seną 
nespalvotą animacinį filmuką. Peliukui Mikiui tenka par- 
duoti Plutą turtuoliui, nes Kūčių vakarą sėdi be grašio. Mikis 
kiurkso šaldamas sniege. 

Nežinojo, kad šiandien Kūčios, kol neišgirdo „Lydytojo“ 
bare. „Tai kur švęsi Kalėdas, ką, Gerhardsenai?“ — paklausė. 
Va taip su tom Kūčiom. Taip jos ateina kiekvienais metais. 
Užklumpa iš pasalų. 

Lygiai taip jį užklupo tasai vokietis. Atrodė kaip pats vel- 
nias. O jis kartojo, vis kartojo, vis pasakojo tą patį per tą patį. 
Tas mulkis atrodė kaip 

pats velnias. Lyg velnias būtų įsikūnijęs į konkretų žmo- 
gų, suprantikąsakau, jėzaujėzau, lyg velnias būtų vaikščiojęs 
žeme, tapęs žmogaus kūnuirkrauju... 

kvepia troškintais avienos šonkauliukais ir 
griežčiais, jis nebevalgo, nebepajėgia nugurkt nė kąsnelio, at- 
rodo kaip kaulų vyniotinis, kai tą vasarą galiausiai parsirado 


namo, svėrė keturiasdešimt aštuonis kilogramus. Keturias- 

dešimt aštuonis kilogramus. Ir dabar toks pat perkaręs. Jis 
nebevalgo. 

į virtuvę, šonkaulius iš orkaitės, tru- 
putį griežčių košės, prisėst, užkirst, iš pradžių godžiai, jėzau- 
jėzau, raugteli ir apsivemia. Dar viskio. 

Perjungia kanalą. Tas pats vesternas. Dabar kaubojai stovi 
stotyje ir laukia, kol atvažiuos traukinys. 

PAUKŠT 
būtų galėję anuos nupilti. tas ir blogiausia. jau buvo nusi- 
taikęs į juos. būtų galėjęs juos nudėt, pasiųst velniams, bet 
niekas nežinojo, kas anie tokie. jis sušnibždėjo jaunesniajam 
leitenantui, kad ten būsią vokiečiai. ten greičiausiai vokiečiai. 
būtų galėjęs juos nupilt kulkosvaidžiu. bet niekas neiššovė. 
po poros valandų jau patys buvo apsupti. 

neužmigt, žiūrėt į mikimauzą, žiūrėt į mikimauzą, 
žiūrėt į mikį, neužmigt, dar vieną gurkšnelį, tada atsistos ir 
išeis, vėl lauk 
krūpteli, prie pat stovi vyras 
su šuniu. Maryt, vis tiek buvo užsnūdęs. Šuva juodas. Vyras 
žiūri į jį apstulbęs. 

— Kas tu? — klausia. 

— Aš... Kalėdų Senelis, - atsako jis. 

— Ar gali pasaugot šunį? — klausia vyras glostydamas juo- 
dąjį labradorą. Dėsto, kad žmona gimdys, jiems reik į ligoni- 
nę. Vandenys nubėgo, greitoji netrukus atvažiuos jo nėščios 
pačios. Supranta, kad gal nelabai pridera, bet jis tuoj grįš. Vy- 


riokas atkiša pavadį ir laukia. Tada išsinešdina. 

Jo slėptuvė buvo atskleista. Kad juos kur pragarinis. Vei- 
das iš už rūsio dangčio. PAUKŠT! 

„Geras ciucė!“ — sumurmėjęs paglosto šunėką. 

Kraujas. Tamsiai raudonas kraujas ėmė 
srūti iš klubo į kareiviškus aulinius. Prarado sąmonę. Visa laimė, 
iš kažkur atsidangino Raudonojo Kryžiaus žmogus, taip liko gy- 
vas. Kraujas, klanas kraujo, sutekėjusio jam į aulinius. Iškvėpk. 

Po egle pūpso kalnas dovanų. But its also ob so nice to 
come home, - plėšia. Sukosėja, pažvelgia į šunėką. 

— Gal pasiimam kiekvienas savo dovanas, šunie? 

Juodasis tik dėbso į jį. 

— Vis dėlto Kūčios, kad jas kur galas, — aiškina šunėkui. — 
Kūčios tik kartą per metus. 

Jo apatinių subinė priskretus. 

„Aš - laimės kūdikis, man šiknoj aukso plaukai dygsta, — 
išdrožė Martinis ir užsikvatojo, kad vos neužvertė klumpių. — 
Padeda, ne taip greit šliūžė triusikuose atsiranda. 

Prieina prie eglės ir ištraukia dvi dovanas. 

— Išvyniot taviškę? — klausia šuns. 

Nuplėšia popierių. Viduj kaklaraištis mėlynais ir baltais 
dryžiais. Sumezga kaklaraištį šunėkui ant sprando. Išvynioja 
savąją. Juoda nėriniuota liemenėlė. Užsisega ją ties krūtine 
ant puspalčio. Tada prieina prie lango ir pažvelgia laukan. At- 
siremia galva į stiklą. „Šypsausi kaip 

Maskva“, - dingteli jam. 
Jis kvėpuoja į langą, į-kvėpkiškvėpkĮKVEPKiškvėpk. „Aš — 


Maskvos karalius“, - pagalvoja ir išsiviepia. 


IO8 


Atitraukia galvą, regi kūno siluetą, bet veidas ne jo, ten 
paties kipšo marmūzė. Veido apskritai nematyti. Jo puspaltis, 
jo kūnas, o veido nėr. 

— Ko tu pastipai kaip tik dabar, senas ožy? — šnibžda at- 
spindžiui. Iš lėto paišalioja ant stiklo, aprasojusio nuo paties 
kvėpavimo. 

Kaukolę. 
Kaukolė aprasojusiam stikle. Pamėklė. 

Tada pasikabina akordeoną. Reik mest tąsius tą akordeo- 
ną. Sveria mažiausiai šimtą kilogramų. Įskausta klubą. Mau- 
džia apie skeveldras klube. Spaudžia sėdmens nervą. 

Bet be akordeono niekaip. Nors vienas klavišas pučia 
orą, švokščia kaip skylėtos dumplės, švokščia kaip nelabošius. 
Akordeonas astmatikas. Reiktų atsikratyt to daikto. Bet neiš- 
eina. Švokščiantį klavišą užklijavo lipnia juostele. 

Jis vedasi šunį, tempia juodąjį už kaklaraiščio. 

„Plutai, eikš!“ 
Lauke pradėjo snigti. Svarsto, kur patraukus. Nusileis prie 
upės. 

Tiesiog žengt pirmyn. Paprasta. Paprasta kaip viens du 
trys. Paprasta kaip a b c. Staryt vieną koją priešais kitą. „Plu- 
tai, eikš! - veblena. - Dabar mudu dviese.“ 

When you wish upon a star, - dainuoja. 

Nusileidęs prie upės atsigula po tiltu, kaip tik ties ta vieta, 
kur įsuki į Odą, kai atvažiuoji iš rytų. 

Jį šildo viskis, šildo garai nuo vamzdžių, kurie iš uosto 


tiesiasi ligi pat lydyklos, šildo šunėkas, susirangęs prie šono. 

Jaučia, kaip šuo kvėpuoja. Jis minkštas kaip sniegas. Šuo šildo, 
alsuoja ir pūkščia. Įkvepia, iškvepia. Įkvėpk, iškvėpk. 
„Mano laimė tuoj atsigręš“, - šnabžda šunėkui. 
Jaučia mano širdis. 
Jaučia širdis. 


Šiandien nuskilo man kaip apsigimusiam auksašikniui. 


Išgama 


Ties fiordo viduriu apsivemi. Žarnoms verčiantis persisveri 
per turėklą, o jų turinys apipurškia juodai dažytą kelto šoną. 
Dingrteli, jog, laimei, denyje esi vienas. Kiti keleiviai sėdi 
apačioje salone, rūko, graužia padžiūvusias bandeles, pagal- 
vojęs apie pravėsusius dešrainius vėl atpili. Iš gerklės šauna 
nesuvirškinto maisto čiurkšlė. Užeini į tualetą apsiprausti ir 
prasiskalauti burnos. Veidrodyje išblyškęs veidas. Tikėjaisi 
pasikeisti, visą laiką vyleisi, kad kažkaip pasikeisi. Kad gi- 
mus kūdikiui rasis kažkas, ko ligi tol nenumanei egzistuojant, 
apims nepažintas jausmas ir pavers nauju žmogumi. Stovėjai 
gimdymo palatoje laukdamas, kol užvaldys savi jausmai, kol 
viduje viskas susidėlios, vienaip ar kitaip, bet nieko neįvyko. 
Tavo mergina juokėsi, verkė, džiūgavo, o tau — nieko. Niekas 
nejaudino, nieko nepajautei net ir galiausiai paėmęs kūdikį į 
skreitą, be pykinimo ir silpno galvos skausmo, daugiau nieko 
neužčiuopei. Stypsai prie lango stebėdamas, kaip iš pilkų de- 
besų ant juodo fiordo gula sniegas. Sniegas, sniegas, sniegas. 


Dangus purškia pieną. Štai ir apleidai pasaulį. „Išgama“, — 

dingtelėjo pirmąkart pamačius vaiką. Išgama. Ir pamatyk tu 
man, kaip vaikas šitaip iš jos išlindo, lyg lauk būtų virtę jos 
viduriai, lyg netikėtai būtum pamatęs jos vidų, o žinoti, kaip 
tavo mergina atrodo iš vidaus, nė kiek nesinorėjo. Nėščiųjų 
kursuose rodydavo filmus. Iškart nusisukdavai, supykindavo 
vien pagalvojus, subloguodavai fiziškai, ir taip nuo tada, kai 
ji pastojo, nuolat pykina, nuolat nerandi sau vietos. Pasidaro 
negera vien pagalvojus. Matei, kaip vyresniajam broliui gimė 
vaikai, prižiūrėdavai juos, broliui per atostogas grįžus namo, 
ir galvodavai, kad niekada, niekada pats vaikų neturėsi. Kai 
kurie draugai susilaukė vaikų, visi svaičiojo, kaip nuostabu 
tapti tėvu. Eidavai su jais atšvęsti ir klausydavaisi, kaip per- 
kirpo virkštelę ir paskui rūpinosi naujagimiu. O tave taip 
vimdė, kad nepajėgei ničnieko. Akušerė atkišo vaiką, kad 
perkirprum virkštelę, bet nusisukai, papurtei galvą, nenorėjai 
matyti kūdikio. Daunas. Mąstai, kad stovėdamas čia, šitam 
suknistam kelte, turėtum žliumbti, turėtų nuriedėt kelios 
ašarėlės, priklausytų paverkti, bet nesusigraudini. Nieko ne- 
jauti. Gal išsiverkęs būtum pajutęs kažką, nors menkutį kir- 
besį. Kodėl nepravirkai? Kodėl nesikaupė ašaros? Neišspaudei 
nė vienos ašarėlės, nė mažiausios. Koks prakeikimas, svars- 
tai, gimus vaikui nė trupučio nesusigraudinti, nors, sakytum, 
būtų gražu, būtų pritikę, ašaros, trumpai tariant, priklauso, 
ašaros dera prie viso reikalo. Bet stirksojai gimdykloj gromu- 
liuodamas mintį, kad gyvenimas apsivertė aukštyn kojom. O 
kaltas vaikas. Tas dauniūkštis. Vis dar drebia, dideliais kąs- 


niais, tirštai, neperregimai. Bemaž besvorės snaigės krinta ant 

hordo. Dreba rankos. Laukdamasi ji išsipūtė kaip balionas, 
veidas ir kūnas išburko. Matydamas ją nėščią dažnai pagal- 
vodavai: „Ji dabar kita, ji nebe ta mergaitė, kurią įsimylėjau.“ 
Susiradai kelias jos nuotraukas, darytas pernai, tuo metu, kai 
susiėjote, žiūrėdavai į tas nuotraukas, tarsi norėdamas pasi- 
tvirtinti, kad nesuklydai, kad ji anksčiau atrodė kitaip nei 
dabar. Vienoje nuotraukoje ji stovi prie jūros, rankoje laiko 
deginimosi aliejaus buteliuką, šviesiaplaukė, raudonu bikiniu, 
tavo mergaitę nutvieskusi liepos saulė. Tose fotografijose ji 
akinamai graži, tokia graži, kad kone atima žadą. Nusileidi 
prie automobilio, įšoki vidun ir lauki, kol keltas prisišvartuos. 
Sniegas rimsta, nors nebe taip tirštai, bet snaigės dar krin- 
ta. Manei, kad dauniukai gimsta tik pagyvenusiems tėvams, 
kad silpnapročių susilaukia tik per senos motinos. Gydytojas, 
nusivedęs į kabinetą, išsamiai papasakojo apie Dauno sindro- 
mą. Nesiklausei, prisėdęs stebeilijaisi į vaiką. Į įkypas akis. 
Pravirą burną. Deformuotas ausis. Keltas prisišvartuoja. Dar 
truputį pykina. Viskas lipa lauk. Be šito, daugiau nieko nejau- 
ti. Paleidi variklį ir išriedi į krantą. Privažiavęs prie kelio ne- 
susigaudai, į kurią juostą sukti. Pirmiau nepamąstei. Galvoje 
daužosi. Sėdi apmiręs. Parodai posūkį į kairę, bet išvažiuoji į 
dešinę. Tą pat akimirką keliu atskrieja automobilis, meties į 
šalį, nepastebėjai jo, kerti per stabdžius, iki galo numini pe- 
dalą, baltoji mašina praslysta pro šoną vairuotojui mygiant 
signalą, viskas įvyksta taip staigiai, ūmiai pasibaigia, nedaug 
trūko, visai nedaug trūko, galėjo baigtis žiauriai blogai. Įsu- 


kęs į degalinę sėdi nekrutėdamas, o kiti automobiliai iš kelto 

dumia pro šalį. Mąstai, kad trūko tiek nedaug, tiek nedaug, 
ir būtumėt susidaužę, kiek nedaug tereikia. Sekundės dešim- 
tosios. Sekundės dešimtosios. Koks prakeikimas. Sumoji, kad 
neužtenka tiesiog važiuoti. Dar reikia turėti kur. Anksčiau 
nesusiprotėjai. Tiesiog susigalvojai, kad reikia gelbėtis. Va- 
žiuot, važiuot. Kuo toliau, kuo toliau. Nuo vaiko, žviegiančio 
namie daugiabutyje. Nuo vaiko, kuris žadina naktimis. Nuo 
vaiko, kuris šika ir myža. Nuo vaiko, per kurį tapai antraeiliu 
asmeniu savo paties gyvenime. Žvelgi į save veidrodėlyje. Iš- 
gama, galvoji, išgama. Tada pravirksti. Nebeįstengi susivaldy- 
ti. Žliumbi kaip kūdikis. Ašaros ritasi. Kūkčioji ir šniurkščioji. 
Raudi kaip kokia moteriškė. Bandai susiimti, atidarai dureles, 
prisipili pilną baką. Įėjęs į degalinę susimoki, o ašaros rieda. 
Mergina už prekystalio žiūri į tave, bet nieko nesako. Tada 
grįžti į mašiną. Išsuki į kelią, parodai posūkį į kairę ir vėl 
įvažiuoji į prieplauką. Pristabdęs sustoji eilėje į keltą už vil- 
kiko, šmėsteli, kad jį seniausiai reikėjo nuplauti. Bilietus par- 
davinėja tas pats vyras, kuriam mokėjai ir anoje hordo pusėje, 
bet jis niekaip nesureaguoja. Lėtai įvažiuoji į keltą ir užlipi į 
denį. Prasigiedrijo, trumpas atokvėpis tarp sniego protrūkių. 
Stoviniuoji vienas vėjyje, o keltas suūžia kitoniškai, išgirsti, 
kaip įjungus pavarą žemų dažnių gaudesys virsta triukšmu, ir 


keltas vėl išplaukia į fhordą. 


Kalėdos su šeima 


Pirmasis kėlinys praėjo sušiktai, sugebėjo pamatyt puse akies, 
tiesą sakant, tik tiek ir pavyko atsidėt rungtynėms — puse 
akies: vaikai kėsinosi nužudyt viens kitą, prisireikė pakeisti 
sauskelnes mažajam, o senio šuo lindo žaisti. 04, wbat a per- 
Ject day, tiesiog nuostabi diena, po velnių, geresnė būt ir nega- 
lėjo! Negavo pažiūrėt dorai nė trupučio, turėjo keisti sauskel- 
nes, žaisti užkutenimus, o taip laukė rungtynių, džiaugėsi, 
kad galės nudribt ant sofos ir tiesiog gurkšnodamas alų ar 
kitokį gėrimą pažiūrės žaidimą, nusiramins kaip žmogus. Li- 
verpulis rungtyniavo namie, Anfilde, paprastai žaisdavo gerai, 
bet pirmasis kėlinys praėjo šūdinai, matė net jis, nors teko būt 
kartu ir sauskelnių keitėju, ir taikdariu, ir sukrušta teta Vibe- 
ke iš programos vaikučiams. Pasigarsino televizorių, ne todėl, 
kad būtų buvę žiauriai smagu klausytis Ernsto A. Lersvėjeno 

ar Arnės Larseno Eklando, apskritai, tas Larsenas Eklandas 

pliurpė kaip frigidiška boba, pylė neužsičiaupdamas, lyg porą 

savaičių negavęs pašnekėti, sakytum, būtų kaupęs viską savy- 


je ir jau virte viręs, ir štai pagaliau pateko į komentatorių ka- 

biną Anfilde, pasiruošęs išžudyt norvegų liaudį žodžiais. Jį 
perspjaudavo nebent Kjelis Kristianas Rikė. Kai eteryje pasi- 
girsdavo Kjelis Kristianas Rikė, būdavo, kartais visai užtildo 
televizorių ir žiūrėdamas rungtynes klausosi kokių nors senų 
įrašų, bet dabar leido garsyn, garsyn, garsyn, mat tėvas ėmėsi 
gliaudyti riešutus. Čept čept valanda. Siuita „Spragtukas“. Iš 
pradžių tas nelemtas gliaudymas, paskiau čiaumojo, caksėjo 
liežuviu, šlerpsėjo, o jam dingojosi, kad dienelė, dievaži, nere- 
ali, nuostabi diena, dar toptelėjo, kad jei kada nors jį kankin- 
tų, šitai būtų žiauriausias iš metodų — klausytis, kaip tavo 
paties tėvas skaldo riešutus, juos kemša, gromuliuoja, tai bai- 
siau nei kankinimas vandeniu, blogiau nei elektra į kiaušus; 
riešutų šlamštimas — ir atskleistų valstybės paslaptis, apskųs- 
tų draugus, įduotų savo paties močiutę. Įsivaizdavo, kaip vis- 
kas atrodytų, įsivaizdavo, kaip sėdi pririštas prie kėdės prie- 
šais rašomąjį stalą, apšviestą vienišos lempelės, o ant galvos — 
ausinės, kuriose tėvo čepsėjimas garsinamas dvidešimt trisde- 
šimt kartų, kol užklykia iš skausmo. Tas čepsėjimas vertė jį 
gūžtis kaip šunį, nuo pat dienos, kai buvo nuspręsta atvažiuo- 
ti čia per Kalėdas. Jis svarstė, kas jį erzina, — čepsėjimas aps- 
kritai ar išskirtinai :ėv0. Jis šlykštėjosi čepsėjimu, dievaži, bet 
kažkuo ypač kliuvo, kad čepsi tėvas, kad jo paties tėvas burna 
skleidžia tuos šlykščius caksėjimus, kad taip daro jo gimdyto- 
jas. Turėjo vieną draugą, kenčiantį dėl to paties. Išnarstę rei- 
kalą juodu nutarė, kad nepakeliamas yra būtent prakeiktas 
tėvų čepsėjimas. Diena tiesiog puiki, jis, po velnių, nesugebė- 


jo sutelkt dėmesio į rungtynes, tik pamatė, kaip Džeisonas 


116 


Makarjeras prasivaro kamuolį pro pusę Lidso gynybos, ma- 
nevruoja, sukiojasi ir šoka visiems prošal lyg balerūnas iš 
Maskvos Didžiojo teatro baleto, bet galiausiai Makatjerui 
pritrūko jėgų pasiųsti kamuolį į vartus. Pamatė per kartojimą, 
vaikai tuo metu taikėsi nuverst Kalėdų eglutę, vis dėlto jis 
spėjo pamacyti kartojimą, kaip Makarjeras spyrė per aukštai, 
nors prakeikti vartai tiesiog laukė, lyg patiekti ant lėkštės. 
Argi jis nesakė — iš Liverpulio liko šutvė žydrų, jie atrodė kaip 
po stadioną trepsenančių fotomodelių būrys, būrelis modelių 
motušės pasiųstų primadonų, vienuolika mižnių, paniškai bi- 
jančių suprakaituoti ar susišūdinti gražiąsias aprangėles. Štai 
į ką pavirto „Premier“ lyga po Eriko Kantonos. Mergų tuntas. 
Neliko nė vieno tikro vyro. Sukliko mažasis. Pakėlė vaiką 
paguosti. Sesė paleido lego kaladėlę ir pataikė mažiui galvy- 
tėn. „Nieko, nieko, - apglėbė vaiką. — Gal tėčiui papūsti?“ Jo 
tėvas pasigarsino televizorių, kad per vaiko riksmą girdėtų 
komentatorius. „Negarsink tiek! — užriko motina iš virtuvės. 
Ji kepė mėsos pjausnius rytdienos pietums. „Bet aš nieko ne- 
girdžiu!“ — atšovė tėvas. „Tai įsigyk klausos aparatą!“ — šūkte- 
lėjo mama. Tėvas prieš metus iš gamyklos išėjo į pensiją ir 
šiuo metu atsidėjęs terorizavo žmoną. Matė, kad mama dar 
labiau sulyso. Pagalvojo, kad kol tėvas vis labiau pampsta, ji 
visai nusivarys. „Jie ėda vienas kitą, - pamanė. Tėvas pasku- 
tiniuosius dešimt metų prieš pensiją gamykloje ėjo meistro 
pareigas. Buvo iš tų, kurie gyvena dėl darbo, vaikščiojo dar- 
biniais drabužiais laisvu metu, net poilsio dienomis užsukda- 


vo į darbą, stebėjo gamybos apimtis, kalbėdavosi su kitais 

meistrais, aptarinėdavo darbuotojų skaičiaus ir techninius 
klausimus. Dabar namie jis lipo sienomis, kartino gyvenimą 
žmonai ir pats kamavos kaip senas, nukaršęs tigras narve. „Jie 
ėda vienas kitą, — mąstė jis puikiai juos suprasdamas. Ypač 
atjautė mamą. „Senis ir mane nervina, — galvojo, — aš net 
poros Kalėdų dienų su juo negaliu ištvert, o ji visą gyvenimą 
su juo ištvėrė, turėtų, po velnių, būt apdovanota auksiniu ka- 
rališkuoju ordinu už nuopelnus.“ Pabandė pasodinti ir žaidi- 
mais sudomint mažąjį, kad netrukdomas galėtų toliau stebėti 
rungtynes, bet mažius nenustojo bliovęs ir laikėsi tvirtai įsiki- 
bęs į jį. Nieko sau nuostabi dienelė. Kad reik atvažiuoti čia, 
nusprendė moteriškė. O dabar ilsisi sau miegamajame. Pa- 
reiškė, kad serga, nežino, kas yra, tiesiog serga, jaučia ligą kie- 
kviena kūno ląstele. Arvažiuoti norėjo ji, jis nesutiko, čia ne- 
apsikenčia, čia visi netelpa, čia per ankšta, spaudžias kaip 
prakeiktos silkės statinėj, jis negali šito pakęst, nepakenčia 
šito. „Aš to negaliu pakęst“, — aiškino jis. „Taigi jie tavo tė- 
vai, — užginčijo ji, — negalim atsisakyt, kai kviečiasi mus per 
Kalėdas. Noriu, kad vaikai pabūtų su seneliais“, - pridūrė. Jis 
nesugalvojo svaraus argumento. Šeimas turėtų drausti įstaty- 
mas, svarstė. Šeimos kūrimas turėtų būti laikomas nusikals- 
tamu veiksmu. Kiekvienam turėtų būt garantuota teisė pasi- 
rinkti šeimą. Savaime suprantama, baigėsi tuo, kad jie atva- 
žiavo. Visada taip. O štai dabar ji tyso apsirgusi miegamajame 
ir pageidauja važiuoti namo, visada užsigeidžia važiuot namo, 
kiekvieną kartą tas pats. Jie atvyksta čia, o tada ji užsimano 


grįžti namo. Ir seneliai vaikų ne kažin kiek težiūrėjo, mama 

pakeldavo juos vieną kitą sykį, suulbėdavo kokį ūtiu-tiū, o 
tėvas tiesiog drybsojo fotelyje įsispitrijęs į televizorių. Jis paki- 
lo susimaišyti kokteilio, paklausė tėvo, ar gers, bet šis tik su- 
šnypštė tildydamas — kartojo bandymą pelnyti įvartį, norėjo 
pamatyti. Laikydamas mažąjį ant rankų, susimaišė gėrimą, 
įsimetė kelis žemės riešutus. Pagalvojo, kad nėr nieko blogiau 
už šitą mėšlą: visomis išgalėmis stengėsi tapt tėvo priešingybe, 
išsikraustė toliausiai, kad gyventų kitaip nei jis, ir še tau, grįž- 
ta namo kelioms dienoms per atostogas ir supranta, kokie 
juodu panašūs, lyg spoksotų į veidrodį, kuriame įmontuota 
laiko mašina, — mato, koks tėvas panašus į savo tėvą, mato, 
kaip pats baigia supanašėt su juo. Obuolys nuo obels... Tas 
pats mėšlas ir su broliu. Nors tarp jų penkeri metai, juodu 
kaip du vandens lašai. Brolis ligi šiol gyvena daugiabutyje ir 
pats ką tik susilaukė vaiko. Jam dingtelėjo, kad čia kaip kokia 
psichikos liga, kurios niekaip negali įveikti, jau kas esi, tas, 
bet drauge dar tempies perėmęs, kas buvo tėvo, senelio, pro- 
senelio. Velniop širą mėšlą. Mažasis vėl žaidė ant grindų, o jis 
prisėdęs ant sofos truktelėjo didžiulį gurkšnį gėrimo, žiūrėjo 
rungtynes. Būtų pageidavęs, kad komentatoriai išvis užsi- 
čiauptų, juk kas nors galėtų nukirsti laidus, kad žmogui ne- 
reikėtų klausytis jų pezalų, vis tiek mala liežuviu grynas nesą- 
mones. Prisiminė, kaip per 1990-ųjų pasaulio čempionatą 
streikavo televizijos darbuotojai ir kai kurias rungtynes trans- 
liavo be komentarų, buvo tobula, tikras rojus, girdėjai tik žiū- 
rovų reakcijas, kaip spiriamas ar sulaikomas kamuolys, buvo 


tiesiog tobula. Mažasis vėl pravirko. Kas gi dabar, po galais? 

Sesė iš broliuko atėmė žaislą, plastikinę bitutę. „Aaaaaaaaaa!— 
klykė mažius, lyg kas kėsintųsi jį papjauti. — Aaaaaaa! Tėti, 
sutvarkyk!“ Su trenksmais atsilapojo miegamojo durys. „Kas 
čia darosi? — užriko žiežula. — Ko jis verkia?“ — „Nieko nesida- 
ro, — atrėžė jis. — Jie tik žaidžia“ Žmona pažvelgė į jį. „Kaip 
nieko? Kodėl tada jis verkia?“ Pakėlusi ramino mažių. „Ša, ša, 
ša, ša.“ Vaikas verkdamas užsikosėjo. Ji pažvelgė į mažąjį. „Jis 
karščiuoja!“ — konstatavo. „Nekarščiuoja nė velnio!“ — ginči- 
josi jis. „Matau, kad karščiuoja, — neatlyžo ji. - Matau iš akių. 
Dėl savo vaikų dar nesu suklydusi. Užsikrėtė tuo pačiu, kuo 
aš“, — aiškino. „Niekuo jis neužsikrėtė, — iškošė jis. — Tiesiog 
sušilo žaisdamas.“ Priėjęs stvėrė sūnų motinai iš rankų. Iš 
pradžių ji suturėjo mažąjį, laikė tvirtai, bet jis išsiplėšė vaiką. 
Šis žviegė. „Eik gultis, — išrėžė. — Tu — ligonė“ Pervėrusi jį 
žudančiu žvilgsniu ji darkart trenkė durimis. „Tu - ligonė, — 
murmėjo jis sau. —- Tu — prakeikra ligonė, prakeikta ligonė.“ 
Išsivedęs vaikus į prieškambarį pradėjo juos rengti. „Ji — pra- 
keikta ligonė“, — šnibždėjo kuisdamasis tarp batukų, piršti- 
nių, striukių, kepuryčių. Prakeikta ligonė. Keikėsi ir niekaip 
negalėjo rasti vieno bato. Jau dienos puikumas. Eina šikt, ko- 
kia puiki diena. Išsivedė vaikus iš daugiabučio. Buvo jau su- 
temę, išėjęs pamatė, kad pradėjo snigti. Per gruodį dorai maž- 
ne ir nenusnigo, tačiau dabar iš dangaus pamažu leidosi leng- 
vi kąsniai, įsukti vėjo dar palėkėdavo aukštyn, o tada nugul- 
davo ant juodos Odos. Vaikai klausinėjo, kur važiuosią, bet 
jis tik subruko juodu mašinon, pats atsisėdo prie vairo ir įjun- 


gė variklį. „Prakeikta ligonė“, — gromuliavo važiuodamas per 

Nilandsflatą Eidesmueno link. Prakeikta ligonė. Ligonė ligo- 
nė ligonė ligonė. Vaikai gale bliovė. Jis paleido kasetę ir pa- 
garsino, turėjo įsirašęs „Perfect Day“ — versiją, kurioje daina- 
vo visi, ir atliekamas atskirai moterų ir vyrų. Po perkūnais, 
neblogas žvaigždžių pulkelis, pagalvojo jis. Aišku, dalyvavo 
daugelis jo numylėtinių: ir Deividas Buvis, ir Šeinas Makgo- 
venas, Lu Ridas — savaime suprantama, Siuzana Vega, Emilu 
Haris, Bretas Andersonas iš „Suede“. Jis buvo susigalvojęs sau 
žaidimėlį — spėliodavo, kas ką skambant melodijai sudainuo- 
ja. Jie pravažiavo Eraflotos kapines, nuo čia atsivėrė visa Oda. 
Pastebėjo, jog kapinėse gausu degančių žvakių. Įsisnigo, atro- 
dė, lyg kam papurčius skylėtą antklodę plevendamos pabiro 
plunksnos. Sniegas gulė ant mašinos ir visų mirusiųjų. Už- 
klojo senelį, močiutę, dėdę. Visus gyvenimus, visus jausmus, 
visą meilę, visą neapykantą. Gyveno ir numirė. Kokia pras- 
mė? Po velnių, kokia prasmė? Nesumetė, kur važiuoti, todėl 
apsisukęs nusileido atgal į Odą, pervažiavo per centrą ir pa- 
traukė rytiniu pakraščiu. Abu vaikai žliumbė, jis užriko, kad 
užsikimštų. „Užsikimškitpoperkūnais!“ — užstaugė, juodu 
pritilo vos akimirksnį, tada vėl įsisriūbavo, jis kaipmat pasi- 
gailėjo, paprastai ant vaikų šitaip nerėkdavo, tiesiog dabar 
viskas kiaurai užkniso. Svarstė, kodėl taip atsitinka, kad savy- 
bės, kurias pastebi ir kuriomis susižavi pradėjęs draugaut su 
mergina, vėliau ima erzinti, nors užsimušk. „Nusiperkam 
ledų?“ — riktelėjo vaikams. Tisedalis buvo jau čia par. Išvažia- 
vęs iš tunelio jis pasuko į kairę ir sustojo prie „Kelininko“ ka- 


vinės. Nutarė, kad gali užsukti ir suvalgyti ledų. Gal rodo 

rungtynes. Gal pasisektų ramiai pasižiūrėti antrą kėlinį, kol 
vaikai snapus terliosis ledais. Tiek, po galais, jis nusipelnė, ti- 
krai ne per daug reikalauja. Prašo tiek nedaug, tik dukart po 
keturiasdešimt penkias minutes ramybės. Argi čia daug pa- 
prašyta? Dukart po keturiasdešimt penkias trupučio ramy- 
bės. Dukart po keturiasdešimt penkias trupučio laimės. Pa- 
taikė per pertrauką, prirūkytoje patalpoje dideliame televizo- 
riaus ekrane reklamavo įklotus ir sauskelnes. Dvidešimt tris- 
dešimt puslankiu susėdusių vyrų laukė antro kėlinio, užkietė- 
ję sirgaliai sėdėjo pasipuošę Liverpulio marškinėliais. Pažįsta- 
mų nematyti. Tarp kitko, šitai jį nustebino, jis čia nebepaži- 
nojo žmonių, sugrįždavo tik per Kalėdas ir dar gal kelioms 
dienoms per vasaros atostogas. Šioj landynėj nesilankė, ko 
gero, nuo tų laikų, kai ji vadinosi „Tisedalio užeiga“ ar „Keps- 
nių namai“. Prisiminė, kad pavasarį prieš paskutinį skambutį 
čia rengė neva „Briliantino“ vakarėlį. Eina sau, kokia parodija 
išėjo, jis užsimetęs odinę striukę, plaukus riebiai susitepęs po- 
mada mėgdžiojo Džoną Travolrą. Visą vakarą prašoko su Oli- 
vija Niuton-Džon iš Riulestado, o kai važiavo namo, glamžė- 
si ant užpakalinės sėdynės, visai kaip filme, tik į debesis ne- 
pakilo, nieko panašaus. Beje, filmą vėl rodo kino teatruose. 
Koks niekalas. Koks seilėjimasis. Kur dabar jo Olivija? Girdė- 
jo, kad dirba veterinare Finmarke, bet nieko tikro nežinojo. 
O jeigu būtų susituokęs su Olivija Niuton-Džon ir dabar šal- 
tų subinę gelbėdamas šunėkus nuo plaučių vėžio ant Finmar- 
ko plokščiakalnio? „Žiūrėk tu man, parvažiavai namolio?“ — 


sududeno tipas už baro. Jis atsisuko. Velnias, tik dabar pama- 

tė, kad ten Džonis Koma. Vos begalėjai pažinti, vyriokas 
buvo beveik praplikęs ir drūčiai išstambėjęs. Stovėdamas už 
baro įgudusiai plovė taures. „Priklauso pasilabint kaip senais 
laikais“, — ištiesė Džoniui Komai ranką. Jam dingtelėjo, kad 
Džonis — iš akies luptas tėvas. Senasis savu laiku miestelyje 
turėjo „Sporto“ kavinę, o štai dabar sūnus — gyvas tėvas. Ir 
taip su visais. Beprotybė, tekanti gyslomis. „Tai apsigyvenai 
Osle?“ — paklausė Džonis. Jis linktelėjo ir užsakė vaikams po 
porciją ledų, o sau bokalą alaus. „Ar tik ne žurnalistu tapai?“ — 
kamantinėjo Džonis. Atsakė, kad taip, pats nesuprasdamas, 
kodėl meluoja apie tą Oslą ir darbą. Nenorėjo, kad nutukėlis 
Džonis Koma ką nors apie jį žinotų. „Žodžiu, sukies Akerio“ 
gatvėj?“ — perklausė Džonis. „Dienraštyje VG“, - atsakė. „Tai 
skiedi sau, a ne?“ — tęsė Džonis. „Apie ką tu?“ — „Negi laik- 
raščiai ne vien grynus melus rašo?“ — išsiviepė Džonis Koma. 
„Kažin, gal“, — atsiliepė jis. Džonis iššiepęs dantis mostelėjo 
vaikų pusėn. „Ava, bent apie šituos neprimuilinsi. Grynai į 
tėvą.“ Rungtynės tęsėsi. Vos prasidėjus antram kėliniui, po 
puikaus Leo perdavimo Maiklas Ovenas perėmė kamuolį ir 
pokšt šis jau supos tinkle. 1 — o. „Kelininke“ susirinkę Liver- 
pulio sirgaliai pašokę baubė; gražiai įmušė, Maiklas Ovenas 
geras žaidėjas, turėjo pripažinti, bet Liverpulio komanda jam 
buvo mielesnė, kai atrodė, kad visi žaidėjai suėję tiesiai iš 


nuošalių gatvių, nuo prieplaukos, iš artimiausios aludės, su- 


* Aprašomuoju laikotarpiu Akerio gatvėje Osle veikė kelių pagrindinių Nor- 
vegijos dienraščių redakcijos, tad jos pavadinimas buvo siejamas su spauda, 
žurnalistais ir neva šios profesijos atstovams sostinėje būdinga arogancija. 

prask, visi sulaužytom nosim ir susitaršiusiais plaukais, tarsi 
ką tik išlipę iš meilužės lovos, šiek tiek apsišlakstę vandeniu 
veidus, įšokę į aprangas ir išbėgę į aikštę. Erikas Kantona 
buvo paskutinis jam iš tikrųjų patikęs žaidėjas, bet Kantona, 
savaime suprantama, žaidė ne toje komandoje, palaikyti 
„United“ negalėjai, tiesiog nėjo, kiekvienam buvo aišku, vis 
dėlto Kantona buvo genijus, nėra abejonių. Po Eriko Kanto- 
nos beliko tikėtis tik ilgalaikio nuosmukio. „Ar pameni, kaip 
tapom kraujo broliais?“ — paklausė storasis Džonis iš už baro. 
Jis linktelėjo, nors nieko neprisiminė. „Už daugiabučio, - po- 
rino Džonis. — Kraujo broliai amžiams.“ Vaikai, sušlamštę 
ledus, gražiai sau žaidė atokiau prie lošimo automatų. Mone- 
tų jis nemetė, neprireikė, jie šiaip ar taip žaidė, jiems atrodė, 
kad tuo vairiuku gali valdyti lenktyninę mašiną, nesusigaudė, 
kad vis iš naujo leidžiamas tas pats demonstracinis važiavi- 
mas. Automobilis automate žaibiškai nudumdavo keliomis 
gatvėmis, nuslysdavo, dauždavosi ir versdavosi, San Francisco 
Heat užsižiebdavo ekrane. Po rungtynių sniegą nuo automo- 
bilio langų teko šluote nušluoti — šitiek jo privertė per tą 
trumpą laiką. Buvo žvėriškai slidu, o jis išgėręs, todėl vairavo 
atsargiai, klausydamas „Perfect Day“. Dabar pritarė ir pars. 
Drink sangria in the park, and later when it gets dark... Di- 
džiausias vargas išvargtas, pragariškiausios valandos praėjo, 
liko tik paguldyti, tada - ramybė. Vaikams užmigus viskas 
pasikeičia. Panašiai kaip išsisklaidžius rūkui prieš akis atsive- 
ria nuostabus didingas kraštovaizdis. Viskas bus gerai. „Ar 


skanūs buvo ledai?“ — riktelėjo vaikams į galą. Jiems išlindus 

iš Tisedalio tunelio, pasirodė mirksintys nuo kelio nuvažia- 
vusios mašinos žibintai. Užgęsta — įsižiebia, užgęsta — įsižie- 
bia, lyg pavojaus signalas, kurio tą gruodžio vakarą niekas 
negirdėjo. Jis sustojo šalikelėje ir jungęs avarinį šviesos signa- 
lą nubėgo prie automobilio. Vairuotojo vietoje rado jauną 
vyrą, jis buvo be sąmonės, galva nusvirus tarp sėdynių. Krau- 
jo buvo tiek, kad veido nepavyko įžiūrėti. Apsisukęs atpylė į 
sniegą. Jis dirbo su krauju, ištisą dieną imdavo iš žmonių 
kraują tyrimams, bet čia kraujo buvo per daug, po velnių, ne 
tas žodis per daug. Jis apsivalė striukę ir riktelėjo pro išdaužtą 
priekinį stiklą, tačiau vyrukas nesukrutėjo. Dabar pastebėjo, 
kad jis išsiskutęs skiauterę kaip indėnas. „Pasakyk ką nors! — 
užbaubė. — Pasakyk ką nors, velniai rautų!“ Visur buvo priži- 
rę stiklų ir pritiškę kraujo. Oro pagalvė panėšėjo į pradurtą 
balioną vaikų šventėje. Vyresnioji jau kurnėjo iš mašinos, no- 
rėjo pasižiūrėti. Jis šūktelėjo, kad grįžtų. „Sėsk į vidų! — rėkė. — 
Į vidų! Į vidų!“ Parbėgo prie savo mašinos, paprašė vaikų ra- 
miai pasėdėti. Susiradęs mobilųjį iškvietė greitąją. Per televi- 
zorių buvo matęs, ką reikia daryti, kai pirmas atvyksti į nelai- 
mės vietą, tačiau dabar viską pamiršo, viskas išgaravo. Jam 
svaigo galva, buvo pernelyg apgirtęs, nepajėgė nieko prisi- 
mint. Ar atlošt vaikiną, kad galėtų kvėpuoti, ar tiesiog laukt 
greitosios? Sužeistasis kniūbsojo prispaustas prie vairo, bet gal 
būtų išėję jį ištraukti. Išjungęs sudaužytosios mašinos variklį 
daugiau nieko nebesiėmė, mąstė, jog galbūt nuo jo veiksmų 
priklauso, gyvens vaikinas ar mirs, kad tai, ko būtent dabar 


griebiasi ar ko nepadaro, viską nulems, juk taip yra pirmomis 

kritinėmis minutėmis po avarijos. Galbūt dabar žudė žmogų 
savo neveikimu. Jis vylėsi, kad pasirodys daugiau mašinų, 
kad atsiras sumanesnių, žinančių, ką daryti. Ber niekas nepa- 
sirodė. Tik sniegas krito ant jo ir sumaitotos mašinos. Pasi- 
žiūrėjo vidun į sužeistąjį — šis bent jau kvėpavo, matė, kad 
vyrukas šiek tiek jaunesnis, svarstė, ar gali būti, kad jį pažįsta. 
Atvažiavo greitoji, žybčiodama švyturėliais. Pavymui — polici- 
jos automobilis. Šešėliai, balsai, sniegas. Jam palengvėjo, po 
velnių, jam žiauriai palengvėjo. Atsakomybė nebe jo rankose. 
Greitosios darbuotojai staigiais, ryžtingais judesiais paguldė 
vaikiną ant neštuvų. „Ar jis išsikapstys?“ — paklausė. Bet nie- 
kas neatsakė. Policija užsirašė jo pavardę ir pasiteiravo, ar ma- 
tęs, kaip automobilis nulėkė nuo kelio. Papasakojo, jog atvy- 
ko netrukus po nelaimės. Liudininkų, mačiusių, kaip mašina 
nučiuožė, nebuvo. Jis suko galvą, ar tik jie nesuuodžia alko- 
holio tvaiko. Būtų viršūnė. Tiesiog viršūnių viršūnė. Tačiau 
policininkai padėkojo ir pasidomėjo, gal jam reikėtų pagal- 
bos ar su kuo nors pasišnekėti. Dar gavo telefono numerį, ku- 
riuo galėsiąs paskambinti. Paleidus variklį automobilyje pasi- 
girdo „Perfect Day“. You're going to reap just what you sow. Jis 
išjungė muziką ir lėtai nuvažiavo Odos link. Namie vaikus 
patupdė žiūrėti „Labanakt, vaikučiai“, o pats nuėjo į kambarį, 
kur gulėjo žmona. Ji miegojo užsiklojusi galvą. Priėjęs prie 
lango žvelgė į sniegą, krintantį ant Odos. Aplink daugiabutį 
augo didžiulės snaigių kupetos. Lange dūlavo melsvas paties 
atspindys. Akys žvelgė iš tamsių akiduobių po antakiais, kak- 


ta buvo dar aukščiau praplikusi, stambią nosį ir burną išryš- 

kino gatvės žibinto šviesa. Atrodė, kad toji lempa lauke gali 
užgesti bet kurią akimirką. Jis suvokė, jog žvelgia į savo tėvo 
atvaizdą, į savo tėvą iš to meto, kai gimė pats. Mąstė, jog eg- 
zistuojame tik sekundę — esame, ir štai mūsų nebėra, švyste- 
lim blankioj šviesoj vieną akies mirksnį ir užgęstam, mus 
užkloja sniegas ar tinkas. „Kur buvai?“ — paklausė žmona iš 
lovos. Jis neatsakė. „Jeigu tu per šitokį orą vedei į lauką vai- 
kus...“ — murmėjo ji. Jis stebeilijos į sniegą, į valytuvą, lėtai 
slenkantį gatvėmis, jo priekiniai žibintai metė gelsvą šviesą 
ant baltų pusnių. Just a perfect day, you made me forget myself. 
„Jeigu buvai išsivedęs vaikus ir jie apsirgs...“ Jis atsisuko į ją, 
pamatė, kad ji su jo pižama, kurią pati nupirko dovanų per 
pirmąsias jų Kalėdas. Priėjo prie lovos, nusimovė kelnes ir 
įsmuko po antklode. „Nelįsk, — prašė ji. - Dar užsikrėsi.“ Jis 
pamažu prisislinko prie jos. „Aš sergu“, - atsuko jam nugarą. 
„Noriu dar vieno vaiko“, — pratarė jis. Ji sudejavo. „Nelįsk, aš 
sergu, - gynėsi. „Užkrėsk mane", — tai taręs tvirtai suėmė ją 
per klubus po antklode. Ji piktai numetė jo ranką. „Užkrėsk 
mane“, - neatlyžo jis. Ji atsiduso ir tyliai nusikeikė. „Užkrėsk 


mane, - kartojo. - Užkrėsk mane.“ 


Svajonė 


Kažkas turėjo ką slėpti. Po velnių, galima lažintis. Nebūtum 
atkreipęs dėmesio, jei mašina būtų stovėjusi ten lyg niekur 
nieko. Niekas nebūtų nė mirktelėjęs. Tačiau automobilis 
buvo apdengtas šakomis, apklotas sniegu. Per atstumą galėjai 
suuosti, kad čia kažkas įtartino. 

Trenkė nuo čia iki pat Niujorko. Tos didelės šakos kėlė 
baisų įtarimą. Kažkas prisikirto šakų ir apdangstė jomis au- 
tomobilį, kad nesimatytų iš kitos hordo pusės. 

„Diletantai, suknisti diletantai“, — galvojo jis. Juk vienas 
juokas palikti mašiną ten, kur paprastai statomi automobiliai. 
Užtruktų ištisas savaites, kol kam nors užkliūtų už akių. 

Vis dėlto čia vyko rimti dalykai. Aišku kaip dieną. Būtų 
galėjęs galvą guldyti. Uoslę tam jis turėjo. Šitas sumautas 
reikalas geru nekvepia. Iš toli gali užuosti. Kažkas atsitiko. 
Kažkas įtartino. Kažkas, ką reikėjo pridengti — bet kokiomis 
priemonėmis. 

Robertas Li švietėsi aplink mašiną „Maglite“ žibintuvė- 


liu. Sniege vėžių nematyti. Vadinasi, automobilis atvarytas 

senuoju keliu dar prieš iškrintant sniegui. Mąstė, jog čia dėjos 
tikri dalykai. Pagaliau kažkas įvyko. Velnioniškai sultingo. 

Mesdamas šalin sunkias šakas jis niūniavo: Lights out 
tonight, trouble in the heartland. Šios dainos klausydavosi 
kiekvieną rytą keldamasis, darydamas atsispaudimus privers- 
davo tuo ritmu varinėtis kraują, paskiau visą dieną galvoje 
skambėdavo melodija, pasiutusiai šuoliuodavo būgnai. 

Kai nuo langų šlavė sniegą, jam toptelėjo, kad, galimas 
daiktas, viduj, šaltame salone, guli lavonas — asmuo, kurio ta- 
patybės policija taip ir nenustatys, rytietiškų bruožų moteris 
stikliniu žvilgsniu su ledo kirtikliu tarp menčių. Graži mote- 
ris be dokumentų, be tapatybės, ir apie jos dingimą niekas nė 
nepraneš, daugybę metų taip ir liks paslaptis. 

Tai buvo baltas Bergene registruotas BMW Matyt, ma- 
šiną čia pastatė ne vietiniai. Per apšalusius langus jis pašvietė 
vidun, tačiau nieko įtartino nepamatė. Greičiausiai kažkas 
slapstosi ir atvažiavęs čia pakeitė automobilį. Kažkas, kam 
svyla uodega. Kažkas, kieno rankos nešvarios. 

Anie greičiausiai pamanė, kad automobilį už tunelio rasti 
bus sunku. O jei apdengs šakomis, niekas nematys ir anapus 
fhordo. Atvykėliai garantuotai nežinojo, kad žmonės senuoju 
keliu vakarais eina pasivaikščioti ir bėgioja. 

Robertas Li mobiliuoju telefonu paskambino į nuovadą. Per- 
simetęs keliomis nesąmonėmis su budėtoju, padiktavo BMW re- 
gistracijos numerį. Budėtojas pažadėjo patikrinti ir asskambinti. 

Velniai rautų, čia greičiausiai bręsta rimtas reikalas. Nuo- 


jauta jam sakė, kad čia, matyt, kažkas dedasi. Paskutinį kartą 

šitame užkampyje šis tas tikrai svarbaus įvyko dar užužpernai, 
kai dviem bėgliams iš Stavangerio važiuojant per rajoną poli- 
cija užtvėrė sankryžą viršum Skarės. 

Robertas kiurksojo mašinoje. Kišenėje susigraibė dantų 
krapštuką ir klausydamas muzikos laukė. Iš daiktadėžės išsi- 
traukė pistoletą. Išrinko jį į dalis ir neskubėdamas vėl jas sudėjo. 
Išardė pistoletą ir vėl surinko. Išardė, surinko, išardė, surinko. 

Teisės tam neturėjo. Net mentams buvo draudžiama, pri- 
valėdavo skambinti komisariato viršininkui kaskart, kai no- 
rėdavo išsitraukt ginklą. Bet reikėjo būt visišku lopeta, kad 
dirbdamas tokį darbą kaip jo nesinešiotum ginklo. 

Žmonės tiesiog nenutuokia, kiek iš tikrųjų aplinkui bepro- 
čių. Šitam pasauliui pamažu baigia atsisukt varžteliai, o niekas 
to nepastebi, juk nepastebi, niekas nesupranta, kad reik sustab- 
dyti tuos prakeiktus nevispročius, kol viskas nenuėjo skradžiai. 

Atskambino budėtojas. Baltasis BMW registruotas Vikto- 
rijos Dorentfelt vardu. Jis tyliai švilprelėjo sau po nosim. 

— Gal atsirado kas, ką ir mums reikėtų žinoti? —- paklausė 
budėtojas anam gale. 

— Kiek man žinoma - ne, - atsakė Robertas Li. - Paskam- 
binsiu, jei atsiras daugiau negyvėlių. 

Jis nenorėjo, kad jie apskritai ką nors sužinotų. Vis tiek vis- 
ką tik sudirbtų. Jie tik pulkas kerėplų, tuntas aukščiausios pra- 
bos klounų, net menkiausią reikaliuką sugebėdavo sumauti. 

Pavyzdžiui, senukų, gyvenusių tolėliau prie fiordo, nu- 
žudymas. Tąsyk mentūra gavo tris atskirus pranešimus apie 


įtartinus asmenis, keliaujančius seniokų link, bet ar ko nors 

ėmėsi? Ne, sėdėjo išdrėbę savo riebius kumpius, gėrė kavutę ir 

„Inspektorių Deriką“, po perkūnais! Turėjai būti ten, kur 
vyksta nusikaltimas, kur pasirodo niekšai. Turėjai nusileisti 
iki jų lygio, galvoti kaip jie, veikti kaip jie, jei norėjai gaut 
progą juos sustabdyti. 

Viktorija Dorenfelt? 

Nuostabu. Kad mane kur velnias, reikalas dvokė iš toli. 
Jis nė kiek nenustebo. Viktorija Dorenfelt buvo užgyvenu- 
si neblogą reputaciją — laukinė katė, mergiotė, kuriai pasi- 
rodžius tikėkis bėdos. Kažkas čia buvo rezgama. Jis turėjo 
įsikišti, Zzukinė katė pakliuvo į bėdą. 

Jis mąstė apie bandymą, kuriuo tikrus policininkus at- 
skirdavo nuo pašlemėkų, — vyrus uždarydavo į ankštą tamsią 
spintą su tikra miškine kate. Tas, kuris išlįsdavo gyvas ir svei- 
kas, buvo tikras policininkas. 

Paskambinęs į informacijos tarnybą, sužinojo Dorenfeltų 
numerį ir paspaudė vienetą, kad sujungtų. Atsiliepė motina, 
jis jau turėjo progos šnekėtis su ja, kai jam dar dirbant nuova- 
doje buvo įsilaužta į direktoriaus namus. Pasiteiravo, ar Vikto- 
rija namie, direktorienė atsakė, kad dukra šį vykendą Bergene. 

Vykendą, dievaži, ji pasakė vykendą. Prakeikta snobkekšė. 

Galbūt žinanti, kur jis galėtų rasti Viktoriją? 

— O kas skambina? — paklausė ponia Dorenfelt. 

Jis prisistatė esąs Viktorijos draugas. 

— Viki svečiuojasi pas draugę Bergene, — porino ponia Do- 


renfelt. —- Tuoj duosiu numerį... Palauk minutėlę... 

Jis užsirašė. Tada paskambino Bergeno numeriu ir papra- 
šė pakviesti Viktoriją Dorentelt. Atsiliepė tikriausiai draugės 
mama, išgirdęs tą balsą nevalingai pagalvojo apie audinės 
kailinius ir šviestuvus. Kad ir kaip ten būtų, ji pasakė, kad 
Viktorijos pas juos nėra. Kiek žinanti, ir nebuvo planuota, 
kad ji tą savaitgalį svečiuosis. 

Moteris pasiteiravo, ar kas atsitiko. Jis atsakė, kad viskas 
kuo puikiausiai, tiesiog bando pagauti Viki, kažkas minėjęs, 
jog ji šį savaitgalį greičiausiai išlėkusi pas draugę į Bergeną. 

Baigęs pokalbį uždainavo pats sau. Badlands, yow gotta 
live it everyday. Let the broken hearts stand, as the price you've 
gotta pay. 

Argi nesakė, kad reikalas prasmirdęs? Argi ne sušvinkusio 
sumanymo čia būta? O gal dar kas tvirtintų, kad jis neturi 
uoslės tokiems dalykams? Vos tik pasitaikydavo kažkas įtarti- 
na, jis iškart susigaudydavo. 

Robertas Li sugrįžo prie BMW, išlaužė spynelę ir kiaurai 
išilgai apieškojo automobilį. Daiktadėžę, bagažinę, sėdynes, 
užpakalinę palangę. Nerado nieko, kas būtų leidę pasistūmė- 
ti į priekį. Jis įsėdo į savo mašiną. 

Tebesnigo. Iš dangaus krito stambūs, šlapi dribsniai. Tuoj 
pereis į lietų ir viskas išteš į pragaro pliurzą. Tiesą sakant, jau 
buvo laikas važiuot patruliuoti, bet pirmiausia privalėjo apsi- 
lankyti pas Dorentfeltus. 

Šį reikalą turėjo išsiaiškinti visų skubiausiai. Miestelį ap- 
važiuos vėliau. Šiaip ar taip, patruliuojant nieko nevykdavo. 


Svarbiausia dabar buvo sužinoti, kas nutiko Viktorijai. Tą pa- 

daryti galėjo jis vienintelis. Mentai — tik avinų banda. Tarkim, 
argi jie būtų pastebėję įrartiną automobilį? Ne ir dar kartą ne. 

Išlipęs iš mašinos atsidarė bagažinę. Pasikeitė darbinę 
„Securitas“ apsaugininko uniformą į policininko drabužius. 
Mento aprangą visada vežiodavosi bagažinėje. Po teisybei, 
privalėjo uniformą grąžinti išeidamas iš darbo nuovadoje, bet 
jos niekas nepasigedo, o jam retkarčiais būdavo itin pravartu 
persirengti pareigūnu. Be to, žmonės nematė skirtumo. 

Jis ligi šiol negalėjo patikėti, kad jam neleido tapti mentu. 
Juk jis, po velnių, buvo geresnis policininkas nei kuris nors iš 
tų besmegenių, per paskutinius metus įkėlusių koją į nuova- 
dą. Pradirbo ten iš viso dvejus metus, ir visa Oda žinojo, kad 
Robertas Li buvo tikresnis mentas nei visi kiti kartu paėmus. 

Nuo pat mažumės svajojo tapti policininku. Mama pasa- 
kojo, kad kaskart pamatęs pareigūnų mašiną šaukdavo „po- 
lisija“. Šiukštu nepraleisdavo detektyvo serijos per televizorių 
nuo tada, kai dar buvo visiškas pipiras, gimtadienio proga 
gavo vaikišką policininko uniformą ir baisiai mėgo žaisti su 
„Corgi Toys“ policijos mašinėlėmis. 

Tačiau užaugo jis tik metrą septyniasdešimt tris centime- 
trus. Į Policijos akademiją neįstojo, mat virš vandens lygio 
tebuvo iškilęs vieną metrą septyniasdešimt tris centimetrus. 
Nebeliko nė menkiausios — nė menkiausios — vilties tapti po- 
licininku. Staiga jis nustojo augęs. Tėvas buvo vidutinio ūgio, 
mama kiek žemesnė, o jis sustojo ties metru septyniasdešimt 
trimis centimetrais. Staiga planai žlugo. Jis nebeūgtelėjo. 


"Tema buvo išsemta. 

Robertas Li nuvažiavo Odos link, užkilo Eraflotos šlaitu. 
Kelias buvo slidus, stačiausias vietas įveikė sunkiai. Mašiną 
paliko kiek žemėliau nuo direktoriaus namų, pastatė ją už 
„Volvo“ universalo. Priėjęs prie durų nuspaudė skambutį. 

Atidarė žmona. Ji vilkėjo chalatą, plaukai buvo palaidi. Ro- 
bertui Li dingtelėjo, kad moteriškė turbūt ką tik atsikėlė. Jis nė 
trupučio nenustebo. Turčiai daug ką darė keistai, gyveno kitaip 
nei paprasti žmonės, pavyzdžiui, jie savaip jautė laiką ir erdvę. 

— Ar kažkas atsitiko Viktorijai? — paklausė direktorienė 
jam nespėjus prasižioti. 

Jis pasiteiravo, ar galėtų minutėlei užeiti. 

— Kažkas negerai Viki? 

Jis atsakė, kad kol kas policija nieko nežino, galbūt galėtų 
įeiti? Ji atvėrė jam duris, žengdamas pro šalį užuodė nuo jos 
stiprų alkoholio kvapą. Alkoholio, sumišusio su sandalme- 
džio kvepalais. Neįveikiamas derinys. 

Namas buvo iš tų, kuriuose norėdamas patekti iš vieno 
kambario į kitą turėjai važiuoti mopedu. Kojoms klimpstant 
į indiškus kilimus, virš galvos sūpuojantis krištolo sietynams, 
jis guviai žingsniavo pirmyn. 

— Pakviesiu vyrą, - pasakė ponia Dorenfelt ir pradingo. 

Robertas Li liko laukti vidury kambario, įrengto kaip bi- 
blioteka ir darbo studija. Apstatytas jis buvo baldais iš stiklo 
ir šviesaus medžio. Visur knygos — angliškos, plonais virše- 
liais — begalės knygų. Porą iš jų apžiūrėjo. Viena vadinosi 

„Spanish Blood“. Ant „Ihe Man Without a Past“ viršelio buvo 


pavaizduotas vyras be veido. 

— Kas atsitiko Viktorijai? — pasigirdo griežtas balsas nuo durų. 

Pilku kostiumu apsitaisęs Dorentfelras įžengė į kambarį. 

— Kol kas dar nežinome, - atsakė Robertas Li. 

Jis paaiškino, kad jos automobilis rastas paslėptas, palik- 
tas sau. Kada jie paskutinį kartą matę Viktoriją? Ar žino, kur 
ji? Ar ji su jais susisiekė? 

Direktorius pareiškė, kad ji vieši pas draugę Bergene. Galį 
tučtuojau paskambinti ir patikrinti. Jis priėjo prie rašomojo 
stalo, didumo sulig vidutiniu golfo lauku. 

— Primink, kuo vardu ta mergiotė? — paklausė direktorius 
versdamas telefonų knygą. 

— Siolvi, — atsakė žmona. — Siolvi Namrvet. 

Robertas Li stebėjo direktorių. Šis jam atrodė panašus į 
vyriškius iš televizijos muilo operų. Įrudęs viduržiemį, šiek 
tiek žilstelėjusiais banguotais plaukais, bet patrauklių bruožų 
ir nuolat įsipainiojęs į santykius su gražiomis moterimis, iš tų 
šliužų, kurie verslo reikalų neatsieja nuo sekso, užtaiso vaikus 
sekretorėms ir niekada nesiskiria su kokteiliu. 

Nekentė tokių žmonių iš pat širdies gelmių. 

Pasikalbėjęs telefonu direktorius pranešė, jog Viktorijos 
pas draugę nėra. Jos ten nebuvo, be to, ir nesitarta, kad atva- 
žiuos į svečius. 

— Ar taip jau yra nutikę? — paklausė Robertas Li. - Kad ji 
šitaip dingtų? 

— Kaip suprasti? — perklausė direktorienė. - Kaip dingtų? 

Robertas Li pareiškė, kad, vienaip ar kitaip, Viktorija yra 
dingusi: jie nežino, kur ji, automobilis paslėptas už tunelio, 


be to, niekam nedavė jokios žinios. 

Kambaryje stojo tyla. 

— Ir ką gi tokiu atveju „Niujorko policija“ mums siūlo da- 
ryti? — paklausė žmona. 

Robertas Li atsakė, kad jis iš pradžių norėtų apieškoti 
Viktorijos kambarį. 

— Ką tikitės ten rasti? — paklausė Dorenfeltas. 

— Nežinau, — atsakė Robertas. - Nuo kažko reikia pradėti. 

Žmona palydėjo jį į kambarį pirmame aukšte. Jie nulipo 
laiptais, perėjo koridoriumi, tada žemyn dar vienais laiptais, per 
nematytus kambarius. Moteris ėjo priešais. Jis atkreipė dėmesį, 
kad ji žengia šiek tiek sverdėdama. Matyt, buvo kiek įkaušusi. 

Jis nė neįsivaizdavo, kad namas šitoks milžiniškas. Iš lau- 
ko toks milžiniškas neatrodė. Bet turčiams būtinai reikėjo di- 
džiausių namų, tai žinojo iš anksčiau. Turčiai nemėgsta turėt 
reikalų tarpusavy, jiems reikia erdvės, kad nematytų vienas 
kito, jie tik kartais vienas su kitu pasismagina, o šiaip pagei- 
dauja vienatvės ir užsiima visokiais iškrypimais. 

Viktorijos kambarys taip pat nepriminė paprasto mergai- 
tės miegamojo. Veikiau atrodė kaip iškarpa iš interjero žurna- 
lo. Viskas derėjo, nebuvo nieko, kas netiktų. 

— Prašom, pone pareigūne! — išpyškino žmona, sustojusi 
tarpduryje. 

Robertas Li apsižvalgė. 

— Gal galėčiau padirbėti valandėlę netrukdomas? — papra- 
šė. — Man šiek tiek nesmagu, kai kas nors stebi, kaip dirbu. 


* „Niujorko policija“ (angl. „NYPD Blue“) - amerikiečių televizijos serialas 
apie Niujorko policijos nuovadą. 

Ji atsiduso ir pasišalino. Jis patikrino spintelės prie lovos 
stalčius. Papuošalai, moteriški žurnalai. Vienas iš stalčių buvo 
užrakintas. Užraktą atkrapštė peiliuku. Viduje aptiko prezer- 
vatyvų ir tablečių - jo manymu, greičiausiai ekstazio. 

Ekstazio tablečių anksčiau nebuvo akyse matęs, bet nuta- 
rė, kad atpažino į jas įspaustą simbolį. Šypsenėlę. Kita vertus, 
čia galėjo būti ir vitaminas C. 

Žvilgtelėjo į drabužių spintą. Išrausė komodą. Ji turėjo 
galybę įmantrių apatinių. Kiek tai merginai metų? Devynio- 
lika? Velniai rautų, kas čia per šeima? Tabletės, alkoholis, sek- 
sas. Šita šeima nesveika. 

Vienoje iš spintelių ranka dunkstelėjo į kažką kieta tarp 
drabužių. Jis išsitraukė kliuvinį. Ten būta knygos — dienoraš- 
čio su spynele, čia pat ją nulaužė. 

Prisėdęs ant lovos ėmė vartyti. Paskaitinėjo šen bei ten. 
Rašysena atrodė vaikiška: kilpelės užriestos plačiai, virš „i' — 
didžiausi apskritimai. Prirašyta pačių paprasčiausių pastebėji- 
mų — vaikinai, tauškalai apie drauges, pokalbiai telefonu, kas 
paskambino, kas ne. Atostogų kelionė į Lansarotę. 

Jis atsivertė paskutinius puslapius. Ten rašė apie KK. Ji 
akivaizdžiai buvo įsimylėjusi tą KK. Šiandien skambino KK, 
sakė, kad daugiau apie nieką negalvoja, tik apie mane. 

Paskutinė data pažymėta prieš keturias dienas. Ten rašė, 
kad KK nepaskambino, negi kažkas atsitiko? KK? Kas, po 
paraliais, tas KK? Kalvinas Kleinas? 

Robertas Li padėjo dienoraštį ten, kur rado. Namai sken- 


dėjo tyloje. Jam dingtelėjo, kad dar nėra lankęsis tokiame 

tyliame name. Tarsi visame pastate būtų slopinamas garsas. 
Visai kitaip nei daugiabutyje, kur bemaž girdėjai, ar kaimy- 
nas rūkydamas įtraukė dūmą, ar ne. 

Jis išjungė šviesą ir pamėgino rasti kelią atgal į svetainę. 
Iš kažkurio kambario išniro direktorienė. Rankoje nešėsi 
gėrimą. 

— Ar nors kas paaiškėjo, mielasis? — paklausė. 

Putlios raudonos lūpos prasiskyrė, tarsi ji būtų laukusi 
rimto pasismaginimo. 

Jis atsakė, jog turi šen bei ten paskambinti, vienur kitur 
patikrinti. Jeigu jie ką nors prisimintų, tegul būtinai skam- 
bina jam į mobilųjį. Jis įteikė šeimininkei savo kortelę, kurią 
naudojo, kai dirbo policijos nuovadoje. 

— Mano telefono numeris pasikeitė, — tarstelėjęs užrašė ant 
kortelės naująjį numerį. 

— Surask Viktoriją! - paliepė direktorienė prieš išleisdama 
jį pro duris. 

Robertas Li įsėdo į mašiną, prie kapinių persirengė uni- 
formą ir nuvažiavo patruliuodamas per miestelį. Migla gaubė 
gatves, siautė gamyklų kaminus. Praslinkdavo vienas kitas 
automobilis. Jis mėgo taip važinėtis vėlyvais vakarais. Stab- 
telėti prie pastatų ir sandėlių. Pašviesti aplinkui, galbūt išgąs- 
dinti kokį netikusį vaikigalį, susiruošusį kur įsilaužti. 

Apskritai paėmus, čia iš viso nieko nevykdavo. Metų pra- 
džioje Oda gavo miesto statusą, bet čia nieko nevyko. Nothing. 
Šita vieta — kaip tie MTV koncertai — unp/ugged. Vienintelis 


Springstinas perprato esmę ir, dėjęs ant visų akustinių išsigal- 

vojimų, toliau varė elektrine gitara: We'// keep pusbin' till its 
understood, and these badlands keep treating us good. 

Jis turėjo savų gudrybių, kaip neprarasti budrumo. Prati- 
nosi įsiminti automobilių numerius ar į akį krintančius atsi- 
tiktinai pakeliui sutiktų žmonių bruožus. Visad atkreipdavo 
dėmesį, ar niekas jo neseka. Ne dėl to, kad kada nors jį būtų 
sekę, tiesiog taip priklausė, kad neišsiblaškytum. Visuomet 
stengdavosi numatyti porą žingsnių į priekį, apgalvodavo, 
kaip sutiktieji gali pasielgti kirą akimirką. 

KK? Kas tas KK? 

Išsiaiškinęs, kas yra KK, pasistūmėtų atsakymo link. 
Šiaip jau K raide prasidedantys vardai ne itin dažni. Kristia- 
nas? Kristeris? Apylinkėse vyrų tokiais vardais nedaug. Ta- 
čiau, galimas daiktas, KK ji naudojo kaip kodą. Iš esmės KK 
galėjo būti bet kas. 

Jis važiavo Kremaro keliu. Prie laikrodžių taisyklos sto- 
vėjo vyriškis ir trys merginos. Velniava, atrodė, lyg tos trys 
mergšės rengtųsi vyruką išprievartauti ar dar ką. Pasvarstė, 
ar nereikėtų sustoti ir pasidomėti, kas vyksta, bet ir taip jau 
vėlavo tikrinti, todėl patraukė tolyn per Nilandsflarą. 

Beje, keistas sutapimas su tuo KK. Viktorija Dorentelt jam vi- 
sąlaik asocijuodavosi su supermodeliu Keite Mos - Kalvino Klei- 
no žvaigžde. Galbūt kažkas slypėjo čia, slaptas pranešimas? KK? 

Viktorijos žvilgsnis buvo kažkuo panašus į Keitės Mos, ir 
jos perregimas grožis, kuris ir erzino, ir traukė jį. Abi turėjo 
ilgus, šviesius plaukus, taip pat abi atrodė išsyk ir paprastos, ir 


neeilinės, ir bjaurios, ir pritrenkiamai gražios. 

Kartą „Hard On“ bare jis bandė kabinti Viktoriją, bet 
tada ji tėškė jam, kad jos nejaudina vyrai, kurie mąsto raume- 
nimis. Ji trynėsi su kaušais snieglentininkais Rioldalyje, čiuo- 
žinėjo ta savo liže ant rampos, ir vis tiek jį gerokai glumino. 
Ant peties buvo išsitatuiravusi bitę. „Saugokis, — mestelėjo 
jam sykį, — nes galiu įgelti.“ 

Tegul eina ji po velnių. Tegul visos bobos eina po velnių. 

Jis pasuko prie stadiono, patikrino Odos sporto halės 
duris. Skelbimų lentoje kabėjo senas, išblukęs skelbimas. 
IO-osios rungtynės namie prieš Sturdą. 

KK! Prakeikimas! 

Po perkūnais, juk savaime suprantama! Turėjo iškart susi- 
gaudyti. Įsipainiojęs Kreigas Keris. Ir kaip jam iš karto neatė- 
jo į galvą. Įsėdęs į mašiną paskambino į informaciją ir gavo 
Kerio numerį. 

Atsiliepė moteris. Kalbėjo su anglišku akcentu. Ne, Krei- 
go nesą namie. Jis Osle, seminare treneriams. Ar žinanti, ko- 
kiame viešbutyje apsistojo? Ne, šito nežino, be to, kad jis se- 
minare treneriams, daugiau nieko. 

Seminare treneriams. Nejuokinkit. Seminaras treneriams 
tarpušvenčiu. Atseit seminaras treneriams. Krušimosi semi- 
nare jis. Paskutinės apšilimo ir sekso pozų naujovės. Po velnių, 
gašlūnas neraliuotas. Viskas susidėlioja į vietas. Du balandė- 
liai gastroliuoja. Matai, užsigeidė šiek tiek uždrausto jauku- 
mo? Savaitgalio tik dviese? 

Ir ką gi, ji pasisako važiuosianti vienur, jis praneša važiuo- 


siantis kitur. O tada, savaime suprantama, juodu išvažiuoja 

drauge, bet ką gi daryti su atliekama mašina? Kaipgi, mašiną 
pamėgins paslėpti, ligi grįš iš seminaro treneriams. 

Diletantai, suknisti diletantai. Bet kaip juos rasti? Kur jie 
galėjo apsistoti? „Mąsryk logiškai, — tarė sau, —- mąstyk logiš- 
kai. Mąstyk, kaip mąsto jie“, — mintijo. Patraukė užsienin? 
Vargu. Greičiausiai kokiame nors viešbutyje netoli nuo čia. Į 
rytus ar vakarus? Ne Bergene, ten ji turi draugų. Gal Hovde- 
ne. Gal Ulvike. Ulensvange? Pernelyg arti. Osle? Per toli. Ke- 
liai per Hardangerio plokščiakalnį uždaryti. Gal vis dėlto ten? 

Kreigas Keris. Įsidėmėjo vyruką jau tada, kai apie jį para- 
šė laikraštis — Aukščiausios klasės škotų treneris atvyksta į Odą. 
Aukščiausios klasės treneris? Šarlatanas. Tokius iš tolo pažin- 
davo. Dar vienas šūdinas futbolininkas, kuris neturėjo ko 
pasiūlyti, bet vartėsi kaip inkstas taukuose, mat Norvegijos 
sportą tvarkė neišmanėliai. 

Tokie nurašyti žaidėjai nesugeba palikti aikštės, atsisakyti 
svaigulio ir statuso, kurį jiems teikia futbolas. Bet susidirba 
namie ir tučtuojau išvyksta bandyti laimės užsienyje. Krei- 
gas Keris per penkerius metus išves Odą į pirmąją lygą, rašė 
„Hardangeriečių žinios. Neblogas anekdotas! 

Robertui Li pasitaikydavo maryti jį Odos baruose. Vy- 
riokas buvo panašus į Gleną Hodlį, turėjo stambų smakrą 
ir aukštą kaktą, nešiojo mandrus kostiumus, vaikščiodavo 
apsikarstęs auksais, vykstant rungtynėms stovėdavo palei šo- 
ninę liniją su juodu kostiumu arba kupranugario vilnos pal- 
tu ir rėkalodavo. Tačiau Oda ir vėl pralaimėdavo. Vyras apie 


futbolą nusimanė ne ką daugiau už jį patį. Tiesa, devintojo 


I4I 


dešimtmečio pradžioje sužaidė poroje tarptautinių varžybų 
atstovaudamas Škorijai, bet dabar jo dainelė jau buvo sudai- 
nuota. Finito, galas, visiems buvo aišku. 

Visiems, išskyrus Odos futbolo klubo valdybą ir Viktoriją 
Dorentelt. 

Buvo pradėję lyti. Smulkus snyguriavimas perėjo į lietų. 
Vandens lašai merkė Odą, palikdami didžiausią terlę. Gatvė- 
mis važinėjosi sniego valytuvas, Robertas Li su priešais save 
kibirkštimis spjaudančia mašina prasilenkė Dalene. Jis baigė 
patikrinimą ir parvažiavo namo į daugiabutį. 

Prie namo atsistojęs vėmė kaimynas. Jo veidas kraujavo. 
Robertas Li priėjęs paklausė, kas atsitiko, bet kaimynas neiš- 
stenėjo nė žodelio. Robertas paramstydamas parvedė jį laip- 
tais namo, jo žmonai liepė iškviesti gydytoją. 

Velniava, savaitgaliais pasaulis pameta protą. Penkta- 
dienio ir šeštadienio vakarais liaudis atskleidžia savo tikrąjį 
veidą, pasirodo, kokie jie nesveiki, viskas išplaukia į paviršių, 
žmonės, kurie atrodydavo visiškai normalūs, įmanytų viens 
kitą pribaigti ar išdraskyti viens kitam širdį. Atėjo laikas kaž- 
kam šitą velniavą sutvarkyti. 

Įėjęs į namus jis atsivertė geltonuosius telefonų knygos pus- 
lapius, susirado viešbučius ir puolė skambinėti kur pakliūva. 
Perniek. Reikėjo paiešką susisteminti. Jis susidarė įvairių apy- 
linkėse veikiančių viešbučių, kuriuose tikėjosi anuodu būsiant, 
numerių sąrašą. Kaskart paskambinęs pažymėdavo kryželiu. 

Du balandėliai apsistojo „Parko“ viešbutyje Vose. Bingo! 


Įsiregistravo vakar, kambarį užsisakė iki sekmadienio. Jis juos 

rado 23:45. Žvilgtelėjęs į laikrodį pagalvojo: „Radau juos per 
keturiasdešimt penkias minutes.“ 

Taigi, toji Viktorija — šauni melagėlė. 

— Ar jus sujungti? — pasiteiravo registratorė. 

Jis atsakė, kad ketino tiesiog šį tą perduoti, galėsiąs pa- 
skambinti rytoj, nelabai svarbu, nenorįs žadinti. 

Pakilo, nusimaudė duše. Galvojo apie direktorių. Suktas 
buvo žaltys. Visi direktoriai sukti. Privalai būti suktas, kitaip 
direktorium netapsi. Naujo direktoriaus ieškanti valdyba visų 
pirma patikrindavo, ar kandidatai pakankamai sukti, jis tuo ne- 
abejojo. Valdyba imdavo daug žadančius suktuosius kandidatus 
į savo klastingus gniaužtus ir nustatydavo, kiek iš tikrųjų pasta- 
rieji geba gudraut. Vėliau posėdžių kambary gurkšnodami ka- 
vutę su konjaku tardavosi: „Kaip manai, ar jis užtektinai suktas?“ 

Jis žvelgė į save veidrodyje. Metras septyniasdešimt trys 
centimetrai. Nepriekaištingai ištreniruotas kūnas. Ėmėsi ko 
tik galėjo, kad ištįstų iki metro septyniasdešimt penkių. Nak- 
tį gulėdavo stuburo tempimo lovoje. Vartojo baltymų tabletes, 
pakeitė racioną. Netgi susiveikė dopingo preparatą iš užsienio. 

Bet taip ir liko metro septyniasdešimt trijų centimetrų. 
Aukščiau gyvenime nepakilo. O jei norėjai į Policijos akade- 
miją, turėjai siekti metrą septyniasdešimt penkis. Jam trūko 
dviejų centimetrų, vieno su puse, kalbant visai tiksliai. Jis buvo 
vieno metro septyniasdešimt trijų centimetrų ir dar pusės. 

Pusantro centimetro. Tik tiek. 

Dabar nebereikalavo besąlygiškai atitikti nustatyto ūgio, 


šalies policijoje pasitaikydavo vyrų, žemesnių nei vienas me- 

tras septyniasdešimt penki centimetrai, priimdavo įvertinę 
visumą, o jo atveju nuolatos prikišdavo, kad jis tik metro 
septyniasdešimt trijų centimetrų. Jis suprato, kad šuo pakas- 
tas kitur. Jie garantuotai nujautė, kad jis taptų velniškai geru 
policininku, ir tai juos nervino, štai kas. Greta jo kiti mentai 
būtų atrodę itin prastai. 

— You talkin' to me? - rėžė savo atspindžiui veidrodyje juos- 
damasis diržą su pistoletu dėkle. 

Buvo girdėti, kaip lauke varva nuo stogo ir nuo liertvamz- 
džių. Tirpo sniegas. Šitiekai ištirpus, lauke bus pragariška 
makalynė. 

Jis susirado senų laikraščių, žirkles ir klijų. Tada ėmėsi 
karpyti. Negalvojo, ką dėlios. Tiesiog kirpo, raidę po raidės. 
Veikė tarsi nevalingai, lyg būtų valdomas kažkokių už save 


galingesnių jėgų. Baigęs karpyti ir suklijavęs, peržvelgė: 


Jūsų DUKra pAS mus. 
PUsė MILijomo nauDOtais BanK Notais. 
LauKIT toLIAsnių nurodymu. 


Velniai rautų, taip jiems ir reikia. Kiek pinigų turi? Padarys 
jiems paslaugą. Turčiai pernelyg aptekę pinigais. Per tuos pi- 
nigus jie tik tampa nelaimingi, negi ne? O kuo daugiau šla- 
mančiųjų žmogus turi, tuo daugiau jų gviešiasi. Pinigas dar nė 
vienam neatnešė laimės. Žmonės tik užsigeidžia dar daugiau. 
Tačiau jei turtuolis būtų priverstas išsiskirti nors su trupu- 


čiu savo pinigų, jam tektų susitelkti į kitus dalykus gyvenime. 

Taip išeina, jis daro jiems paslaugą? Nereiks nė viliot iš jų tų 
kronų. Užteks ir grasinamo laiško, kad priverstų juos pamąs- 
tyti ir gal net pradėti kitaip gyventi. 

Robertas Li įdėjo laišką į voką. Suvokė neturįs žalio su- 
pratimo, ką su juo daryti. Ką žmonės daro su grasinamu laiš- 
ku? Velnias, paštu siųsti negalėjo, nueitų pavėluotai. Reikėjo, 
kad žinią jie gautų kaipmat, nėra abejonės. Kitaip bus per 
vėlu, kitaip Viktorija grįš iš krušimosi seminaro ir sugadins 
visą sumanymą. 

Palikti prie durų taip pat nėjo. Galėtų pritvirtinti prie 
akmens ir sviesti į langą, šitaip galėtų, tačiau didelė tikimybė 
būti pamatytam. 

Jis apsirengė ir nusileido į telefono būdelę prie daugiabu- 
čio. Atsikrenkštė, ragelį uždengė nosine ir surinko Dorenfeltų 
numerį. Atsiliepė ne iškart. Jis stebėjo lietaus lašą, čiuožiantį 
žemyn būdelės stiklu lauke, iš pradžių lėtai, tada greityn, grei- 
tyn ir visai nebevaldomai. 

Dorentfeltas atsiliepė pats. 

— Klausykit atidžiai, — sududeno Robertas Li, kiek įsten- 
gia nužeminęs balsą. — Jūsų dukra pas mus. Norime pusės 
milijono naudotais banknotais. 

— Kas čia skambina? — paklausė Dorenteltas. 

— Koks tau sumautas skirtumas, kas, — atkirto. — Pusė 
milijono, ir atgausite dukrą gyvą ir sveiką. Laukite tolesnių 
nurodymų. 

— Kas čia sk... 


— Ir nė šnipšt mentūrai! 

— Kas čia po... 

Jis padėjo ragelį. Tada sugrįžo į viršų ir persirengė poli- 
cininko uniforma. / wanna spit in tbe face of tbese badlands. 
Pabudo piktdžiuga — dabar jie sėdi sau tame per dideliame 
name, apsipylę ašaromis, įkaušę, peršikę dėl dukros, o ji, po 
teisybei, tiesiog sau smaginasi su nesijonuotu škotu. 

Įėjęs į namus jis žvilgtelėjo į laikrodį. 00:48. Praėjus lygiai 
trims minutėms nuo tada, kai įžengė pro duris, suskambo 
mobilusis. 

— Hardangerio policijos nuovada! — atsiliepė jis. 

Dorenfeltas prašė skubiai atvykti. Šis tas atsitiko. Rober- 
tas Li atsakė prisistatysiąs po penkių minučių. 

Pasvarstė, ar nepasiėmus ir neįteikus grasinamo laiško 
Dorenfeltams. Velniškai nenuskilo, kad neteko jo panaudoti, 
šiaip ar taip, sugaišo nemažai laiko. Vis dėlto nieko iš to neiš- 
eitų. Uždegė laišką ir įmetė į klozetą, buvo matęs taip darant 
hlmuose, tik vos nenusisvilino nagų. 

„Eina šikt, čia tai viršūnė, čia tai dalykas“, — galvojo važiuo- 
damas per pliurzą. Oras buvo šuniškai bjaurus, šlykštynių šlykš- 
tynė, lyg kas būtų išvedęs dangų pasivaikščioti, o šis nenustygtų 
nemyžtelėjęs prie kiekvieno sumauto gatvės žibinto stulpo. 

„Pagaliau nors kiek veiksmo, — galvojo. — Velniai rautų. 
Geri reikalai.“ 

Šįkart direktorienė buvo apsirengusi. O ką, kaip ir pri- 
klauso. Turčiai dienos metu plaikstosi pusnuogiai, o štai nak- 
tį apsitaisę nuo galvos iki kojų. Velniai rautų, taip jau yra. 


Tam tikros logikos esama, negi ne? 

Moteriškė nepratarė nė žodžio, pamačiusi, kad čia jis, tie- 
siog atidarė duris. 

Dorentfeltas sėdėjo ant sofos, rankoje laikydamas gėrimą, 
Damas. Jam parūpo, ar filmą rodo per televizorių, ar direkto- 
rius žiūri jį iš kasetės. Nutarė, kad turbūt iš kasetės. 

Ne tokio susirūpinimo jis tikėjosi iš Dorenfeltų šeimos. 
Ne taip žmonės reaguoja, kai pagrobiama jų dukra ir gresia 
pakloti pusę milijono. Jeigu nebūtų skambinęs ir pagrobimo 
istorijos sukurpęs pats, dabar, velniai rautų, įtartų abu tėvus 
surežisavus visą nesąmonę. 

Apklausė juos apie pokalbį telefonu. Laikas, balsas, tautybė. 

— Tautybė? — pasitikslino Dorenfelras. 

— Taip, ar vyras kalbėjo su akcentu? Negalima atmesti jo- 
kių variantų, didelę dalį organizuotų nusikaltimų šiais laikais 
įvykdo grupuotės iš buvusios Jugoslavijos. 

Nedaug trūko, kad susijuoktų. Štai sau darbuojas Do- 
renfeltų namuose - seka savo paties pėdsakais. Velniai rautų, 
šaunūs dalykėliai dedas, išties neblogi reikaliukai. 

Pasiteiravo apie sumą. Pusė milijono. 

— Iš kur, po perkūnais, man traukt pusę milijono? — pa- 
klausė direktorius. 

— Ko gero, turite pažįstamų banke, — atsakė Robertas Li, 
susijuokęs širdyje. —- Mūsų patirtis tokiais atvejais rodo, kad 
reikia elgtis tiksliai taip, kaip reikalauja pagrobėjai. Anksčiau 
ar vėliau nusikaltėliai bus pričiupti. Taigi pinigai parsiras. 


— Labai ačiū už paguodą, - atkirto Dorenteltas. 

— Ką darysim? - įsiterpė žmona. 

Robertas Li atsakė, kad belieka laukti naujų žinių iš pa- 
grobėjų. Dar patarė jiems visų pirmiausia pasirūpinti pinigų. 
O apskritai, baisiai negerai, kad jis čia lankosi, nusikaltėliai 
greičiausiai stebi namą. 

Ateinančiomis valandomis juodu turį skambinti jam tik 
mobiliuoju telefonu — jam vienam, niekam kitam. Ar viską 
supratę? 

— Kokie niekšai, — piktinosi Dorentfelras. — Prakeikti niekšai. 

Robertas Li parvažiavo namo. Pažiūrėjo televizorių, kad 
nusiramintų. Rodė Tarantino filmą. Jis dievino Tarantiną. 
Kirbėjo šioks toks nerimas. Pagalvojo, kad jeigu Viktorija ne- 
tyčia paskambintų namo, visas planas žlugtų. 

Vis dėlto nieko neatsitiktų. Juk ne pinigų jis siekė. Tiesiog 
norėjo pamokyti Dorenteltą. Tam pimpiui ne pro šalį pasimo- 
kyti. Nusipelnė būti mokomas kiekviena pasitaikiusia proga. 

Jis užsileido „Badlands“ visu garsu. Talk about a dream, 
try to make it real. Žvelgė į save veidrodyje. 

— You talkin' to me? — suriko ir išsiviepė. 

Smūgiavo koja karatė stiliumi savo atvaizdo link. 

Nuėjęs į vonią pasiėmė skutimosi mašinėlę. Iš lėto, tvirtais 
judesiais išsiskuto mohauko skiauterę. Kažkur buvo skaitęs, 
kad tokias indėniškas skiauterės pirmieji vėl skustis pradėjo 
Vietnamo kariai Saigone. Vyro su skiautere saugojaisi, vyras 
su skiautere buvo pasirengęs žudyti. 

Baigęs ilgai stovėjo priešais veidrodį. 


Here is a man wbo would not take it anymore! 

Atsigulė ant sofos ir užmigo. Sapnavo, kad važiuoja va- 
kariniu hordo pakraščiu, jį persekioja policijos mašina. Visur 
sniegas, nieko nematyti, atsisukęs staiga suprato, kad visuo- 
se automobiliuose jis pats, jis persekiojo pats save — buvo ir 
mentas, ir nusikaltėlis, atsisukęs pamatė jį sekančius policijos 
automobilius, švyturėlių žybsėjimą ant sniego, tada mašina 
ėmė slysti, jis bandė grąžint ją į vėžes, bet rėžėsi tiesiai į statų 
kalno šlaitą, iššokęs leidosi bėgti per sniegą, bet tik įklimpo 


jame, smego vis gilyn ir gilyn į šlapią sniegą. 


Vertėjo užvirt šitą košę. Kad dabar sau lindėtų miškely prie 
paplūdimio ir stebėtų, kaip Dorenfeltas pakniopstom kuria 
per sniegą su puse milijono kronų lagamine. Kad mane kur 
velnias, žiauriai gerai pavaryta. Tiesiog fantastika. 

Jis pats palei fiordą praėjo prieš porą valandų ir susira- 
do nepriekaištingą vietelę pasislėpti įkalnėj prie paplūdimio. 
Buvo keista ateiti į paplūdimį gruodį, paprastai čia lankyda- 
vosi tik vasarą. Pakrantė priminė pamirštą kino aikštelę, kuri 
laukė geresnių laikų ir geresnio scenarijaus. Buvo atšalę, sny- 
guriavo, vėl užsidėjo ledukas. 

Dorenfeltas kliūdamas leidosi taku. Jis matė, kaip direk- 
torius paslydo ir dribo žemyn, kepurnėjosi nerangiai, čia jo 
povyza pakito — išsisniegavęs, guminiais apsiavęs vyras nebe- 
atrodė taip oriai. Muilo burbulas subliūško. 

Juodąjį lagaminą jis pastatė prie nardymo tramplino, kaip 
buvo sutarę telefonu. Dorentfeltas stoviniavo, lyg būtų neno- 


rėjęs atsisveikinti su lagaminu. Lyg šis būtų brangus draugas, 

kurio nesinori palikti. Robertas Li suprato jį. Lagamine — 
pusė milijono. 

Dorentfeltui paskambino iš telefono būdelės prie „Domus“ 
ankstyvą priešpietę ir susakė, kaip elgtis toliau. Nutarė, kad 
bus geriausia išsikviesti jį į paplūdimį penktą valandą vaka- 
ro. Šis nurodymas buvo toks kvailas, kad privalėjo pasisekti. 
Paplūdimys pavakary. Jis neabejojo, kad viską būtent taip ir 
reikia daryti. Parinkti mažiausiai tikėtiną vietą ir patį netin- 
kamiausią laiką. Tada tiesiog negali nepavykti. 

Dorenfeltas tučtuojau paskambino jam į mobilųjį. Įtū- 
žęs papasakojo apie pagrobėjų skambutį. Robertas Li paaiš- 
kino, kad policija prisistatysianti su didžiausiu būriu žmo- 
nių. Visas paplūdimys knibždės mentų, galįs nesijaudinti. 
Daugiau nebėra reikalo skambinti, tegul pasitiki, jie viską 
kontroliuoja. 

Jis išsišiepė. Štai ir liko dviese — jis ir Dorenfeltas. Jis ir 
suktasis direktorius. Girdėjo, kaip keliu už jo praūžia sniego 
valytuvas. Iš kažkur pasigirdo žaidžiančių vaikų šūkalojimai. 

Dorenteltas išsidangino takeliu aukštyn. Robertas Li 
matė, kaip anas įsėdo į mersedesą ir nuvažiavo. Užsivožęs 
motociklininko šalmą, nusileido pasiimti lagamino. Šalme 
girdėjo savo kvėpavimą. Greitą, nervingą. 

Su tuo šalmu jis buvo pažeidžiamas, pavyzdžiui, ne viską 
matė iš šonų, dėl to šiek tiek nerimavo, kita vertus, jeigu kas 
nors būtų stebėjęs jį nuo kelio, nebūtų pažinęs. 

Ant apšalusio tramplino pūpsojo juodasis lagaminas. Pa- 


kėlė jį. Šūktelėjo iš džiaugsmo. Perkūnėli. Poor man wanna 

be rich, rich man wanna be king! Dabar jis karalius. Dabar jis 
karalių karalius. 

Robertas Li grįžo prie kelio, priėjo prie stovėjimo aikštelė- 
je palikto automobilio. Atridarė bagažinę ir jau buvo benusii- 
mąs šalmą. Iš už mašinos išniro šešėlis. Jam nespėjus susivok- 
ti, į sprandą įsirėmė pistoletas. 

Vėliau jis suprato, jog nusižengė svarbiausiam priesakui, 
kurio privalo laikytis policininkas, — neprarasti budrumo. Ši- 
tai buvo būtiniausia, kad išgyventum. Neprarasti budrumo. 
Visąlaik išlikti budriam. Net miegodamas privalėjai nepra- 
rasti budrumo. 

Jis kaltę vertė šalmui, nereikėjo dėtis to šalmo. Apsižiopli- 
no. Prakeiktas šiknašalmis. 

Dorenteltas paliepė sėstis į mašiną. 

— Dabar mudu abudu atsargiai nuvažiuosim į policijos ko- 
misariatą, — pranešė jis. 

Direktorius ištiesė ranką į lagaminą. 

— O šitą pasiimsiu. Tikiuosi, neprieštarausi. 

Neliko nieko kito, kaip atiduoti lagaminą ir sėstis į maši- 
ną. Dorenteltas, nė akimirksnio nenuleisdamas pistoleto nuo 
Roberto Li, įsitaisė greta. 

— Važiuok atsargiai, — įsakė direktorius. - Nepamiršk, kad slidu. 

Jis negalėjo sau atleisti, kad atsipalaidavo ir neišlaikė bu- 
drumo. Kaip tik tokioms situacijoms ruošėsi. O kai galiau- 
siai kažkas įvyko — susimovė. Paprasčiausiai susimovė. Kelias 
sekundes atsipalaidavo, pernelyg savim pasitikėjo ir prašovė. 


Dorenteltas šypsojosi. 

— Taigi tavo išdaigėlė baigėsi, kaip reikiant nė neprasidėjusi. .. 

Pakeliui į Odą Robertas Li svarstė, ką jie papasakos nuo- 
vadoj. Ten garantuotai pasišaipys iš to, kad jis — senas poli- 
cijos pažįstamas. Jam parūpo, kas budės. Kas jį apklaus, kas 
ištarškins asmens duomenis mašinėle. 

Vardas. Amžius. Adresas. Pareigos. Jis sugalvojo, kad gali 
primygtinai reikalauti užsirašyti ir jo ūgį, kad trūks plyš tu- 
rės įrašyti, kokio jis ūgio, ir kai jie paklaus, kokio gi jis ūgio, 
garsiai išrėš: metro septyniasdešimt penkių centimetrų. 

Sraigiajame posūkyje prieš pat Odą išniro vilkikas ir artė- 
jo skersuodamas į priešingą eismo juostą. Kad išvengtų susi- 
dūrimo, Robertui teko prispausti mašiną prie pat kelio krašto, 
sunkvežimis prašvilpė vos per kelis centimetrus nuo jų. 

Jis matė, kad direktorius išsiblaškė, vyrukas pabūgo, kad 
jie susidurs, ir išsproginęs išgąsčio pilnas akis dėbsojo į vilkiką. 

Robertas Li tik ir laukė tokios progos. Staigiu mostu jis 
išmušė pistoletą suglumusiam direktoriui iš rankos. 

— Pistoleto neliest! - sukomandavo Robertas, jau spėjęs iš 
vidinės kišenės išsižvejoti savąjį ginklą. 

Direktorius nekrutėdamas sėdėjo keleivio sėdynėje. Žai- 
dimas pakrypo kita linkme. 

„Štai ir pasisuko žaidimas, — galvojo jis. — Štai ir pasisuko 
dar kartą.“ 

Jiems važiuojant tiltu per Opu upę Robertas mąstė, kad 
čia padėjo savitvarda. Kritinėje situacijoje susitvardyti — esmių 
esmė. Tai ir lemia, ar sugebėsi paimti viršų, ar paleisi vadžias iš 


rankų. Nuo gebėjimo išlaikyti pusiausvyrą priklauso, ar išliksi. 

Tą gebėjimą jis ugdėsi dešimt metų. O Dorenteltas buvo 
iš tų, kuriems šios savybės apskritai trūko. Robertas Li maty- 
davo jį bėgiojantį Jurdalio keliu. Būdavo baisu žiūrėti. Dieve, 
kaip jis nekentė tokių, kurie ėjo bėgioti, apie bėgimą netu- 
rėdami žalio supratimo. Tokie lakstė kaip mergos. Pūkštė, 
švokštė, turseno bobiškai. 

Privažiavęs daugiabutį jis pastatė mašiną ir liepė direkto- 
riui išlipti. Paaiškino, kad pistoletą laikys kišenėje ir kad Do- 
renfeltas turįs gražiai eiti priešaky, kaip nors skandalyti būtų 
toli gražu ne pats geriausias sumanymas pasaulyje. 

Namie pasodino Dorenfeltą ant vienos iš virtuvinių kė- 
džių, tvirtai surišo virve ir pasiruošė kuo užkišti burną. 

— Ar nori tarti paskutinį žodį? —- paklausė Robertas Li. 

— Tau šitai atsirūgs, — iškošė direktorius. 

Robertas Li nusijuokė ir suveržė virvę dar stipriau. 

— Kodėl nenuėjai į policiją? —- paklausė. 

— Norėjau pričiupt tave pats, — atkirto direktorius. 

— Atidaryk žabtus! 

Direktorius plačiai išsižiojo lyg sėdėtų pas dantistą. Ro- 
bertas Li grūdo kaištį jam į burną. 

Direktorius sukando dantis. Robertas Li užklykė. 

Velnias, šitas diegas mėgino nukąsti jam pirštus. Pimpalas 
nelaimingas. Jis kirto Dorenfeltui antausį. Žaltys prakeiktas. 

Nuėjo nusiplauti rankos ir sustabdyti kraujavimo. Krau- 
jas iš smiliaus plūdo pasiutusiai. Sužeidė negiliai, bet atsakan- 
čiai. Jis susirado skudurėlį ir tampriai apvyniojo ranką. 


Dorenteltas sėdėjo ramiai, tūžmingai stebeilydamas į jį. 

Robertas Li prisėdo ir taip pat įsispigino jam į akis. Su- 
mojo, jog dabar jis iš tiesų pagrobė žmogų. Štai laiko sau sve- 
tainėje Dorenfelrą it kokį vertingą suvenyrą. 

Už žmogų, kurio iš tikrųjų nepagrobė, gavo galybę pi- 
nigų. Tik pamanyk kiek susižertų dabar, kai jau tikrai turi 
žmogystą rankose! 

Ar pavyktų numelžti dar? Gal paskambinti poniai Doren- 
felt ir paprašyti dar pusės milijono? Pusė milijono už dukrą, 
pusė milijono už tėvą? O gal ji tiesiog atšautų, kad galįs pasi- 
likti sau tą diegą, ir nutrenktų ragelį? 

Sveikąja ranka Robertas Li nukabino nuo sienos portretą. 
Atsinešęs nuotrauką prikišo direktoriui prie akių. 

— Žinai, kas čia toks? — paklausė. 

Dorentfeltas tik pažvelgė į jį. 

— Žinai, kas čia toks? 

Vyras niūkė kažin ką per kaišrį. 

— Linktelk arba papurtyk galvą! 

Direktorius suniūkė darkart. 

— Ar žinai, kas čia toks? 

Dorenfeltas pakratė galvą. 

— Ką gi, aš tau tuoj papasakosiu, — atkirto Robertas Li. — 
Štai čia žmogus, kuris neparėjo iš darbo namo, kai turėjo. 
Žmogus, kuris prieš penkiolika metų turėjo pareiti iš darbo 
namo, bet taip ir neparėjo. Aišku tau? 

Dorenfeltas stebeilijo priešais save. 

— Žinai, kas dėl to kaltas? — užriko Robertas Li. - Ogi toks 


vienas, panašus į tave. Klastingas išpera. Toks vienas kaip iš 

akies luptas tu. Dar vienas klastingas išpera. Atrodo, kad jus 
visus lieja toje pačioje formoje, visus iki vieno, kad j2s visi 
tuose pačiuose katiluose lydyti. Klastūnų armija. 

Robertas Li laikė prikišęs nuotrauką Dorenteltui prie pat nosies. 

— Gerai įsižiūrėk į šitą veidą, kad man nepamirštum. 

Padėjęs į šalį portretą, kėdę su visu direktorium nuvairavo 
prie pat sienos. Tada pakabino nuotrauką taip, kad direkto- 
rius būtų priverstas spoksoti tiesiai į jo tėvą. Direktorius ne- 
begalėjo nusukt akių nuo jo tėvo. 

Robertas nusivyniojo tvarstį. Žaizda tebekraujavo kaip pa- 
siutus. Jis perbraukė pirštu per nublukusį gėlėtą tapetą viršum 
direktoriaus galvos. Savo paties krauju užrašė: BADLANDS. 

Suskambo telefonas. 

Jis neatsiliepė. 

Persirišo ranką nauju tvarsčiu, persirengė sausais drabu- 
žiais, mąstė, jog jis spąstuose, įkliuvo taip, kad maža nepasi- 
rodys, juokai baigti, įstatymo ribą peržengė seniausiai. Jeigu 
jį dabar sučiuptų, sėstų daugybei metų. 

Reikėjo sprukti. Net jei Dorenfeltas nepranešė policijai, 
savo bobą tikrai perspėjo. 

Jis žaibiškai susimetė daiktus, pasistvėrė lagaminą su pi- 
nigais ir išjungė šviesą. Tarpduryje atsisuko ir paskutinįkart 
pažvelgė į Dorentelrą, įbedusį nosį sienon. 

Lauke snigo. Dar kiek, ir ši vieta nebeišsiteks savo vagoj. 

Nutrenkęs krepšį į bagažinę, susiprotėjo, kad ligi šiol ne- 
pažvelgė į pinigus. Į tą pusę milijono. Šitiek šlamančiųjų vie- 


noje vietoje dar niekada nebuvo matęs. 

Jis išsitraukė juodąjį lagaminą, pakratė. Pusės milijono 
garsas. Atsegė — ir vos nenusikando liežuvio. Prakeikimas, 
jame ne pinigai! Lagaminas buvo pridėtas dailiausiai sukar- 
pytų laikraščių skiaučių. Jų pluoštai rikiavosi krūvelėmis kaip 
tikri banknotai. 

Kiek suprato, karpyta buvo iš „Hardangeriečių žinių . 
Vartinėdamas krūveles, aptiko antraščių apie nuošliaužų grės- 
mę ir remonto darbų sunkumus, taip pat naujos Gro knygos 
reklamą. 

Susikeikė sau po nosim. 

Prakeiktas sukčiaus išpera. Reikėtų užlipt į viršų ir ati- 
daužyt vidurius, kad apsitriestų. Kad jį kur velniai, prirvatint 
tokį, kad žinotų. Sumautas velnio klastūnas. 

Tačiau jis nepajudėjo iš vietos. Iš kažkur tolėliau pasigirdo 
sirenos kauksmas, garsas stiprėjo, ritosi bangomis artyn, kol 
galiausiai keistai dusliai suskambėjęs nuslopdavo, tarsi sireną 
būtų uždusinęs sniegas. 

Jis įšoko į mašiną ir išsuko į pagrindinį kelią. Nutarė va- 
žiuoti rytiniu pakraščiu, sumetė, kad visi garantuotai manys, 
jog jis nuvažiavo per Haukelį. Nerastum bepročio, kuriam 
šautų į galvą važiuoti rytiniu keliu. Todėl jis patraukė rytiniu 
pakraščiu. 

Juk sapnavo, kad važiuoja vakariniu keliu, ir šnipštas išėjo, 


po velnių, pats save sulaikė. Apie vakarinį kelią negalėjo būt 


* Gro Harlem Bruntlan (Gro Harlem Brundtland, g. 1939 m.) — Norvegijos 
politikė, kelis kartus buvusi ministrė pirmininkė, tarptautinių organizacijų 
veikėja. 


kalbos. Reikia visada klausytis savo sielos, jis tai žinojo, klau- 
sytis, ką sako vidinis balsas. Vadinas, rytinis kelias. 

Jis spaudė, kiek traukė mašina, valytuvus paleido visu pa- 
jėgumu, kad per sniegą ką nors įžiūrėtų. Toje baltumoje kelią 
tik neaiškiai nujautė. Pagalvojo apie Dorenfeltą, spoksantį į 
tėvo nuotrauką jo bute. Apmovė jį diegas, pavyko jam, žalčiui, 
o štai dabar važiuotų sau fiordo pakraščiu tolyn su puse mili- 
jono kronų bagažinėje. 

Prašvilpė paskutinę galimybę. Štai kas blogiausia. Nebe- 
žinojo, ko griebtis. O, kad būtų buvęs pusantro centimetro 
aukštesnis — niekad nebūtų šitaip įsivėlęs. Tokie menki skir- 
tumai šitiek daug lemia gyvenime. 

Tačiau jis vos susivaldė neužsikvatojęs, kai pagalvojo apie 
direktorių, tupintį daugiabutyje ir žlibinantį į tėvo portretą. 
Rodės, per gerai, kad būtų tiesa. Diegas gavo rimtą pamoką, 
ne kitaip. Gal žaltys nebesipūs taip po šito. 

Robertas Li, spustelėjęs greičio pedalą, mąstė, kad viskas 
susitvarkys, viskas bus gerai. Jautėsi ramus, tarsi nebūtų prisi- 
dirbęs to, ką vis dėlto prisidirbo. 

Vairą laikė tvirtai, vairuotojas jis žiauriai pasikaustęs, va- 
žiuodamas klaidų nedarė, o kelias buvo tragiškas, sniegą cha- 
otiškais sūkuriais nešiojo aplink mašiną, betgi kaip tik tokio- 
mis dienomis ir gali atskirti pelus nuo grūdų, tiesa? Jis jautė, 
jog dabar viskas jo rankose, buvo įsitikinęs, kad nesusimaus. 


Nuo šiol kelyje jį lydės sėkmė. 

Akla meilė 


Po kurio laiko jis nebegalėjo išmesti tų akinių iš galvos. Gal 
jie priminė kažką iš matyto filmo, gal jį kamavo kažin kokia 
įkyri mintis, bet ilgainiui jis vis daugiau mąstė apie jos aki- 
nius. Pirmą kartą ją pamatė vieną rugpjūčio popietę stumda- 
mas prekių vežimėlį. Ji sėdėjo „Domus“ parduotuvės kasoje, 
ir jam toptelėjo: „Jetau, kokia graži mergina, pagaliau parduo- 
tuvėje graži mergina, jau seniai laikas, dievaž, nepersistengė 
skubėdami“, — galvojo jis. Šiaip „Domus“ kasininkėmis dirbo 
arba perlysusios, iš mokslų išmestos merginos, arba pavargu- 
sios namų šeimininkės, kurios bent dalį savaitės sukdavosi 
parduotuvėje, kad išsigelbėtų nuo baisesnės ar lengvesnės su- 
tuoktinio tironijos. Nė viena iš jų grožiu neakino. Kad geriau 
į ją įsižiūrėtų, dar kartą apvažiavo saldumynų lentyną. Ji tu- 
rėjo nedidelę riestą noselę ir gelsvus trumpai kirptus plaukus. 
Buvo santūriai, natūraliai graži. Sulaukęs, kol atsilaisvins jos 
kasa, nudardeno vežimėlį ir išsikrovė pirkinius ant konveje- 
rio. Nors greičiausiai dirbo dar visai neseniai, prekės bemat 


parūko, lyg visą gyvenimą tik ir būtų jas įmušinėjusi. Sukosi 

greitai ir tiksliai. Jis bandė pažiūrėti jai į akis, tačiau iš viršaus 
krintanti šviesa atsispindėjo akinių stikluose ir trukdė supras- 
ti, kur ji žvelgia. Tą popietę grįžęs namo apie merginą užsi- 
minė žmonai. Pasakė, kad „Domus“ įdarbino naują pardavėją, 
kuri, rodos, ir gerai dirba, ir maloni. Pridūrė, kad jau metas 
parduotuvėn priimti kelias naujas kasininkes, nes tos, kur 
aptarnauja kasose dabar, — menkas pasididžiavimas. Žmona 
paklausė, jauna ji ar sena, atsakė, kad duotų aštuoniolika de- 
vyniolika. „Ji su akiniais“, - pridūrė. Pavalgęs vakarienę pri- 
gulė ant sofos pailsėti. Bandė prisiminti, kaip atrodė mergina, 
atkurti jos judesius prie kasos. Ber kontūrai išplaukė, prarado 


ryškumą, tarsi būtų žvelgęs į ją pro pernelyg stiprius akinius. 


Tąnakt jis susapnavo, kad sėdi prekių vežimėlyje, o šis siau- 
tėja po maisto prekių parduotuvę. Parduotuvėje nebuvo nė 
vieno žmogaus, ir vežimėlis lakstė nevairuojamas. Skraidė 
tarp lentynų nevaldomai it žaibiškas traukinys. Jį prižadino 
žmonos niuktelėjimas koja ir nerišlus murmėjimas, kad baig- 
tų šitaip knarkti. Nebeužmigo, mąstė apie merginą. „Kokia 
ji graži, — tarė sau, — kokia graži. Dar nesu matęs tokios gra- 
žutės, — galvojo. — Niekada. Niekada. Keista, kad anksčiau 
jos nepastebėjau, — suko galvą, — matyt, ką tik atsikraustė 
į Odą. Jei būčiau ją matęs miestelyje, garantuotai prisimin- 
čiau. Jis susisielojo, kad ji tokia jaunutė. Bet greit susizgribo. 
Vos neprapliupo juoktis balsu lovoje. „Taigi aš vedęs, ar ne? Aš 
laimingai vedęs, esu vedęs pačią mieliausią moterį pasaulyje.“ 


Argi jis nepapasakojo žmonelei apie merginą? Jis - laimingai 

vedęs vyras, bet į kitas pasižvalgyt juk leidžiama? Juk neuž- 
drausta, ką? Jokiam įstatyme neparašyta, kad draudžiama 
pasižvalgyt į kitas merginas, tiesa? Na taip, Biblijoj parašyta, 
žinoma, kad ten parašyta — nesidairyk į kitas, sakoma ten, bet 
jis, šiaip ar taip, niekada netikėjo tuo, kas rašoma Biblijoje. 
Jis nieko blogo nepadarė, apskritai nieko nepadarė. Pasvajo- 
jo apie akiniuotąją merginą, ir tiek. „Žmogui turi būt leista 
galvot, ką nori“, — mąstė jis. Kitą dieną po darbo, prieš eida- 
mas apsipirkti, parvažiavo namo. Apsiprausė, išsitrinko galvą, 
persirengė. Ruošėsi su dideliu užsidegimu ir dėl to irzo, net 
pyktelėjo ant savęs. Ko čia prisigalvoja? Kas įsivaizduoja esąs? 
Vis dėlto nenorėjo pasirodyti jai sumuręs, darbiniais drabu- 
žiais. Tegul pamato jį iš geriausios pusės. „Visuomet tik iš ge- 
riausios pusės, — galvojo, — nuo dabar taip visados.“ Parduo- 
tuvėje jis apstulbo — ji buvo bemaž gražesnė, nei prisiminė. 
Vėliau, kai tik ją pamatydavo, į galvą šaudavo ta pati mintis: 
„Ji gražesnė, negu prisimenu.“ Ir taip kiekvieną mielą kartą 
įžengus į „Domus“ ir išvydus ją su mėlyna apranga kasoje. 
Lyg smūgis į paširdžius. Rodės, kad kvapą nuo jos užgniauž- 
davo. Ji atrodydavo gražesnė, nei drįsdavo svajoti. Jis ir šią 
popietę palūkėjo, kol atsilaisvins jos kasa, tada priėjęs iškrovė 
prekes iš vežimėlio ant juodojo konvejerio. Laužė galvą, kaip 
čia pašmaikštavus, bet nieko nesumojo. Ant liežuvio sukosi 
vien klišės ir baisingos nesąmonės. Nenorėjo, kad ji susidary- 
tų įspūdį, jog bando Airtuoti. „Ji ne iš tų mergaičių, kurioms 
patinka flirtas, — protavo jis. — Verčiau neaušint burnos.“ Kul- 


niuodamas namo į daugiaburį su „Domus maišais, mąstė 

apie jos akinius. Tie nelemti akiniai, ir šįkart nepavyko dorai 
pamatyti jos akių per tuos stiklus. Išties net nebuvo tikras, ar 
ji pažiūrėjo į jį, ar ne. Apskritai nieko naujo apie ją nepatyrė. 


Tik tai, ką ir taip jau žinojo: ji buvo graži iki skausmo. 


Tie jos akiniai. Kažkur skaitė, esą, nerasi persiško kilimo ne- 
priekaištingai išrantytu raštu. Musulmonai netiki, kad tai, 
kas sukurta žmogaus, gali būti tobula. Todėl rišdami kilimą į 
raštą įvelia klaidą. Ir nors pirkėjui atrodys, kad raštui ničnie- 
ko neprikiši, kažkur jame slypės nedidelis netikslumas. „Tas 
pats ir su jos akiniais, — mąstė jis. - Akiniai yra tas mažytis 
trūkumėlis. Visais kitais atžvilgiais ji beydė.“ Jei ne tie akiniai, 
apskritai nebūtų drįsęs apie ją svajoti. Ji nebuvo tobula. Turėjo 
vienokį ar kitokį regos sutrikimą. Su tais akiniais ji buvo pa- 
žeidžiama, su jais - žmogus iš kūno ir kraujo. Jos vardas buvo 
Ingrida. Taip bylojo įrašas kasos čekyje. Anksčiau palikdavo 
juos ir nekvaršino sau galvos, bet jai pradėjus dirbti parduo- 
tuvėje nešdavosi čekius namo ir nagrinėdavo. Ir kiekviename 
rasdavo parašyta: Aptarnavo Ingrida. Jo mintys vis atkakliau 
ir atkakliau sukosi apie ją. Tačiau apsipirkdamas nesiryždavo 
jos užkalbinti. O ji taip ir nepažvelgė į jį, iš tikrųjų, įmušusi 
pirkinius, profesionaliai žiūrėdavo kiaurai, nesileisdavo į kal- 
bas, tik pranešdavo mokėtiną sumą ir padėkodavo jam atsi- 
skaičius. Jis pradėjo žiūrėti, kokias prekes dedasi į vežimėlį, 
jam rūpėjo, kad ji apie jį susidarytų kuo geriausią nuomonę. 
Po kurio laiko nustojo toje parduotuvėje pirkti rūkalus, alų, 


šokoladą, žurnalus ir sostinėje leidžiamus laikraščius. Jei kaž- 

ko trūkdavo, verčiau nuvažiuodavo į „Meką ar užbėgdavo į 
„Rema Ioo00“. Be to, vengė eiti apsipirkti į „Domus“ su žmona. 
Ne dėl to, kad būtų bijojęs, jog žmona jį demaskuos, nieko 
panašaus, juk ničnieko neįvyko. Jis su ugnim nežaidė, nė- 
kart nėra buvęs neištikimas, per visus santuokos metus nėsyk 
nenuėjo į šoną. Vis dėlto jį atgrasydavo mintis, kad Ingrida 
pamatys jo žmoną, o teisingiau tariant, kad pamatys jį su 
žmona. Šitai prilygo atsivėrimui, visų paslapčių atskleidimui. 
Mergina, vos užmetusi akį į juodu ir jų perkamą maistą, ga- 
lėjo perprasti, kaip jie gyvena. Be to, matydamas jas greta, 
aiškiausiai suvokė, kokia jo žmonelė paprasta. Juodu susipa- 
žino dar mokydamiesi progimnazijoje. Nuo tada nebesiskyrė. 
Ji - mieliausia moteris pasaulyje, jautė jai šilčiausius jausmus, 
tačiau dabar jį aplankė meilė, ir jis suprato, kad šitiek metų 
jo gyvenimas buvo melas. „Mano gyvenimas — melas, siau- 
bingas melas“, — samprotavo. Jis bandė išsiaiškinti apie par- 
davėją dar ką nors — kur gyvena, kokia jos pavardė, kuriomis 
dienomis dirba. Nutarė, kad ji, ko gero, įsidarbinusi ne visu 
etatu, mat parduotuvėje dažniausiai būdavo po pietų. Retsy- 
kiais jis išsmukdavo iš darbo kelioms minutėms, kad nueitų 
iki „Domus“, bet dieną jos ten nerasdavo. Taip ir nenustatė 
nuoseklesnės jos darbadienių sekos. Vis dėlto penktadienio 
popietę ir šeštadienį buvo ramu. Tomis dienomis ji darbavosi 
kasoje. Arba tvarkė lentynas, stumdė vežimėlius į vietas ar 


prie įėjimo viens į kitą kraudavo krepšelius. 

„Džiaugiuosi, kad ji nešioja akinius, - dėliojo mintis jis. — Ji iš 
tikrųjų mielutė su jais.“ Išmąstė, kad akiniuotų mergaičių ne 
tiek jau daug. Nusprendė, kad merginos turbūt nenori nešioti 
akinių iš tuštybės. Bandė įsivaizduoti ją be akinių. Svarstė, 
ar tik be jų neatrodytų tiesiog eilinė, bet jam dingojosi, kad 
ne. Atvirkščiai, be akinių būtų dar gražesnė. Be akinių būtų 
tobula. Jis dažnai sustodavo prie spaudos stovo peržvelgti 
žurnalų, neva pavartinėdavo vieną kitą, o iš tikrųjų nuolat 
dirsčiojo į ją. Jei nepasimaišydavo koks pažįstamas, galėdavo 
neatkreipdamas dėmesio išstovėti taip porą minučių. Nužiū- 
rinėdavo ją, jos plaukus, kūną, aprengtą mėlyna uniforma, 
burną, akinius. Kartais pasijausdavo niekšiškai, kad it koks 
iškrypėlis ryja akimis tą gražią mergaitę. Klausdavo savęs, ar 
turi teisę taip į ją spoksoti. „Negaliu susilaikyti, - atsakydavo 
sau. — Ji tokia graži, kad negaliu susilaikyti.“ Be to, išmąstė, 
kad tai, kas žmoguje gražu, neturi priklausyti tik pačiam gra- 
žuoliui. Gražus žmogus yra lyg meno kūrinys, lyg eksponuo- 
jama skulptūra, kuria džiaugtis leidžiama visiems. „Ji gyvena 
tarp žmonių, — protavo, — mergaitė gyvena tarp žmonių, tad 
jos grožiu skirta gėrėtis visiems, kuriuos sutinka savo kely.“ Jis 
nesuprato, kodėl maisto parduotuvių vadovai nesumoja, kiek 
daug reiškia tokios pardavėjos. Drabužių parduotuvėse šitai 
perprato, kosmetikos — taip pat. Ten dirbo nuostabiausios 
merginos. Švytėdavo ir kvepėdavo iš už prekystalio, kad tik 
savininkas kuo daugiau parduotų. Jų grožio paakintos klien- 
tės moterys užsigeisdavo joms prilygti, o vyrai juoduodavo iš 


pavydo. Bet maisto prekių parduotuvėje, pažvelgus į darbuo- 

tojas, grėsė negrįžtamai prarasti apetitą. „Domus - kasininkės 
atrodė, tarkim, kaip tikros pabaisos, kaip gryniausios stichi- 
nės nelaimės, kaip kažkas ne itin gardaus iš mėsos skyriaus. 
Visos, išskyrus Ingridą. Kiekvieną naktį ją sapnavo, kiekvieną 
dieną apie ją godojo. Mintijo apie jos akinius. „Kaip ji at- 
rodo be akinių? — suko galvą jis. — Kokia ji be akinių?“ Per 
televizorių buvo matęs seną filmą, kuriame Hamfris Bogartas 
atsitiktinai atsiduria kabinetėlyje knygyno gilumoje, ten sėdi 
daili akiniuota mergina, tačiau įsitempusiam Bogartui ji nė 
motais. Ligi šioji nenusiima akinių. Tarsi tik dabar išvydęs, 
apglėbia ją ir sukužda: Hle//o baby! Ne vieną naktį prasvajojo, 
kaip pakeltų rankas prie Ingridos veido ir nuimtų akinius. 
Kaip pagaliau pamatytų ją be akinių, kaip pažiūrėtų jai į akis, 
kaip ji galų gale pamatytų jį. Jis svajojo apie tą judesį, mąstė 
apie jį, apie jausmą, kuris apimtų nuimant jai akinius, apie tai, 
kaip intymu būtų stovėti prie pat, atsargiai kilstelti akinius, 


nuimti, patraukti šalin ir paversti ją tobula. 


Ji jo nematė. Žiūrėdavo per savo stiklus ir nė akies krašteliu 
nežvilgtelėdavo į jį. Jis pamėgino keisti strategiją. Netgi kai ji 
dirbdavo, eidavo prie kurios nors kitos kasos. Manė, šitaip jį 
išvys, atkreips dėmesį, kad tolydžio stoja prie kitų kasų, nors 
josios laisva, o tose, kur eina — eilė. Mindžikuodamas prie 
kitų kasų svilindavo ją žvilgsniu, o ji vis tiek jo nematė. Jis 
išsiuntė į parduotuvę žmoną. Pradėjo apsipirkinėti kitur. Už- 
sisakinėjo prekes telefonu. Manė, kad dabar ji pastebės, jog 


jis dingo, nebeateina į „Domus“. Jis bandė ją pamiršti. Bandė 

apie ją nebegalvoti. Bet juo labiau stengėsi išmest ją iš gal- 
vos, tuo daugiau apie ją mąstė. Godojo apie ją nuolat. Regė- 
jo ją visur. Ji buvo televizijos pranešėja, moterys iš šampūno 
reklamų, vaidendavosi, kad visos sutiktos gatvėje — ji. Net 
pamačius kaimynų mergaitę šmėsteldavo mintis apie ją. Jo 
dukra su trimis draugėmis žaisdavo grupę — beždžioniaudavo 
„Spice Girls“, kaimynų dukra mėgdžiojo Mel Bi, vienintelę 
iš „spaisių , nešiojančią akinius. Tarp kitko, Mel Bi iš grupės 
merginų jam visąlaik patiko labiausiai, ypač dėl akinių. Jis 
buvo keturiasdešimt penkerių, vedęs, turėjo du vaikus. Štai 
dabar į jo gyvenimą įžengė meilė, o jis nenumanė, ką daryti. 
Vieną naktį susapnavo, kad šoka su ja, juodu slydo susiglaudę 
„Domus“ grindimis, nepriekaištingai sukosi pagal muzikos 
įrašus, kurie liejosi iš kolonėlių. Staiga jai ant akinių atsirado 
kažkokio žalio dumblo. Jis išsitraukė nosinę bjaurasčiai nu- 
valyti, bet kuo smarkiau trynė, tuo daugiau jos sunkės iš jos 
stiklų. Galiausiai to žalio dumblo pritvino pilna parduotuvė. 
Po kelių savaičių pertraukos jis grįžo apsipirkti į „Domus“, 
ilgėjosi jos, tad kaip seniau nukulniavo tiesiai prie jos kasos. 
Ir pagaliau Ingrida jį pamatė. Savaime suprantama, nebūtų 
davęs nukirst galvos, bet atrodė, kad nelauktai atkreipė į jį 
dėmesį. Ko gero, pastebėjo, kaip meiliai jis žvelgia į ją, gal- 
būt išvydo tai, nes jis, anksčiau visada pirkęs pas ją, perėjo 
kitur, kurį laiką stodavo prie kitų kasų, o štai dabar sugrįžo. 
Jis neturėjo supratimo. Tačiau per radiją buvo girdėjęs, neva 
mokslininkai tiki, kad kvapai žmogų veikia ir nesąmonin- 


gu lygmeniu, žmogus gali užuosti kur kas daugiau, nei iki 

šiol manyta. Be kita ko, žmogus užuodžia, kai kas nors ša- 
limais susijaudina, nes kūnas tuo metu skleidžia tam tikrus 
kvapus, kurie pasiekia aplinkinius ir veikia jiems to nesuvo- 
kiant. Žinojo tik tiek, kiek girdėjo per radiją, vis dėlto atsa- 
kymas galėjo slypėti čia. Šiaip ar taip, jam paaiškėjo, kad ji 
jau mato jį, žino, kas jis, ir dar žino, kad jis ją myli. Galutinai 
tuo įsitikino, kai vieną dieną susidūrė su ja parduotuvėje. Į 
vežimėlį krovėsi pusryčių dribsnius — kažkokį š... su mažyte 
bite ant pakuotės, visišką š..., kurio šiaip nemėgo, bet manė, 
kad mėgsta ji, ir dėl tos priežasties pirko gan gausiai. Tada 
pasisuko — žvilgsnis įsmigo tiesiai į ją. Matyt, buvo beeinanti 
į pertraukėlių kambarį ar kur kitur, tačiau sustojo pasižiūrėti 
į jį. Kaip tik dėl šito nebuvo įsitikinęs per tuos kvailus aki- 
nius, vis dėlto ji stabtelėjo, tereik sekundėlės, galvojo jis vė- 
liau, tereik tik tos trumputės sekundės, kuri nuplėšia žmogui 
kaukę ir be žodžių atskleidžia visa, kas nepasakoma. Vienoje 
akinių rėmelių reklamoje buvo skaitęs: Tiesa glūdi tavo aky- 
se. Neabejojo, kad taip ir yra. „O mano širdžiai dabar nieko 
nebetrūksta, — galvojo jis kraudamas pusryčių dribsnių iki 
pat vežimėlio viršaus. - O mano širdžiai dabar nieko nebe- 
trūksta“, — sukosi jam galvoje vėlesnėmis dienomis. Kai po 
šio nutikimo ateidavo apsipirkti į „Domus“, ji nebearplėšdavo 
nuo jo akių. Akiniai šiek tiek maišė, tačiau jis nebedvejojo. 
Trumputis žvilgsnis, greitas žybtelėjimas akimis, ir viskas, to 
užteko, jis buvo įsitikinęs. Ji pastebėjo jį. Ji matė jį. „O mano 


širdžiai dabar nieko nebetrūksta“, — mąstė jis. 

Vieną lietingą lapkričio vakarą jis pasekė ją. Ji išėjo parduo- 
tuvei užsidarant, atsisveikindama pamojo bendradarbei ir 
skubriais žingsniais perbėgo Rioldalio kelią. Nužingsniavo 
pėsčiųjų gatve, pasuko į dešinę prie „Kampo“, tada patraukė 
tiltu. Ėjo iš paskos gerokai atsilikęs, kad būtų ramu, jog staiga 
atsisukusi jo nepamatys. Ji dėvėjo kažką panašaus į šiltą striu- 
kę su gobtuvu, jo akimis, striukė jai idealiai tiko, ji buvo tie- 
siog tobula, tiesiog tobula. Sklendė priešais jį per lietų. Buvo 
tamsu, šlapia, ir vieną akimojį, galėtų prisiekti, jam pasirodė, 
kad jos kojos nebeliečia šaligatvio, tarsi būtų judėjusios pen- 
kis šešis centimetrus viršum asfalto. Ji plaukė gatvėmis, ple- 
veno tarsi sapnas po blausiais gatvės žibintais, kurių šviesoje 
sutviskėdavo tik sekundėlę regimi lietaus lašai. Ji dar paėjėjo 
Tisedalio keliu, tada pasuko Freimo link. Užkopusi pusę ke- 
lio įsuko į sodą ir pradingo už durų pirmame aukšte. Jis lūku- 
riavo lauke. Šnopavo sunkiai, judėdavo mažai, šito trumpučio 
pasivaikščiojimo užteko, kad gerai susisuktų galva. Reikėjo 
pradėt sportuoti, atgauti formą. Jis sumetė, jog, ji greičiausiai 
gyvena nuomojamam kambary, garantuotai nuomojamam 
kambary, taigi, ji gyvena Freime, nuomojasi kambarį pirma- 
me aukšte. Jis matė, kaip viduje užsidegė šviesa ir po poros 
minučių ji priėjusi prie lango užtraukė užuolaidas. Daugiau 
nieko neįvyko. Jis valandžiukę dar pastypsojo lietuje stebeily- 
damas į du šviečiančius keturkampius, už kurių buvo jos na- 
mai, į tuos du langus, kurie jam buvo ji. Po savaitės jis įsigijo 
„Sony“ vaizdo kamerą ir ėmė vežiotis ją mašinoje. Porą vakarų 


prasėdėjo prie namo vildamasis išvysti ją nors prašmėžuojant 

ir įamžinti juostelėje. Sudėtingiausia šio darbo dalis buvo lik- 
ti nepastebėtam traukiančių pro šalį — ir pėsčiųjų, ir ratuotų. 
Vis dėlto patyrė, kad kai vilki tamsius drabužius, o mašiną 
pasistato kiek atokiau nuo gatvės žibinto, kitiems jį pastebėti 
bemaž neįmanoma. Dėbsodamas į save veidrodėlyje galvojo, 
kad dabar jis - nematomas žmogus. Vis dėlto drąsos užtek- 
davo tik pusvalandžiui vieną kartą, kitą, be to, ją šykščiai 
tepamatė — pasirodydavo tik tas kelias sekundes, kai pagaliau 
grįžusi iš darbo prieidavo prie lango užtraukti užuolaidų. Jis 
nufilmavo keturias versijas šio vienintelio epizodo, ir kai galų 
gale kartą namie liko vienas, atidžiai jas peržiūrėjo. Neryškūs 
namo, langų ir prabėgom šmėstelinčios Ingridos kadrai buvo 
nieko verti. Nežinodamas, kad ten Ingrida, nebūtų nė įžiūrė- 
jęs. Reikėjo keisti strategiją. Vieną rytą jis paskambino į darbą 
ir perspėjo, kad vėluos - serga vaikai. Tada nuvažiavo į Freimą 
ir ėmė laukti. Išmąstė, kad tokiu metu bus lengviau vykusiai 
ją nufilmuoti — neužsitrauks tų nervinančių užuolaidų, lauke 
bus šviesu. Gal net pavyks pagauti ją be akinių, gal ji būna 
be jų ligi įdienoja, gal apskritai juos užsideda tik žengdama 
pro namų duris. Taip jis keletą rytų pralaukė automobily- 
je fantazuodamas, kaip ji vaikštinėja po kambarį be akinių, 
atvirutėlaičiu veidu ir slyvos raudonumo šilkine pižama, gal 
pašoka truputį pagal rytinės radijo laidos muziką, o akiniai 
sau guli ant spintelės prie lovos. Širai jis būtų mielai nufilma- 
vęs. Tačiau kiekvieną rytą jam tekdavo išvažiuoti nepamačius 
jos nė šešėlio, jis širstelėjo ant jos: tai kada gi ji keliasi, negi 


drunija iki priešpiečio? Galiausiai vieną penktadienio rytą jis 

sulaukė atlygio už vargą. Jam prasėdėjus ten porą valandų, ji 
galų gale priėjo prie lango atitraukti užuolaidų — vėliau būtų 
galėjęs prisiekti, kad ji buvo be akinių, - įjungtą kamerą laikė 
rankose ir nufilmavo visą sceną, kaip ji atitraukia užuolaidas 
ir valandėlę pasižvalgo pro langą. Objektyvą buvo nukreipęs 
tiesiai į ją, tačiau namie peržiūrint įrašą pasirodė, kad pirmoji 
jo dalis yra nufilmuota neryškiai, visai nesufokusuota. Jis ban- 
dė ją priartinti, tai užtruko, o kai galiausiai objektyvą sufoku- 
savo į ją, ji atsuko nugarą — ir šaukštai po pietų, nebesužinosi, 
su akiniais buvo ar be. Jis peržiūrinėjo įrašą daugybę kartų 
ir niršo ant savęs, nes neišsistudijavo naudojimo instrukcijos 
tiek, kad pakankamai vikriai ją pritrauktų. Šiaip ar taip, jam 
atrodė, kad tie nufilmuoti epizodėliai daugeliu atžvilgių ją 
prie jo priartino. Nebedaug trūko, kad objektyvu įsiskverbrų 
į jos gyvenimą, jau užfiksavo ją juostelėje, įamžino ją, pavertė 
nemirtinga, dokumentavo savo aklą meilę jai, tad ant vaizdo 


kasetės užklijavęs lapelį mėlynu rašikliu užrašė: O Lucky Man. 


Vieną penktadienio vakarą tarp Kalėdų ir Naujųjų metų jis 
pirmą kartą išvydo ją be akinių. Gerokai įkaušęs klupinėjo 
per sniegą namo iš „Lydytojo“ baro, ir kažkas sušvilpė jam 
pavymui. Sustojęs pamatė tris įkandin sekančias už paran- 
kių susikibusias merginas, jos ėjo, kaip eina mergaitės, dar 
netveriančios jaunatvišku gyvenimo džiaugsmu. Jis nusisuko 
eiti tolyn, bet merginos darsyk sušvilpė ir šūktelėjo jam, kad 
palauktų. Tada jo akį patraukė vidurinioji. Jį tvilkyte nutvil- 


kė — ten ji, ten ji, ten ji. Dabar suprato, kodėl pirmiau nesusi- 

gaudė, kad ten būta jos: ji ėjo neužsidėjusi akinių, ji buvo be 
akinių! Jis nužiūrėjo, kad ji su ryškiu makiažu, ir pagalvojo, 
jog, ko gero, jam ji gražesnė tiek neprisidažiusi, tačiau ji buvo 
be akinių, rodės, širdis uždainavo: „Matau ją be akinių, galų 
gale matau ją be akinių, ji tobula.“ Jam dingtelėjo, kad priva- 
lo įsiminti, kaip ji atrodo būtent ten, būtent tada, tame sniege, 
byrančiame iš gruodžio dangaus, tą gruodžio naktį apgaubta 
sniego, privalo įsirašyti vaizdą, kad turėtų jį vėliau, būti sau 
vaizdo kamera, pritraukti, įamžinti ją — štai taip ji atrodo be 
akinių, štai tokia ji iš tikrųjų, tobula, suvis tobula. Tuo tar- 
pu trijulė prisivijo jį. „Čia jis?“ — paklausė kitos dvi. Ingrida 
linktelėjo. „Jis“, — atsakė. Jos prišlijo prie jo, nosį kuteno nuo 
jų dvelkiantis kvepalų, alaus ir penktadienio nakties kvapas, 
jautė prigludusius jų jaunus kūnus. Plaukus, krūtis, rankas, 
kelius, šlaunis. Mąstė, kad dabar savo kūnu jaučia josios. Kad 
dabar ji jo. Ji buvo jo. O jis - jos. Pažvelgė jai į akis, smilkte- 
lėjo, kad tiesa glūdi ten, tuose dviejuose dvylikos milimetrų 
skersmens rutulėliuose, glūdi tuose apskritimuose, plūduriuo- 
jančiuose dviejose riebalų pagalvėlėse. Atsakymo, kas kito širdy, 
žmonės ieško akyse, — buvo skaitęs kažkur, ir žinojo, kad taip 
ir yra, akys nemoka meluoti. „Teisybė? — paklausė kresnoji. Ji 
buvo tamsiaplaukė, vilkėjo mėlyną dygsniuotą striukę. — Ar 
teisybė?“ — perklausė. Jis neatsakė, jos prirėmė jį prie sienos. 
Apledėjusiu keliu praslinko automobilis, vairuotojas juos 
bioji. Jos buvo prišlijusios prie pat, jam pasirodė, kad nebegali 


kvėpuoti. „Man trūksta oro, - galvojo jis. - Man trūksta oro, 

bet reik nenualpti, tik ne dabar, kai ji pagaliau su manim, kai 
jaučiu jos kūną prie savęs, jos krūtis, plaukus.“ Norėjo ją jaus- 
ti, reikėjo laikytis nenualpus. „Jis šlykštus, — pareiškė antroji, 
laibutė mergina baisiais dantimis ir nušiurusiais plaukais. — 
Šlykštynė!“ — pridūrė ir spjovė jam į veidą. „Pamatytum, ko- 
kiais žvilgsniais mane varsto, — tarė Ingrida. - Lyg išrenginėtų 
akimis.“ Jis bandė ištrūkti, bet buvo per girtas. Mėgino iškelti 
rankas, kad prisidengtų veidą, bet merginos jas laikė tvirtai. 
„Tai nurenginėji? — kvotė tamsioji. — Tai tu iš tokių diedų?“ Ji 
galutinai užsikvempė ant jo, prisispaudė prie pat. „Išrenginėji 
merginas akimis?“ Pajuto, kaip kažkuri sugniaužia tarpukojį. 
Sukliko, darkart pabandė išsivaduoti. Nepasisekė. Per daug 
išgėrė. Aptirpo nuo alkoholio ir meilės. Ranka vėl susigniau- 
žė. Kažkuri čiupinėjosi apie antuką. „Ar patinka? — klausė 
mergina. — Ar jau stojasi? AR STOJASI?“ Jis norėjo ištrūkti, 
bandė nustumti ranką, bet jų jau buvo daugiau, gyvas galas 
rankų. Pajautė, kaip kažkuri suėmė pimpalą, kažkurios ranka 
perrėžė skruostą, jautė, kaip kraujas suplūsta į veidą ir išmuša 
karštis. „PARŠE TU! IŠTVIRKĘS PARŠE!“ Stambioji niuk- 
telėjo jį į mūrinę sieną, o mažoji draskėsi taikydamasi iška- 
bint akis. Jis užsimerkė, bet nagai įsigremžė po vokais. Suri- 
ko, tačiau nepasigirdo nė cyptelėjimo. Galva trankėsi į šalis it 
bokso kriaušė, ranka tempė pimpalą, tarpkojį nudiegė smū- 
gis keliu. Jis susmuko sniege, girdėjo Ingridą šaukiant, kad 
jau gana, girdėjo Ingridą šaukiant, kad gana, tegul pasitrau- 
kia. Bandė stotis, bet nespėjęs atsitiesti gavo spyrį į tarpkojį ir 
jį apleido paskutinės jėgos; girdėjo, kaip jos nubėga per sniegą, 

atrodė, kad nebejaučia galvos, nieko nebematė, delnais suėmė 
šalto sniego, apsidėjo juo akis, pagulėjo valandėlę snieguotu 
veidu, tada atsimerkė — vis tiek nieko nematė, viskas aplinkui 
buvo virtę sniegu. Pabandė pakilti, atsistoti ant kojų, ir visą 
kelią žabalinėdamas apčiuopomis namo į daugiabutį galvojo, 
kad net jei dabar apaks, džiaugiasi pamatęs ją be akinių, jei- 
gu apaks, tai bent jau išvydo ją be akinių. Parsiradęs norėjo 
pažvelgti į degančias daugiabučio šviesas, bet nieko nema- 
tė, sunkiai prišlijo prie kietos mūro sienos, jautė, kad kraujas 
apie akis sustingo į pliurę, ir nepaliovė galvoti: Dieve kokia ji 
graži be akinių Dieve kokia ji graži be akinių Dieve o Dieve 


o Dieve kokia ji graži 


Naktį prie lango 


Vidurnaktį Niną pažadina po pat langu iššauti fejerverkai. 
Blykčiojant raketoms jos tamsus kambarys sprogsta nuo švie- 
sos. Kelioms sekundėms jis persimaino, ištįsta šešėliai, grindi- 
mis ir sienomis slysčioja šviesų liežuviai. 

Mirguliuojantys atšvaitai pliūpčioja vidun pro užuolaidų tar- 
pą, meta ryškias spalvas ant užkloto. Ji girdi, kaip lėkdamos aukš- 
tyn šaižiai kaukia raketos ir sprogsta danguje. Staiga viskas nu- 
ščiūva, kambaryje vėl ramu, daiktai atgauna įprastus pavidalus. 

Ant kėdės kabo jos išeiginiai drabužėliai. Nina susigau- 
do — pirma naujųjų metų naktis. Ji prieina prie lango pažiū- 
rėti dar fejerverkų. Tačiau žmonių gatvėje nebematyti, girdėti 
tik greitas jos pačios kvėpavimas. 

Sniegas, užklojęs Odą, jai panašus į užšalusį pieną. Vis- 
kas atrodo keistai nauja. Susigūžęs apsnigtas miestelis, vos ne 
vos alsuojantys namai, gatvės žibintai, kvėpsintys nedideliais 
šviesos atodūsiais. Negimęs pasaulis, įkalintas šalčio kapsulėje. 

Ninai parūpsta, ar tik ji ne viena. Gal jie išėjo į naktį ir 


ją paliko. Bet tuoj pat iš svetainės pasigirsta muzika. Šūktelė- 

jimas, švelnus juokas, taurės skimbtelėjimas. Ji nutapsi šalto- 
mis grindimis į prieškambarį, tada į svetainę. 

Blausioje šviesoje regi mamą, šokančią su Eriksenu prie 
valgomojo stalo. Muzika lėta, juodu šoka susiglaudę, užsi- 
merkę. Jai smilkteli, kad jie turėtų šokti ne taip, ne taip reikia, 
ne šitaip šokama. Bent jau mama su tėčiu šoka ne taip. 

„Jie viską daro netinkamai, — galvoja Nina, — viskas ne 
taip.“ Ninai knieti prieiti ir juos išskirti, prižadinti, priversti 
atsibusti, ištraukti juos iš sapno. „Jie šoka lyg per miegus, — 
galvoja ji, - slankioja grindimis lyg du lunatikai.“ 

Svetainėje ir virtuvėje stirtos tuščių taurių, pridėliota ne- 
baigtų valgyti pyragaičių, dubenėlių su traškučiais, nuo lubų 
kadaruoja tuoj tuoj atsikabinsiančios girliandos. Prie svetai- 
nės stalelio sėdi moteris ir spokso į savo sunertas rankas. 

Į knygų lentyną ramstosi storas vyras — burna pravira, 
akys užmerktos. Jis su paltu, niekaip nesuprasi — ką tik atėjo 
ar ketina išeit. Rodosi, lyg visi žmonės būtų sustabdyti, lyg 
būtų sustingę šią šaltą pirmąją naujųjų metų naktį. 

Ji pastebi tėtį ant sofos, jis užsnūdo su skrybėle ant galvos. 
Atrodo juokingai ir kėpso keistoj padėty — kaklas tarsi nu- 
laužtas, beveik kaip negyvas, bet knarkimas atsklinda net iki 
jos. Jam prie krūtinės prigludusi moteris. Mato, kad ten Lilė, 
Erikseno žmona. 

Viskas kitaip, nei jai einant miegoti. Viskas apvirto aukš- 
tyn kojomis. Nina žino, jog įžengė į slaptą pasaulį, kuriam 
nepriklauso, pasaulį, kurio pamatyti jai nevalia, paslapčių 


kupiną pasaulį. 

Melodija pasibaigia. Tačiau mama ir Eriksenas lieka kur 
buvę. Jie nebešoka, tik stovi nejudėdami, įsitvėrę vienas kito. 
Tarsi neįstengtų atsiskirti. Lyg vienas kitu kliautųsi, nes jei 
kuris nors sujudėtų, pultų abu. 

Eriksenas visada parveža daugiabučio vaikams saldainių. 
Jis dirba Šiaurės jūroje, ir kai kiek laiko nebuvęs grįžta namo, 
lauktuvių atveža įvairiausių skanėstų. 

Mama ją pastebėjo. Stebeilija į Niną apglumusiu žvilgs- 
niu. Juodu su Eriksenu atsiskiria. Pasileidžia iš glėbio, rodos, 
niekad ir nebuvo susikibę, o Ninai vaidenas, kad nematė jų 
taip, kad išvis nematė jų, taip netinkamai susiglaudusių. 

— Mažute, nemiegi? — klausia mama apkabindama ją. — 
Nori siusiot? 

Nina atsako, kad nori gerti. Mama nueina į virtuvę ir įpila 
jai stiklinę pieno. Nina geria, tuo tarpu mama bando prakal- 
binti ponią sunertomis rankomis. 

Tada jiedvi grįžta į jos kambarį. 

— O dabar miegot, — taria mama apkamšydama ją antklo- 
de, kad neliktų nė plyšelio. - Ar nori, kad šiek tiek pas tave 
pasėdėčiau? 

Nina linkteli. 

— Pabudai nuo muzikos? 

— Nežinau. 

Mama užsirūko. Nina stebi jos veidą, nušviestą žiebtuvė- 
lio. Dūmą, kylantį nuo cigaretės. Jos akis. Ji gerokai ryškiau 
pasidažiusi nei paprastai, nelengva ją tokią ir pažinti. 


— Ar galėsim rytoj nuvažiuot į kalnus? — klausia Nina. 

— Pažiūrėsim, — atsako mama, — pažiūrėsim... 

Ji paglosto Ninai kaktą, plaukus. 

— Nina, Nina, Nina... — išringuoja mama, o jos balsas 
sklinda iš kažkur kitur, iš toli toli. 

Kambarį užtraukia šnabždesys, jis skleidžiasi viršum Ni- 
nos, apslegia ją, apdengia, užkloja kaip sniegas lauke. 

— Ir kaip šitaip pasidarė? — tarsteli mama. — Kaip šitaip 
pasidarė? 

Nina panūsta atsakyti, nesvarbu ką, pasakytų ką nors 
apie tai, kad tuoj visi bus išėję, tuoj nebeliks čia nė vieno, o 
rytoj viskas bus kaip anksčiau. Bet nežino, ar iš tikrųjų, todėl 
nesako nieko. Stebi iš lėto smilkstančią mamos cigaretę. Ma- 
žytę Žariją melsvam kambary. 

Mama, palinkėjusi labos nakties, ją apkabina. Nina ban- 
do miegoti, bet lauke prie daugiabučio pasigirsta šūksmai, 
kažkieno nenatūraliai pakelti balsai. Ji prieina prie lango. 
Apačioje mato gatve per sniegą brendančią porą. 

Jie kaukėti. Vienas — Bilas Klintonas, kitas — Borisas Jel- 
cinas. Porelė riejasi. Matyti iš to, kaip juda tirštai drebiant 
sniegui, kaip mostiguoja rankomis. Nelauktai Bilas Klinto- 
nas apsisuka ir pasileidžia į priešingą pusę nuo Jelcino. 

Jelcinas šaukdamas bėga paskui Klintoną, tačiau suklum- 
pa ir išsitiesia sniege. Klintonas atsisuka ir grįžta padėti Jelci- 
nui atsistoti. Baigiasi tuo, kad pargriūva ir jis. Jie guli suvirtę 
viens ant kito. Matyti, kad juokiasi. 

Nusmaukę kaukes juodu bučiuojasi. Ilgai. Kol bučiuojasi, 
kaukės pūpso jiems ant viršugalvių. Ninai pasidaro smalsu, ar ku- 

ris nors nesisvečiavo vakarėlyje pas juos. Nemaryti, kas ten tokie, 
nors, šiaip ar taip, iš anksčiau nepažinojo mažiausiai pusės svečių. 

Porelė pakilusi nusvirduliuoja tolyn ir dingsta už rotušės. 
Nina valandžiukę pastoviniuoja prie lango, žvelgia į tuščią 
gatvę. Lange mato savo pačios siluetą. Plaukai tebesilaiko su- 
rišti ant viršugalvio. 

Vakar po pietų ji buvo Baisioji Spaisė. Su draugėmis apėjo 
daugiabučio kaimynus, kad jiems pašoktų ir padainuotų. Jos 
nešėsi kasečių grotuvą, iš kurio leido naujausią „spaisių“ dai- 
ną. Buvo smagu pažiūrėti, kaip kitos mergaitės išsidažiusios 
ir pasipuošusios specialiai pasiūtais kostiumais pasikeitė ir 
pasidarė kaip du vandens lašai panašios į „Spice Girls“ nares. 

Kiekviename bure padainuodavo, nusilenkdavo ir atkiš- 
davo maišelius šventinėms gėrybėms. Iš Erikseno kiekviena 
gavo po didžiulį „Tobleroną . Iki šiol maudžia pilvą, nes su- 
dorojo beveik visus saldumynus. 

Muzika svetainėje nutilo, bet iš prieškambario dar girdėti 
jukūs balsai. Nina bando nugirsti, ką kalba, tačiau balsai per 
slopūs, tarytum ir butas būtų išklotas sniegu. 

Ji atremia kaktą į šaltą naktinį langą, jaučia, kaip atsiskyrusi 
nuo savęs gali pakilti ir nusklęsti į naktį, virš Odos ir viršum kal- 
nų, ji sulaiko kvėpavimą, nekvėpuoja, nekvėpuoja, kiek leidžia 
jėgos. Gali sklandyri virš Odos sulaikiusi kvėpavimą, ligi nukris. 

Tada ji partapsi į lovą ir palenda po antklode. Po truputį 
kūną užlieja šiluma. Ji užsimerkia, žino, kad rytoj galės parpt 
sau, kiek norės. Miegos ilgai ilgai, kad kai prabus, visi vėl 


būtų atvirtę savimi. 

Partijos patikėtinis 


Pirma, ką nuveikė partijos atsakingasis sekretorius, atvykęs į 
Odą sakyti šventinės kalbos, tai susverdėjęs stačia galva pūkš- 
telėjo į Siorhordeną. Jau buvo bežengiąs nuo vandens lėktuvo 
plūdės ant pontoninės prieplaukos, bet čiūžtelėjo ir nevalingai 
sumostigavęs ranka perkreipė ir vos nuo nosies nenumušė aki- 
nių. Tuomet, instinktyviai juos gelbėdamas, kad nepliumptel- 
tų vandenin, susvyravo ir ūmai, užuot žengęs į priekį, visu 
greičiu dėjosi aukštielninkas. Srvėrėsi lėktuvo sparno — nepa- 
siekė. Bandė stvertis piloto, bet tas jau buvo krante. Mėgino ko 
nors kabintis, nesvarbu ko, tačiau į ką kabintis nebuvo, pasitai- 
kė tik virvė, tačiau ši neatlaikė jo svorio, vienintelė virvė, ir ta 
tuoj pat pasidavė. Likusią dienos dalį kūno nebeapleido tas 
pojūtis — kritimo pojūtis: dar gerokai prieš pūkštelint apėmęs 
suvokimas, kad versis, kad nebeturi pagrindo po kojom, tada 
jausmas, kad krinta, krinta, — viskas aplink jį krito, viskas gar- 
mėjo žemyn. Jam rodės, kad pats krytis tęsėsi bent kelias mi- 
nutes, o puldamas galvojo: „Tuoj pamesiu akinius, tuoj pame- 


siu akinius, jau nebesilaikau, jau virstu, neišsilaikysiu ir nebe- 

matysiu, tuoj paskandinsiu akinius fiorde, — sukosi galvoje, — 
dabar visai žlibas būsiu, dabar nieko nebematysiu“, — tas jaus- 
mas neapleido ir tada, kai po kelių valandų stojo į tribūną pa- 
čiame kino teatro laiptų viršuje. „Jau versiuos, jau versiuos, jau 
nebesilaikau.“ Atsitieskite, socialdemokratai! — prabilo jis į mi- 
krofoną pačiame kino teatro laiptų viršuje. — Atsitieskite ir drą- 
siai žvelgdami sutikite naująjį tūkstantmetį. O pars iš ten be 
akinių neįspangino beveik nieko. Nuo nosies numušti akiniai 
prasmego juodame fiorde. Portfelio laikėsi įsikibęs visai neva- 
lingai. Dingrelėjo, kad jei praras portfelį — praras ir šventinės 
kalbos rankraštį, o tai būtų katastrofa. Tik neprarast kalbos 
teksto, kitaip jis žuvęs. „Kad ir kas nutiktų, — toptelėjo jam, — 
laikyk tvirtai portfelį, laikyk, laikyk.“ Jis nevalingai gniaužė 
rankeną, nors rodės, kad portfelis jį traukia gilyn. Galop atlei- 
do gniaužtą ir galingais grybšniais nusiyrė į paviršių. Per kaž- 
kokį stebuklą tuoj pat išplūduriavo ir portfelis. Dabar sekreto- 
rius jau galėjo plaukti link prieplaukos ir švystelėti išgelbėtą 
portfelį ant jos. Vėliau jį atidaręs išvydo, kad jūros vandens 
prisisunkė vidun. Rankraštis susiliejo į bereikšmių žodžių ir 
mėlynų dėmių makalynę, popierius permirko ir sulipo. X2 esa- 
me paveldėję iš socialdemokratijos, privalome tęsti toliau — bet 
kokia kaina, socialdemokratija mums reikalinga, nes mes reika- 
lingi vieni kitiems, — postringavo jis iš tribūnos, kai, eisenai 
nulytu pagrindiniu keliu pražygiavus iki apskrities ligoninės, 
susirinkusieji grįžo prie rotušės. Supratęs, kad liko be padoraus 
teksto, tyliai susikeikė. Paprastai ekspromtu kalbų nesakydavo, 


toli gražu nebuvo improvizacijos meistras. Veikiau jau seno 

kirpimo partijos patikėtinis. Pasiruošdavo iš pagrindų, visas 
kalbas pasirašydavo pats. Juk į publiką reikėjo žiūrėti rimtai. 
Tiems, kurie atėjo pasiklausyti, turi būti pateikiamos apgalvo- 
tos, permąstytos nuomonės ir pažiūros, o ne kas grynai tuo- 
kart užplaukia ant liežuvio, neatsižvelgiant nei į partijos pro- 
gramą, nei į organizaciją. Socialdemokratijos istorija — istorija 
atsidavimo, prilygstančio šuns ištikimybei su juo gerai besielgian- 
čiam šeimininkui. Būtent šitai man ir kitiems, dirbantiems parti- 
jai, suteikia saugumo. „Išties, įspūdingas atvykimas į Odą!“ — 
tarstelėjo vienas iš Gegužės I-osios komiteto narių, kai partijos 
sekretorius išsikapanojo ant pontoninės prieplaukos ir susirin- 
kusiesiems paaiškėjo, kad jis rimčiau nesusižeidė. Jis pats iš 
pradžių pabandė nuleisti įvykį juokais, tačiau visi matė, kad 
jam ne itin sekasi. Buvo pernelyg nemalonu. Nelauktai svar- 
biausias tą dieną asmuo paliko juokdariu — juokdariu ne savo 
noru, ir jam grėsė būti pašiepram viso miestelio, jei istorija iš- 
kiltų viešumon. Komitetas prieplaukoje nedelsdamas improvi- 
zuotai pasitarė. Nutarta, kad bus geriausia, jei partijos sekreto- 
rius važiuos drauge į moters, vardu Lilė, namus, kur galės nu- 
siprausti ir persirengti. Jis atsisėdo jos automobilio priekyje, 
pareiškė apgailestaująs, kad suterlios sėdynę, ir bandė servetėle 
sulaikyti iš kairės rankos bėgantį kraują. Lilė tik šyptelėjo ir 
nusivežė jį į seną daugiabutį miestelio centre. Moteris buvo 
daugmaž keturiasdešimties, liekna, dėvėjo odinį švarkelį ir su- 
knelę, kuri nei jai itin tiko, nei tos dienos proga labai derėjo. Ji 
pakvietė jį užeiti ir mostelėjo vonios pusėn. Galis ten nusireng- 


ti, tuoj atnešianti švarių rūbų. Padarė kaip palieptas: nusirengė 

kiaurai permirkusius drabužius ir palindo po dušu. Garuojan- 
ti srovė jį atšildė, stovėdamas po ja jis svarstė, gal pavyktų pa- 
prašyti ko nors iš partijos biuro atsiųsti jam kalbą elektroniniu 
paštu. Darbininkų judėjimas žingsnis po žingsnio išplėtojo demo- 
kratiją, bet mūsų žmonės ir toliau tarnaus visuomenei, užuot 
siekę susikrauti kuo daugiau turtų privataus verslo sektoriuje. Pa- 
beldė į duris. „Sausus drabužius padedu prie durų, — išgirdo 
šūktelint Lilę. — Pasižiūrėkit, kas tinka.“ Susiradęs rankšluostį 
nusišluostė. Keistai intymu buvo šitaip plikut plikutėliam sto- 
vėti nepažįstamo žmogaus vonioje. Jis apmetė viską žvilgsniu. 
Šampūnai, dantų šepetukai, plaukų losjonas, kvepalai. Ant ka- 
bliuko prie durų kabėjo chalatas, skara ir liemenėlė. Kad nu- 
gintų tą kone paralyžiuojantį intymumą, įsijungė radijo imtu- 
vą ant lentynėlės. Transliavo interviu su darbo veteranu, prisi- 
menančiu, kaip jo tėvas šnekėdavęs apie tris „B“ — banko kny- 
gelę, Bibliją ir biržą — ir kaip tos trys „B“ istoriškai susijusios. 
Jis pravėrė duris ir įsitraukė drabužių krūvą. Joje rado ir trum- 
pikių, ir kojinių, ir marškinių, kostiumą ir kaklaraiščių. Kils- 
telėjęs rūbus prie veido pauostė. Dvelkė salsvu tabaku ir dar 
kaži kuo, — neapsirinkamai kito žmogaus kvapas. Žmogus — me 
sukaupti turtai, žmogus — atliekami darbai. Partijos sekretorius 
pažvelgė į save veidrodyje, apsičiupinėjo barzdą, kurią augino 
nuo studijų laikų. Nė kiek nesusimąstydamas, ką daro, nuo 
lentynos pasiėmė skutimosi putų Hakoną, pakratė ir prisipurš- 
kė saują. Paskleidė putas ant barzdos ir lėtai, bet užtikrintai 
braukdamas skustuvu nusigremžė. Parūpo, kam priklauso 


skustuvas ir drabužiai. Sprendžiant iš to, ką pamatė, vyro na- 

mie nebuvo. Pasikvėpino dezodorantu nuo lentynėlės ir nesi- 
kuklindamas šliūkštelėjo losjono po skutimosi. Be barzdos sau 
atrodė neįprastai. Jaunesnis, lieknesnis, svetimas. Apsirengė, 
drabužiai jam tiko kuo puikiausiai. Ne visai jo stiliaus, bet 
gulė gražiai, tik kelnės pasirodė kiek per ilgos — vienintelis trū- 
kumas. Kostiumas buvo senstelėjusio fasono, o kaklaraištis 
platesnis, nei mėgo. O šiaip visai neblogi drabužiai. Lilė tik 
nužvelgė jį, kai išėjo iš vonios, ir pataisė kaklaraištį. Jis prasita- 
rė, kad galbūt reikėtų palenkti kelnes. „Be barzdos atrodot gra- 
žiau, — pertarė ji. — Ateikit, sutvarstysiu ranką“ Iš žaizdos tebe- 
sisunkė kraujas. Geriausia gynyba nuo naujų valdžios elitų yra 
tautos išprusimas ir gebėjimas pačiai ugdyti vaizduotę bei kūry- 
bingumą. Tokios tautos niekas neužklups nepasiruošusios. Iš 
žemo dangaus pliaupė lietus, eisenai grįžus prie rotušės jis vėl 
buvo permirkęs iki paskutinio siūlelio. Kažkas jam įdavė skėtį, 
bet šis menkai tegelbėjo, kai vėjas užpūsdavo iš šono ir čaižyte 
čaižė lietaus lašais. Varvantis, į tolį neįžiūrintis, šviežiai ap- 
siskutęs partijos sekretorius žengė prie mikrofono. Skaudėjo 
ranką, o tvarstį kaip išmanė slėpė už tribūnos. Paklausyti, ką 
šnekės, susirinko vos šimtas žmonių. Be akinių jis teįžiūrėjo 
kažką apačioje, akmenų parke, pratisai palšuojant, o susirinku- 
sieji stovėjo puslankiu, išsibarstę po skėčiais, toliausiai nuo tri- 
būnos, tarsi partijos sekretorius būtų sirgęs reta liga, kuria jie 
nenorėjo užsikrėsti. Vieną gluminamą akimirksnį jam pasiro- 
dė, kad klausytojus bus pasiekęs garsas apie įsivertimą, ir kad 
dabar ten po skėčiais jie tvardosi nesusijuokę. Kad vos vos lai- 


kosi neužsikvatoję, ir kai tik jis pravers kakarinę, pratrūks ko- 

lektyviniu juoko priepuoliu. Socialdemokratija turi inicijuoti 
naujų, stipresnių demokratinių institucijų kūrimą ir namie, ir 
užsienyje. Juokingai suskėlė, turėjo pripažinti. Vėliau pats kiek 
įstengdamas bandė pasišaipyt iš nutikimo. O jau tiems, kurie 
jį pasitiko prieplaukoje, turėjo atrodyt baisiausiai komiška. Jis 
pamojavo pasitinkantiesiems iš lėktuvo — jo laukė bendrapar- 
tiečiai, keletas iš jų — seni pažįstami. Žodžiu, tą lietingą gegu- 
žės dieną stovėjo jie sau ant pontoninės prieplaukos ir išvydo, 
kaip kostiumuotas vyriškis su kaklaraiščiu ir puspalčiu pameta 
akinius, nuslysta nuo lėktuvo plūdės ir prasmenga skradžiai 
horde. Viskas vyko be galo lėtai, tarsi jį rodytų televizijos pro- 
gramoje su sulėtintais intarpais iš gyvenimo, tarsi realus greitis 
būtų smarkiai pristabdytas, kad visi suspėtų pamatyti, kaip iš 
tikrųjų kurioziškai viskas nutiko. /r žinau, kad nėra kito atsa- 
kymo, kaip tik senoji geroji vienybė ir ilgamečio socialdemokrati- 
jos palikimo tęsimas. Nors atsivežtas rankraštis nuėjo veltui, ne- 
šėsi jį į tribūną, jame nebuvo nė vieno įskaitomo žodžio, vis 
dėlto be jo negalėjo — kitaip apskritai nebūtų prabilęs. Jis daž- 
nai susimąstydavo, kaip pasisekė apdovanotiems tuo magišku 
gebėjimu akimirksniu užgiedoti iš tribūnos, gebantiems pasa- 
kyti iš esmės, pataikyti kaip pirštu į akį, sugebantiems sulaiky- 
ti skriejantį kamuolį ir tiesiu taikymu pasiųsti į vartus. Metai 
iš metų atidžiai stebėjo šį meną įvaldžiusius partijos kolegas. 
Tuos, kurie užlipdavo į tribūną ir sukeldavo ovacijas, kurie, pa- 
prastai tariant, buvo apdovanoti iškalba, kurie sužaisdavo tvy- 
rančiomis nuotaikomis ir jausmais, kurie nė neketindami su- 


vedžiodavo klausytojus. Jam tokių sugebėjimų stigo. Ko gero, 


186 


tai buvo dar viena iš priežasčių, paakstinusių jį tapti partijos 
sekretoriumi — varikliu ir užnugario žaidėju, išvengiančiu ryš- 
kiausios žiniasklaidos šviesos. Jis atsikrenkštė ir prabilo. Susi- 
dūrus su didžiaisiais iššūkiais, kuriuos regime aplinkui, reikalin- 
gas dar aktyvesnis paprastų žmonių įsitraukimas. Pasiduoti neva- 
lia, pasyvumas ir pesimizmas dar nėra pastūmėję pasaulio pirmyn. 
Jam baigus kalbėti žmonės plojo. Nebuvo tikras, ko prišnekėjo, 
šiaip ar taip, jam plojo, o partijos bičiuliai negailėjo pagyrų ir 
plekšnojo per petį, kai susirinko vakarieniauti viešbutyje po 
oficialiosios šventės programos dalies. Prieš vakarienę jis antrą- 
kart užsuko pas Lilę į daugiabutį persirengti. Žygiuodamas su 
eisena permirko, vėl kiaurai. Paradui traukiant pro lydyklą, 
tada apskrities ligoninės link, jam rodėsi, kad jį praryja vanduo. 
Staiga ėmė pilt kaip iš kibiro, ir jis darsyk paniro, viskas aplink 
jį krito, viskas garmėjo žemyn, tame pilkame lietuje jis grimz- 
do vis giliau ir giliau. Šįkart sekretorius persirengė šviesiu kos- 
tiumu, kurio kelnių klešnės taip pat buvo kiek ilgokos. Lilė 
patepė jodu ir pertvarstė ranką. „Iurit gražias rankas“, — pasa- 
kė braukdama per delną. Kol ji lenkė kelnes, jis vienomis 
trumpikėmis sėdėjo ant odinės sofos. Partijos sekretorius ligi 
šiol nepastebėjo jokių vyro jos gyvenime ženklų — ant sienų 
nebuvo matyti nė vienos vestuvinės nuotraukos, ir Lilė nė žo- 
džiu neužsiminė, iš kur drabužiai. Jam pasirodė, kad apskritai 
butas labai mažai apibūdina šeimininką. Kambariai, apstatyti 
atsižadant visko, kas nepraktiška, šykštėjo užuominų apie tą, 
kuris čia patiesė pilką kilimą, pastatė odinę sofą ir susidėjo 


detektyvinius romanus. Jam toptelėjo, kad gal širame krašte 

taip įprasta, gal žmonės čia tokie. Tačiau apie ją nesužinojo 

nieko. Ji buvo mįslė. Parodęs į savo apdarus pasiteiravo, kas 

esąs. Lilė sužiuro suglumusi. Jis perklausė, kas esąs, būtų ne- 
blogai žinoti, kas jis toks, visada pravartu žinoti, kas iš tikrųjų 

esi. Ji nusijuokė. „Esi toks vienas, kuris ėmė kartą ir pradingo, 
tiesiog prašapo, ir nuo tada iš jo nė garselio negirdėt“, - prasi- 
tarė Lilė. Papasakojo maniusi, kad išvyko dirbti į Šiaurės jūrą, 
bet po dviejų savaičių jis negrįžo. Buvo paskelbta paieška, bet 

jis dingo tarsi skradžiai žemės. Partijos sekretorius nesumojo, 
ką pasakyti. Laukdamas, kol kelnės bus pataisytos, išsitraukė 

mobilųjį telefoną ir suspaudė namų numerį. Jam panirus į van- 
denį, telefonas buvo vidinėje kišenėje, bet, kad ir kaip keista, 
tebeveikė. Iki tol, kol kitame gale pasigirdo dukros balsas. 
Tada ėmė sklisti neįprasti garsai ir telefonas nusibaigė. Jis pa- 
žvelgė į laikrodį. Kiek anksčiau skambino iš avialinijų bendro- 
vės ir pranešė, kad galės atvykti tik gerokai po pietų. Susivėlinę 
dėl prasto oro ir apgaulingo vėjo fiorde. Gegužės I-osios komi- 
teto pirmininkas pasisiūlė pavežti į Haugesiundo oro uostą. 
Tačiau partijos sekretorius paskambino pilotui ir suvis atšaukė 
skrydį, taip nustebindamas pars save. Paskui jis užsisakė kam- 
barį Odos viešbutyje. Iš pradžių planavo išvykti, vos tik pasa- 
kys kalbą, bet diena prasidėjo taip nemaloniai, kad dabar jam 

atrodė, jog pabėgdamas iš bendrapartiečių pasibuvimo viešbu- 
tyje pasielgtų negerai. Pasitraukdamas po rytinės nesėkmės 

paliktų nekokį įspūdį. Jis nesiliovė galvoti, kad iš tikrųjų visi 
nori iš jo pasijuokti, kad jie tuoj pratrūks kvatotis, kad visi jau 


girdėjo apie atsitikimą ir dabar gniaužia juoką. Jam knietėjo 

sužinoti, ką apie jo kalbą mano Lilė. Gal dėl to, kad buvo be 
akinių, ji jam atrodė savotiška, turbūt kiek kvailoka. Baimino- 
si, kad tai dėl viduj kunkuliuojančio juoko — ji visą laiką sten- 
gėsi nuslopinti juoką. Būtų buvę gerai turėt kalbos įrašą, viską 
apmąstęs jis nebeabejojo, kad šiandien pranoko pats save, kad 
kai nori — gali, kad iš tikrųjų moka kalbėti, tereikia nevaržyt 
savęs ir dvasingai nusiteikti. Turime daryti, kaip darė Einaras, 
kaip darė Triugvė, kaip darė Hokonas, kaip darė Gro, ženkime 
žingsnelį po žingsnelio, žingsnį po žingsnio, dėkime akmenį ant 
akmens, neimkime sunkiau, nei pajėgiame, nekelkime daugiau, 
nei tveria nugara, kelkime ne pavieniui, o drauge, siekime tikslo 
drauge! Per vakarienę „Hardangerio“ viešbutyje jam teko kėdė 
greta mero, ir šis visą laiką spaudė pasižadėti, kad partija palai- 
kys ilgojo tunelio kitapus Folgefonos ledyno statybas. Jam už- 
teko proto nesišvaistyti jokiais pažadais. Lilė sėdėjo priešprie- 
šiais ir drąsinamai šypsojosi. Jie susidaužė taurėmis. Jis juto, 
kad pamažu girtėja. Draugija uždainavo. Zemelė dabar jau 
tavo, saulėj ir vėjy banguoja javai, netruks javapjūtėn stot tavų 
vaikų vaikai. Papietavus prisistatė akiniuotas vešliabarzdis žur- 
nalistas imti iš jo interviu. Juodu prisėdo fojė, partijos sekreto- 
rius sutvarstytą ranką paslėpęs kuo giliau kišenėje atsakinėjo į 
klausimus apie regioninę politiką ir Europos plėtrą. Jis pokal- 
bio neskubino, jo nuostabai, pasirodė, kad klausytis šis žurna- 
listas moka. Uždavė protingus klausimus ir patvirtino, ką se- 
kretorius ir taip jau žinojo: daugelis pačių svarbiausių politinių 
pašnekesių įvyksta būtent provincijoje. Sostinėje tokio lygio 


žurnalistų partijos sekretorius sutikdavo retai, tai paminėjo ir 

per interviu. Jis buvo tvirtai įsitikinęs, kad žiniasklaida darosi 
paviršutiniška dėl pernelyg įsigalėjusių rinkos veiksnių. Galuti- 
nai įsivyravo iš piršto laužtos konfrontacijos ir trumpi sakiniai. 
Samprotavimas išstumtas. Bet pastarasis žurnalistas šį tą išma- 
nė, nebuvo užsibrėžęs vis išmušti apklausiamąjį iš vėžių, nuolat 
nepertraukinėjo, gebėjo leisti žmogui pasidalyti tuo, kas ant 
širdies. Nepaprastai svarbu, kad, būdamas politinės partijos na- 
rys, atviru žvilgsniu stebėtum supančią tikrovę, jūra dažnai įsiau- 
droja, bet drauge mes pajėgsim pakreipti laivo kursą, — dėstė par- 
tijos sekretorius, o žurnalistas uoliai užsirašinėjo bloknote. Po 
interviu partijos sekretorius kreipėsi į merą norėdamas sužino- 
ti, kuriame laikraštyje vyras dirba, meras atsakė tiksliai neži- 
nąs, netgi nebuvo įsitikinęs, kad jis ž$ tiesų žurnalistas. Tiesiog 
veikėjas nuolat šnekindavo vietinius politikus ir amžinai prisi- 
statydavo į savivaldybės tarybos posėdžius, kad turėtų ką ci- 
tuoti ir nufotografuotų. Šiaip ar taip, meras dar nebuvo matęs, 
kad kas nors iš to juodu ant balto būtų pasirodę laikraštyje. 
„Tačiau manau, kad vyriškis visai nepiktybinis“, — pareiškė me- 
ras. Vėliau Lilė papasakojo, kad rašeiva labiausiai pasižymėjo 
vietiniame laikraštyje paskelbęs teoriją, neva vabzdžiai, ypač 
bitės, esą tokie protingi, jog šventadieniais nedirba. Partijos se- 
kretorius pasijuto mažumėlę apgautas, į galvą lindo visos frazės, 
kurios bus nugvelbtos iš paprastų skaitytojų. Naujas darbo vie- 
tas ypač svarbu kurti tose srityse, kurios pagerintų mūsų visų gyve- 
nimo kokybę. Stoka labiausiai jaučiama tose sferose, kur sprendi- 
mus galime rasti tik eidami išvien. Po pietų vaišino kava ir kon- 


jaku „Lotefoseno“ bare. Partijos sekretorius įsitaisė ant sofos, jį 


I90 


apėmė jausmas, kad kambarys po juo tuoj įdubs. Be akinių 
matė neryškiai, ir išmaukti gėrimai padėties negerino. Kiurk- 
sojo ant pliušinės sofos ir jam rodėsi, kad plaukia keltu, kur- 
suojančiu tarp Norvegijos ir Danijos, viskas aplinkui jį krinta, 
viskas garma žemyn. „Jau nebesilaikau“, — šmėstelėjo galvoje. 
Padiskutavo apie energetikos memorandumą bei politikų vai- 
dmenį su vienu slidoku Darbo partijos jaunimo sparno nariu, 
kurį prabėgomis keliskart buvo sutikęs Stortinge, kai jaunuolis 
kažką pavadavo. „Per mažai laiko skiriame politikų vaidmens 
reformai kurti“, — pareiškė jaunasis darbietis. Juodu aptarė ga- 
limybes vėl tapti valdančiąja partija. Jis kiek per daug išgėrė, 
bet vakaras praėjo puikiai, prasmingai ir rimtai padiskutavo. 
Mąstė, kad verta pasimaišyti čia, tarp paprastų, tikrų žmonių. 
Pareiškė, kad partija, ko gero, netrukus grįš į valdžią, tačiau 
svarbiausia nepradėti laikytis abejingesnio požiūrio, net jei at- 
siduri opozicijoje. „Einaras tai žinojo“, — pritarė jaunasis dar- 
bietis. „Ir Gunaras žinojo, ir Gro.“ Jam tai pasakius, Lilė link- 
telėjo. Ji visiškai sutinkanti. „Nėra kito kelio, kaip žvelgti pro- 
blemai tiesiai į akis, — pridūrė ji, — aktyviai nesiekiant keistis 
problema nepranyks.“ Įsivakarojus vienas vėpla šviesųjį skolin- 
tąjį sekretoriaus kostiumą apipylė alumi, tą pusgalvį, visų vadi- 
namą tiesiog Šonu Penu, jau buvo pastebėjęs anksčiau, vyrio- 
kas buvo iš tų, kurie nekalba, tik siauromis akimis rūsčiai dėb- 
sojo jo pusėn. Partijos sekretorius stoviniavo prie baro, kai pa- 
juto, kad šlampa kiaurai, kažkas mėgino jį patraukti, bet ne- 
spėjo, visas bokalas išsiliejo ant jo drabužių. Šonas Penas atsi- 


prašė, bet vis tiek atvirai viepėsi. Partijos sekretorius nusikeikė. 

„Nieko baisaus, — tarė Lilė. - Eime pas mane“ Juodu išėjo iš 
viešbučio ir patraukė į daugiabutį. „Panašu, kad jums šiandien 
nesiseka“, — tarė jam Lilė. Daugiabutyje jis dar kartą nusirengė. 
Buvo jau kaip reikiant įkaušęs ir privargo, kol nusitempė kel- 
nes. Lilė atnešė džinsus ir baltus futbolo marškinėlius su rekla- 
ma ant krūtinės: Mąstyk pozityviai — rinkis Odą. Jam apsiren- 
gus, Lilė pasiteiravo, ar dar norėtų grįžti pas kitus. „Ar turit 
viskio?“ — paklausė jis. Ji atsakė turinti, o jis pareiškė, kad tokiu 
atveju galį ir likti. Ji ištraukė butelį ir taures. Juodu susėdo ant 
sofos. Jis mikliai ištuštino gėrimą. „Jau nebesilaikau, — pagal- 
vojo, — tuoj versiuos.“ Ji pagyrė jo kalbą, šventinė kalba pra- 
nokusi bene viską, ką ji per ilgą ilgą laiką buvo girdėjusi. O jis 
manė, kad ją visą dieną ėmė juokas iš jo, kad norėjo pasišaipy- 
ti — negi būtų galėjusi gerai galvoti, kai pamatė jį šitaip įsiver- 
čiant į fiordą, bet ji pareiškė, kad jo kalba buvusi nuostabi. Jis 
prasitarė, jog baisiai gailisi nepaprašęs, kad jį įrašytų. Pats mie- 
lai pasiklausytų, ką pasakė. Laisvė drauge, gerovė drauge, vienas 
kitam skiriamas laikas, mokykla ateičiai, bendruomeniška aplin- 
ka, laisvė ir gyvenamoji aplinka bei ekonominė demokratija — štai 
apie ką kalbame, apie tai, kad turime laikytis drauge, kojas tvir- 
tai pastatę ant Norvegijos žemės, o veidą atsukę į pasaulį. „Ar 
šokat?“ — paklausė ji ir uždėjo tango plokštelę. Papasakojo, jog 
jie buvo subūrę šokių klubą, tokį pat kaip socialdemokratų 
grietinėlė septintajame dešimtmeryje. Šokdavo kiekvieną 
penktadienį, gerdavo viskį su soda ir ledu ir mokėsi šokių, kaip 
kadaise partijos šulai namuose pas Randi ir Triugvę. Partijos 


sekretorius buvo ne kažin koks tango šokėjas, tačiau pamėgino, 

bandymas baigėsi juoku ir ilgu apsikabinimu. Ji užleido rames- 
nės muzikos. Jie pasibučiavo. Suartėjimas labiau priminė imty- 
nes, neteikė nė trupučio pasitenkinimo. Bučiuodamasis jis jau- 
tė tabako ir pastilių nuo gerklės skausmo skonį. Pagalvojo, kad 
jam ši moteris patinka. Ji maloni ir tikra. Nedarė nesąmonių. 
Ji paklausė, ar, jo manymu, esama tiesos kalbose, kad politi- 
kams reikia daug sekso, kad jie trokšta jaustis patrauklūs ir 
geidžiami. Kažką panašaus buvo skaičiusi skiltyje apie slaptą 
Amerikos prezidentų seksualinį gyvenimą. Jis nusijuokė ir pa- 
juto, kaip bemaž apmirė kūnas. Jos ranka įslydo po marškinė- 
liais, glamonėjo krūtinę — užrašas Mąstyk pozityviai — rinkis 
Odą bangavo aukštyn žemyn, aukštyn žemyn. Prisiminė anglų 
politiką, kuris buvo sučiuptas pas meilužę su futbolo klubo 
„Chelsea“ apranga. „Ką aš čia iš tikrųjų darau?“ — pagalvojo ir 
pabučiavo ją. Ji buvo tarsi švelnus jį apsiautęs fiordas, dabar jį 
apėmė laisvo kritimo pojūtis, jis sklendė, paniro į viskio ir van- 
dens jūrą. Turime saugotis, kad mūsų pačių organizacija ir par- 
tija netaptų kliūtimi atsinaujinti. Privalome sergėtis tokio nepa- 
slankumo ir sąstingio, kokį regėjome ir viešajame, ir privačiame 
sektoriuose. „Ar mėgstat žaisti?“ — paklausė ji. Jis nesumetė, ką 
atsakyti. „Mėgsta žaisti? — perklausė ji, o jis pastebėjo, kad 
moters žvilgsnis pasikeitė, lyg patamsėjo, sudrėko. „Nusiren- 
kit!“ — paliepė ji ir visame bute išjungė šviesas. Jis sudvejojo, bet 
vykdė, kaip nurodyta, ligi priėjo skolintas trumpikes. „Ir jas“, — 
liepė ji. Nusimovė, jautė, kaip tvinksi smilkiniuose, kaip links- 
ta keliai. „Lipkit ant kėdės“, — ji ant svetainės grindų pastatė 


kėdę. Paskiau, išsitraukusi juodą raištį, užrišo jam akis. Apjuo- 

sė akis paversdama jį neregiu. Jis pagalvojo, kad vėsoka taip 
stovėti, bet ji kilstelėjo viskio taurę prie lūpų, jis gurkštelėjo. 
Tada pajuto, kaip ji palieja viskį ir jis teka jo kūnu. Ji neskubė- 
dama ėmė lyžčioti gėrimą. Jis jautė, kaip jam bemaž sustangrė- 
jo, suglumo, pastaraisiais metais dėl šito turėjo bėdų, jo gydy- 
tojas aiškino, kad per daug dirba, kad seksui nebelieka jėgų. 
Tačiau dabar varpa buvo besustandėjanti, iš tikrųjų nedaug 
trūko, kad sustandėtų. Staiga ji pradingo. Jis laukė jos, laukė, 
kas vyks toliau, bute nebuvo girdėti nė garselio. Laukimas ku- 
teno. Jis nebežinojo, kas bus, nuo jo niekas nebepriklausė. Nie- 
ko nevyko, jis įsiaudrino. Vėjas, oro dvelksmas, daugiau nieko. 
Iš to ir susideda gyvenimas. Jokio veiksmo, aplink buvo tylu, 
jis galutinai susijaudino. Kur ji pasidėjo? Ko čia prisigalvojo? 
Gal laukia jo lovoje? Ar turėtų jos ieškoti? „Lile! - šūktelėjo 
jis. — Lile!“ Nutraukęs nuo akių raištį lange pamatė save, visiš- 
kai nuogą, pažvelgė į šlapią gatvę, stovinčius automobilius, 
oranžinę žibintų šviesą, tamsius langus. Tylu. Visas namas 
skendėjo tyloje. Lange neryškiai matė save. Tą mažytę erekciją, 
savo mažutėlį vyriškumą. Neįsivaizdavo, kas bus toliau — neži- 
nia jį sujaudino, pirmą kartą per daugybę metų jis iš tikrųjų 
susijaudino. Dabar rankraščio nebeturėjo, suprato, kad kris, 
kad žemės nebepasieks, galėtų įsikibti į kažką tvirto, bet nieko 
nebebus po ranka. Jam dingtelėjo, kad dabar jis - žmogus be 
tapatybės, ieškomas vyras, tas, kuris prapuolė ir nebegrįžo. 
Dabar jis žmogus po vandeniu. Toji šaltuma jį apsiaus, o jis 
trūktelėjęs oro panirs, galėtų pamėginti kažko griebtis, bet ne- 


bebus ko. Tuoj susverdės, puls ir panirs trečią kartą. 

Šono Peno bliuzas 


Šonui Penui apie tai papasakojo, kai dirbo naktinėje pamainoje 
lydykloje. Žinojo jau visas miestelis. Jis vienas iš paskutiniųjų 
išgirdo, kad direktorius tvarko jo pačią. Turėjo susivokti, juk 
reikalas tarp moteriškos ir ano jau geras laikas ėjo kaip ant mie- 
lių. Ber jis ja pasitikėjo. Jai reikėjo laiko sau, norėjo neskubėda- 
ma apgalvoti, kas ir kaip, jautėsi prislėgta po pernykščio aborto. 
Ir panašiai. Jis taip save įtikinėjo. Jai reikia laiko, ji nori nesku- 
bėdama pagalvoti, viskas susitvarkys, viskas bus gerai. Pamai- 
nos bičiuliai kalbėjo ką kita. Tvirtino, jog direktorius Dorentel- 
tas dulkina jo raudonplaukę žmonelę. Iš pradžių Šonas Penas 

pamanė, kad jie tik dergiasi. Kad blevyzgoja nesąmones, ban- 
dydami išerzinti. Pokštas juk tikrai žiauriai nevykęs. Tačiau nė 

vienas nesijuokė. Nelaidė sąmojų ir nesikvatojo pliaukšėdamas 

sau per šlaunis. Jie jam sakė, kad direktorius Dorenteltas susi- 
čiulbėjo su jo pačia. Šrai ką jam sakė. Žinojo jau visas miestelis, 
o pamainos vyrai aiškino maną, jog šitos velniavos jau per 

daug. Kad direktorius sau dulkina jo šauniąją raudonplaukę 


moteriškę. Kad suka romaniūkštį su vieno iš darbuotojų žmo- 

na. Jie taręsi, pasakoti Šonui Penui ar ne. Ligi šiol laikę liežuvį 
už dantų, mat neturėję akivaizdaus įrodymo. Tik paskalos 
dūgzte dūzgė. Bet kaip tik tą vakarą vienas iš Andersono pa- 
mainos vyrų pamatė, kaip direktorius pasistatė savo „Volvo“ 
prie daugiabučio. Dorenfelras išlipo iš mašinos ir įėjo į laiptinę, 
kurioje gyveno Šonas Penas. Vyriokas iš Andersono pamainos 
paskambinęs į lydyklą išdėstė, kad geresnės progos pričiupt 
mulkį smaližiaujant ir būt negali. Saujelė vyrukų, pasitarę tar- 
pusavy, nusprendė išklot teisybę. Tarp trečio ir ketvirto pylimo 
išporino viską Šonui Penui. Kalbėjo, jog čia jau per žiauru. Aiš- 
kino, kad Dorenteltas turėtų gaut, ko nusipelnęs. Vadino jį 
gašliu velniapimpiu. Po perkūnais, kalbėjo, įsismagino mat vi- 
jurkas, vis nesugeba susivaldyt. Galėtų suturėt savo kuolą nors 
tiek, kad bent prie lydyklos darbuotojų moteriškų nelįstų. Jiems 
kalbant Šonas Penas sėdėjo rankose vartaliodamas nutrintą 
kortų malką. Maišė, maišė, maišė kortas, po kurio laiko nebe- 
girdėjo, ką jam pasakoja. Dabar viską suprato. Dalykai jo gal- 
voje susidėliojo į vietas. Viskas, ką žmona sakė ir darė. Tarsi 
būtų nusiėmęs apsauginius akinius ir vėl aiškiai išvydęs, kas 
aplink. Tada jis pakilo nuo apiplyšusios kėdės dispečerinėje, 
nulipo lydyklos laiptais ir patraukė į gegužės naktį. Mačiusieji 
Šoną Peną tąnakt pasakojo, kad vyrukas atrodė lyg nesavas. 
Buvęs bokso treneris sutiko Šoną Peną prie daugiabučio ir vė- 
liau porino, kad vaikinas priminė pamišėlį. Vienaip ar kitaip, 
Šonas Penas, pakilęs nuo kėdės, trenkė lydyklos durimis, sku- 
bomis nužirgliojo keliu per teritoriją ir nepasižymėjęs išmovė 


pro vartus. Kalbėjo, jog tąnaktr atrodęs kaip iš akies plėštas Šo- 

nas Penas — tokie patys judesiai, tokios pat siauros akys, stambi 
nosis ir rusvi atgal nubraukti plaukai. Išlindęs vartų sargas šūk- 
telėjo Šonui Penui pavymui, tačiau jis nesustojo, nesukluso, 
nieko nematė. Tą šviesią gegužės naktį buvo tikriausias Šonas 
Penas, mirtinai gelianti bitė. Perėjo Rioldalio kelią, praėjo teis- 
mo pastatą, patraukė daugiabučio link. Stabtelėjęs akimirką 
padėbsojo į priešais namą tebestovintį Dorenfelto „Volvo“, juo- 
dą 760 GLE, visuomet ką tik nuplautą ir išblizgintą. Tada tylu- 
tėliai atsirakino rūsio duris ir įėjo. Nusileidęs atsidarė sandėliu- 
ką, nusikabino nuo sienos šautuvą. Stalčiuje susirado šovinių, 
užsitaisė ginklą. Tada užlipo laiptais ir įžengė į namus. Nieko 
neišgirdo. Nė garselio. Svetainės durys buvo uždarytos. Jis įėjo 
į kambarį. Televizorius buvo paliktas įjungtas, bet visiškai nu- 
tylintas. Naktinio kino rubrikoje rodė nespalvotą filmą. Jame 
keli skrybėlėti vyrai sėdėjo aplink vienišos lemputės apšviestą 
stalą. Žiūrint visai be garso, įsiaudrinę kažką vienas kitam be- 
riantys vyrai atrodė juokingai. Jis pastebėjo, kad skairmeninis 
vaizdo grotuvo laikrodis žaliai šviečia 00:39. „Dabar nulis nulis 
trisdešimt devynios“, - pagalvojo, tarsi būtų buvę svarbu įsidė- 
mėti, kiek tiksliai valandų laikrodis rodo tuo metu. Nulis nulis 
trisdešimt devynios. Ant rudo svetainės stalelio priešais stovėjo 
du kavos puodeliai ir stiklainiukas tirpiosios kavos. Virš trivie- 
tės sofos kabėjo jųdviejų su žmona vestuvinė nuotrauka sidabri- 
niame rėmelyje, nuotraukoje ji laikė lauko gėlių puokštę. Iš 
kažkurio kambario pasigirdo tylus zurgimas. Matyt, sapnavosi 
vaikui. Šonas Penas nė kiek nesikarščiavo, jautėsi visiškai ra- 


mus. Tarsi šią sceną jau būtų matęs daugybę kartų, tarsi kiek- 

vienas žingsnis būtų nuspręstas iš anksto ir jis tiesiog vykdytų 
viską, kaip jam paaiškinta daryti. Vienintelis stebinantis daly- 
kas buvo tai, kad čia veikia ji, kad per kambarius be garso 
žengia jis. Jautėsi, lyg stebėtų save iš šono, lyg sėdėtų mašinoje 
lauke ir žvelgtų į nebylų siluetą, sliūkinantį per melsvos televi- 
zoriaus šviesos užlietą svetainę. Jis buvo plėšikas, įsibrovęs į 
savo paties namus, vaidino nespalvotame filme, kurį rodo nak- 
tį per televiziją, jis buvo Šonas Penas, ir dar, rodės, kažkas nuo- 
tolinio valdymo pulteliu buvo išjungęs garsą. Jis įžengė į mie- 
gamąjį, apytamsiuos įžiūrėjo savo moteriškę, giliai įmigusią 
direktoriui Dorenfeltui ant krūtinės. Vėliau bičiuliams porino, 
kad nieko nesigaili, bet kaip kaži ką, verčiau jau būtų nepama- 
tęs šito — žmonos, gulinčios Dorenfeltui ant krūtinės, jos rau- 
donų plaukų, srūvančių per baltą Dorenfelto krūtinę ir pilvu 
žemyn. Po viskam, kai juodu su žmona mėgino susirikiuoti 
santykius, jam galvoje nuolat iškildavo tas reginys, it šleikštulys 
kažkur iš paširdžių, — jo moteriškė, prigludusi direktoriui prie 
krūtinės. Kitaip nebeišėjo — tas vaizdas stodavo prieš akis kas 
kartą jam bandant žmoną vaizduotis, kaip vaizdavosi ligi tos 
nakties. Jis matė juos, buvo ten, nieko nebegalėjai pakeisti. „La- 
bas rytas! — garsiai tarė Šonas Penas ir užsitaisė šautuvą. — Da- 
bar nulis nulis trisdešimt devynios.“ Dorenteltas krūptelėjęs 
nubudo ir bandė pasikelti. „Lipk iš lovos!“ — sukomandavo Šo- 
nas Penas ir garsai tarsi sugrįžo. Girdėjo ausyse smarkiai tvink- 
sint kraują. Girdėjo, kaip suaimanuoja ir aikteli žmona. Girdė- 
jo nusikeikiant Dorenfeltą. Žmona bandė prisidengti antklode, 


sakytum, jis būtų buvęs įsibrovėlis, kuriam nederėjo pamatyti 

jos nuogos, lyg niekada nebūtų matęs jos nuogos. „Lipk iš lo- 
vos!“ — pakartojo ir nukreipė ginklą į Dorenfeltą. Direktorius 
neryžtingai išlipo ant grindų. Šonas Penas nesusilaikė nespok- 
sojęs į direktoriaus pimpalą, suglebusį pimpį, kadaruojantį 
tarp baltų kojų. Jis nusitaikė šautuvu direktoriui į tarpukojį. 
„Tik nekvailiok!“ - įsikišo jo moteriškė. „Tik nekvailiot? — per- 
klausė Šonas Penas. — Paklausykit, kas prakalbo, jūs tik pa- 
klausykit, kas prakalbo, ką?“ — „Padėk šalin tą šautuvą!“ — rei- 
kalavo ji. Jis nusijuokė. „Tik nekvailiok, jinai mat sako man 
nekvailioti, kad mane kur velnias, smagiausias dienos pokš- 
tas, — malė Šonas Penas. — Dar tik nulis nulis trisdešimt devy- 
nios, o štai sulaukėm smagiausio dienos pokšto!“ Šonas Penas, 
pasisukęs į direktorių, paliepė iškelt aukštyn rankas. Tada įsakė 
išeit iš miegamojo. Direktorius pasisuko kėdės link rengtis, bet 
Šonas Penas grūste išgrūdo jį iš kambario. „VARYK IŠ ČIA!“ 
Žmona kažką šaukė jam už nugaros, lovelėje rėkė vaikas. „VA- 
RYK IŠ ČIA!“ - ginė jį Šonas Penas. Plikas basas direktorius 
klusniai žengė pirmyn, bet priėjęs buto duris vėl sustojo. Šonas 
Penas pastūmė jį į priekį. „Eik! Nes ištaškysiu smegenis iš ma- 
kaulės, aišku?“ Direktorius nesiaikštydamas nulipo laiptais. 
Juodu išėjo į gegužės naktį, švelnią ir žvaigždėtą. Diena žadėjo 
būt graži, taisės iš tikrųjų graži gegužės diena. „Suprantu, kad 
esi įpykęs, — pratarė direktorius atsigręždamas į Šoną Peną. — 
Bet tikiu, kad reikalą galime išspręsti draugiškai.“ — „Čiaupk 
žabtus! — nukirto Šonas Penas ir niuktelėjo direktorių šaliga- 

tviu tolyn. — Pasiskubink!“ Jis persivarė direktorių per kelią, 


tada pro lydyklos vartus. Išbėgo sargas, bet neišlemeno nė žo- 


199 


džio, tik išsprogino akis į nuogą direktorių ir Šono Peno ginklą. 
„Nepasižymėsi? — paklausė Šonas Penas įbesdamas šautuvą di- 
rektoriui į nugarą. — Tokie kaip tu, matyt, nesižymi?“ — pridū- 
rė. Jis varėsi direktorių toliau. „Rimti darbo vyrai renkas į nak- 
tinę!“ Lydyklos vyrukai nervingai sukrizeno pamatę nuogą 
direktorių ir Šoną Peną užnugaryje, lipančius į dispečerinę. 
„Naujokas“, — pranešė Šonas Penas šautuvu mosteldamas direk- 
toriaus pusėn. Šis mėgino prisidengti intymiąją vietą, bet Šo- 
nas Penas dunkstelėjo jam. „Nepasisveikinsi gražiai? Čia lydy- 
kloje taip įprasta, įprasta prisistatyti, kas esi. Vardas, pavardė, 
šeiminė padėtis. Vedęs, ar ne? Tu vedęs, teisybė?“ Meistras žiū- 
rėjo į Šoną Peną. „Patrauk šalin tą šautuvą!“ — paliepė. „Jokios 
prasmės taip elgtis, — vapėjo direktorius. - Grąžinkit jį į protą! 
Pakalbėkit su juo, kad atsipeikėtų!“ Direktorių buvo ištikusi 
neviltis. „Čiaupk žabtus! — rėžė Šonas Penas ir atsisuko į meis- 
trą. — Naujokui reikia šalmo. Suraskit šalmą. Nesinori, kad 
prisikabintų darbo saugos inspektorius, teisybė?“ Kažkuris iš 
vyrų išėjo atnešti šalmo. Šonas Penas paklausė, kelintą pradeda 
kitą pylimą. Meistras, žvilgtelėjęs į laikrodį, atsakė, kad kaip 
tik laikas. „Man rodos, reik leisti naujokui pabandyt“, — pareiš- 
kė Šonas Penas ir įsikibo Dorenfeltui į parankę. Išsivedė direk- 
torių pro duris ir nulipo laiptais prie lydkrosnės. Šonas Penas 
užvožė direktoriui ant galvos šalmą ir paliepė ropštis siaurosio- 
mis kopėtėlėmis į piltuvo valdymo kabiną. „Manau, jau pa- 
kankamai prisijuokavai“, — pratarė direktorius. „Prisijuoka- 
vau? — perklausė Šonas Penas. — Čia ne juokai, čia mirtinai 


rimta.“ Jis stumtelėjo direktorių link įrenginio. „Naujoką ima 

nervas!“ — šūktelėjo tąnakt dirbusiems vyrams. Šie susirinkę 
pusračiu sustojo apačioje. „Kadangi tau pirmas kartas, gausi 
šiokį tokį instruktažą“, — pareiškė Šonas Penas direktoriui. „Jau 
gana, — atsakė direktorius. — Jau seniai prisijuokavai į valias.“ — 
„Judinkis! — neatlyžo Šonas Penas. — Lipk!“ Jis spyrė direktoriui 
į subinę ir užlipo paskui jį. Juodu susispaudė ankštoje kabino- 
je - direktorius ant sėdynės priešais, o Šonas Penas dvilinkas už 
jo, kaire ranka apvijęs atlošą ir įrėmęs šautuvą direktoriui į gal- 
vą. Šonas Penas pamojo bendradarbiams anapus stiklo. Perrėk- 
damas lydyklos žemadažnį gausmą paaiškino direktoriui, kam 
kuris skydelis ar jungiklis skirtas. „Per greit aiškinu? — paklausė 
Šonas Penas. — Nebeseki pamokos? Tik nenukabink nosies. 
Pirma diena darbe, o tu jau nosį nukabinęs. Dabar paruošime 
išleidžiamąjį lataką!“ — užriko direktoriui į ausį. Jis ėmė sukinė- 
ti jungiklius. „Iu supranti, kad čia spąstai pragare? — paklausė 
Šonas Penas. - Spąstai.“ Direktorius neatsakė. „Jeigu išsilies ant 
grindų — įkliūsim kaip žiurkės“ — „NUSTOK!“ - užkliko di- 
rektorius. „Bet mudu drauge, — pridūrė Šonas Penas. — Tas ir 
guodžia. Mes dviese. Tu ir aš. Jei kas atsitiks, padėsim viens 
kitam. Argi ne šaunu?“ Jis pasuko apsauginės sklendės jungiklį 
ir parodė į pedalus. „NUSTOK! - šaukė direktorius. — BAIK! 
NUSTOK! NUSTOKPRAŠAUNUSTOK!“ Šonas Penas šūk- 
telėjo, kad dabar reikės nureguliuot degiklio vamzdį, o išpyli- 
mo angą praverti tiek, kad iki baltumo įkaitęs skystis galėtų 
iškunkuliuoti lauk. „Žinai ką? — šaukė Šonas Penas. — Jei tau 
sudėtinga, galvok apie vamzdį kaip apie savo pimpalą, o apie 


krosnį kaip apie putę, — jis draugiškai užvažiavo direktoriui per 

nuogą petį. - Aš dažniausiai taip ir darau, tada daug lengviau.“ 
Jis paruošė degiklio vamzdį ir elektrodą. „Va, dabar kiši savo 
pimpalą į ją!“ Direktorius sėdėjo apatiškas. „Varyk! — užriko 
Šonas Penas. — Kišk pimpalą jon! Įsivaizduok, kad ten graži 
moteris, tokia, kurios rimtai nori, kurios jau seniai geidi“ Di- 
rektorius pravirko. Užsidengęs rankomis akis užsikūkčiojo. 
„KIŠK PIMPALĄ JON KIŠK PIMPALĄ JON VARYK!“ — 
rėkė Šonas Penas. Direktorius sriūbavo kaip vaikas. „VARYK 
KIŠK PIMPALĄ JON VARYK NEGI NESI SPECIALISTAS, 
KĄ?“ Direktorius paleido į darbą kumščius. Iškėlęs juos vožė 
Šonui Penui. Pataikė į nosį, pasipylė kraujas. Šonas Penas su- 
griebė rankas ir jas užlaužė. „NEGI NESI PIMPALO KIŠI- 
MO Į ŠILTUTĖLES PUTES SPECIALISTAS, KĄ? KĄ? 
KAS TAVO PIMPALUI ŠĮVAKAR? NEPASTATAI?“ Šonas 
Penas pravėrė kabinos dureles ir koja išstūmė direktorių. Do- 
renfeltas, žnektelėjęs kaip maišas, išsitiesė ant purvinų betono 
grindų. Šalmas nusirideno prie lydkrosnės, virš jos tebekyšojo 
grafito elektrodas, paruoštas įsiskverbti į švytinčią masę. Iššo- 
kęs lauk Šonas Penas metė šautuvą meistrui. „Nemanau, kad iš 
naujoko bus naudos“, - konstatavo jis. Ši frazė vėliau buvo pa- 
kartota teisme. Visiems, dirbusiems toje naktinėje pamainoje, 
įstrigo kaip tik šie žodžiai. Nemanau, kad iš naujoko bus nau- 
dos. Beje, nuo to laiko toji frazė prigijo gamykloje. „Nemanau, 
kad iš naujoko bus naudos. Bandžiau jį pamokyti, — pridūrė 
Šonas Penas prieš išeidamas iš lydyklos ir patraukdamas pro 
vartus keliu įsiduoti policijai. — Bandžiau jį pamokyti, bet 


bergždžiai. Nemanau, kad iš naujoko bus naudos.“ 

Daina boksininkui ir šešėliui 


Aš kairiarankis — pasakau, kad būtų aišku. 

Bėda ta, kad kaire ranka padoriai smūgiuoti galiu tik vie- 
ną ar du sykius per varžybas. Stojęs į pirmąją savo kovą pa- 
miršau, kaip boksuojantis paskausta kairiąją. Per dažnai ja 
smūgiavau, ir taip nudiegė, kad kautis nebegalėjau. 

Todėl turiu nė per nago juodymą nedvejoti, kad smūgis 
bus pergalingas. Smūgiuoti turiu nepriekaištingai. Kirsti pa- 
salūniškai. Vieną vienintelį kartą. 

Boksuodamasis įkvepiu pilnus plaučius oro ir staugiu. 
Tuščia sporto salė aidi nuo riksmo. 

Bandau užgrūdint kairiąją. Treneris išmokė vienos gud- 
rybės. Viršutinės rankų dalies nesustiprinsi, tas tiesa, bet gali 
išsimiklint vadinamąsias dinamitines rankas. 

Visus smūgius atlieki spausdamas ranką prie sienos ir ją 
daužydamas, spaudi ir daužai, ligi alpimo. Kitąkart ranka at- 
laiko daugiau, paskiau ištveri dar daugiau. 

Tuoj perdegs pora neono lempų tiesiai virš ringo. Matau, 
nes švyti taip, kaip švyti lempos prieš iššaudamos pokšt - lyg 


gavusios per daug vatų, lyg perdozavusios elektros. 

Šįvakar aš pats tokia šviesa. Neono vamzdelis, tvieskiantis 
pernelyg ryškiai. Prieš tamsą. Prieš viską praryjant juodumai. 

Šokčioju, kumščiuojuosi, kunkuliuoju. Aš — šimtas Cel- 
sijaus laipsnių. Aš — Šugaras Rėjus. Aš — Džekas Dempsis. 
Aš — Princas Nasimas Hamedas. Aš — Frenkas Žvėris Flečeris. 

Aš toks įširdęs, kad galėčiau pritrankyt visus, kurie praei- 
na pro langą. Salė įrengta senosios skerdyklos rūsyje, langai 
sulig gatve. 

Matau kojas, nušvytuojančias pavasario lietuje. Bekūnius 
begalvius žmones. Bevardžius, kuriuos galėčiau pritrankyt. Ne- 
pataikė žodelio — ir dėjau. Nesvarbu kam. Tas pats, ką pasakė. 

Prakeiktas šizas. Suknistas velnias nesveikas. Nesveikas, 
nesveikas išpera. Ne kas kitas. Nesveikų nesveikiausias išpera. 
Skystaprotis. Nesveikų nesveikiausias skystaprotis. 

Išsikraunu ant smėlio maišo ir bokso kriaušės. Galiu ste- 
bėt save veidrodžiuose. Kaip šokčioju ringe. Kaip dundu į 
smėlio maišus. Kaip šokinėju per virvutę sukryžiavęs rankas. 

Tau turbūt atrodo, kad veidrodžių čia tiek daug dėl to, 
kad boksininkams žiauriai patinka į save žiūrėt. Vadinas, ne- 
pagalvoji, kad priešininkas yra lyg tavo paties šešėlis. Kiekvie- 
na tavo klaida jam į naudą. Viskas, ką ne taip padaro prieši- 
ninkas, suteikia pranašumo tau. 

Taip jau yra, todėl privalai išmanyti, kaip judi ringe. Turi 
jausti save, žinoti, kaip atrodai, kai nuskamba gongas ir tam- 
pi šešėliu, kurio klaidos priešininkas tik ir laukia. 

Nesveikas. Nesveikas. Nesveikas. 


Po velnių, išgama nesveikas. 

Aš net žaibuoju iš įsiūčio, bet gniaužiu viską savyje, su- 
pranti? Laukiu tinkamiausios akimirkos. 

Treneris mane šio to išmokė. Savitvardos ir disciplinos. 
Čia visa esmė — neatsidengti, nors netveri iš įniršio ar išsimu- 
šei iš pusiausvyros. Nesusitvardysi — garantuotai prakiši kovą. 

Treneris sako, kad į sporto salę ateina dviejų tipų vai- 
kinai — vieni nori išmokt muštis, kitiems rūpi išmokt bok- 
suotis. O tai, anot jo, toli gražu ne tas pats. Jis tvirtina, kad 
bemat perpranta, ko kuris atėjęs. Ar mokytis muštis, ar 
boksuotis. 

Tuos, kuriems galvoj tik peštynės, nedelsdamas pasiunčia, 
iš kur atkeliavę. Šitiems sporto salėj nėra ką veikti. Boksi- 
ninkais jie netaps, nes garantuotai praras savitvardą ringe ir 
nebeapsisaugos nuo smūgių. 

Treneris aiškina, kad jo niekas neapgaus. Supranta iš vai- 
kinų povyzos, kai griūte įgriūva į salę, nuo jų šviečia iš kažin 
kur. Daugumai boksas apskritai nė motais, jie tik nori išsimi- 
klinti kaltis muštynėse. 

Bet aš jį apmoviau. Apvyniojau apie pirštą. Lankiaus 
sporto salėj, kad išmokčiau muštis. Iš tiesų nusišikt man ant 
to bokso, dėjau ant bokso. Paprasčiausiai noriu būti stiprus, 
pavojingas, žiaurus. 

Kitaip tariant, noriu tapt savęs, koks esu dabar, priešin- 
gybe. 

Stebiu save veidrodžiuose, neono šviesoje kūnas nublyš- 
kęs, matau, kad rankos per liesos. Kojoms trūksta tvirtumo, 


o krūtinė kaip neapsiplunksnavusio paukščioko. 

Boksuodamasis su šešėliu, kaip sakoma, klausausi muzi- 
kos. Sukiojuosi, strykčioju, smūgiuoju nukreipęs žvilgsnį į tą 
patį tašką, kertu į tą tašką, dar ir dar kartą. 

Sonis Listonas pasakė, kad vieną gražią dieną kas nors pa- 
rašys bliuzo gabalą, skirtą grynai boksininkams, gabalą lėtai 
gitarai, švelniam trimitui ir metalofonui. Sukiodamasis ringe 
klausausi jo. 

Būtent šitas gabalas mane palaiko. Šitas gabalas ir svajonė 
tapti kitu. Žinau, kad reikia treniruotis, treniruotis, treniruotis. 
Jei treniruosiuosi pakankamai ilgai, gal sulauksiu tos tinkamos 
akimirkos, to vakaro, kai galėsiu išėjęs iš salės į gatvę susimušti. 

Bet dabar graužiuosi. 

Treneris geras žmogus. Galima sakyti, vienintelis padorus 
vyrukas iš mano pažįstamų, o aš jį visiškai apmulkinau. Ap- 
gavau, pasiekiau, kad manim patikėtų. Pasiekiau, kad man 
padėtų tapti tuo, kuo nenorėjo, kad tapčiau. 

Palįsiu po dušu, persirengsiu ir drošiu tiesiai pas jį į na- 
mus visko iškloti. Sužinojęs, kas atsitiko, visą dieną bandžiau 
prisiskambint, bet jis neatsiliepė. Todėl dabar užeisiu pas jį ir 
prisipažinsiu, kad sukčiavau, kad melavau jam. 

Išdėstysiu tiesiai šviesiai. „Apmulkinau jus, — sakysiu, — 
aš — apsimetėlis, niekingas šunsnukis. Apsukau jus apie pirštą, 
pasitikėjot manim, o aš jus apmoviau.“ 

Treneris kietas. Turbūt galvoji, kad man visai galvelėj ne- 
gera, jei kalbu tokius dalykus, bet treneris man buvo kaip 
tėvas. Taip jau yra, kai neturi tėvo. Visiems reikia tėvo, o kai 


tokio neturi, įsikimbi pirmo pasitaikiusio, negi ne? 

Treneris buvo man kaip tėvas, o apie savo tikrąjį tėvą šito 
pasakyt negalėčiau. Gerai jau, turiu aš tėvą, visi juk turi, bet 
ne kiekvienas tėvas nori juo būti, jei supranti, apie ką aš. 

Mano tėvas pakęst negali, kad boksuojuosi. Bandė pri- 
verst mesti, jo galva, man iš to jokios naudos. Tarsi jam rūpė- 
tų, kas man naudinga. Tarsi jam rūpėtų. 

Mama baiminasi, kad man baigsis kaip Muhamedui Ali. 
Matė jį per olimpinių žaidynių atidarymą ir įsikalė, kad taip 
pasidaro visiems, kurie boksuojasi, kad visi be išimties virsta 
kretančiais nervų kamuoliais. 

Aiškinu jai, kad verčiau jau rinksiuos Muhamedo Ali li- 
kimą, užuot likęs apskritas niekas. Ali — didvyris. Jis, savai- 
me suprantama, yra prišnekėjęs begales nesąmonių, bet sutik, 
tai — žaidimo dalis. Ali 2ė72 kvailys. Ali - didvyris. 

Širą velniavą užvirė mano tėvas. Žinau, kad jis. Pakęst ne- 
gali, kad boksuojuosi. Nekenčia trenerio. Kartą pareiškė, jog 
žino šį tą apie trenerį, kai ką, ko negali aptarinėti. 

Paklausiau, ką jau tokio, o jis atkirto negalįs sakyti. Bet jei- 
gu negali kalbėti, kodėl apskritai nelaiko liežuvio už dantų, ką? 

Neabejoju, kad čia jis prikišo nagus. Mano paties tėvas, 
na, gerai, aš turiu tėvą, bet kas jis per tėvas, ką? Tik ir žiūri, 
kaip čia mane ir visus sugniuždyt. Ar tam leidi vaikus į pa- 
saulį, kad paskiau galėtum ėst jiems gyvenimą? 

Stoju į paskutinį raundą prie smėlio maišo. Ateis diena, 
kai būsiu toks stiprus kaip Sonis Listonas. Kalbama, jog vož- 
davo su tokia jėga, kad maišai prakiurdavo ir pasipildavo 


kamšalas. 

Atseit visi vaikinai privalo pasirodyt, kokie jie stiprūs ir 
kieti, ar ne? Kilnoja daiktus, svaido akmenis, prisidegę ci- 
garetę beda į delną. Daužo langus arba pasileidę gamyklos 
keltuvo vagonėliu šoka į Opu. 

Aš, tiesą sakant, tuo nebeužsiimu. Ketinu boksuotis, bok- 
suotis, boksuotis, kol išauš mano diena. Nes vien jėgos neuž- 
tenka. O boksuodamasis ne tik smūgiuoji, bet ir gauni — tas 
ne mažiau svarbu. Ne mažiau svarbu iškęsti skausmą, susi- 
tvardyti, kad vėliau galėtum priešininkui į galvą įmūryti tą 
pasalūnišką smūgį. Supranti? 

Sporto salėje kabo nuotrauka. Joje įamžinta Vilio Pepo 
ir Pato Markunės kova. Fotografuota kaip tik tuo momentu, 
kai Vilis Pepas griūva. Dantų apsauga skrenda jam iš burnos, 
o žvilgsnis kažkoks keistas. 

Jis stebeilijas priešais save, lyg dar nesuprasdamas, kad 
Markunė jį nokautavo. Tarsi netikėtų tokiu pasalūnišku smū- 
giu, bet štai dabar vis dėlto jam žiebė tiesiai į nosį. 

Aš svajoju kaip tik apie tą akimirką, tą sekundės dešimtą- 
ją, kai nokautuoju priešininką. Apie vieną smūgį. Vieną vie- 
nintelį smūgį. 

Nueinu į dušą, pasileidžiu tokio karštumo vandenį, kad 
vos galiu tverti, jaučiu, kaip čiurkšlės pliko odą. Truputį apri- 
mau. Didžiausią pyktį išbaladojau. 

Tą velniavą su treneriu užsuko mano tėvas, kas kitas taip 
galėtų? Tokius dalykus tiesiog žinai, tiesa? Tik mano tėvui ne- 
gerai su galva tiek, kad šitaip pridirbtų, taip prisigalvoja tik jis. 


Seniui protas pakrikęs. Nesveikėlis, nesveikėlis, nesveikėlis. 

Rengdamasis galvoju: keista turėt tėvą, kuris mažiau su- 
situpėjęs už tave patį. Nėra nieko juokingiau už vyrus, kurie 
įsivaizduoja tebesantys aštuoniolikos. Tėvas vaikšto apsiren- 
gęs kaip aštuoniolikinis, elgiasi, lyg būtų aštuoniolikinis, sėdi 
„Lydytojo“ ir „Hard On“ baruose, stato alų ir kadrina mergi- 
nas, lyg aštuoniolika būtų suėję tik šiandien. 

Jis vadovauja vairavimo mokyklai, kuri, man atrodo, jam 
reikalingiausia tam, kad galėtų kabint mokines. Merginos, 
sėdėdamos išblizgintame automobilyje, uosdamos brangaus 
losjono po skutimosi kvapą, pakliūva jo valion. Jis yra padė- 
ties šeimininkas, tad jos atsiduria ten, kur jis pageidauja. 

O kam priklauso plauti mašinas? Spėk iš dviejų kartų. 

Plauti, siurbti, blizginti ir tvarkyti jo sumautas mašinas 
tenka man. Mašinas, kuriose jis suka galvas patiklioms mer- 
gaitėms. Mina sau papildomus pedalus ir kreipia viską ten, 
kur užsigeidžia. Gali daryti su jomis, ką nori. Skleidžia joms 
savo apžavus, leidžia lyrišką muziką per magnetofoną ir liete 
lieja žinias apie vairavimą, eismo taisykles, važinėjasi su jomis 
apleistais nuošaliais keliukais ir tuščiose stovėjimo aikštelėse. 

Kartą viename iš mokomųjų automobilių radau prezer- 
vatyvą. Panaudotą. Mėtėsi ant grindų už vairuotojo sėdynės. 
Pamaniau, kad reikėtų tą daikčiuką pasiimti ir parodyti tėvui. 
„Atrodo, pamiršai šitą , — reikėjo išrėžt ir atkišt jam. 

Vis dėlto kartais jis dar išgąsdina mane taip, kad apsitries- 
čiau iš baimės. Jis kažkoks pakvaišęs, matyti iš akių, iš pami- 
šėliško žvilgsnio, kai kas nors ryžtasi jį pakritikuoti. Nesveikų 


nesveikiausias išgama. 

Užrakinęs sporto salę išeinu. Lyja. Pasileidžiu ristele ga- 
tvėmis iki daugiabučio. Ant galvos užsitraukiu striukės gob- 
tuvą, tačiau lietus permerkia audinį, veidu iš lėto riras lašai. 

Traukdamas pro „Lydytoją žvilgteliu vidun. Tėvo nema- 
tyti, bet galimas daiktas, kad jis ten. Užsuka kiekvieną vaka- 
rą. Kartą mačiau jį glamžantis su dvyliktoke. Eina šikt, mano 
tėvas baisesnis už tą Pyzdišių, baisesnis už visų baisiausią iš- 
krypėlį, kokį tik gali įsivaizduoti. 

Treneris sako, kad nėr gerai per daug kedentis su mergino- 
mis. Ypač prieš stojant į ringą. Jei pasimylėsi prieš kovą, links 
kojos. Bet jis tik šaiposi, negi ne? 

Prieš metus draugavau su mergina. Ji visąlaik norėjo, kad 
mesčiau boksą. Porąkart buvo užsukusi į sporto salę ir bai- 
siausiai persigąsdavo man paprasčiausiai stojus pasiboksuoti 
su treniruotės partneriu. 

Pareiškė, kad, jeigu draugaujam, aš privalantis mesti bok- 
są. Nepatikėjau savo ausimis. Paklausiau, ar turiu rinktis tarp 
jos ir boksavimosi. Atsakė, kad turiu. 

Buvau ją labai įsimylėjęs. Ji turėjo trumpus šviesius 
plaukus ir drugelio tatuiruotę ant peties. Bet stvėriau savo 
krepšį, atsisveikinau pridėdamas ranką prie kepurės ir iš- 
moviau į sporto salę, išrėžęs: „Skrajok kaip drugelis, gelk 
kaip bitė!“ 

Neabejojau — vien dėl to, kad boksuojuosi, draugystė ne- 
nutrūks. Po savaitės pamačiau ją su vienu tokiu lopeta iš fior- 
do apylinkių. Žodžiu, tiek jai ir terūpėjau. Štai kaip baisiai 


gali apsigauti dėl žmonių. 

Dėl mano tėvo niekaip neapsiriksi. Jis psichas, supranti? 
Kad dar bent apsiribotų mergaitėmis, kurias moko vairuoti. 
Bet jis ir prie sesers lenda. Įrodymų kaip ir neturiu, bet matau 
žiūrėdamas į sesę. Iš to, kaip jai vis reikia į dušą ir kaip kone 
susmunka vos tėvui prisiartinus. 

Kartą, pernai vasarą, iš mokyklos grįžau anksčiau nei pa- 
prastai. Tėvas su seserim sėdėjo virtuvėje. Jis vertė ją valgyt 
ledus, o pats tuo metu žiūrėjo. Jie manęs neišgirdo, stovėjau 
prieškambaryje nepastebėtas. 

— Nemėgsti ledų? — paklausė tėvas grūsdamas juos sesei. Ji 
turėjo laižyti ledų porciją, kišti ir traukti ją iš burnos. 

— Man patinka ledai, — tarė tėvas ir prasegė jai palaidi- 
nę. — Dievinu ledus, — pridūrė, jais terliodamas sesei krūtinę. 
Po velnių, nesveikų nesveikiausias iškrypėlis. Nesveikėlis, ne- 
sveikėlis, nesveikėlis. 

Paskambinu treneriui į duris. Aš jau kiaurai permirkęs. 
Neatidaro. Pašokinėju palei langus mėgindamas pamaty- 
ti, kas darosi viduj. Televizorius įjungtas, pumpuoja melsvą 
šviesą į tuščią kambarį. 

Mane nutvilko mintis, kad gal treneris ryžosi šuoliui į 
pražūtį. Dievai žino, kas šauna į galvą, kai prie tavo durų 
prisistato mentai ir išsiveža į nuovadą. 

Prisispaudęs rankas kaip akidangčius prie veido įžiūriu, 
kad lentyna viduje ištuštinta. Mentai, matyt, pasiėmė visas 
filmų kasetes. Kertu iš bet ko, kad reikalą užsuko mano tėvas. 


Mano paties tėvas. 

Paskambinu dar kartą. Įsivaizduoju, kaip mentai, susėdę 
sau nuovadoje, peržiūrinėja bokso įrašus. Listonas prieš Pa- 
tersoną. Freizeris prieš Ali. Luisas prieš Koną. Šugaras Rėjus 
prieš Kidą Gavilaną. La Mota prieš Vilmeną. Taisonas prieš 
Berbiką. Holifildas prieš Lenoksą. 

Treneris turi visų didžiųjų kovų įrašus. Stebėdamas ge- 
riausiuosius gali daug išmokti. Iš to, kaip juda, kaip sugeba 
atlaikyt skausmą, kaip kybo įsiręžę į lyną, kol juos talžo, o 
tada atsitiesę laimi kovą. 

Policija šiandien buvo išsivedusi mane iš mokyklos. Tardė 
ištisą valandą. Kvotė, kvotė to paties. Žiauriai pasiutau. Gal- 
vojau apie tėvą. Jei būtų buvęs namie, kai ištrūkau iš nuova- 
dos, būčiau puolęs jį, būčiau prigavęs, nors ir žinau, kad dar 
neatėjo laikas. 

Pasakiau tiems mentams: 

— Treneris man buvo kaip tėvas. 

— O gal daugiau nei tėvas? — paklausė. 

Tada pagalvojau apie savo tėvą. Galvojau apie prezerva- 
tyvą, kurį radau. Apie spermą, suplūdusią į jį. Nuo minčių 
mane supykino. Nuo tų visų spermatozoidų. 

Daužaus į trenerio duris. Žinau, kad jis viduje. Nepasi- 
darė galo. Negalėtų. Jis senas boksininkas. Išmano žaidimą. 

Dabar skauda, bet tą skausmą gali ištverti, nes žinai, kad 
netrukus priešininkas atsidengs ir savo dinamitinį kumštį su- 
mūrysi jam į nosį. Vieną smūgį. Vieną vienintelį smūgį. 

Jau tamsu. Be manęs, gatvėje nė vieno žmogaus. Mąstau, 


kad kai treneris išeis, pasakysiu jam štai ką: „Atėjau ne bok- 

suotis mokytis, atėjau, kad išmokčiau muštis.“ O jis atsakys: 
„Žinau, — sakys, — žinau.“ 

Aišku, kad žinojo nuo pat pradžių. Galim neaušint burnų. 
Abu žinom, kad atėjau išmokt muštis, o tapau boksininku. 
Tapau tokiu, kuris laukia reikiamos akimirkos, kuris bando 
sėkmę tik priešininkui nebegebant dengtis nuo smūgių. 

Žvelgiu į daugiaburį. Lange matau kažkam mojuojančią 
moteriškę. Matau jauną porą, stumiančią sofą į kitą vietą. 
Matau, kaip televizoriaus ekrane bučiuojasi vyras ir moteris. 

„Ir kodėl rveriame? — galvoju laukdamas, kol treneris ati- 
darys. — Kodėl rveriame?“ 

Kenti, kenti, stovi įsiręžęs į lyną kaip Ali, o tave talžo iki 
pamėlynavimo. Daužo, daužo, o tu kenti, ir sugebi išsilaikyti, 
bet dėl ko tveri? 

Kaipgi, pasakysiu tau, dėl ko. Paprasta. Žinau, nes būtent 
apie tai dainuoja visose dainose. Paprasta iki skausmo. 


Ogi dėl to, ką regi, kai užmerki akis. 


Pyzdišius 


Štai atsidangina vapsvalizdis, kuždėdavosi žmonės už užuo- 
laidų. Velniai rautų, ir vėl čia tas vapsvalizdis. Kalbėjo apie jo 
automobilį — netruko jį pakrikštyti vapsvų lizdu, mat vaiki- 
nas dūzgė apie ištekėjusias Odos moteris ir baksnojo jas savo 
galu netinkamu laiku netinkamoje vietoje. 

Vapsvalizdis buvo 1968-ųjų modelio folksvagenas, kurį se- 
niausiai reikėjo nurašyti. Išmeramųjų dujų šalinimo sistema vei- 
kė katastrofiškai, o šildytuvas buvo kapituliavęs nebeparaisomai. 
Žiemą baltasis vabalas primindavo keliu riedančią milžinišką 
sniego gniūžtę su nedideliu plyšeliu priekiniame lange, pro kurį 
vargais negalais įžiūrėdavai šmėžuojant Pyzdišiaus veidą. 

Buvo sakančių, kad šildytuvas įtaisytas vaikinui tarpkojy, 
šį neva ataušina suglamžytose paklodėse ten, kur jam aps- 
kritai nėra ko lįsti. Neveikė ir mašinos rankinis stabdys, o 
žmonės kalbėjo, kad jaunuolio rankinis sugedęs nuo tada, kai 
lytiškai subrendo. 

Pyzdišius automobilyje visuomet vežiodavosi raudoną 


plytą. Šioji buvo vaikino tėvo, dirbusio mūrininku, paliki- 

mas. Plyta pakeisdavo rankinį stabdį. Pyzdišius užkišdavo ją 
už kurios nors padangos — taip galėdavo pastatyti mašiną ir 
apsilankyti pas įkalnėje gyvenančias tirtančias moteriškes. 

Tiesa, toji vežiojama plyta buvo pamatinė, iš naujosios 
rotušės statybų. Jo tėvas dirbo statant rotušę I957-aisiais — 
tik spėjo pasibaigti iškilminga ceremonija, per kurią meras 
Indrebio padėjo kertinę plytą, o mūrininkai ją išsitraukė ir 
metė dėl jos monetą. Burtai lėmė, kad plyta atiteko Pyzdi- 
šiaus tėvui, o ateityje laimėjimas tik per plauką nepražudė 
sunaus. 

Niekas netikėjo, kad šitai užsitęs. Kad truks ilgai. Geruo- 
ju šitai ilgai tęstis negalėjo, kai Pyzdišius šitaip kur pakliūva 
švytavo savo draugeliu. Jis nebe šiaip su ugnele žaidė, o elgėsi 
kaip užkietėjęs piromanas. Kad nors nebūtų užsigriebęs taip 
plačiai. Kad bent būtų darbavęsis nors kiek diskretiškiau. Ir 
bent nesigyręs apie tai kiekvienam sutiktajam. 

Tada būtų galėjęs toliau sau suktis. Būtų praslydęs be pa- 
sekmių. Bet vaikinui nuo kaktos švieste švietė: miegamasis. 
Kur tik atidardėjęs savo vabalu, šaudavo it į šilumą reaguo- 
janti raketa. Kartą turėjo driokstelt kaip reikiant. Brendo ga- 
lingas sprogimas. Jau grėsė, kad vieną dieną bus rastas negy- 
vas, persisotinęs gyvenimu, nusialinęs tarsi bitė ant saldaus 
torto. 

Pyzdišius turėjo vos dvidešimt dvejus metelius, bet priešų 
Odoje ir apylinkėse buvo sugebėjęs įgyti daugiau nei eilinis 
pusprotis per ištisą gyvenimą. Visi jam šitai sakė. Visi perspė- 


jo. Visi prašė liautis. 

Draugai jį įspėjo likus kelioms dienoms prieš driokstelint. 
Išklojo, kas ir kaip, vieną mieguistą sekmadienį, kai rūkyda- 
mi ir plempdami alų tysojo paplūdimy. 

Pyzdišiaus galva sukiojosi bemaž ratu, lyg kakle būtų pri- 
taisyta ant šrato. Jis spigino akimis ir aimanavo. Spigino ir 
aimanavo. 

— Šitiek moterų, — niūniavo Pyzdišius, — šitiek moterų. 

Bičiuliai tikino, kad turįs baigt, kol nenusvilo nagų. Juk 
čia gryna matematika, ar ne? Trys — vienu per daug. Trisde- 
šimt — smarkiai per daug. Ilgai taip tęstis negalėjo. 

— Turėtum baigt žaidimėlius, kol dar smagu, - įkalbinėjo 
bičiuliai. — Tau tiesiog sekasi, kad ligi šiol nieko neatsitiko. 

— Bet vieną dieną užsivys tave pavydus sutuoktinis, — sakė 
draugai. — Juočkis. Su suomišku peiliu. Liks iš tavęs tik balutė. 

Tačiau Pyzdišius atkirto, kad nebijo. 

— Neištikimų žmonikių sutuoktiniai yra paskutiniai išti- 
žėliai, gvėros, seniai impotentai, — varė Pyzdišius. — Dėl to 
juos moteriškės ir išduoda. 

Po teisybei, jis jiems darąs paslaugą. Jo dėka anos vėl lai- 
mingos. Tokiu būdu jis išgelbėja daugybę santuokų, jis - tam 
tikras socialinis darbuotojas, juodai plušantis tarp baltų pa- 
klodžių. Vaikinas paprašė kitų apsidairyti paplūdimyje. 

— Jūs pažiūrėkit į šitas moteris, — tarė. — Šitiek moterų — 
jaunų ir senų, gražuolių ir bjaurių, lieknų ir storų, nepriekaiš- 
tingų ir susiraukšlėjusių. Žiūriu į tuos kūnus, — tęsė Pyzdi- 
šius, — žiūriu į tuos kūnus ir galvoju, kad dulkinti reikia visas, 


absoliučiai visas. 

Pyzdišius kalbėjo, jog dulkinti reikia visas, kad nesugriū- 
tų pasaulis. Jis rado nišą: ištekėjusias moteris — visas vienišau- 
jančias moteraites, visas ilgesio kamuojamas damutes, visas, 
kurios pavargo nuo savo vyrų. Tokia jo gyvenimo misija. Gel- 
bėti ištekėjusias moteris. 

Beje, tai reiškė kokybę ir aukščiausią klasę — ištekėjusios 
moterys buvo meilios ir dėmesingos. Galį jo klausti. Jis šios 
srities žinovas. Puikavosi pergulėjęs su visomis daugiabučio 
ištekėjusiomis moterimis, jaunesnėmis nei penkiasdešimt. Su 
visomis, išskyrus kaimynę Kari. Su ja nieko sukt negalėjo. Ji 
vos ne giminė, prižiūrėjo jį vaikystėje ir panašiai. O šiaip per- 
ėjo per visas. 

Jis papasakojo vieną sapną. Jame regėdavo save, sklandan- 
tį virš Odos, — naktis, dangus žvaigždėtas, o jis skriedamas 
virš miestelio mato visuose miegamuosiuose įžiebtas šviesas. 
Sklęsdavo virš purvinų stogų, kūną galėdavo kreipti kaip už- 
sigeidęs, nusileisti prie norimo namo ir įsmukti į bet kurį mie- 
gamąjį, o ten jo laukdavo šiltutėlė moteraitė, juodu mylėda- 
vosi, jis ją patenkindavo ir nusklęsdavo į kitą miegamąjį, ten 
jo laukdavo kita moteris, jie mylėdavosi, jis pasotindavo jos 
geismą — jam sapnavosi galybės šilkinių pagalvėlių, minkštų 
apklotų, ugningų moterų ir alkstančių kūnų. 

Beveik kasnakt jis sapnuodavo save, skriejantį virš daugia- 
bučio, o miegamuosiuose, kur degė šviesa, jo laukdavo po 
moterį, ir taip jis skrido iš miegamojo į miegamąjį, iš dau- 
giabučio ir atgalios, it koks įsiaistrinęs Karlsonas, sklandė iš 


kambario į kambarį, ligi užgesdavo visos šviesos, užtemęs 

daugiabutis nugrimzdavo į kietą miegą lyg po daugkartinio 
orgazmo, O jį, kylantį dangun, nuo tamsaus namo pasiekda- 
vo gilūs pasitenkinimo atodūsiai. 

— Tu psichinis ligonis, — sakė jam draugai paplūdimy. — 
Tau reiktų išsitirti galvą. Arba pimpalą. Ne pimpalas tavo 
galūnė, o tu savo pimpalo pratęsimas. 

Praėjus kelioms dienoms, vieną šiltą pavasario vakarą, 
vapsvalizdis įriedėjo į Pyzdišių. Vidury nakties nevaldomas 
automobilis su trenksmais nubildėjo šaligatviu. Pyzdišius 
buvo ką tik pasisvečiavęs pas inžinierienę, gyvenančią ant 
vieno iš stačiausių Eraflotos šlaitų. Toji inžinieriaus pati buvo 
nelaiminga. 

Į Odą kraustytis ji apskritai nenorėjo. Pažįstamų čia netu- 
rėjo, kalnai ją slėgė, o jos sutuoktinis iš technologijos universi- 
teto kiauras dienas darbavosi „Cinke“. Ji ilgėjosi Trondheimo, 
norėjo namo, kur galėtų pagurkšnoti porto „Palmių sode“ ar 
leistis į ilgus žygius Bimarkoje. 

Ji norėjo išsiskirti ir ištekėti už Pyzdišiaus. Jis vienintelis ją 
prajuokindavo. Jis jai suteikdavo orgazmą ir pralinksmindavo. 
Inžinierius dalijo tik antausius ir virkdė. 

Tąnakt Pyzdišius mašiną prie jos namų pasistatė kaip vi- 
sada — palikęs įjungtą pirmąją pavarą ir už rato užkišęs ply- 
tą, kuri pakeisdavo rankinį stabdį. Tačiau kai išėjęs atsivertė 
švarko apykaklę ir pažvelgė į langą, pamatė inžinierienę kaž- 
ką paniškai už jo mostiguojant. 

Atsisukęs Pyzdišius išvydo, jog automobilis nebestovi 


kaip stovėjęs, — vabalas dardėjo tiesiai į jį. Vapsvalizdis lėkė 

šaligatviu lyg šiurpiausiame košmare iš siaubo filmo, o Pyzdi- 
šius nebeturėjo jokios galimybės išsigelbėti. 

Vėliau vienas liudininkas stebėjosi tolksvageno lėkimu: 
per trumpą laiką automobilis pasiekė neįtikimą greitį, tarsi 
vabalas staiga būtų perėmęs Pyzdišiaus, gyvenusio penkiagu- 
bu tempu, apsukas. Štai kaip nutiko su mašina — lakstė pen- 
kiagubu greičiu ir staiga pats buvo nublokštas su trenksmais. 

Pyzdišiui jo paties automobilis su didele jėga rėžėsi į kojas, 
ir vaikinas skriste nuskrido — tėškėsi ant kapoto, į priekinį 
stiklą ir krito ant grindinio, o vabalas, nušvilpęs tolyn, žiebėsi 
į kiek žemiau pastatytos „Toyota Corolla“ šoną. 

Policija, įtardama, jog įvykis galėjo būti nusikalstamas, 
ėmėsi tyrimo, tačiau išsiaiškino, kad inžinierienės vyras turi 
tvirtą alibi. Inžinierienė — vienintelė avarijos liudininkė, — 
stovėdama lange ir žiūrėdama, kaip suvažinėjamas jos mei- 
lužis, prie vairo nieko nepastebėjo. Kai po įvykio išbėgo prie 
Pyzdišiaus, įtarimo jos akiai niekas nesukėlė. 

Hardangerio policijos nuovada nustatė, kad apytiksliai 
trisdešimt penki vedę vyrai Odoje turėjo dingsčių nusikalsti, 
bet niekas niekuo nebuvo apkaltintas. Žmonėms atrodė, kad 
reikalas tuoj peraugs į skandalą, mat, be kita ko, du ar trys iš 
tyrimą atlikusių pareigūnų greičiausiai patys galėjo turėt savų 
motyvų nusikalsti. Šiaip ar taip, policija priėjo prie išvados, 
kad įvyko nelaimingas atsitikimas, nes automobilyje rasta 
daugybė techninių gedimų. 

Kertinę rotušės plytą, mero padėtą vieną 1957-ųjų rudens 
dieną, iš pradžių konfiskavo kaip įkaltį byloje. Plyta turėjo 

prilaikyti folksvageną, kad šis nenuriedėtų nuokalne, tačiau 
keliskart patikrinus įvykio vietoje, paaiškėjo, kad ji, matyt, 
nebuvo lygiavertis rankinio stabdžio pakaitalas, tikėtina, kad 
mašina galėjo pradėti riedėti, pavyzdžiui, jei būta kokios ma- 
kliavos su pavara. 

Taigi plytą grąžino Pyzdišiui. O jis buvo operuotas pero- 
peruotas Oslo klinikose, paskiau kurį laiką gydėsi kažkur už 
sostinės. Tačiau vasarą po nelaimės žmonės vėl pastebėjo jį 
važinėjantis po Odą sidabro pilkumo automobiliu. Vaikinas 
įsigijo neįgaliajam pritaikytą „Ford Escort“ su stabdžių an- 
tiblokavimo sistema ir nepriekaištingai veikiančiu rankiniu 
stabdžiu. 

Nors joks tyrimas nebuvo atliktas, žmonės vėliau pra- 
kalbo, kad per keletą mėnesių po Pyzdišiaus nelaimės iširo 
neįtikėtinai daug santuokų. Be to, kažkas, turėjęs pažįstamų 
socialinės rūpybos skyriuje, teigė, kad po tos vasaros smurto 
namuose atvejų skaičius šoktelėjo dramatiškai. 

Kai Pyzdišius sugrįžo iš klinikų namo, draugai kaman- 
tinėjo apie nelaimę — ar prie vapsvalizdžio vairo pastebėjęs 
vairuotoją. „Visi parodymai užrašyti“, — atkirsdavo Pyzdišius, 
kai tik prasidėdavo kalbos šia tema. Klausė jo ne sykį. Pyzdi- 
šius kaskart atsakydavo: „Visi parodymai užrašyti.“ 

O tie, kurie turėjo priėjimą prie jo parodymų, porino, esą, 
protokoluose juodu ant balto dėstoma, kad Pyzdišius, nepai- 
sant pakartotinių raginimų sakyti tiesą, nesiliovė tvirtinęs, 
kad prie folksvageno vairo matė mažiausiai trisdešimt penkis 


vairuotojus. 

Vyras iš Marso 


Tas pilkšvai mėlynas balandis atplasnoja tiesiai į mane, vos 
tik įžengiu pro buto duris. Paukštis karštligiškai plaka spar- 
nais ir ne juokais mane puola. Suklinku ir iškeliu rankas, kad 
užsidengčiau veidą. 

Namie nebuvau daugių daugiausia penkiolika minučių, 
nusileidau tik į parduotuvę apsipirkti, tačiau prieš išbėgdama 
plačiai atlapojau langus. Šiandien graži pavasario diena, va- 
karop pas mane draugių susibėgimas, noriu, kad joms atėjus 
namai būtų išvėdinti. 

Balandis, matyt, įlėkė, kol buvau parduotuvėje, ir nebe- 
sugebėjo rasti, pro kur išskristi. Jis įsibaiminęs ne mažiau nei 
aš. Blaškosi kambaryje kaip pakliūva. Paukštis grūmėsi su 
savimi — keletas nuotraukų ant sienų pakreiptos, laikraščiai 
išstumdyti, sudaužyta vaza, visur pribirę plunksnų. 

Pritykinusi prie langų, užtrenktų skersvėjo, vėl juos atida- 
rau. Tada žengiu į svetainę išvyti laukan balandžio. 

— Šriižišššs! - sušunku norėdama jį išjudinti, o drauge — kad 
išgirsčiau pati save. Paukščiai man nepatinka, negaliu jų pa- 


kęsti. Jie purvini, aptekę parazitais. Paukščiai mane baugina. 

Turbūt joks kitas hilmas nėra manęs išgąsdinęs taip, kaip 
tas Hičkoko, kuriame mažą Amerikos miestelį terorizuoja pa- 
mišę sparnuočiai. Per sceną, kai juodų paukščių knibždėlynas 
netikėtai pliūpteli iš pagrindinio veikėjo židinio, užklykiau 
nesavu balsu. 

— Šriiišš! - mosuodama vaikau balandį. — Šžiišš! 

Šis pakilęs nuo kėdės atkaltės nuplasnoja tiesiai į sieną. 

Nieko neišmanau apie paukščius, bet man rodos, kad taip 
kambarin įkliuvęs balandis turėtų netekti gebėjimo orientuo- 
tis erdvėje. Staiga nebelieka dangaus orientyrų, pagal kuriuos 
susigaudo, ir jam visiškai susisuka galvelė. 

Darkart pamėginu nuvyti paukštį atvertų langų link, bet 
vėl tas pats. Paplasnojęs balandis trenkte trenkiasi į sieną. 
Kuo toliau, tuo beviltiškiau jis blaškosi. 

Tuoj apsiverksiu. Nežinau, ką daryti. Kadangi šįvakar pas 
mane renkasi draugės, vyras su berniukais išvažiavo žvejoti. 

Nenuleisdama akių nuo balandžio išsitraukiu telefonų kny- 
gą. Surenku kaimyno numerį. Nerišliai paaiškinu, kas atsitiko. 

Kaimynas prisistato tuojau pat. Žiūrėjo futbolo rungty- 
nes per televizorių, ateina vienais šortais. 

— Tai aplankė nekviesti svečiai? — kalba atsargiai artinda- 
masis prie balandžio. 

Paklydėlis dabar tupi ant sofos. Atrodo, kad jis spokso 
į mane, kad žiūri tiesiai man į akis. Persmelkia mintis, jog 
paukštis — tikriausiai kažkoks pranašingas ženklas, kažkas turi 
atsitikti, kažkas turi įvykti. Kažkas prasideda. Arba baigiasi. 


— Čia pašto balandis, - sako kaimynas atsisukdamas į mane. 

— Iš kur žinai? — klausiu. 

Kaimynas papasakoja, kad vaikystėje turėjo karvelidę. 
Daugiausia su broliu yra laikę dvidešimt balandžių. 

— Į karvelidę juos parvilioja namų trauka, — tęsia jis. — Ar 
žinojai? 

Neatsakau. Paaiškina, kad pašto balandžių augintojai pa- 
prastai išleidžia tuos, kurie labiausiai ilgisi namų, — ką tik 
padėjusius kiaušinius ar neseniai susiporavusius. 

— Ar nebūsi ką tik susiburkavęs? - kužda kaimynas balan- 
džiui bandydamas jį sučiupti. 

Paukštis pakilęs nuo sofos įskrenda į užuolaidas. 

— Nesuprantu, kaip jis čia įkliuvo, — stebisi kaimynas. — 
Paprastai pašto balandžiams kelią pastoja nebent plėšrūs 
paukščiai arba bjaurus oras. 

Nelaimėlis taisosi gūžtis ant senosios kampinės spintos, 
tačiau pakilęs nuplasnoja į palubę. 

— Būna ir blogiau, - taria kaimynas. 

Jis papasakoja, kaip vieną moteriškę užpuolė visas bičių 
spiečius. Bitės žvalgėsi naujo avilio ir jų kely pasitaikė pravi- 
ras langas. Jos ėmė spiestis ant moteriškės, o ši stirksojo persi- 
gandusi, kol bitės pakilo ir nuskrido toliau. 

— Gal turi šluotą ar ką panašaus? - klausia kaimynas. 

Iš skalbimo kambarėlio arnešu šluotkotį. Kaimynas juo 
grasindamas bando nuginti balandį atdarų langų link. 

Tačiau paukštis visai pakriko. Jis blaškosi ir nardo po 
kambarį lyg apdujęs, tarsi būtų pakliuvęs ne tik tarp keturių 


sienų, bet ir į savo baimės nelaisvę. 

Šiurpstu nuo plakamų sparnų garso. Atrodo, kad nedide- 
lėje svetainėje plakimas skamba daug kartų garsiau. 

Kaimynas purto galvą. 

— Regis, nieko nebus, — prataria. — Balandis susižalojo. Vi- 
siškai prarado gebėjimą orientuotis. Teks man jį užmušti. 

Neatsakau. 

Kaimynas ima šluotą ir ryžtingu žingsniu artinasi prie 
balandžio. 

Aš nusisuku, užsidengiu ausis, bet vis tiek girdžiu besi- 
daužančius sparnus, desperatiškai sprunkantį balandį. 

Girdžiu, kaip šluota dunksteli į sieną, kaip pataiko į 
minkštą balandžio kūną, tada vėl pro šalį ir darkart, kur 
taikė. 

— Va taip! — praneša kaimynas. — Va taip... 

Atsisukusi pamatau negyvą balandį ant svetainės grindų. 
Aplinkui plunksnos ir kraujas. 

— Atrodo, baigėsi tikriausiomis skerdynėmis, — taria kai- 
mynas. 

— Ačiū, — sušnibždu. — Neįsivaizdavau, ką daryti. 

Ir stoviu kaip įbesta. 

— Turi maišą? — klausia jis. 

Surandu plastikinį maišelį, į jį kaimynas įdeda negyvą 
balandį. 

— Matai? — atkiša man vieną kojelę. 

Matau, kad paukštis žieduotas. Dabar jis atrodo mažesnis 
negu tada, kai blaškėsi po svetainę. Rodos, lyg miegotų ar 


būtų iškimštas. 

Šmėsteli, kad turbūt balandį šeimininkas į orą paleido šį- 
ryt. Jis lėkė daugiabučio link ir buvo paviliotas mano praviro 
lango. O šeimininkas stovi kažkur ir laukia paukščio, kuris 
prarado gebėjimą orientuotis erdvėje ir niekad nebeparskris 
namo. 

— Ačiū, — padėkoju darsyk. 

— Ar padėti susitvarkyti? — klausia kaimynas. 

Atsakau, kad gal kaip nors susidorosiu pati. 

— Tau viskas gerai? — klausdamas švelniai suima mane už 
pečių. 

Linkteliu. 

Tuo metu baltasis maišas ima krutėti. Jo viduje balandis 
ūmiai virpėdamas suspurda. Lyg jam būtų suteikta papildo- 
ma gyvybė. Lyg paukštis vis dėlto būtų išlikęs neužmuštas ir 
dabar rengtųsi keršyti tam, kuris bandė jį nugalabyti. 

— Balandis dar gyvas, — išlemenu. 

— Čia tik traukuliai, — atsako kaimynas. — Priešmirtiniai 
traukuliai. 

— Balandis dar gyvas, — kartoju. 

Pasiėmęs šluotkotį jis trenkia per maišą. Pravirkstu. Ne- 
beįstengiu susivaldyti. Tiek kraujo ir plunksnų. Negyvas 
paukštis plastikiniame maiše. Mažučiai balandžio griauteliai. 

Kaimynas priėjęs apkabina. O aš tik stoviu ir raudu, 
šmėsteli, kad reikėtų kažką pasakyti, kažko imtis. Bet taip 
ir nepajudu, po minutėlės atsargiai atremiu galvą į jo nuogą 
krūtinę. Nuo jo padvelkia alkoholiu. Prakaitu ir alkoholiu. 


Jis apglėbia mane tvirtai. 

— Tau baisu? — klausia jis. 

Tada pradeda glostyti man plaukus. Mąstau, kad reikėtų 
kažką pasakyti — paprašyti, kad baigtų ar glostytų toliau. Pa- 
sakyti, kad išeitų arba pasiliktų. 

„Man jau viskas gerai“, - reikėtų pasakyti, bet neprasižioju. 

Jis tebeglosto man plaukus, laiko apglėbęs, priglaudžia 
dar stipriau, jo judesiai tampa reiklesni — šito iš pradžių ne- 
buvo justi. 

„Reikia paprašyt, kad jau išeitų, — pagalvoju, bet tik pa- 
keliu į jį akis. — Visai nepanašu į mane, — topteli. — Čia ne aš. 
Nė už ką ne aš.“ 

— Tu man visąlaik patikai, - sušnabžda jis. - Visąlaik labai 
patikai. 

Jis spaudžia mane glėby, aš leidžiuosi spaudžiama, tada 
pabučiuoja, aš praveriu burną, nesipriešinu bučiuojama, tarsi 
nedalyvaučiau bučiny, lyg pati būčiau kažkur už jūrų marių 
ar kaimynas būtų ką tik nusileidęs šioje planetoje. Vyras iš 
Marso. 

Matyt, jis pastebi, kokia aš nuolanki, nes staiga sustoja ir 
pažvelgia į mane. 

— Turbūt ne itin išmintingai mes čia, - sako susigėdęs. 

Pastebiu, kad jam jau auga pilvas. Ant gėlėtų šortų virsta 
nežymus apvalumas. 

„Tuoj išstorės“, — topteli. 

Jis pastebi, kad spoksau į jo pilvą. 

— Sorry, — taria. - Nežinau, kas čia man užėjo. Nežinau... 


Sorry... 

Skėstelėjęs rankomis neria pro duris. 

Stoviu kaip įbesta, akis nudelbusi į maišelį su negyvu ba- 
landžiu. Nedaug trūksta, kad stvėrusi maišą riktelčiau pavy- 
mui: „Ei, pamiršai šitą!“ 

Vis dėlto pakėlusi maišą įdedu į šiukšlinę po kriaukle. 
Man dreba rankos. 

Prisidegusi cigaretę svarstau: gal paskambinti kitoms ir 
pasiūlyti nukelti vakarojimą. Nekaip jaučiuosi, šis tas atsitiko, 
gal verčiau susitinkam kitą savaitę. 

Bet tada jos ims klausinėti, kas negerai, o aš nebežinosiu, 
ką sakyti. Be to, atšaukiau susibėgimą praeitą kartą, tąsyk 
tikrai sirgau. Negaliu atšaukti dukart iš eilės. 

Palendu po dušu, tada du sykius išvalau visą butą, išgran- 
dau ir iššveičiu visur, paskiau paruošiu vakarienę ir prikepu 
vaflių. Tada vėl nusimaudau, vandens srovę pasileidžiu tokią 
karštą, kad kone pliko. 

Sausindama plaukus žiūriu į save veidrodyje. Pasirodo, 
kad žvelgiu į kitą moterį, moterį, kurią blankiai pamenu iš 
jaunystės, bet kurios jau daugybę metų nemačiau. 

Viešnios susirenka sutartą valandą, apie balandį neuž- 
simenu. Nežinau kodėl, juk šiaip išsipliurpčiau apie paukš- 
tį, užpuolusį mane, parėjusią iš parduotuvės, o dabar — nė 
žodžio. 

Mes susibėgam kartą per mėnesį, paeiliui pas kurią nors iš 
mūsų keturių. Kartais pasiimam vaikus, kartais renkamės tik 
mes, merginos. Anas tris iš ketverto pažįstu dar nuo tada, kai 


buvom mažės. Plepam apie atžalas, vyrus ir darbus. 


227 


Kalbamės visad apie tą patį, dažniausiai apie senus laikus 
ir senus draugus. Pagalvoju, kad netruksim tapti pusamžėmis. 
Drauge nieko naujo nebeveikiame, nesusikuriam naujų isto- 
rijų, kurios mus džiugintų ar iš kurių galėtumėm pakrizenti, 
kalbam tik apie tai, kas buvo. Anksčiau ar vėliau mūsų šne- 
kos išseks. 

Nebežinia kelintą kartą viena iš mano draugių porina 
apie tą pavasario vakarą, kai nukniaukėm mašiną, kad nuva- 
žiuotumėm į šokius fiordo apylinkėse. Visos juokiamės. Va- 
karas jau vėlyvas, vyno išgėrėm nepamažindamos, - kikenam 
iš visko. 

— Kaip gera turėti draugų, kuriuos pažįsti visą gyvenimą, — 
dėsto viena. 

— Su jais lengviau atsipalaiduoji, — priduria kita. 

Visoms atrodo taip pat. Draugai, kuriuos pažįsti kiaurai, 
labai daug reiškia. Tokie, kuriems gali išlieti širdį ir pasikal- 
bėti apie bet ką. 

Viena iš merginų pareiškia, kad mes apie ją žinome vis- 
ką ir kad ji jaučiasi pažįstanti mus kaip nuluptas. Tam tikra 
prasme jauties saugus, suvokdamas, kad egzistuoja žmogus, 
kuris apie tave žino viską. 

Pagalvoju apie balandį, gulintį šiukšlių dėžėje po kriaukle. 
Galvoju apie tą mažą lavonėlį ir koks paukštis buvo lengvas. 
Tarsi savo drebančiose rankose būčiau laikiusi tik balandžio 


šešėlį. 

Paprastas žmogus 


Suskambo telefonas, Haris buvo beišdedąs skambinančiąją į 
šuns dienas, mat spėjo, kad kalba su pardavėja. Telefoninių 
pardavėjų negalėjo pakęsti, o baisiau už viską, jo galva, — būti 
sutrukdytam, kai ką tik išsitiesei ant lovos parūkyti ir kelias 
minutes padrybsoti. Kai pasigirdo skambutis, vaikai jau snū- 
duriavo, nenorėjo, kad jie išsibudintų. Jei beužparpiantiems 
išsiblaškys miegai, gresia nebepaguldyti jų iki vėlumos. „Kas 
čia skambina, tėti? — ims šūkalot. —- Kas skambina?“ Kaip tik 
šįvakar neturėjo jėgų tokioms terlionėms, be to, vylėsi pasi- 
vaikščioti iki „Lydytojo“. Mėgaudavosi tomis vakaro akimir- 
komis, kai šurmulys nurimsta, kai bemaž girdi, kaip namie 
tylu, ir tik dūzgia televizorius, skalbimo mašina, subrazda 
kaimynas ar lietuje pralekia automobiliai. Tos akimirkos jam 
panėšėjo į pragariškos audros pabaigą — tada visa aptyksta, 
debesys nuslenka, dangus išsigiedrija, ir ūmai akys aprėpia 
daug toliau nei nosies galas. Haris pašoko kaip įgeltas, susi- 
keikė ir riktelėjo žmonai, kad atsilieps miegamajame. Pasigir- 


do šviesus moteriškas balsas. Teiravosi, ar kalbanti su Hariu 

Lundu, jis patvirtino, esą, su juo, ji prisistatė. Kad ją kur kip- 
šas, paskui vardo jis niekaip neprisiminė. Ėmė laužyt galvą 
vos padėjęs ragelį. Norėjo jai paskambint ir atšaukt visą mėšlą, 
tačiau vardas buvo išgaravęs. Kai vėliau apie pašnekesį pasa- 
kojo bare, jo klausė, kuo ji vardu, bet vardai, velniai rautų, 
jam peilis, sunkiai net savo bobos prisimena. „Aha, o kas ne- 
sunkiai?“ — antrino kiti. Pirmiausia pamanęs, kad skambina 
kokia telefoninė pardavėja, kuri ims užkalbinėti dantį, kad 
bus iš tų, kurios bando įtikinti tiksliai žinančios, ko tau reikia 
gyvenime, o ko - ne. Su tokiomis jis mikliai susitvarkydavo — 
iškoneveikdavo ir be ilgesnių ceremonijų mesdavo ragelį, tie- 
siog trinkt ragelį, viso geriausio, ačiū, kad pasukot, bank you 
and good night. Bet čia buvo žurnalistė iš VG dienraščio, ji 
tarškė kažką apie tai, kad Haris yra išrinktas iš visų suaugusių 
šalies vyrų, jo vardą išmetęs kompiuteris pagal krūvą statisti- 
nių duomenų, šitaip jie suradę tipišką norvegą. Dabar gi VG 
ketino pateikti skaitytojams norvegų gyvenimo sąlygų tyri- 
mą, podraug norėjo pakalbinti ir juos — du išrinktuosius iš 
visų Norvegijos vyrų ir moterų. Ar galėsią atvažiuoti jau ryt? 
„Lydytojo“ publika kirto, kad kažkas Hariui paprasčiausiai 
krečia šunybes, ne kitaip, kažkas sumanė iškrėst pokštą. Ti- 
piškas norvegas, kas per velnias, baik jau, Hari, nesivelk. 
Trauk juos rupūžė, gaidina, ir tiek. Kažkuris pridūrė, kad čia, 
matyt, būsiąs koks nelabošius, kuris užsiima panašiais daly- 
kais per radiją — skambinėja žmonėms ir juos mausto, o gal 
koks silpnaprotis išsigimėlis, koks nors telefoninis sukčius. 


Bet Haris atšovė, kad skambinusi moteris. Ką gi, vadinasi, 

telefoninė sukčė! Vakarui įsibėgėjus jį ėmė šaukti Ula Norve- 
gu“. „Ūla Norvegas vaišina! — rėkavo. — Ūlos Norvego eilė!“ 
Žiežula, sužinojusi apie dalyvavimą, ėmė iš kailio nertis — iš- 
sitraukė siurblį ir puolė tvarkyti namų, kepti ir ko tik dar 
neprigalvojo. O pats norėjo paskambint ir pasakyt, kad jiems 
teks susirasti kitą, kuris gal ir nebus visai per vidurį, bet, šiaip 
ar taip, susiieškokit kitą tipinį paikšį norvegą. Tačiau jos var- 
das užkrito, o skambinti į redakciją ir sakyti, kad čia — Ula 
Norvegas iš Odos, ar galėtų pasikalbėti su žurnaliste, kuri 
atvyksta imti interviu, būtų per daug nemalonu. Jiems sėdint 
bare Džonis iš užpakalinės kišenės išsitraukė šukas ir kibo į 
Hario plaukus. „Neišsidirbinėk!“ — užbaubė Haris. „Betgi ry- 
toj turi atrodyt gražiai, —- pareiškė Džonis ir pamirkęs šukas 
bokale vėl ėmėsi plaukų. — Alučiu susilaižė! Ula Norvegas 
plaukučius alučiu susilaižė!“ Haris pasigailėjo prasižiojęs apie 
visą sumanymą. Ypač Kjartanui B. prisiminus, kad paskuti- 
nis kartas, kai kažkas iš Odos pakliuvo į VG puslapius, buvo 
tada, kai tie trys asilai iš „Cinko“, dirbdami naktinėje, fiorde 
išvydo povandeninį laivą. Žmonės juokėsi ir piktdžiugiškai 
traukė juos per dantį ne vieną savaitę po nutikimo. Vyravo 
nuomonė, kad trijulė stačiai dezinformavo visą norvegų tau- 
tą — ne povandeninį laivą jie matė, ten buvo neatpažintas 
skraidantis objektas. Betgi anie tokie kvaili, kad, žalčiai, nesu- 
gebėjo atskirti. Haris mąstė, jog verčiau nebūtų prasitaręs 
apie šitą šūdreikalį. Reikėjo palaukt, kol interviu išspausdins. 


* Ūla Norvegas - vardas, Norvegijoje vartojamas kalbant apie eilinį, vidutinį 
norvegą, moters atitikmuo — Kari Norvegė. 

Įžengtų sau į „Lydytoją“ ir tėkštų laikraštį ant stalo. „Tas ir 
tas puslapis! — išrėžtų. — Atsiverskit!“ Vis dėlto bent į valias 
prisijuokė. Visi kvatojosi ir kvailiojo. Džoniui Komai parūpo, 
ar tik Haris nebus atrinktas tuo pačiu aparatu, kuriuo traukia 
loto kamuoliukus. Vyrai uždavinėjo klausimus, kuriuos jis 
turįs nuodugniai apgalvoti prieš pasirodant žurnalistei. Kiek 
vidutinis iš tiesų esi, Hari? Ar esi vidutiniškesnis dienomis, 
kurių pavadinime yra „r“? Kur labiausiai nukrypai nuo stan- 
darto? Kada tas lemtingas nuokrypis įvyko? Ką tada jautei, 
Hari? Kompanija apsvarstė, kokius kriterijus atitikdamas gali 
vadintis vidutiniu. Gal jei tavo pažymių vidurkis paskutinėse 
klasėse buvo trys ir viena dešimtoji? Arba jei esi metro aštuo- 
niasdešimt vieno centimetro ūgio? Jei augini du vaikus — ber- 
niuką ir mergaitę? Balsuoji už Centro partiją? Ar jei tavo pim- 
palas yra keturiolikos centimetrų ilgio, tačiau kaip matuo- 
jant — kabantį ar stovintį? Rikardui rūpėjo, kuo pasižymi 
Haris, kad pasirinko būtent jį. Atseit, kuo gi jis taip Žiauriai 
išsiskiria? Džonis Koma užriko, kad Haris tuo ir išsiskiria, 
kad neišsiskiria, po galais, niekuo. Jis, kad jį kur kipšas, vidu- 
tinybių vidutinybė! „Pasakyk man nors vieną Hario savitu- 
mą!“ — šaukė Džonis Koma. Bet dauguma sutiko, kad ren- 
kant tipiškiausią norvegą kompiuteriu rezultatas galėjo būt 
kur kas blogesnis, negu ištraukt Harį. Nei jis nusikaltėlis, nei 
mokesčius nusukinėja, įkalęs nevairuoja, bobos nemuša ir ne 
koks žydras. Kompanija vaizdavosi, kas dėtųsi, jei kompiute- 
ris būtų kiek pastrigęs ir atrinkęs, pavyzdžiui, Damutį. Žur- 
nalistė gautų šoką — tarkim, atvyksta sau į Odą pas Otą Viką 

imti interviu, o ją pasitinka sumauta iškrypėlė. Arba tas pus- 
galvis iš pašto, nešiojantis laikraščius su juodu kostiumu ir 
puokšte užpakalinėje kišenėje. Arba žonglierius iš mokesčių 
inspekcijos... O jeigu Odos Elvis? Turbūt įsivaizduojat ant- 
raštę? Prieš jus — Ula Norvegas, o viršuj - didžiausia nuotrau- 
ka, kurioje Odos Elvis, pasidabinęs visomis regalijomis ir bal- 
tu namie siūtu kostiumu, nusegiotu blizgiais žvyneliais. Nu- 
neštų viską. Haris, atėjęs į išvietę nusičiurkšti, nutarė — kaip 
bus, taip. Kas belieka. Juk visas šitas reikalas — tik šiaip kvai- 
liojimas. Reikės tiesiog būt savimi. Kas belieka. Tiesiog būt 
savimi. Jis paleido srovę, vaje, kaip gera ištuštint pūslę, nėr 
nieko maloniau, kaip gerai nusimyžt, reikėtų nebegert, rytoj 
turės padaryt gerą įspūdį, mažų mažiausiai svarbu nepasiro- 
dyt pagirioram. Traukdamasis užtrauktuką įsispoksojo į vie- 
ną iš keverzonių ant tualeto sienos. Aistringas vaikinas su ga- 
lingu kotu ieško vaikino intymiam bendravimui. Apačioj — 
Oslo telefono numeris. „Iškrypėlis nelaimingas, - pagalvojo 
Haris, — pyderas prakeiktas.“ Svarstė, ką čia priterliojęs tipas 
turėjo omeny rašydamas „galingas kotas“. Koks, velniai rautų, 
yra tas galingas kotas? Kokio ilgio turi būti, kad galėtum va- 
dinti galingu kotu? O kokio ilgio yra vidutinis? Jam toptelėjo, 
kad reikėtų paskambinti tam iškrypėliui. Po velnių, turįs pa- 
skambint iškrypėliui ir paklaust, kokio ilgio yra galingas ko- 
tas. Iš kišenės išsitraukęs rašiklį ir ant delno užsirašęs numerį, 
jis išėjo iš kabinos, apsiprausė, šliūkštelėjo šalto vandens ant 
veido ir plaukų. Grįžęs užsisakė dar vieną bokalą. Bet kurį 
kitą vakarą tokiu metu jau būtų pasidavęs, išgėręs stiklinę 

vandens ir patraukęs namo, tačiau dabar jautėsi nusiteikęs dar 
vienam alučio, dar bokaliukui, et, velniai nematė, vakaras dar 
ankstyvas, o jis - ūlanorvegaskadjįkurkipšas. Vyrai prie stale- 
lio aptarinėjo situaciją gamykloje. Direktorius — gerai pasi- 
kaustęs. „Valymo ir laboratorijos paslaugų pirkimas iš kitų 
įmonių — tik pradžia, — postringavo Rikardas, - galim kirst iš 
paties velnio.“ Direktorius dirba žvelgdamas į ateitį, jei ko 
imasi, tai apgalvotai. Džonis Koma, paskelbęs „į sveikatą, 
vožė Hariui per petį. „Suk velniai, nebūtum tapęs Ula Norve- 
gu, jei tebedirbtum lydykloj. Mes, lydytojai, esam nykstanti 
rūšis, — pezėjo Džonis Koma. — Netruks padaryt mūsų iš- 
kamšas ir parodyt laidoj apie gamtą.“ Tą akimirką į „Lydyto- 
ją įžengė Kari. Nusikirpusi visai trumpai, berniukiškai, nu- 
sidažiusi ryškia aukso spalva — šitaip jai labai tiko. Perkūnėli, 
stovėjo ten tokia nežmoniškai graži, visi panūdo ją šaukti, 
reikalavo prieiti prie stalo. O ji tik atsainiai numojo ranka 
kramtydama gumą. „Kari! — šūktelėjo Džonis. — Čia turim 
tau Ūlą! Štai jis. Kari ir Ūla! Ar mylėsi ir gerbsi Ūlą Norvegą 
ir džiaugsme, ir varge?“ Jiems parūpo Kari Norvegė. Tikrai, 
kurgi, po galais, pasidėjus ji? Haris atsakė nežinąs, toji mer- 
giščia iš laikraščio nieko neminėjo. Kari Norvegė gyvena 
greičiausiai kur nors Triokštstade, ant Bjaurakalnio ar Kvėša- 
kaimy. Vakaras buvo šaunus, vienas iš puikesnių. Jis prasėdė- 
jo bare ligi uždarymo, susivertė paskutinį alaus gurkšnelį ir 
drauge su Kari per lietų patraukė namo. „Tu šįvakar kad už- 
sivedęs', — prašneko ji. „Vakaras dar ankstyvas, — atsakė jis, — 


o ir mes dar jauni. Dešine ranka apglėbė ją per pečius. Ji 

nesišiaušė. „Tau tinka tokie trumpi plaukai, — meilikavo. — 
Tikrai labai tinka.“ — „Ačiū!“ — padėkojo ji. „Ir dar nusida- 
žei?“ — „Žinoma, kad nusidažiau“, - atšovė ji. Prie „Domus“ ją 
pabučiavo. Ji nesipriešino. „Tu man patinki, — tarė jis. — Visą- 
laik man labai patikai.“ Pabučiavo ją dar kartą. „O tu šįvakar 
tikrai įsismaginai“, — ji išsilaisvino. „Sorry, — numykė jis. — 
Nenorėjau...“ Jiems priėjus daugiabutį, ji paglostė jam skruos- 
tą ir tarė: „Tai labanakt...“ Tada atsirakino duris. Jis susikei- 
kęs nulydėjo akimis ryškiai geltonus plaukus, jie pasislėpė už 
durų lyg mėnulis. Prieš lipdamas į viršų lauke parūkė. Vėsus 
nakties oras praskaidrino galvą, bet jis tebebuvo gerai įkaušęs. 
Svarstė, gal paskambint į Kari duris, bet metė tą mintį — ne- 
žinojo, ar ji viena. Parėjo namo, nusirengė ir atsigulė. Nusisu- 
ko nuo žmonos, tačiau ši jau buvo pabudusi ir įsibambėjo, ko 
taip vėlai parsiradęs. Jis užginčijo, kad visai nevėlai. Išgėrė 
porą alaus su vyrukais, juk galima išgert porą bokalų su vyru- 
kais. Ar jau ir poros alaus su vaikinais išgert nebegalima, ką? 
Vėl įsivėlė į tą įsiėdusį ginčą, ji kaip visuomet buvo nesukalba- 
ma, nekentė jos. Mąstė apie Kari, bučiavo ją jau antrą kartą 
per savaitę, jis paprastai taip nesielgia, bet štai pasibučiavo su 
ja dusyk per savaitėlę. Po teisybei, pirmą kartą nuo tada, kai 
susituokė su žiežula, bučiavo kitą. Galvodamas apie Kari ir 
jos trumpus plaukus susijaudino. Ėmė glamonėti žmoną. Ši 
tebeburnojo, bandė nustumti jo rankas nuo krūtų, bet jis ne- 
pasidavė, glostė ją, pradėjo bučiuoti, užsirideno ir užgulė. Ji 
liovėsi spyriotis ir įsileido jį, glamonėjo ir mylavo. Jam galvoje 


sukosi Kari, jis jautė, kaip įsiaudrino nuo minčių apie ją, o 

baigdamas turėjo tvardytis, kad nepradėtų šaukti karika- 


rikarikari, po viskam nusirito į savo lovos pusę ir užmigo. 


Jis atsikėlė žmonai išėjus ir padarė, ko gyvenime nedarydavo: 
paskambino į darbą ir pasakė sergąs. Pasvarstė, ar nepaprašy- 
ti laisvadienio išdėsčius, kaip yra, — pas jį šiandien lankysis 

VG ir ims interviu, bet priežastis pernelyg kvaila, nevaliojo 

darkart užvest tų paistalų. Paporino, kad suskaudo dantį, 
turbūt reikės neplanuotai užsirašyti pas dantistą. Neprisimi- 
nė, nors tu ką, kad kada būtų simuliavęs, kol dirbo lydykloje — 
nė kartelio. Dirbti jis mėgo. Mėgo eiti į darbą, pliurpti niekus 

su bendradarbiais, žiūrėti į Odą pro didžiulius parduotuvės 

langus, stebėti, kaip keičiasi šviesa mainantis orui ir metų lai- 
kams, sėdėti sau tarp sporto prekių ir sekti, kas vyksta mies- 
telyje, kas ateina, kas išeina, paliežuvauti, pagurkšnoti kavu- 
tės ir šypsotis klientams. Užsimetęs chalarą, jis užsiplikė ka- 
vos. Vaikai buvo darželyje. Žiežula darbe — dalį savaitės dar- 
bavosi „Domus“. VG pasirodys po keturių valandų. Skambi- 
no ir pakalbėjo su žmona dar prieš jam atsikeliant. Haris įsi- 
jungė televizorių, paskaitinėjo teletekstą. Tada peršoko į Ca- 
nal M. Anksčiau, galima sakyti, nebuvo jo žiūrėjęs — pastebė- 
jo, kad toks yra, bet taip niekad ir nepasigilino, ką rodo. Ne- 
tikėjo, kad toks reklaminis kanalas jam patiks, tačiau sumąs- 
tė, jog čia laisvai galėtų pasigauti vieną kitą pardavinėjimo 

gudrybę. Dabar žiūrėdamas jis susizgribo, kad paspoksoti 

ganėtinai smagu, — kabino, kad viskas taip tvarkinga, gražu, 


jauku. Malonios akiai spalvos, dinamiškas tempas, beveik vi- 

sas veiksmas vyko mažoje studijoje, kur vis kitas svečias pri- 
statydavo įvairias prekes. Jis pats sukosi aptarnavimo srityje, 
tad matė, kad to kanalo vadovai išmano, ką daro. Jei nori ką 
nors parduoti žmonėms — vaikiškų žaidimėlių nepažaisi. Pri- 
valai niekada nesnausti, būti pirmas ir tiesiog stiebtis, stiebtis. 
Jis užsirūkė, pasiėmė telefoną ir surinko 81500999. Teko pa- 
laukti, kol atsilieps, jis jau gundėsi dėti ragelį. Lig šiol nebuvo 
skambinęs į tokį pardavimų kanalą, panašiais dalykais pa- 
prastai neužsiimdavo, apskritai, buvo nusiteikęs prieš tokią 
prekybą. Kitame laido gale pasigirdo moteriškas balsas. Ro- 
dės, ji maloni. Jis prisistatė, kas esąs, ir pasakė norėsiąs „Man- 
chester United“ vaizdo kasetės ir „Au Revoir, Cantona“ — at- 
sisveikinimo filmo apie karjerą baigiantį Eriką Kantoną. Iš 
tiesų futbolas jam ne kažin kiek rūpėjo, tačiau Kantona jam 
patiko, suprato, kad jis — tikrai didis žaidėjas. Buvo matyti iš 
to, kaip Kantona juda futbolo aikštėje. Jis buvo klasiškas žai- 
dėjas. Moteris iš Cana! M pasiteiravo, ar jis nenorėtų įsigyti ir 
„Manchester United“ patalynės vos už 298 kronas. Jis atsakė 
mielai įsigysiąs ir patalynę. „Pasirodo, tikrai esate Mančeste- 
rio aistruolis!“ — saldžiažodžiavo pardavėja. Jis pareiškė, kad 
ji, pasirodo, tikrai esanti maloni moteris. Šioji nusijuokė ir 
pasiteiravo, galbūt norėsiąs dar ko nors. Jis užsisakė „Atlantic 
Chef“ peilių rinkinį ir universalų šepetį „Sweepa“ su dvejų 
metų garantija. Ji paklausė, kur jis gyvena. Jis padiktavo 
adresą. Tada paklausė, kur gyvena ji. Ji nusijuokė ir atsakė, 
kad Striomene. „Bet kad tu ir karšta! - tarė Haris. - Tau ir tų 


reklaminių vitaminų neprireikia, ką? — paklausė. — Ir taip 

trykšti energija?“ Ji vėl nusijuokė. Jis paklausė, ar ji ištekėjusi. 
Ji atsakė, kad ne. „Užsuksiu į svečius, kai būsiu netoli Strio- 
meno, — malė jis. — Tada galėsiu ir Mančesterio patalynę atsi- 
vežti.“ Ji pasidomėjo, ar jis pageidautų dar ko nors. „O kaip 
dėl savaitgalio su tavim?“ — paklausė. „Jau užteks jums kvai- 
lioti, šelmi“, — išsigynė ji. Jam toptelėjo, kad ji žengia koja 
kojon. Štai radosi moteris, kuri moka Airtuoti. Kaip tik tuo 
metu ekrane išdygo aktorius Jarlas Gulis, persirengęs Džeim- 
su Bondu, reklamavo filmą „Tomorrow Never Dies“ už 189 
kronas be pašto ir pakavimo išlaidų. Džeimsas Bondas tavo 
namuose! — skelbė Jarlas Gulis iš televizoriaus. „Paimsiu dar ir 
filmą apie Džeimsą Bondą, - išpyškino jis. Ji užsirašė. Jis pa- 
siteiravo, ar čia ta dalis, kurioje kažkuri iš meilužių taikosi 
pribaigti Džeimsą Bondą klitoriu. Toji tik sukrizeno. „Kuo tu 
apsirengusi?“ — paklausė ūmai ir vargiai galėjo patikėti tuo, 
ką pats leptelėjo, štai jis — kiurkso sau užsimetęs chalatą ir 
čiauška su viena iš Cana/ M pardavėjų. „Čia jums ne intymių 
pokalbių linija, — nukirto moteris. „Žinoma, ne, — pritarė 
jis. - Mes juk suaugę civilizuoti žmonės. O jei rimtai, kuo tu 
apsirengusi?“ Ji susijuokė, jis įsiklausė — kvakėjo aukštu koke- 
tišku juoku, kuris jį sujaudino. Pardavėja prasitarė mūvinti 
juodą sijoną. „Trumpą?“ Atsakė, kad taip, ir nusijuokė. „Ką gi, 
ar bus dar kas nors? Žinote, mums skambina ir daugiau žmo- 
nių.“ — „Paskambink man!“ — išdrožė jis ir metė ragelį. Nuė- 
jęs prie šaldytuvo atsidarė alaus. Šiaip vidury dienos negerda- 
vo ir sveikatos paprastai netaisydavo. Tačiau dabar turėjo iš- 


lenkti butelį alaus, tada nusimaudys ir pasiruoš. Išmaukė ke- 

liais gurkšniais. Užmetė akį į laikrodį. Velnias, jį ėmė nervas. 
Verčiau būtų nepasirašęs širam prakeiktam mėšlui. Kam 
jiems jis, iš tikrųjų? Kas jiems darbo, kaip jis gyvena? Atva- 
žiuos čia kaip kokie šnipai ir kapstysis po jo gyvenimą! Kaž- 
kur buvo skaitęs, kad indėnai nesileidžia fotografuojami, mat 
taip atseit pavagiama dalelė jų sielos. Galėtų ir jis taip pa- 
reikšti, kai atvyks VG, — atseit, užeikit užeikit, prašom į vidų, 
tik nefotografuokite, ne, deja. Ką? Nefotografuokite. Kodėl 
ne? Kaip kodėl, aš - indėnas! Prieš eidamas į dušą jis išlenkė 
dar vieną alaus. Vonioje aptiko delne įrašytą telefono numerį. 
Tas pyderas. Subinkrušys. Haris įsispitrijo į numerį. Galingas 
kotas. Velniai rautų, reik paskambint tam pyderui ir gerai iš- 
dėt jį. Priėjęs prie telefono surinko numerį. Mažumėlę palū- 
kėjęs išgirdo atsiliepiant, kalbėjo laibabalsis vyras. Haris tru- 
putį padelsė ir šveitė ragelį. Pagalvojo, kad pasielgė kiek skys- 
tablauzdiškai, betgi velnias žino, ką čia pasakyti, ką, po galais, 
reikėjo sakyti? Jam pasidarė smalsu, kaip tasai pyderas atrodo. 
Greičiausiai liesas, trumpai kirptais ir priekin sušukuotais 
plaukais, be saiko suteptais žele, garantuotai vilki marškinius 
su didžiuliais apykaklės atvartais, ištrauktais ant balto kostiu- 
minio švarko, — tokius nešioja visi pyderai. Jis susimąstė, koks 
jausmas būti pyderu. Pats nepažinojo nė vieno, išskyrus Odos 
agrastėlius, kurie kiekvienam žiopliui buvo aiškūs, tokius 
kaip Damutis ar Pedskė. Suskambo telefonas. Pakėlęs ragelį 
jis prisistatė. „Haris Lundas, klausau jūsų! — „Hari? — pasi- 
girdo kitame gale. — Čia tu ką tik skambinai?“ Kad tave kur, 


skambino jis, pyderas. Po perkūnais. Skambino jis. Liesasis 

pyderas tiesiai iš Oslo. Jis trenkė ragelį. Prakeikimas. Kaip 
tam pyderui pavyko gaut jo numerį? Tai aišku. Garantuotai 
turi tokį telefoną, kuris rodo skambinančiojo numerį. Velniai 
rautų, visi jie greičiausiai tokius turi. Prakeikimas, dabar tas 
suskis žino, kas jis. Po perkūnais. Vėl suskambo telefonas. Jis 
nekėlė. Tegul eina skradžiai. Haris, nuėjęs prie šaldytuvo, iš- 
sitraukė dar vieną alaus. Telefonas čirškė be perstojo. Ko tam 
pyderui prisireikė? Gal pamanė, kad ir jis žydras? Gal tikisi, 
kad ir jis užsigeidė vyriškos šilumėlės? O jis tik ketino išvanot 
tą niekšą ir paklaust, ką, po perkūnais, reiškia jo galingas 
kotas. Pats gal ir negali didžiuotis didžiausiu pasaulyje kotu, 
visai vidutiniškas jam kliuvo, bet negi nepasidarė dviejų vaikų 
su tuo, ką turi? Anie garantuotai tokie iškrypę, kad tūno visą 
dieną namie ir tyko, kol kas paskambins. Aprašinėja telefono 
numeriais visus vyrų tualetus ir šalyje, ir užsienyje, o tada 
sėdi sau vieniši, apimti geismo namie ir laukia nesulaukia 
skambučio. O kai kas nors galiausiai paskambina, jie dėl juos 
kamuojančio nepasikruštito, didžkočiui styrant parengty, vi- 
sai išeina iš protelio. Haris, pasiėmęs alaus butelį į vonią, pa- 
lindo po dušu. Visą laiką girdėjo skambant telefoną. Nusiš- 
luostęs užsižiopsojo į save veidrodyje. Pasiėmė vieną iš žiežu- 
los lūpdažių ir išsitepliojo. Tada akių šešėliais riebiai patepė 
antakius ir apie akis. Nuo kabliuko nusikabino žmonos lie- 
menėlę, užsisegė ant plaukuotos krūtinės. Užsimaukšlino jos 
kelnaites, ranka perbraukė švelnią medžiagą, per slidų, blizgų 
audinį lietė tarpkojį. Pažvelgė į save veidrodyje. Mintyse kar- 


tojo, kad čia ne aš, čia ne aš, šiaip jau taip nedarau. Pasiėmęs 

veidrodėlį apsižiūrėjo iš nugaros ir šono. Dingtelėjo, kad 
mato vyrą, kurio nepažįsta. Telefonas nenutilo nė minutės. 


Subinkrušys. 


Žurnalistė ir fotografas atskrido vandens lėktuvu įdienojus. 
Haris pastebėjo lėktuvą per langą vidinio kiemo pusėje, fior- 
do tolumoje pasirodžiusi bitelė artėdama Odos link tolydžio 
didėjo. Haris buvo išgėręs porą alaus. Apgirto, bet ne tiek, 
kad nesivaldytų. Žmona jau buvo grįžusi, juodu parsivedė iš 
darželio vaikus. Žurnalistė pageidavo atvykusi namie rasti 
visą šeimą. Žiežula ruošėsi it paklaikusi ir ūžte išūžė jam gal- 
vą burnodama, kad gėrė, kad dorai nesusitvarkė ir kad yra tas, 
kas yra, — už šitai nieko blogiau būt negali, - kad jis yra, kas 
yra, kad jis —- Haris Lundas, velnio neštas ir pamestas Haris 
Lundas. VG darbuotojai iš prieplaukos atvažiavo taksi, kai 
Haris stypsojo prie daugiabučio ir rūkė. „Trumpiausias pa- 
saulyje pasivažinėjimas taksi“, — tarė jis spausdamas rankas. 
Žurnalistė nusijuokė ir paaiškino, kad jie gerai nežinoję, kur 
jiems eiti. Pridūrė, kad šiandien skambinę ne kartą, bet nie- 
kas neatsiliepė. Ji buvo simpatinga mergina ilgais šviesiais 
plaukais, ryškiai pasidažiusi. Dėvėjo akinius nuo saulės, bet 
ne ant nosies, kaip normalūs žmonės. Daiktas rėpsojo ant vir- 
šugalvio, o Haris suko galvą, kam juos dėt taip aukštai ant 
makaulės. Be to, ir saulės nebuvo matyti, akiniai tokiu oru 
apskritai nereikalingi, juolab kažkur ties viršugalviu, pakęst 
negalėjo šitokio išsidirbinėjimo su saulės akiniais. Hariui top- 


telėjo, kad mergina galėtų vaidinti filme ar televizijos muilo 

operoje. Visai tam tiktų. Fotografas buvo liesas, benuplin- 
kantis, nešėsi neproporcingai didelį krepšį, ant pilvo tabalavo 
pora fotoaparatų. Vilkėjo didžiausią dygsniuotą striukę, atro- 
dė, lyg kažkas būtų ją pripūtęs ir ji tuoj tuoj sprogs. Trauk 
perkūnas, savotiškas stiliukas vaikščioti su baisuline pūsta 
striuke gegužę. Nors ir nekaitina, kas gi taip rengiasi gegužę? 
Sakytum, žurnalistė ir fotografas būtų išsiruošę į pasaulio 
kraštą, apie kurio orą ir klimatą nė trupučio neraukė, tad dėl 
šventos ramybės užsidėjo akinius nuo saulės ir apsivilko pūstą 
striukę. „Vadinas, jūs būsit Ūla Norvegas?“ — paklausė žurna- 
listė nusijuokdama. Haris pakvietė juos užeiti. Buvo baisiai 
nemalonu, kaip per egzaminą. Tarsi būtų privalėjęs atsakyti į 
aibę klausimų, kurių neapgalvojo, klausimų, kurie iš pažiūros 
atrodė grynas juokas, bet kai juos išgirsdavo, tik bergždžiai 
laužydavo galvą. Pradžia praėjo sklandžiai. Profesija. Amžius. 
Išsilavinimas. Žurnalistė užsirašinėjo mažutėje užrašinėje, 
kurią išsitraukė iš rankinės. Paaiškino, kad labai surimtėti ne- 
verta, kad interviu — tarsi prieskonis išsamiam tyrimui apie 
norvegus pagardinti. Suskambo telefonas. Žmona jau taikėsi 
kelt ragelį, bet Haris pašokęs riktelėjo, kad atsilieps pats. 
Nuogastavo, kad skambina pyderas. Tiesa, pastarąją valandą 
telefonas nebečirškė it užsikirtęs, bet ką, po galais, žmogus 
žinosi. Skambino reklamų kanalo pardavėja, su kuria šnekė- 
josi pirma — norėjo pasitikslinti, ar Haris užsisakysiąs tik „To- 
morrow Never Dies“, ar imsiąs visą „James Bond Collection“. 
Svetainėje kaipmat stojo tyla, lyg visiems būtų parūpę išgirsti, 


ką jis sako ir su kuo kalba. Kiek padelsęs jis perklausė, kas 

skambina. „Skambinu iš Cana/ M, - atsakė moteris. — Nejau- 
gi spėjote mane pamiršti? — paklausė ji juokdamasi. — Tie vy- 
rai!“ Ji darkart pasiteiravo, ar jis norėsiąs tik „Tomorrow Ne- 
ver Dies“, ar imsiąs visą „James Bond Collection“. Jis burbte- 
lėjo „taip“. „Kas taip? — neatlyžo ji. - Norėsite visos kolekci- 
jos? Haris atsisuko nugara į svetainę ir sušnibždėjo į ragelį, 
kad puiku, galinti jam siųsti visą „James Bond Collection“. 
„Kalbėkite truputį garsiau!“ — paprašė moteris. Pro sukąstus 
dantis jis pakartotinai iškošė norėsiąs visos kolekcijos. Visos 
sumautos Džeimso Bondo kolekcijos. Padėjo ragelį. Interviu 
tęsėsi. Alga. Automobilis. Vasarnamis. Televizijos žiūrėjimo 
įpročiai. Valgymo įpročiai. Atostogų. Svajonių atostogos. Vai- 
kai sėdėjo nuščiuvę ant sofos ir išpūtę akis stebėjo abu atvykė- 
lius. Kalbėjo tik žurnalistė, fotografas tylėjo kaip užsiūtas. 
Vyriokas gėrė kavą ir vieną po kito kimšo žmonos patiektus 
pyragus. Nesiteikė net savo baisingos striukės nusimesti. Pūp- 
sojo dviviečiame fotelyje, ir rodės, tuoj tuoj išsprogs. Keturis 
penkis kartus suskambėjo jo mobilusis. Nelauktai fotografas 
prabilo garsiai, perrėkdamas visus. Haris spėjo, kad skambina 
iš redakcijos Osle. „Koks atstumas nuo čia iki Flurio? — foto- 
grafas paklausė tik vieno. — Miestelis kažkur čia prie Hardan- 
gerio fiordo, ar ne?“ Vėl klausimai. Ar ne per smarkiai išvešė- 
jo lyčių lygybė? Kuriai klasei priskirtų savo šeimą — darbinin- 
kų, viduriniajai ar aukštesniajai? Už kurią partiją balsavo per 
paskutinius rinkimus? Mergina paaiškino, kad Haris nepri- 
valąs atsakyti į visus klausimus. Jei kurie nors pasirodytų per- 


nelyg asmeniški, tegul taip ir sako. Pernelyg asmeniški? — su- 

kluso jis. Nejuokinkit. Po perkūnais, jie čia tam, kad supažin- 
dintų visą tautą su juo. Su Norvegijos vyru, su Ūla Norvegu 
iš pirmų lūpų, o jis mat turįs tiesiog įspėti, jei pernelyg smal- 
saują. Laisvai gali ir jo šiknos praskiepo nuotrauką spausdinti. 
Spalvorą, per du puslapius. Jums asmeniškai — norvego šiknos 
praskiepas. Ko gero, reikia taip ir pasakyti. Kodėl jums neiš- 
spausdinus mano šiknaskylės nuotraukos? „Kada esate lai- 
mingas?“ — toliau varė toji laikraštinė kiaunė. „Kai mane pa- 
lieka ramybėj“, — suvapėjo taip tyliai, kad ji neišgirdo. „Kada 
esate laimingas?“ — perklausė ji. Haris buvo matęs laidą apie 
Izraelio mokslininkus, nustačiusius, jog žmogaus kūne esama 
laimės geno, kurio ilgis lemia laimės jausmo stiprumą. Jam 
magėjo sužinoti, kokio ilgio jo paties laimės genas. Šią aki- 
mirką jis buvo striukas it pimpalas lediniam vandeny. „Mano 
laimės genas — į striukį susitraukęs pimpis“, - galvojo jis ir tik 
sumurmėjo kažką užuot atsakęs. „Kaip?“ — neatstojo toji žur- 
naliūgų pinda. Suskambėjo vėl. Šįkart jis nespėjo. Atsiliepė 
žmona. „Skambina kažkoks Larsas!“ — užriko. Larsas? Kad jį 
kur velnias, Larsas! Subinkrušys. „Čia tu, Hari? — jam atsilie- 
pus paklausė pyderas. - Nenori su manim kalbėti, Hari?“ — 
„Klausyk, — nukirto Haris. - Dabar negaliu kalbėt“ — „Su- 
prantu, Hari, — tarškė. — Suprantu, aš tik norėjau su tavim 
pasišnekėt“ — „KAD DAUGIAU NEBESKAMBINTUM!“ — 
užbaubė Haris. „Pasuksiu tau vėliau, — tęsė tas. — Būtų smagu 
papliurpt su tavim normaliai, ne tik išgirst trenkiamą ragelį, 
supranti?“ — „PASKAMBINSI DAR KARTĄ - UŽMUŠIU!“ 


Haris tėškė ragelį ir nužygiavo virtuvėn pasiimti alaus. „Alaus 

norinčių bus?“ — užriko svetainėn. „Mankštinatės?“ — pa- 
klausė žurnalistė. „Mankština tik dešinę“, — nusišypsojo žie- 
žula, judesiu pavaizduodama, kad geria alų. „Užsiimu aerobi- 
ka“, — išdrožė Haris rimtu tonu. Žurnalistė pasižymėjo. Jis 
širdyje džiūgavo galvodamas, kad gali skiest, kas, velniai rau- 
tų, užplaukia, vis tiek bus išspausdinta. Ko bepripezės. Aero- 
bika. Jojimas per kliūtis. Sinchroninis plaukimas. „Ar turite 
idealą?“ — kamantinėjo žurnalistė. Ji išvardijo virtinę žinomų 
norvegų. Verslininkas Kjelis Ingė Riokė, smuikininkas Arvė 
Telefsenas, politikas Jensas Stoltenbergas, slidininkas Vegaras 
Ulvangas. „Su kuo tapatinatės?“ — tęsė ji. „Su Titenu Tei“, - 
atsakė jis ir prisidegė cigaretę. Kompanija bandė išspausti juo- 
ką. „Papasakokit apie eilinę savo dieną!“ — užsiprašė redakci- 
nė kekšė. Jis vaizdavosi, kaip viskas pakryptų, jeigu juodu 
būtų vieni. Oi, patirtų ji savo kailiu. Tada tai ją padulkintų. 
Nuplėštų drabužius ir tuos asiliškus akinius ir parodytų, oi, 
parodytų, kad žinotų. „Kaip dažnai mylitės?“ — paklausė ji. 
„Prakeikimas“, — pagalvojo jis. Per asmeniška? „Kiek svarbos 
teikiate gerai finansinei padėčiai? Kokias moters savybes ver- 
tinate?“ Jam toptelėjo, kad reikėtų pasakyti, esą jis žydras. Va 
čia tai būtų. Jei atvirai — jis žydras, ir štai prisipažįstąs viešai. 
Mintis jį pralinksmino. Priežasties pralinksmėti lyg ir nebuvo, 
bet nuotaika pasitaisė, jis jautė, kaip laimės genas tįsta, tįsta, 


sumojo, kad viršus jo, juk atsakymus dalija jis, tiesa? O ji turi 


* Titenas Tei (Titten Tei) - populiarios norvegiškos televizijos laidos vaikams 
personažas — smalsuolis berniukas. Laida buvo rodoma nuo 1971-ųjų beveik 
du dešimtmečius. 

tik šūsnį klausimų. Kova buvo nelygi. Paradui iš tiesų vado- 
vavo jis. Panorėjęs galėtų pripūst jai miglos, galėtų apmulkint 
visą norvegų tautą. Jei užsigeistų, galėtų kurti fūiktyvų save 
meluodamas ligi nukritimo. Jis ėmė atsakinėti būtus nebūtus 
dalykus. Suko galvą, ką porintų tas Larsas iš Oslo, ir sakė, ką 
įsivaizdavo dėstant subinkrušį su galingu kotu. Lars My Arse. 
Dievuli dievulėli. Žiežula jau sėdėjo virtuvėje, akivaizdžiai 
mirtinai perpykusi, bet šitai tik davė jam nevaržomą laisvę 
formuoti savąjį „aš“, susikurti gyvenimą, pasidaryti tuo, kuo 
nesąs. Po perkūnais, taigi ir būti geriau negali. Negi kaip nors 
kitaip elgiasi visi tie moliai, kuriuos šnekina laikraščiai? 
Kiurkso vienam ar kitam snobų restorane Osle ir skiedžia 
niekus apie savo gyvenimą. Kuria, pramanus seka, gražina 
savo menką gyvenimėlį. Dabar proga pasitaikė jam, ir jis ja 
pasinaudojo. Tai pagalvojus, jį suėmė tylus piktdžiugiškas 
juokas. Dievaži, kaip kvatosis visas „Lydytojas“, kai pasirodys 
interviu. Juoksis taip, kad iš padų išgrius. Galą gaus iš juoko. 
Mėgstu šilkines pižamytes ir Džordžą Maiklą. Che che che. 
Kiekvieną vakarą pasitepu naktiniu kremu. Oš/ of Ulay. 
„Trink, trink, — galvojo, — trink, kol pažaliuosi.“ Galiausiai 
kažką suburbėjo fotografas. Norėjo padaryti šeimos nuotrau- 
ką, tiesiog klasikinį šeimos portretą. Jie sustojo. Kol juos fo- 
tografavo, jam galvoje sukosi: „Kiek jie apie mane nežino, 
kiek jie apie mane nežino, kiek jie apie mane nežino.“ Foto- 
grafas užsigeidė, kad Haris prigultų ant sofos, o žurnalistė 
atnešė vynuogių kekę, kurią neva skabo sau tysodamas. Jis 


spyriojosi. Kas čia per sušiktas prasimanymas? Fotografas pa- 

aiškino, kad taip pavaizduosią saldų gyvenimėlį prie Hardan- 
gerio fiordo, kaip toj dainoj, ar ne: raškyti vynuoges Hardange- 
ry. Raškyti vynuoges Hardangery? Kokios dar vynuogės, ru- 
pūžės, slyvos! Vis dėlto prigulęs ant sofos darė, ką lieptas fo- 
tografo, ir kimšo vynuoges it koks romėnų imperatorius. 
Dievaži, kaip juoksis iš šito numerio bare. Raškytumėm sau 
vynuogės Hardangery. „Puiku, dar norėčiau nutraukti jus po- 
rąkart darbe“, — pareiškė fotografas. „Neišeis“, - atsakė Haris. 
„Kodėl?“ — „Neišeis, ir viskas, — atkirto Haris, jam sekėsi, vel- 
niai rautų, ėjo dabar lyg sviestu patepta. — Aš - indėnas, — 
išrėžė. „Ką?“ — „Nieko nebus, reikia jaust ribas“, - postringa- 
vo jis. „Kokias ribas?“ — nesuprato laikraštinė šliundra. „Dar- 
be negalima, — tęsė jis. — Darbe negalima. Odoje taip jau yra. 


Jokių fotografavimų darbe.“ 


Išsidanginus VG dvejetui, jis išgėrė dar porą alaus. Žiežula 
plyšavo ir daužėsi, o jis iš laimės nebesitvėrė. Iš tiesų, jo nuo- 
taika buvo kuo puikiausia. Kurgi, buvo kaip reta puikiai nu- 
siteikęs. Laimės genas, matyt, jau ištįso mažiausiai iki metro. 
Jis maukė paskubomis, jautėsi pakylėtas. Jau pavasaris, viskas 
susitvarkys, viskas bus gerai. Pasiėmęs telefoną surinko gy- 
ventojų registro tarnybos numerį. „Skambinu dėl tokio Hario 
Lundo“, - tarė. „Taip, kas jam nutiko?“ — „Norėčiau išbraukti 
jį iš registro“, — Haris tvardėsi nesusijuokęs. „Kodėl turėtu- 
mėm jį išbraukti?“ — pasidomėjo moteris kitame laido gale. 
„Jis mirė“, - paaiškino Haris ir išsišiepė. Pašnekovė atsakė: „Šit 


kaip, bet, žinote, tokiu atveju jis bus ištrintas automatiškai. 

Nėra būtinybės skambinti, kad asmuo būtų išbrauktas.“ — 
„Mar kaip, - atitarė Haris. - Bet Haris Lundas mirė, užvertė 
bambą, pamaniau, pranešiu.“ — „O kas čia skambina?“ — pa- 
klausė moteris. „Velniop, kas skambina, — varė savo, — trink 
tik Harį Lundą iš visų žurnalų, jis miręs ir palaidotas, pats 
mačiau jį kojomis į priekį, ar užsirašysi pagaliau?“ — „Ką gi, — 
tarė atsiliepusioji, — ar žinote jo asmens kodą?“ Jis padiktavo 
skaičius, išrėžė labai dėkojąs ir trenkė ragelį. Atsistojęs kva- 
tojosi balsu. Juokėsi, juokėsi. Nusimaudė duše, iš spintos išsi- 
traukė batus, štai išeis virtęs nauju žmogumi. Mąstė, kad da- 
bar, kai mirė, įmanoma bet kas. Nei atsisveikino, nei ką pa- 
sakė — tiesiog apsiavė batus ir išėjo. Buvo graži gegužės diena, 
spėjo išsigiedryti, švietė saulė. Jis eis pasivaikščioti, toli. Taip 
ir padarys. Tokiais dalykais šiaip neužsiimdavo, bet šiandien 
išžengęs iš daugiabučio patrauks Rioldalio keliu iki Sandvin- 
vatneto ežero, tada apsuks Hovdeną ir nusileis Tungebreko 
gatve — tiesiog eis, eis, eis. Viskas prasideda nuo pradžių. Ran- 
dasi kažkas nauja. Jis gali eit kuria tik geidžia kryptimi, keliu, 
kuriuo pats nori. Jis jautėsi kuo puikiausiai, tiesiog stulbina- 
mai puikiai, sakytum, pagaliau tapęs savimi, tarsi lig šiolei 
buvo kitas žmogus, o dabar arvirto į save. Jis eis keliu kaip 
paprastas žmogus. Po teisybei, šito tik ir troško. Tik eit keliu 


kaip paprastas žmogus. 

Skrybėlės danguje 


Kopiu daugiabučio laiptais, ties kiekviena pakopa sukuždu var- 
dą, kaip laiptas — taip vardas: pavardė, pirmasis vardas, antrasis. 

Palypėjęs laiptelį sušnibždu vardą. Gimimo diena ir metai 
iškyla savaime, sukuždu vardą — be pastangų iššoka gimimo 
diena ir metai. 

Lipu daugiabučio laiptais, pakilęs pakopą metais pajaunė- 
ju, pakopa — vieni metai, aš vis jaunėju, jaunėju, ligi atšovęs 
dureles atsistoju ant stogo. Tada man septyneri. 

Pila prakaitas, jaučiu, kaip drabužiai limpa prie kūno, ry- 
tas šiltas, pagrindiniu keliu nurieda vienas kitas automobilis, 
akmenų parke senukas lesina balandžius, per garvę nusverdėja 
girtuoklis, paskutinius daiktus neša įsikraustanti jauna pora. 

Akimis lydžiu vagonėlius, sliuogiančius gamyklos keltuvo 
lynu, jie perpumpuoja klintis į talpyklą Nilandsflatoje — tu- 
duuum, tuduuum, tuduuuum! 

Ten, žemai žemai, matau save — su mama žingsniuoju į 
mokyklą. Graži prasidedančios vasaros diena, einu įsikibęs 


mamai į ranką. Mane įrašys į pirmokus. 

Dėviu pilkas kelnes ir ką tik numegztą megztinį V formos 
kaklu. Mama šukavo mane vandeniu glotnindama plaukus 
mažiausiai pusvalandį, privalau atrodyti nepriekaištingai, vis- 
kas turi būti savo vietose. 

Mums žingsniuojant mokyklos link mama verčia mane 
atsakinėti, klausinėja to paties neatlyždama, kaip kvotė visą 
mielą rytą. 

Kuo vardu, gimimo data, adresas. 

— Juk moku, - ginuos, - mam, nebezyzk! 

Bet ji neatstoja, klausinėja to paties per tą patį. 

— Aš viską moku! - spyriojuos. — Juk ži2ai, kad moku! 

Mama taip pat pasipuošusi naujais drabužiais, bijo apsigė- 
dyti, jai rūpi, kad visi pamatytų, kokie mes laimingi. 

— Ir kad man nebeždžioniautum! — pareikalauja mama. — 
Įsidėmėk - jokių mėgdžiojimų! 

Pasižadu. Nebeždžioniausiu. 

Mokykloje už masyvaus rašomojo stalo sėdi liesa akiniuo- 
ta ponia. Vaikai buriasi aplinkui, mus kviečia paeiliui, turime 
pasisakyti vardą ir gimimo datą. 

Didumai vaikų, vos prieina prie ponios, viskas kaipmat 
išgaruoja iš galvos. Jie kartojosi mintyse begalę sykių. Pavar- 
dė, vardas, gimimo data, adresas. 

Bet stojus į priekį — galvoje tuščia. Jie slepiasi už mamų, 
nori, kad po gniuždančios nesėkmės juos paguostų. 

Išeina mergaitė ilgais šviesiais plaukais. Prisistato — Mija 
Larsen, tačiau gimimo datą pamiršo, sutrikusi pasisuka į 


mamą. 

— Kada tu gimusi? — nuduodama draugišką klausia rašt- 
vedė. 

Motina taip pat drąsinamai šypsosi dukrai. Bet mergaitė 
viską pamiršo. 

— Balandžio ketvirtą, — tarsteliu aš. 

Visi atsigręžia į mane. Raštvedė, patikrinusi datą sąrašuo- 
se, linkteli. 

Garsiai išpyškinu tikslų Mijos Larsen adresą. 

Raštinės ponia pažvelgia į mane per akinių viršų. 

Tada kviečia toliau. 

Išeina storas berniukas. Aš jo nepažįstu, bet išgirdęs vardą 
žinau, kada gimė. 

— Lapkričio šešioliktą, — išberiu jam nespėjus prasižioti. 

Šįkart daug kas juokiasi. 

Raštvedė šypsosi kraipydama galvą. 

Priėjus kito berniuko eilei žengti į priekį, žvilgsniai su- 
sminga į mane. Visi tikisi, kad atsakysiu aš. 

Tirpstu iš malonumo, čia lyg cirko numeris, šou, pagaliau 
sulaukiau žiūrovų. 

Mama kažką man šnibžda, ji barasi, bet aš nesiklausau, 
gimimo datos iš burnos pilte pilasi. 

Rugsėjo aštuntą. Sausio dvidešimt trečią. Gegužės dvy- 
liktą. Gruodžio vienuoliktą. Gegužės trisdešimt pirmą. Spa- 
lio antrą. Vasario pirmą. Birželio devynioliktą. 

Nepataikau tik vienos datos — raudonplaukės strazdanės 
gimtadienio. 


— Neteisingai, - nukerta raštvedė, balse girdėti triumfo gaidelė. 

— Čia mano, — atsiliepia mergaitės mama, — tą dieną man0 
gimtadienis. 

Ji paaiškina, kad jiedvi su dukra bemaž bendravardės. 
Kari ir Karina. 

Mama bando viską nuleisti juokais. Vis žnybia man į ran- 
ką, kad nutilčiau, bet manęs nebesulaikysi. Mėgaujuosi kiek- 
viena akimirka. 

Netekusi vilties mama ima aiškintis. 

— Jis turi reto imlumo atmintį, — prataria susirinkusie- 
siems tarsi atskleisdama intymiausias mūsų šeimos gyvenimo 
detales. 

Papasakoja, kad aš įsidėmiu visas pavardes ir skaičius. Pri- 
simenu viską. Karščiuodamasi iškloja, kad dirba gyventojų 
registro tarnyboje, kad buvo atsivedusi mane į darbą, o aš 
iškalęs Odos gyventojų sąrašus, šitaip žinau visų lig vieno 
miestelyje gimimo datas. 

— Ypatingai imli atmintis, — šypteli mama. 

Matyti, kad ji sumišusi. Sugadinau jai dieną. 

Mane iškviečia į direktoriaus kabinetą susipažinti. Jis sėdi 
odiniame krėsle prie didžiulio rašomojo stalo. Prisistato ma- 
mai, o man paplekšnoja per galvą. 

— Ir kas gi čia toks pas mus? — klausia direktorius. 

Išberiu savo vardą, gimimo datą ir adresą. 

— O mamos mergautinė pavardė — Skar, — dar pridedu jos 
gimimo datą. 

— Vajetau, — spygteli direktorius palaibintu balsu. — Įspū- 
dinga. 

Mūsų paprašo prisėsti. 

— Nesikūprink, — sušnibžda man mama. 

Matau, kad ji jaudinasi, vis čiupinėjasi rankinę. Direk- 
torius įsileidžia į ilgas šnekas apie mokyklą, darbuotojus ir 
mokymo metodus. 

Kol jis tauškia, įsimenu išraiškas ir balsą. Aš kolekcionuo- 
ju veidus, išsaugoju juos galvoje, archyvuoju, kad galėčiau iš- 
sitraukti, kai užsimanysiu. 

Imituoti galiu kiekvieną, pamėgdžiočiau bet ką, aš — 
žmogus magnetofonas, gebu įsirašyti balsą, veido išraišką ir 
ją paversti sava, galiu persikūnyti per kelias sekundes. 

Visada pagalvoju, kokius gyvūnus man primena žmonės. 

Direktorius yra žiogas. 

— Maloniai lauksime rudenį, — taria žiogas. 

— Ačiū, jūsų taip pat, — atsakau jo balsu, nutaisęs jo 
miną. 

Matau, kaip direktorius krūpteli, lyg būtų išgirdęs savo 
paties aidą, bet nežinotų, iš kur jis sklinda. 

Mama spiria man į blauzdą. Susituriu neužrikęs. 

Direktorius atsistojęs už nugaros sugniaužia man ranką. 
Stipriai. 

— O kuo gi būsi, kai užaugsi? — klausia. 

Aš dvejoju. Mama sulaiko kvapą. 

— Klounu, - tariu. 

— Klounu? 

— Taip, tokiu kaip Pio Nokas. 

— Pio Nokas? 

Direktorius suglumęs žiūri į mane, jis nenutuokia, kas per 
vienas tas Pio Nokas. Kvailys paskutinis. 

Jis dar tvirčiau sugniaužia man ranką. 

Nusijuokia. 

— Klounas? Ką gi, tokiu atveju linkstu manyti, kad šioji 
mokykla — ne tau... 

Stovėdamas ant stogo matau septynmetį su mama, grįž- 
tančius namo. Matau, kokia įtūžusi mama. Švytuoja rankine 
ir gręžiasi šalin. Bejėgiškais žvilgsniais varsto dangų. 

Ji klausia, kodėl nesu kaip kiti vaikai, kodėl turiu būti 
toks savotiškas, kodėl negimiau pats paprasčiausias berniu- 
kas. Ji negalinti suprasti, į ką aš toks. Ką blogo ji padarė, kad 
susilaukė manęs? 

— Šeimoje nėra kito tokio kaip tu, — kalba mama. 

Man skiriamas namų areštas. Vis dėlto po pietų išsliūki- 
nu lauk ir užsilipu ant stogo. Atsinešiau ir skrybėles — skry- 
bėles, kuriomis žongliruoju. Kol kas dar nesu pasiruošęs, bet 
ateis diena, kai stovėsiu sau ant stogo ir žongliruosiu neregėtai 
nematytai, žongliruosiu kaip Pio Nokas. 

Sėdžiu ant stogo ir jaučiu po savim krutant daugiabutį. 
Ištrūkę pro langus pasklinda kasdienybės akordai. Puodai, 
popmuzika, televizorių garsai, kivirčai, balsai. Nauja diena, 
nauja daina — avilio daina. 

Viskas taip arti, kad galiu paliesti. Galiu nuraškyti lėktu- 
vą iš dangaus, sviesti saulę aukštyn į orą, ridenti namų kau- 
liukus. 


Mano miestelis. Mano mažasis. 

Vardai — lig šiol laikau atmintyje visus vardus, šįvakar vėl 
susitiksim, praėjus dvidešimt penkeriems metams nuo tada, 
kai baigėme mokyklą. Veidai apsiblausė, nebematau bemaž 
nė vieno, jie virto šešėliais. 

O vardus prisimenu, visus ligi vieno, visas gimimo datas. 

Antai jie spiečiumi pasipila iš daugiabučio, jau metas, 
kai sprunka iš po mamų sijonų, išsilaksto „Tomahawko“ 
dviračiais, vogčiomis rūko prie degalinės „Mobil“, perka 
saldumynus Budilės kioske, bučiuojasi už kino teatro laiptų 
kolonos. 

Štai, pastebėjo mane. Suguža būrin apačioje, spokso į 
viršų. 

Aš stoviu tiesus tarp antenų brūzgynų. Suskaičiuoju iki 
dešimties ir sviedžiu skrybėles į orą, metu, sugaunu, metu. 
Galų gale aš žonglierius, pagaliau esu klounas, pagaliau — Pio 
Nokas. 

Aš — Pio Nokas danguje, laviruoju ant stogo kraigo, pa- 
dangės mėlyje žongliruoju skrybėlėmis. Aš — angelas ant 
stogo, tviekste nutviekstas šios spindulingos vasaros dienos 
šviesos. 

Žongliruoju skrybėlėmis, laidau jas aukštyn į orą. Kaip 
gražiai jos skrieja viršum Odos, kaip maloniai jos šnara. 

Ten apačioje jau pasigirdo riksmai. Jie šaukia, bet aš ne- 
siklausau. Manęs niekas nebesulaikys. Mėgaujuosi kiekviena 
akimirka. 

Aš tik noriu, kad jie mane mylėtų, kad šitas mažytis mies- 


telis mane išvystų ir pamiltų kaip pirmąją dieną mokykloje. 

Kaip mylėjo prieš man tampant tuo, kuo tapau, prieš virs- 
tant tuo, kuo būti man įgriso. 

Matau, kaip jie skeryčioja rankomis. Atrodo, kažką šūka- 
loja. Bet jie pernelyg toli. 

Aš jų ir nesiklausau, mintyse viena — kad mirsiu kaip Pio 
Nokas, galva žemyn į maniežą. 

Girdžiu tik tylią skrybėlių dainą, tik šnabždančias skry- 
bėles, kurios leidžiasi Odon, krinta žemėn, iš lėto, lyg sa- 
pne, sklendžia aukštai mėlyje, skrybėles, kurios perskrodžia 


vaiskią vasaros dieną. 


Lyriška daina 


Vieną šiltą birželio naktį pabudau godžiai traukdama orą — 
tarsi pernelyg ilgai pranyrėjusi po vandeniu ir išsiveržusi į 
paviršių. Atsisėdau lovoje, pajutau, kaip susvaigsta galva. 
Kol pamažu atitokau, girdėjau savo pačios baimingą kvė- 
pavimą. 

Vėl atsiguliau, klausiausi nakties tyloje skendinčio daugia- 
bučio — kažkur užsidarė durys, kažkas praėjo laiptine, įsijun- 
gė šaldytuvas, greta ramiai alsavo draugas. 

Po truputėlį išniro sapnas. Mane, dumiančią pafiorde 
mūsų „Citroen 2CV“, persekiojo juodas automobilis. Valytu- 
vai bergždžiai braukė lietų nuo stiklo — beveik nieko nema- 
čiau. Tik iš reto subolavus žaibui įžiūrėdavau, kur važiuoju. 

Staiga nuslydau nuo kelio ir pūkštelėjau į fiordą. Maši- 
nai grimztant bandžiau išsikrapštyti lauk, bet kažkas buvo 
išėmęs durelių vidaus rankenėles. Numyniau greičio pedalą — 
niekas nepasikeitė. Iš lėto mane apsiautė vanduo. 

Svarsčiau, iš kur toks sapnas ėmėsi. Diena praslinko kaip 


kitos, tik buvo karšta ir tvanki. Nuo pat ryto tvenkėsi debe- 


259 


sys, bet taip ir neužlijo. Mane visą dieną pylė prakaitas, jau- 
čiausi sukaitusi ir sudirgusi. 

Vakarop tiesiog išsitiesiau ant lovos miegamajame. Įlindo 
Fredas. 

— Ar kas atsitiko? — paklausė. — Kas tau yra? 

— O kas man yra? 

— Tu labai tyli. 

Tik burbtelėjau, kad dėl karščio, kad visai išvertė mane 
iš kojų. 

— Per televizorių rodo gerą filmą, — tarė Fredas ir grįžo į 
svetainę. 

— Ateinu, — atsakiau. 

Bet taip ir likau gulėti, gaudžiau fhilmo garsus — viena kita 
frazė, šūvis, — iš tyko, lyliuojama muzikos, užmigau. 

Atsikėliau, kad nusipurtyčiau nelabąjį sapną. Nuėjusi į 
virtuvę atidariau šaldytuvo dureles ir išsitraukiau butelį limo- 
nado. Liguistoje gelsvoje šviesoje pastebėjau, kad mano kojos 
nusėtos raudonų įkandimų. 

Užklykiau, išmečiau butelį ant grindų. Įsijungusi šviesą 
supratau, kad sukąstas visas kūnas. 

Atbėgo Fredas, paklausė, kas čia darosi. Pasakiau, kad 
mane visą sugėlė. Dabar jau mačiau, kad ir jis taip pat suka- 
potas. 

— Matyt, vabzdžiai, — prataręs grįžo į miegamąjį. 

Užsidegė viršutinę lempą, susirado seną laikraštį — uo- 
dams, bitėms ar kokiam kitam kenkėjui žudyti. Tačiau visa- 


me bute nebuvo matyti nė vieno vabzdžio. 

Tuo metu išgirdau lašant vonioje. Nuėjusi pamačiau, kad 
iš klozeto sunkiasi ir ant grindų kapsi rudas vanduo. Atrodė, 
tualetas užsikimšo. 

— O viešpatie! — išgirdau už savęs sunkiai atsidūstant Fredą. 

Įbridusi vidun dairiausi, kas sugedo. Fredas atsinešė šepe- 
tį, sugrūdo kotą į klozetą. Nepadėjo, drumstas vanduo liejosi 
kaip liejęsis. 

— Turbūt visa sistema išgverusi, — spėjo jis. 

Apsirengęs išėjo atsivesti kaimyno. Aš įšokau į kelnes, už- 
simečiau marškinius. 

Kaimynas greitosiomis apžiūrėjo ir paantrino, kad visas 
vamzdynas supuvęs. Taip jau buvę anksčiau, viso daugiabu- 
čio vamzdžius seniausiai reikėję remontuoti, bet niekas neno- 
rėjo mokėti už darbus. 

Kaimynas, pasiskolinęs Fredo ilgaaulius guminius, įma- 
knojo į vonią užsukti kranelio. 

— Nieko čia nebeprigalvosi, belieka išsišluostyti ir iš pat 
ryto skambinti santechnikui, — pareiškė. 

Anot jo, išlošėm, kad gyvenam pirmame aukšte — negrėsė 
nieko užpilti. 

Jau sukdamas tarpdurin jis ūmai kilstelėjo ranką man prie 
veido. Žengtelėjęs prisikišo prie pat ir patempė odą ant skruosto. 

— Erkutės, — konstatavo kaimynas. 

— Kas? — perklausė Fredas. 

— Erkutės, — pakartojo kaimynas ir paaiškino, kad šitos 
siurbėlės veisiasi atšilus orams ten, kur nešvarus vanduo. Rau- 


doni įkandimai buvo naktį mus užpuolusių erkučių darbas. 

Kaimynas liepė viską palikti, kaip stovi. Greičiausiai teksią 
išmesti visą turtą. Visus kambarius reikės išpurkšti, o tada pa- 
razitus naikinanti įmonė nuspręs, ar ką nors galima išsaugoti. 

Jis dorai neprisiminė, kaip baigėsi tais kartais, kai erkutės 
buvo įsiveisusios pas kitus daugiabučio gyventojus. Jam atro- 
dė, kad žmonės metė lauk veik viską, ką turėjo. 

— Bet jūs, ko gero, apsidraudę? — pasiteiravo kaimynas. 

Šituo nepasirūpinom. Mes buvom ką tik įsikraustę ir 
drausti turimų daiktų nesugalvojom. 

— Ankstokai, — tarstelėjo kaimynas. 
— Apie ką jūs? — paklausiau. 

Jis keistai į mane pažvelgė. 

— Erkutės buvo užpuolusios beveik visus daugiabutyje, — 
atsakė, — bet dažniausiai praeina keleri metai, kol jos įsisuka. 

Kaimynas išėjo pro duris. 

Vėliau mąsčiau, kad taip tarsi buvo ištrinta praeitis. Rei- 
kėjo viską išbraukti iš atminties. Apdangstytas baltomis pa- 
klodėmis daugiabutyje liko mūsų būtasis laikas. 

Stovėdami lauke stebėjom, kaip dezinfekcijos paslaugų 
bendrovės darbuotojai taisėsi kostiumais, dėjosi dujokaukes 
prieš eidami vidun purkštuvais išnaikinti mūsų praeities. Pas- 
kiau turėjome visko atsikratyti. Nuotraukų, knygų, plokšte- 
lių, batų, drabužių, meilės laiškų. 

Tąnakt, kai užpuolė erkutės, sėdom į mašiną ir išvažia- 
vom be tikslo. Oda dunksojo bemaž ištuštėjusi. Prasilenkėm 
vos su vienu taksi ir keliais senais amerikietiškais automobi- 


liais, vairuojamais jauniklių. 

Prie aikštės tik per plauką neparbloškėm poros naktinių 
paukščių — moters vasarine suknia ir skrybėlėto vyro baltu 
kostiumu. 

— Ar čia ne?.. — prasižiojau pamaniusi, kad išvydau pažįs- 
tamą. 

Fredas neatsakė, tiesiog važiavo tolyn, pjaudamas po- 
sūkius. 

Išsuko į kelią, einantį vakariniu fiordo pakraščiu. Auto- 
mobilį suvystė švelni nakties tamsa. 

Privažiavęs Mogę, Fredas sustojo. 

Sėdėjome žvelgdami į priešais akis atsiveriantį fordą. 
Gaubė tyla. Buvome paskutiniai žmonės planetoje. Visus ki- 
tus išnaikino purkšdami. 

Vieną smarkesnį širdies dūžį nebeegzistavo niekas — tik 
fhordas, kalnai ir mėnuo. 

„Štai ir pasiekėm, — nusmelkė mane, — esam ten, kur bai- 
giasi visi pasakojimai. Kur baigiasi visi filmai, žurnalinės no- 
velės, popsinės dainos ir prasideda tikroviškas gyvenimas.“ 

Aš sudrebėjau. Pravirkau. Fredas apglėbė mane, švelniai 
paglostė plaukus. 

— Galvoju ne apie daiktus, — pratariau. — Galvoju apie 
kiekvieno iš jų istoriją. 

Jis pabučiavo mane į kaktą. 

— Atsimeni pirmą plokštelę, kurią man nupirkai? — pa- 
klausiau. 

Fredas linktelėjo. 

— „Scritti Politti“, — atsakė. 

— Taip, — tarstelėjau. 

Prisiminiau, kaip ėmiau siuntinį iš pašto dėžutės, jausmą, 
kai traukiau paketą ir ant viršaus pamačiau jo šleivoką rašy- 
seną. Užsinešiau siuntinį namo, pasileidau plokštelę ir šokau. 
Wood Beez Pray Like Aretha Franklin. Paskiau pati švystelėjau 
ant lovos, galva kvaito iš laimės. 

— Noriu maudytis, — pratariau. - Kas pirmesnis.... 

Pasileidom bėgte fiordo link, pro braškienojus ir obelis. 

Aš pirma. Fredas iš paskos. 

Apačioje nusirengėm ir šokom vandenin. Buvo šalta, bet mes 
plaukiojom, nardėm ir taškėm vienas kitą kaip du vaikigaliai. 

— Žinai ką? — paklausė Fredas spjaudydamas vandeniu. — 
Plaukdamas žmogus yra bene arčiausiai sklandymo patyrimo. 

Apraškiau jį. 

— Aš noriu sklandyt su tavim! — pareiškė. 

Mudu plūduriavom šaltame vandeny irdamiesi kojomis. 
Du naktiniai mauduoliai. 

Vėliau mąsčiau, jog gyvenime kartkartėm pasitaiko prieiti 
tokį tašką, kai imi savęs visko klausti, — klausi, kokia visa ko 
prasmė, parūpsta, kas bus toliau. 

Vieną iš tokių taškų pasiekiau tąnakt, o kai išlipau iš van- 
dens, regėjos, kad praeitis atsikabino nuo kūno, senoji aš išsi- 
vadavo iš manęs ir nėrė atgal į šaltą Aordą. 

Sugrįžę į mašiną sėdėjom tylūs, grojo radijas. 

Pasigirdo lyriška daina, tą šiltą vasaros naktį ji skambėjo 
švelniai ir kerimai. / :Aink about you in a moonlit night, and 


the stars all seem to weep. 

— Gal, viskam pasibaigus, važiuojam atostogauti? — prabi- 
lo Fredas. 

Linktelėjau. 

Išmaišyti Europą ruošėmės jau prieš metus, bet neturė- 
jome pinigų. Nuolat kalbėjomės, kaip trauksim į pietus savo 
mašina. Važiuosim, važiuosim, kur akys nuves. 

Taip ten sėdėdama pažvelgiau į mėnesieną. Staiga man 
pasirodė, kad šviesa panaši į konfeti, žyrantį ant fiordo ir 
mūsų mašinos. 

— Ar būsi mano vyras, Fredai? — paklausiau. 

Jis nusijuokė ir apkabino mane. 

— Taip, — atsakė. 

Praėjus keturioms savaitėms kiekvienas patraukėme sa- 


vais keliais. 


Vyšnelė 


Likus vos porai valandų iki premjeros Turalvą Skagestadą 
rado mirtinai nusitašiusį „Hardangerio“ viešbučio 405-ame 
kambaryje. Nenusivilkęs balto drobinio kostiumo jis griaus- 
mingai knarkė, o šiaudinė skrybėlė, spektaklyje priklausanti 
dr. Albertui Petersonui, gulėjo privemta. Šalia mėtėsi šampa- 
no butelis, ikrų stiklainiukas ir puokštė gėlių. Ant naktinio 
stalelio apriko piešinį — autoportretą, įgijusį Mefistofelio su 
stovinčiu vyriškumu pavidalą. 

Turalvo Skagestado likimas režisieriaus asistento nė kiek 
neapstulbino. Tris repeticijų savaites jam teko plušėti, kad 
pristatytų garsųjį aktorių laiku ir ten, kur reikia. Vis dėlto gu- 
lėti girtam kaip pėdui, kai premjera po kelių valandų, buvo 
daugoka. Iki šiol Skagestadui pasitaikydavo repeticijose pasi- 
rodyti ir girtam, ir pagiringam, bet dar niekada be sąmonės 
ir jėgų tam, ką atlikti ir buvo atsidanginęs į Odą. 

Teisybę pasakius, repeticijų savaitėmis kiek didesnis gal- 
vaskausmis už alkoholį buvo moterys. Turalvas Skagestadas 


Nacionalinio dramos teatro atostogas leido puoselėdamas 

mergišiaus reputaciją. Šitai kelissyk tik per plauką nesibaigė 
muštynėmis su vietiniais kavalieriais, sunerimusiais dėl savo 
pozicijoms iškilusios grėsmės. Kiekvieną mielą vakarą pa- 
sibaigus repeticijai aktorių galėjai rasti ten, kur įpila išgerti, 
dosniai vaišinantį pusę miestelio, o ypač tas jaunas moteris, 
kurioms vyras atrodė ir žavus, ir patrauklus. 

Taip pat dosniai jis dalijosi pasakojimais iš savo gyvenimo 
Talėjos pašonėje. Odiečiai jau būtų galėję tujinti žymius sostinės 
asmenis. Jie klausės istorijų apie alkoholizmą ir mirtis, triumfą ir 
nuopuolius, anšlaginius spektaklius ir nenusisekusius, magiškas 
akimirkas ir teatro vadovus, kurie buvo atstatydinti, nes nedirbo. 

Išgirdo, kaip dar visai jaunutis Turalvas Skagestadas ilgai 
šiaušė keterą prieš aktorystę. Ko tik jis - kuriam skirtas gy- 
venimas scenoje — neprasimanydavo, užuot vaidinęs: kioske 
pardavinėjo dešreles, plaukė į jūrą, dirbo sanitaru ligoninėje, 
talkino baldus pervežiojančiam sunkvežimio vairuotojui, iš- 
maišė šalį prekiaudamas žinynais. 

Bet vieną dieną, traukdamas Finmarko keliais su trimis 
naujos enciklopedijos „Gyldendal“ tomais po pažastimi, pa- 
juto, kad yra pasirengęs. Jau buvo išėjęs gyvenimo mokyklą, 
o štai dabar jį pasivadino Talėja. Jis žinojo, kad turi talentą 
ir išpustyti jo veltui nevalia. „Gyvenime gali sau leisti daug 
ką, — aiškino uoliems klausytojams Turalvas Skagestadas to- 
mis šiltomis birželio naktimis Odoje, — tačiau nieku gyvu, 
nieku gyvu nedrįsk išeikvoti veltui savo talento.“ 


* Talėja graikų mitologijoje - mūza, komedijos ir lengvųjų žanrų poezijos 


globėja. 

Kas vakarą apie aktoriaus stalelį susiburdavo pulkelis gau- 
dančių kiekvieną jo žodį: tie, kurie geidė pasimėgauti didžio- 
jo Skagestado draugija, tie, kuriems reikėjo šiokio ar anokio 
su aktorystės menu susijusio patarimo, norintys su juo aptarti 
tam tikrus vaidmenis, ar tokie, kuriems paprasčiausiai magė- 
jo pasimaudyti sostinės šviesoje, kuria garsenybė tos vasaros 
pradžioje nutvieskė miestelį. 

Daugelis iš Skagestadą apspitusių žmogelių buvo mėgė- 
jai - aktoriai, dainininkai, statistai, dalyvavę kuriant naująjį 
Odos spektaklį. Rampų šviesa paviliojo banko tarnautojus, 
mokytojus, pardavėjas, paštininkus, sekretores ir savivaldy- 
bės politikus. Apsilankymai bare po repeticijų nuosekliai įsi- 
liejo į teatralų gyvenimą — ištvėrę ilgas ir sunkias įtempto su- 
sitelkimo valandas, savaime suprantama, traukt tiesiai namo 
į lovą negalėjo. 

Gurkšnojant vieną kitą bokalą alaus ir šnekučiuojantis iš 
kūno greičiau išsivadėdavo adrenalinas. Scenos menininkai — 
naktinėtojai, tokie gyvena po vidurnakčio, visiems šitai buvo 
žinoma, todėl tą vasarą aukštyn kojom apversti dieną su nak- 
tim teko ir Odai. 

Be to, galų gale čia kažkas vyko. Miestelis šurmuliavo, 
miestelis atgijo, virė ir kunkuliavo, nebebuvo tas birželio 
mėnesio užtakis, kuriame tvyro štilis ir viskas užsidaro pusę 
penktos. Kiekvienam magėjo dalyvauti prasidėjusiuose įvy- 
kiuose, visiems rūpėjo prikišti pirštą prie nuotykio — juk Oda 
scenoje statė savo sagą. Niekas nenorėjo pramiegoti tų vakarų. 


Žmonės troško, kad sujudimas tęstųsi ir nesiliautų. 

Dvi iš merginų, kurioms repeticijų savaitėmis Turalvas 
Skagestadas rodė išskirtinį prielankumą, buvo gabių seserų 
pora. Jiedvi puikiai šoko, nuostabiai dainavo, o scenoje spin- 
duliavo charizma, kurią patyręs aktorius kaipmat pastebėjo. 

Vyresnioji Liza, jau Bergeno dramos mokyklos studentė, 
didžiajame Odos spektaklyje vaidino Skagestado žmoną. Ji 
buvo augalota, graži, tvirto charakterio mergina, atkakliai 
siekianti tapti aktore. Vaidino nepriklausomoje teatro trupėje 
ir apskritai imdavosi kiekvieno pasitaikiusio darbelio scenoje. 
Nacionaliniame Bergeno dramos teatre turėjo statistės vai- 
dmenų, taip pat pasirodydavo įvairiuose reviu. 

Turalvas Skagestadas jos pasirinktam keliui ir pastangoms 
pritarė iš visos širdies. Vis dėlto, tuštėjant brangaus raudonojo 
vyno buteliui „Povo“ kavinėje, pabrėžė, jog turinti įsikalti į 
galvą, kad karjeros planų aktorystėje ir būti negali. Kad ir 
kiek dirbtum — mokaisi. Kad ir kiek mokytumeis — dirbi. Iš- 
tisas gyvenimas mokslų. Ištisas gyvenimas darbo. 

Sesuo Astri buvo mažiau patyrusi, ne tokia ryžtinga, kita 
vertus, gražesnė ir, Iuralvo Skagestado įsitikinimu, turėjo di- 
desnį potencialą. „Ji - nenugludintas deimantas, — pareiškė 
jis režisieriui. — Deimantas, kurį reikia vos vos pašlifuoti. Štai 
mergina, pasieksianti tiek, kiek pati geidaus, — tvirtino jis. — 
Reikia tik sumanaus vyro, padėsiančio susigaudyti pirmai- 
siais klaidžiojimų metais.“ 

Turalvas Skagestadas įsidingojo pats ir esąs tasai vyras. 
Bent jau pirmosiomis klaidžiojimų savaitėmis. Didžiajame 


Odos spektaklyje juodu su Astri turėjo atlikti dainą. Jis - kaip 

dr. Albertas Petersonas, o ji kaip jo pasiuntinukas. Drauge, vie- 
nos svajonės vedami, — užtraukdavo juodu taip, kad visi, kas da- 
lyvaudavo repeticijoje, mesdavo ką darę ir atsidėję klausydavosi. 

Ji dėvėdavo kepuraitę su snapeliu ir plačias kelnes ligi 
blauzdų, o dėl to, kad šviesius plaukus ir moteriškumą slėpė 
berniukiškais drabužiais, Turalvui Skagestadui regėjosi tik 
dar patrauklesnė. 

Per repeticijas ir po jų juodu diskutuodavo apie jos vai- 
dmenis. Be pasiuntinuko, Astri dar vaidino stiprią darbi- 
ninkų klasės šeimos motiną, kuri vėliau aktyviai dalyvauja 
steigiant Odos darbo partijos moterų susivienijimą. Turalvas 
Skagestadas pasiūlė jai vaidmenis sieti su spalvomis. „Įsivaiz- 
duok alyvinę! — sakė jis. — Įsivaizduok žalią!“ Ir ji regėjo alyvi- 
nę. Regėjo žalią. „O spalvų gudrybė veikia, — dėstė jai užku- 
lisiuose, — veikia kuo puikiausiai.“ Ji ne šiaip atliko vaidmenis, 
ji vaidino žalią, vaidino alyvinę. 

Jis paaiškino jai, kaip svarbu mokėti tekstą, kad įsigy- 
ventum į vaidmenį, įsijaustum į žmogaus, kurį perteiki, vidų. 
Tarsi vairuotum automobilį. Turi pamiršti, kad tai išmokta, 
reikia pasikliauti nuojauta ir susitelkti į čia ir dabar. Jis citavo 
Stanislavskio teiginį, kad aktorius scenoje gyvena, verkia ir 
juokiasi visąlaik stebėdamas savo juoką ir ašaras — štai šitokia 
dvilypė ir yra nuolat laviruojančio menininko veikla. 

Jis nagrinėjo su ja kitas teatro pjeses. Apžvelgė klasikus ir 
savo favoritus. Kalbėjosi apie Džoisą, Bekerą, Virdžiniją Vulf. 
Jis skambino jai vidurnaktį ir deklamavo Silvijos Plat „Biti- 
ninko dukterį“. 

Jie kalbėjosi apie Pirandelą ir jo „Šeši personažai ieško auto- 
riaus . Jis tikino, kad būtent šioje dramoje labai svarbu palaiky- 
ti šešis personažus, o ne teatrą. Teatrą jis mylėjo labiau už viską 
šioj žemėj, bet tai kita kalba, teatras buvo jo gyvenimas, tačiau, 
vaidindamas pagal Pirandelo užmojus, turi rinktis — nereali- 
zuojami vaidmenys ar gyvenimo tikrovė. Tačiau realųjį pasaulį 
gali pažinti ne kitaip, kaip tik per iliuzinę teatro tikrovę. 

„Taip“, - atsakydavo ji, ji norėjo tapti aktore ir suvaidinti 
didžiuosius vaidmenis. Vis dėlto dar buvo neapsisprendusi, 
svyravo — tiek daug knietėjo nuveikti, tokią galybę planų tu- 
rėjo. Iki šiol vaidino tik mokyklos spektakliuose ir pramo- 
giniuose pasirodymuose. Jis ėmėsi kreipti ją Talėjos linkui. 
Įsivaizdavo ją atliekant visus rimtuosius vaidmenis. Visus ko- 
miškuosius. Per dešimt metų viską susišluotų. Jai pačiai spręs- 
ti - lengva ranka pasiektų, kiek užsibrėžusi. Tik tegul šiukštu 
nepaleidžia savo talento vėjais. 

Juodu aptarė Čechovą. Labiausiai ją sužavėjo „Vyšnių so- 
das“, buvo tik tik dramą pabaigusi, o skaitydama „Vyšnių sodą 
alpėjo iš laimės. Turalvas neabejojo, kad ji nepriekaištingai su- 
vaidintų Anią, tiesiog tobula Ania, taip, Ania — sensacija. 

Nuo tada jo galvoje Astri tapo mergele vyšnele, ir jis susi- 
rūpino, ar pats ne per daug mala liežuviu. Susigriebė, kad ji vis 
mandagiai atsako „kaip įdomu“, „o, verta dėmesio“, „tikrai“, 
bet klausytis ne visada atidžiai klausosi. Širai jį pastūmėjo 
taukšti dar daugiau. „Gal ji nesuvokia, kas aš toks? - tardavo 
sau ir pasiųsdavo save po perkūnais. — Ji čia, ir ji klauso, — 


galvodavo. 

Juodu, bemaž nebeatsitraukiantys vienas nuo kito, krito 
į akį visiems, dalyvaujantiems kuriant didįjį Odos spektaklį. 
Pastarieji sušneko apie nelygiąją porą — seną vilką Skagestadą 
ir talentingąją Astri. Paskutinę pasiruošimų savaitę Skagesta- 
das visą dėmesį paskyrė vien tik jai — stebėjo repetuojančią, o 
vėlyvais vakarais „Lydytojo“ bare ar „Povo“ kavinėje kalbėjosi 
kone tiktai su ja. 

Kolektyvo nariai tarpusavy kirto lažybų: ar pavyks Ska- 
gestadui, kol baigsis repeticijos, užkariauti Astri širdį? Ar bent 


Astri kūną. 


Režisieriaus asistentas žinojo, ko reikia imtis 405-ame kamba- 
ryje. Jis Turalvą Skagestadą išrengė, paramstydamas nuvedė į 
dušą ir atsuko šalčiausią vandenį. 

Asistentas privertė Skagestadą išstovėti, privertė atplėšti 
akis, o išlindusį iš dušo sukti ratą po rato kambaryje. Tada 
užsakė du termosus kavos ir penkis butelaičius mineralinio 
vandens. 

Praėjus kelioms valandoms Turalvas Skagestadas savo 
vaidmeniu scenoje sužibėjo, kaip jau seniai nebuvo žibėjęs. 
„Neišsklaidomo dūmo“ premjera Hovdeno gamtiniame am- 
fhteatre buvo asmeninis aktoriaus triumfas. Jis virtuoziškai 
įkūnijo dr. Albertą Petersoną, vyrą, kuris tam tikra prasme 
sukūrė šiuolaikinę Odą. 

Skagestadas suvaidino Petersono lemtį kuo širdingiausiai 
įsijautęs ir su visa persmelkiančiu humanizmu. Visapusiškas 


savo vidinio pasaulio pažinimas įgalino Skagestadą perteikti 

sukrečiančią gyvenimo istoriją. Petersonas buvo pavaizduo- 
tas nuo dienos, kai atvyko į Odą kaip „Alby United“ vado- 
vas, ligi akimirkos, kai visiškai palūžęs prasmego už garlaivio 
„Ulensvangas“ borto. Apie tą patį metą jo numylėtoji Leonija 
iškeliavo anapilin, o gamyklos veikla buvo sustabdyta dėl pra- 
sidėjusio Pirmojo pasaulinio karo. 

Tai buvo vaidmens interpretacija, kuriai laikraščiai ne- 
šykštėjo panegirikų. Daugelio požiūriu, užburiančiame šim- 
to penkiasdešimties mėgėjų vaidinime, parodančiame, kaip 
iš tikrųjų kūrėsi pramoninė Oda, Skagestado indėlis buvo 
milžiniškas. 

Vakarėlyje po premjeros Turalvas Skagestadas tebevilkėjo 
baltą drobinį kostiumą, kuris režisieriaus asistento pastango- 
mis buvo išskalbtas ir išvalytas per rekordinį laiką. Skagesta- 
das gurkšnojo šampaną ir priiminėjo sveikinimus, liete lieja- 
mus į spektaklio kūrimą įsitraukusių asmenų. 

Jis vogčiomis žvilgčiojo į Astri. Ji sėdėjo prie stalelio „Povo 
kavinės gilumoje, apsupta jaunų gerbėjų, kurie įžūliai taikėsi 
iš Turalvo Skagestado paveržti mylimojo vaidmenį. Jį, tebe- 
vilkintį spektaklio kostiumą, gaubė senų laikų ir senos di- 
dybės aura. Kaip tik dėl pastarosios varžovai, ko gero, priėjo 
prie išvados, kad tebūnie Skagestadas didis aktorius, bet jo 
dainelė jau sudainuota. 

O jis niekaip nesusikaupė. Čia mezgė pokalbį su pakylė- 
tais spektaklio kolegomis, čia kėlė taurę su režisieriumi, pokš- 
tavo tai su vienais, tai su kitais. Vaidino jau nebe pirmame 


tokiame epe, buvo kone tapęs priklausomas nuo svaigulio, 

kuris apimdavo jį sekiojančioje dievinančių mėgėjų draugijo- 
je. Tačiau dabar tas tik erzino. 

„Kiek darkymosi, — šmėstelėjo jam, — kiek plačiagerklių 
parazitų premjeros vakarą priviso net čia, provincijoje. Taip 
maža talento, o jau mulkių mulkių...“ 

Galvoti įstengė tik apie viena — jos kaklą, nunyrantį į pa- 
laidinę, jos plaukus, akis, spindinčias žvakių šviesoje. 

Jau kurį laiką suvokė, kad tai, ką jaučia Astri, — nauja. 
To jausmo stumiamas mirtinai nusitašė iki premjeros likus 
vos kelioms valandoms. Jis buvo nepatirtas. Galingesnis. Ir 
bergždžias. 

Ne vien jos jaunystė ir nepriekaištingumas, ne vien jos 
tobulumas jį traukė. Čia būta kažko daugiau. Jis geidė jos 
grynu, deginančiu troškuliu. 

Po trečios ar ketvirtos šampano taurės jis susimąstė apie jų 
amžiaus skirtumą. „Iš to nieko neišeitų, — pagalvojo. - Iš to 
nieko neišeitų. Nieku gyvu.“ Pasijuto siaubingai. 

— Eime kur nors kitur? — pašnibždėjo jai, kai galiausiai 
nebeliko pašalinių. 

— Pažiūrėsim, — nusišypsojo ji ir ištrūko. 

Tačiau kai po vakarėlio kompanija plūstelėjo iš kavinės, 
Astri įsikabino jam į parankę ir nusitempė su savim. 

Juodu šnekučiavosi apie premjerą, ji vedėsi Skagestadą į 
seną mūrinį daugiabutį miestelio vidury. Jis pareiškė, jog ji 
vaidinusi nuostabiai. Jos pasirodymui nieko neprikiši. 

— Jūs tik šiaip giriat, negi ne? — paklausė Astri. — Jūs taip 


nemanot... 

Jis paprieštaravo, kad taip ir galvoja. 

— Ne iš tikrųjų, - neatlyžo ji. - Tik taip sakot. 

Atrakino laiptinės duris ir kviesdama pamojo. 

— Saugokitės, ten įsikūrusi Gelbėjimo armija! — ji linktelė- 
jo galva į įėjimą kitapus gatvės. 

Jis atsakė, kad išgelbėjimas jam nereikalingas, jam reikia jos. 

— Nejaugi? — perklausė ji. - Nereikia. Nė kiek nereikia. 
— Reikia labiau, nei gali įsivaizduoti, — tarė jis. 

Ji paleido muziką ir ištraukė butelį viskio. 

— Tėvai išvažiavę atostogauti, — paaiškino. — Į pietus. 

Tada, nepakvietusi jo, pradėjo šokti. 

Sėdėdamas ant sofos ir siurbčiodamas viskį jis ją tyrinė- 
jo. Keikė save, kad pasidavė šitam sentimentalumui. Nieko 
daugiau čia nebuvo. Tik sentimentalumas. Išskydo, dar taip 
pasišlykštėtinai, kad baisiau ir nesugalvotum. 

Ji šoko, judėdama nusirenginėjo, paniro į savą pasaulėlį. 
Jis jai nereikalingas. Nereikalingas. Tai jam reikėjo jos. 

Paskui ji vėl jį prisiminė. 

— Nesu aš ypatingai drovi, ką? — tarstelėjo ir šokdama nu- 
vinguriavo į vieną iš kambarių. — Ateisit? 

Stovėjo tarpdury stebeilydamasi į jį. 

— Ateikit, — pakvietė ir ištiesė ranką. 

Ji būtų buvusi jo, bet ne šitaip ją gauti geidė. Pakliuvo į 
spąstus. Dabar ji norėjo jo kaip suvenyro. Kad galėtų girtis, 
pasakoti visiems, nesvarbu — buvo, nebuvo. 

Padelsęs atsakė, kad nori jos, bet ne šitaip. 


Ji nusijuokė. 

— Lažinuosi, kad kaip tik taip sakot visoms... 

— Ne, - atsakė jis. 

— Ak, kiekvienai taip sakot, kad jaustųsi ypatinga, lyg 
būtų toji vienintelė. 

— Ne, - išsigynė jis. — Ne! 

Ji dingo miegamajame. 

Jis gėrė nepakildamas nuo sofos. 

Maąstė, kad norėtų padaryti ją laimingą. Ne vien senti- 
mentalumas jį buvo suėmęs. Ilgėjosi jos begaliniu ilgesiu. Gi- 
liausiu iš ilgesių. Suteikti jai laimę. Nugludinti, kas nenuglu- 
dinta. Suteikti laimę. Gludinti. Gludinti. Gludinti. 

— Ateikit gi! — šūktelėjo ji iš miegamojo. 

Jis mąstė, kad pakliuvo į spąstus. Įlindo, kur nederėjo. 
Buvo silpnas. O štai dabar jam per sunku. Nepakeliamai sun- 
ku. Pakliuvo į spąstus. 

— Ateikit! - kvietė ji. 

Jis šūktelėjo įsipilsiąs dar viskio. 

— Pamirškit tą viskį! - šūktelėjo ji. 

Jis nuėjo į vonią, nusičiurškė. Įsmeigė žvilgsnį į save vei- 
drodyje. 

Viskas vaidyba. Viskas tebuvo vaidyba. Apgauti galėjo bet 
ką. Argi čia ne visų dramatiškiausias menas — vaidinti savo 
gyvenimą net nulipus nuo scenos? 

O dabar įkliuvo. Iš jo liko tik personažas. 

Jis išėjo iš vonios ir sustojo miegamojo tarpdury. 

Astri gulėjo lovoje nuoga — gražesnės už šią būtybę anks- 


tyvo ryto šviesoje nebūtum galėjęs įsivaizduoti. 

Ji miegojo. 

Jis priėjo, paglostė jai plaukus. 

— Vyšnele, - tarstelėjo. - Mano vyšnele. 

Tada apsigręžė ir išėjęs tylutėliai uždarė duris. 

Lauke buvo šviesu, be čiulbančių paukščių, daugiau nie- 
ko nebuvo girdėti. 

Iškart jis neatkreipė dėmesio, tačiau nuėjęs kelis metrus, 
susivokė, kad tuščiose rytmečio gatvėse jo žingsniai neaidi. 
Statė kojas — dešinę, kairę, dešinę, kairę, — bet nė triukšmelio. 
Girdėjo tik paukščius ir šaižų cypimą nuo gamyklos. 

Skagestadas veikiau nustebo, nei išsigando, o šitaip be- 
garsis nužygiavęs porą šimtų metrų fiordo ir viešbučio link 


sumojo, kad taip ir turi būti. Būtent taip dabar ir bus. 


Peroksidas 


Neturiu intencijos juodinti atminimo žmogaus, ką tik pasi- 
traukusio į nebūtį. Man patiko Olsonas, tikrai patiko, nors 
ne kažin kiek teturėjau su juo reikalų, rimtai mėgau vyrioką. 
Artimiau nesusibičiuliavom, nieko panašaus, ir neaišku, ar jis 
apskritai turėjo draugų, greičiausiai turėjo kokių draugelių 
Gelbėjimo armijoj, nenumanau. 

Tarp kitko, apie Olsoną ne kažin kiek ir žinau, supranti, 
buvo iš tų kaimynų, kurie neprisileidžia žmonių. Pasitaikyda- 
vo, kad išdygdavo prie mano durų ir paprašydavo susikeisti 
pamainomis ar kelis vakarus už jį padirbėti. Na, žinai, atseit 
pačiam reikėdavo į armijos susirinkimą ir panašiai, ar galė- 
čiau jį pavaduoti, ir taip toliau, ir taip toliau. 

Per Olsoną nesu turėjęs jokių bėdų. Mano akimis žiūrint, 
jis buvo geras žmogus, kalbu rimtai. Bengtas Olsonas. Kareivis 
Olsonas. Olsonas iš Gelbėjimo armijos. Dažniausiai jį sutikda- 
vai prie pašto su glėbeliu laikraščių ar pėsčiųjų gatvėje šeštadie- 
nio popietę apsikabinusį gitarą. Jis buvo stambus vyras, metams 


bėgant ėjo vis storyn, o uniforma, rodės, tik traukėsi, traukėsi. 

Nežinau, ar Gelbėjimo armija skiria naujas uniformas, ar 
tenka verstis su ta, kurią gauni įstojęs. Jei taip, tai šiek tiek 
keista, juk, sutik, žmogaus kūnas per ilgą amželį vietoj nesto- 
vi. Tik vienas kitas sumenksta, diduma išpampsta — išpampo 
ir Olsonas. Bet vaikščiojo su ta pačia uniforma, o kuo ši la- 
biau skyrėsi per siūles, tuo juokingesnis atrodė. 

Matai, greičiausiai, tą uniformą jis gavo Valstijose — švar- 
ko atlapuose buvo įsiūta po sidabrinę S raidę. Salvation Army. 
Olsonas į armiją įstojo kaip tik kažkuriais metais, kai gyve- 
no anapus Atlanto. Žodžiu, smulkmenų nepasakysiu, bet jis 
buvo išganytas kažkurį vakarą ten, kažkur, man taip regis, 
Minesotoje. Jis surado Jėzų, o gal atvirkščiai — tiksliai ne- 
žinau, kuris kurį susiieškojo. Šiaip ar taip, čia atkeliavo jau 
išgelbėtas ir papildęs armijos gretas. 

Gelbėjimo armijai Oda labai parūpo, galima sakyti, nuo tada, 
kai čia koją įkėlė pramonė, — atšiaurią vietovę griūte užgriuvo 
nutrūktgalviai ir susikratė it sudedamosios alkoholinio kokteilio 
dalys. Žinau, kad kai tėvas gavo pasiūlymą įsidarbint gamykloje, 
juodu su motina ilgai nesiryžo persikraustyti iš Bergeno. 

Ko tik nebuvo prisiklausę apie Odą — miestelis anuomet 
garsėjo kaip reikiant nepadoriai. Net laikraščiai rašė, kad 
Oda - nuodėmių liūnas. Tyrais pokario metais miestelį laikė 
Dievo apleista vieta, kur geriama, svetimaujama, pešamasi, 
siaubiama ir knibžda visokio plauko banditėlių. O kur dar 
girtuokliai — Gerhardsenas, Šikalius, Martinis ir Bičių Moti- 
nėlė. Gelbėjimo armija pasišovė įvesti tvarką, ir Olsonas buvo 


vienas iš parankinių. 

Negarantuoju šimtu procentų dėl to, kas po ko įvyko, ir, 
savaime suprantama, pamiršau aibę Olsono man pasakotų 
dalykų. Bet, sakyčiau, rodyt filmus jis išmoko Minesotoje. 
Regis, prieš išganomas vyriokas gan ilgai dirbo kino mecha- 
niku. Vienaip ar kitaip, išsilaipinęs prieplaukoje lagamine ne- 
šėsi pažymėjimą. 

Kaip tik tuo metu ruoštasi atidaryti kino teatrą naujojo- 
je rotušėje, o savivaldybė ieškojo kino mechaniko. Olsonas 
rado skelbimą „Hardangeriečių žiniose“ ir kaipmat kandida- 
tavo. Gelbėjimo armijos kareivis - kino mechanikas. Ne visai 
sueina, ką? Panašiai kaip ugnis su vandeniu. Ar vanduo su 
karbidu. Na, supranti, sprogūs dalykėliai. 

Prisimenu, kaip žaisdavom ant šlako krūvų lydyklos są- 
vartyne. Upėje į butelius prisissmdavom vandens, ištaškyda- 
vom jį ant karbido sąvartų ir padegdavome degtukais. Kai 
vanduo sureaguoja su karbidu, išsiskiria acetilenas, o tas 
gyvatė žaibiškai sprogsta vos kyštelėjus degrtuką. Ne vienas 
berniokas nusvilo plaukus ir antakius, o mano brolį dėl nu- 
degimų malūnsparniu skraidino net į Bergeną. 

Tokie reikaliukai — grynų gryniausia Oda, negi ne? Bet 
kurią sekundę viskas gali susprogt, kokia nors velniava gali 
ištikt gamyklose, krosnys išlakstyt gabalais, žmonės išlėkt į 
padebesius, o ledai su akmenimis užvirst tau tiesiai ant galvos. 

Trumpiau tariant, Olsonas gavo darbą. Tapo naujuoju 
Odos kino mechaniku. Gelbėjimo armijos karys —- kino me- 
chanikas, vis dėlto gal ne kaži kokia keistenybė? Juk armija 


niekad ir nebuvo paniurusių davatkų susibūrimas, jiems pasi- 

taiko ir vieną kitą plėšikėlį užverbuoti, bet tegul sau, dievaži, 
tegul tik sau verbuoja. 

Nors Olsonas buvo geras žmogus, armija pažiūrėjo krei- 
vai. Olsonui reikėjo civilio darbo, juk turėjo vyras iš kažko 
duoną valgyti — tas jiems nekliuvo, armijai nepatiko, kad bus 
kino mechanikas. Kitaip tariant, šiaušėsi ne dėl to, kad dirbs, 
o dėl to, su kuo tame darbe susidurs. Gelbėjimo armija toli 
gražu nebūtų laidavusi už kiekvieną Odos savivaldybės kino 
teatre rodomą filmą, bet kai pagalvoji, — kas, velniai rautų, 
laiduotų? Armija nesitaikė primesti cenzūros, nieko pana- 
šaus, bet Odoje buvo įsisteigusi, kad pažabotų, o ne skleistų 
nedorybę. 

Vis dėlto Olsonui leido pradėti dirbti. Dėl šito armija 
rinkosi į ilgus ir įremptus pasitarimus. Skambino į Oslą at- 
siklausti, ką apie reikalą mano generolai, diskutavo, svarstė 
ir ko tik nedarė. Olsonui leido pradėti. Taip buvo nuspręsta. 
Vyras gavo teisę dviem naujutėlaičiais, net spindinčiais Odos 
kino „Zeiss Ikon“ projektoriais skleisti nedorovę. 

Tačiau darbą atlikti privalėjo vadovaudamasis griežtais 
reikalavimais. Juk vyriokas buvo gelbėtojų kareivis kovoje 
prieš visokeriopą nuodėmiavimą. Žiūrovai — viena, juos ar- 
mija galėjo griebt ir atverst išėjusius iš kino salės. O pačiam 
Olsonui tas negaliojo, supranti? Reikėjo sergėti, kad nuodėmė 
jo nepasiglemžtų. 

Susitarta buvo šitaip: Olsonui leido įsidarbinti kino me- 
chaniku ir užsidirbti duonai kasdieninei Odos savivaldybės 


kino teatre, bet žiūrėti moralę žalojančius filmus uždraudė. 

Galėjo sau rodyti tuos velnio kerus, tik pačiam nešviečiamojo 
turinio filmai buvo užginti. 

Betgi būti kino mechaniku ir nė akies krašteliu nedirste- 
lėti į filmą — stačiai neįmanoma. Tad Olsonas apie šitai infor- 
mavo ir Gelbėjimo armiją. Jis turįs nustatyti ryškumą ir sekti, 
kada pakeist juostos ritę. Armija atsižvelgė ir išimties tvarka 
davė leidimą nustatinėti ryškumą ir stebėti filmą tiek, kad 
sugebėtų pagal taisykles pakeisti juostą. 

Tai buvo Olsono paslaptis. Jis buvo kino mechanikas, kuris 
pamatydavo ne kiekvieną filmą, paties projektuojamą kino sa- 
lės ekrane. Šitai pirmiausia išgirdau iš Tomio, ūkvedžio sūnaus. 
Vaikis padėdavo Olsonui sužiūrėti žymas kadrų dešiniajame 
viršutiniame kampe. „Pirma! — šaukdavo Tomis. - Antra! Tre- 
čia!“ Ir Olsonas paleisdavo antrąjį projektorių. Pasitaikydavo, 
kad berniukas sukiodavosi operatorinėje man pavaduojant Ol- 
soną. „Ar ir jums padėti pakeist juostą?“ — leptelėjo jis. „O Ol- 
sonui padedi?“ — paklausiau aš. „Aišku, kad padedu“, - atšovė. 

„Ar jums irgi negalima žiūrėti filmų?“ — klausinėjo vaikis. 
Iš pradžių netikėjau savo ausimis. Galva neišneša, tiesa? Bet 
kai kažkurį vakarą abu atėjome į darbą patikrinti vieno iš 
projektorių, tiesiai šviesiai paklausiau. „Ar tiesa, kad armija 
tau draudžia žiūrėt filmus?“ — išrėžiau. Olsonas nusišypsojo ir 
papasakojo, ką armija buvo nusprendusi. 

Dažnai dėl to jį traukdavau per dantį. „Olsonai, gal pasta- 
ruoju metu matei neblogų filmų?“ — klausdavau. O jis tik nu- 
sišypsodavo. Aš neatstodavau. Ar jam bent išneša protas, kiek 


per tuos metus prarado? Ar jis įsivaizduoja, ko negavo pa- 

matyti? Erzinau linksniuodamas Džiną Lolobridžidą, Meimi 
van Doren ir Džeinę Mensfild. Ėdžiau dėl Rakelės Velš, Kim 
Besindžer ir Šeron Stoun. 

— Blondes have more fun, - pareiškiau. 

— Vandenilio peroksidas, - atkirto Olsonas. 

— Kas toks? — paklausiau. 

— Vandenilio peroksidas, — pakartojo Olsonas. — Jos ne 
blondinės, ne tikros blondinės. 

Aitrinau dėl Merlin Monro. Ar jis suvokia, į ką įsitraukti 
jam užgynė armija? Tai juk kino istorija, ar ne? Pavyzdžiui, 
„Pasimylėkim!“ Šūdfilmis, teisybė, užtat kaip prasideda, bro- 
lyti! Kokia pradžia: Merlin Monro tik su ilgu megztiniu ir 
pėdkelnėmis nusliuogia ugniagesių stulpu ir dainuoja, kad 
jos širdis priklauso tėtušiui, Airtuoja su kamera, leidžiasi gau- 
doma vyrų šokėjų ir tiesiog skleiste skleidžia apie save debesis 
kaži ko, apie ką tu, Olsonai, net nenutuoki, ar supranti? 

Bandžiau jo kantrybę kalbomis apie Odrę Hebern, Kerol 
Beiker, Džiną Harlou. O Dianą Dors ar matęs? Ar žino, kaip 
pravardžiavo Ursulą Andres? Usual/y Undressed! Mėginau kir- 
šint minėdamas Brižitą Bardo, Madoną, Lorą Dern. Ar tikrai 
nepasitaikė atidžiau įsižiūrėti į tuos siūbuojančius Anitos Ek- 
berg klubus filme „Saldus gyvenimas“? 

Ar žinąs, kad kai Džeinė Mensfild sudaužė automobilį, 
jos veidas buvo taip kraupiai sudarkytas, kad lavono tapatybę 
policijai teko nustatyti pagal krūtinės dydį? Ir negi toji armija 
išdrįso uždrausti jam pamatyti, kaip Rita Heivert šokdama 


nusitraukia pirštines ir apnuogina rankas juostoje „Gilda'? 

— Rita Heivert - mano numylėtinė, — vieną vakarą mums 
sėdint operatorinėje pareiškiau Olsonui. — Rita Heivert ne- 
turi trūkumų, — variau. — Ar tu matei tas kojas, lūpas, jos 
žvilgsnį, tas Ritos Heivert akis, ar tu jas matei, Olsonai, Ritos 
Heivert akis, ar tu jas matei? Aišku, kad nematei, tau nega- 
lima, — išsiviepiau aš. — Armija iš tavęs atėmė priėjimą prie 
Ritos Heivert. O, Rita Heivert, - vapėjau, — o, Rita! 

— O tau kuri patinka labiausiai? — paklausiau. 

Olsonas nusišypsojo, bet neatsakė. 

— Nesilaužyk! — raginau. — Kuri tavo numylėtinė? 

— Izabela Roselini, - tarė Olsonas. 

— Aha! Pasirodo, slapčia dirstelėdavai? 

— Man patinka Izabela, - pakartojo Olsonas ir nusijuokė. 

Štai ir pričiupau jį. 

— Bet ir Izabela dažėsi plaukus, - pareiškiau, — „Laukinėje 
širdyje“ ji blondė. 

— Šito nemačiau, — atkirto Olsonas. 

Liežuviai skalambija, neva Olsonas darbą operatorinėje 
metė per mane. Aš atseit seilę varvinau dėl jo vietos, atseit 
norėjau įsidarbint kino mechaniku visu etatu, užuot plušęs 
lydykloje tai dieną, tai naktį. Neva būsiu paleidęs gandus apie 
Olsoną, kad išėsčiau. 

Trumpai tariant, grynos sapalionės. Olsonas pats vieną 
dieną pasibeldė į mano duris ir paklausė, ar nenoriu pasi- 
mokyti, kad galėčiau jį pavaduoti. Tuo metu papildomas 
uždarbėlis man buvo neprošal, todėl pasiūlymą priėmiau ir 


išsilaikiau mechaniko egzaminus. Po dešimties metų Olsonas 

lyg niekur nieko metė darbą. Man pasiūlė perimti jo vietą. 
Olsonas pats nutarė išeiti. Paprasta kaip dukart du. 

Ligi šiol jokiam žmogui šito nepasakojau — nenorėjau pilt 
pamazgų ant Olsono galvos, bet dabar, kai vyras jau po velė- 
na, o gal danguj ar dar balažin kur, tai, pats supranti, turbūt 
niekam nebeskaudės. Pasirodo, armija užspeitė jį į kampą — 
arba meta kino mechaniko darbą, arba eina lauk iš organi- 
zacijos. Jis nusprendė mesti darbą. Pasirinko Jėzų. Štai kaip 
buvo. Ko gero, Olsono paslaptis iškilo į šviesą ir armija susi- 
dorojo nenuolaidžiaudama. 

Paaiškėjo, kad Odoje ir vandenilio peroksidas gali sprog- 
ti taip pat lengvai kaip acetileno dujos. Nežinau, kaip yla 
išlindo iš maišo, gal pats išpažino nuodėmes kuriam nors 
generolui, o gal ir visam parankinių kordebaletui, neįsivaiz- 
duoju. 

Kai kartą vakarojau namie, jis man papasakojo tos isto- 
rijos nuotrupas. Tuo metu jau sunkiai sirgo, o tas vakaras 
buvo vienas iš paskutiniųjų jam likusių gyventi. Pareiškė no- 
rįs su manim pasikalbėti. Po teisybei, pas jį anksčiau nebuvau 
lankęsis ir pamatęs, kaip jo namai atrodo iš vidaus, apstul- 
bau. Turbūt vaizdavausi, kad gyvena užkietėjusio viengungio 
irštvoj, o išvydau stilingą, skoningai įrengtą butą. Tą vakarą 
suvokiau, kad Olsono iš tiesų nepažinojau. 

Vėliau mąsčiau, kad ne visada yra taip, kaip atrodo. Per- 
skaičiau šį tą vienam laikrašty, tokią istoriją apie Vladislavą 
Mamyševą, rusą, Tarybų Sąjungos laikais tapiusį gigantiškus 


propagandinius paveikslus ant sienų gamyklose ir kolūkiuo- 

se. Juose vaizdavo stiprias, besišypsančias komunistes, žinai, 
tokias moteris didvyres, kurios ir melžia, ir remontuoja. Bet 
įsižiūrėjęs į Mamyševo darbus atidžiau, pastebėdavai, kad 
kartojasi vienas ir tas pats veidas —- ogi Merlin Monro veidas. 

Žodžiu, nesuprasi, kada apsirikai. O tą vakarą Olsonas at- 
nešė dideliausią kvadratinį ryšulį - norėjo, kad juo pasirūpin- 
čiau. Jo turinys buvo įsuktas į kelis vyniojamojo popieriaus 
sluoksnius. Buvau prigrasytas jo neišvynioti, kol Olsonas ne- 
iškeliaus į dausas. Tik tiek turėjau pasižadėti, o su tuo, kas 
viduje, galėsiąs elgtis kaip tinkamas. „Noriu, kad jį turėtum, — 
nusišypsojo Olsonas. - Suprasi“, - pridūrė. 

Po jo laidotuvių sugrįžau namo ir išvyniojau ryšulį. Lai- 
kiau jį sandėliuke rūsyje, kartkartėm, savaime suprantama, 
suimdavo pagunda žvilgtelėt, bet buvau pasižadėjęs Olsonui 
ir žodį tesėjau. 

Tame ryšulyje radau dešimt albumų, dešimt nuostabiau- 
sių albumų, supranti, kruopščiausiai ir gražiausiai sudėliotų — 
net patikėt sunku, kad taip įmanoma. Juose buvo Holivudo 
žvaigždžių kolekcija, sutvarkyta panašiai kaip pašto ženklų 
rinkiniai, tik Olsonas dėliojo ne ženklelius, o štai šiuos įvairių 
kino dievaičių kadrus, iškirptus tiesiai iš juostų, kurias pats 
rodė Odos savivaldybės kino teatre. 

Žodžiu, vyrukas peržiūrinėdavo juostą po juostos ieško- 
damas garsenybių gražiausiais rakursais. Tada ten, operato- 
rinėje, išsikirpdavo kadrus, iš kiekvienos juostos po vieną, 
vieną vienintelį filmo stačiakampėlį, o namie juos sudėdavo į 


albumą. Kiekviena nuotraukėlė po apačia aprašyta: dievaitės 

vardas, filmo pavadinimas, scena, iš kurios iškirptas kadras, 
fhlmo siužetas ir kada jis rodytas. Kiekvienas šūdniekis. 

Dabar, sėdėdamas ir šitai rašydamas, vartinėju albumus. 
Iškeliu žvaigždeles prieš šviesą po vieną ir įsižiūriu. Merlin 
ir Rita. Nataša Kinski ir Žiuljeta Binoš. Elizabetė Teilor 
ir Klaudija Kardinalė. Džaneta Makdonald ir Daril Hana. 
Anabela Šiora ir Katrina Denev. Džina Siberg ir Ana Karina. 
Džeinė Grir ir Friz Sastrė. 

Vartydamas paskaitinėju, ko Olsonas prirašė apie Ailmus. 
Sklaidau puslapius ir nesusigaudau, ką man su tais dešimt al- 
bumų daryti. Juk čia istorinis dokumentas, jiems priklausytų 
būt muziejuj ar dar kur. Viską kartu paėmus, sutik, šaunumė- 
lis, kaip kažin ką. Šitiek metų — nuo pat tada, kai tapo kino 
mechaniku Minesotoje — Olsonas visus kvailino. 

Sėdėjo sau operatorinėje ir svajojo apie kino padangių gra- 
žuolėles. Gelbėjimo armijos karys, kuriam priklausė vaduoti 
Odą iš nuodėmės, kolekcionavo pusnuoges ekrano žvaigždes. 
Jis skrupulingai tyrinėjo celiulioido rites ir rinko garsiąsias mer- 
geles, kaip kiti renka monetas ar degtukų dėžutes, supranti? 

Viename iš albumų radau net ir Izabelą Roselini perok- 
sidu nubalintais plaukais iš „Laukinės širdies“. Jei klaustum 
manęs, sakyčiau, didelio čia daikto. Turiu omeny, kad Ol- 
sonui toli iki kunigo iš „Iguanos nakties“, jei supranti, apie 
ką aš. Tačiau kalbam apie armijos principus, ar ne? Olsonas 
sulaužė susitarimą. Nebuvo tas, kas dėjosi esąs. Žvaigždyno 
spindesys niekuo nesiskiria: gražuolės nuotraukose yra tas 


sprogus propagandos ir amžino, neišpildomo pažado mišinys. 

O aš mąsčiau sau apie Olsoną, mąsčiau ir apie šitas žvaigž- 
deles. Tokios merginos Holivude laimės nepatiria. Jas uja, jos 
per daug geria, įjunksta į tabletes ir iš tiesų nežino, ar žmonės 
myli jas tokias, kokios yra, ar tik Holivudo sukurtus jų pavi- 
dalus. Taip jau su tuo peroksidu yra, sutik. Negali žinot, ar 
turi reikalų su tuo, kas tikra, ar su klastote. 

Vis dėlto Olsonas buvo laimingas, net neabejoju. Tos die- 
vaitės peroksidiniais plaukais pavertė jį laimingu žmogumi. 
Vartinėdamas šiuos albumus esu bemaž įsitikinęs, kad Olso- 


nas buvo iš tų, kurie anapilin iškeliauja su daina lūpose. 


Niukaslas prie Taino 


Man nusispjaut, girdžiu juos už nugaros, bet man visiškai 
nusispjaut, girdžiu, kaip krizena ir žvengia, kai pasikišęs po 
ranka siuntinį einu iš pašto, bet man vienodai rodo. Jie — bu- 
kagalviai, o aš - ant bangos. Bukagalvių gauja, kurmi, kokie 
bukagalviai — visa kompanija. Žmonės juokiasi tau už akių, 
ar ne? Žmonės juokiasi visą laiką — iš kostiumo ir motorolerio, 
bet tau nerūpi, tau nei šilta, nei šalta. Kodėl turėtų rūpėt? 
Tai jie čia bukagalviai, ir patys tai žino, kažkur giliai jiems 
kirba mintelė, kad yra bukagalviai ir kad būtent tu atrodai 
kietai. Juk iš esmės viskas sueina į tai, kas turi stiliuką, o 
kas ne, kas žengia koja kojon su mada, o kas ne, kas iš tikrų- 
jų - iš tikrųjų — žengia su mada. Man į paštą atėjo siuntinys, 
kelios plokštelės iš Niukaslo, kelios soulo plokštelės, kurias 
užsisakiau iš Anglijos. Pasiimu siuntinį, susimoku ir varau 
neatsisukdamas. Girdžiu juoką iš paskos, bet pasikišęs po 
ranka siuntą einu lauk į giedrą vasaros dieną. Jie bukagalviai, 
o aš — madingas. Eina sau, kokie bukagalviai. Odą gaubia 


pasikeitusi šviesa, jau vasara, o aš pasiėmiau savo plokšteles. 

Prie pašto stovi Gerhardsenas ir čiupinėjasi apie mano moto- 
rolerio žibintus. Atrodo kaip išsimaudęs šuo, jis visas permir- 
kęs ir trenkia kanalizacija. Rakinėja sau atsistojęs žibintus, o 
aš ir užmušt būčiau galėjęs, jei būčiau pagavęs nuknisinėjantį 
mano ratus. „Tavo dviratukas?“ — klausia Gerhardsenas toliau 
sau krapštydamasis apie motorolerį. „Gali net nesukt sau dėl 
to pautų , - atkertu jam. Kito tokio nėra — „High Lambretta 
Grand Prix 150“, baltoji svajonė. Nusipirkau jį gavęs pirmą 
algą parduotuvėje. Dievinu tą motorolerį. „Gražus dviratu- 
kas“, - murma Gerhardsenas kosėdamas. „Trauk nagus“, - at- 
sakau ir užsėdu. Pasukęs nuo pašto nuraunu Opheimo garve. 
Ko tau sukt galvą? Visiems aišku, visi žino, kas čia klasiškai 
atrodo. Turbūt iš kokių šimto metrų galiu atskirt tą, kuris pa- 
taiko į madą. Eina šikt, iš šimto metrų atstumo atskiriu, kas 
kietas, o kas ne. Matau iš tolo, ir ne todėl, kad madistas kaip 
nors nenormaliai eina ar ką. Anaiptol. Bet turinčiam stiliu- 
ką nevienodai, stilingiesiems niekad nebūna vienodai, jie turi 
stilių, ir tai šį tą reiškia, eina sau, didžiuojiesi, kad esi, kas esi, 
eina šikt, jauties pranašesnis dėl to, kas esi, didžiuojiesi savim, 


nes žinai, kad, be to, daugiau nieko neturi. 


Parvažiavęs į daugiabutį greitai užšuoliuoju laiptais, apsika- 
binęs siuntinį užlekiu į viršų. Pakuotė pilka, apvyniota ki- 
lometru rudos lipniosios juostos. Mano plokštelės, naujosios 
plokštelės iš Anglijos. O, pavyzdžiui, vietinė muzikos įrašų 
parduotuvė — Lilės pardė. Ji neturi nė vienos stiliovesnės 


plokštelės, nė vienos. Perknisk kiaurai išilgai visą sumautą 

pardę, nuo apačios iki viršaus, skersai išilgai, už prekystalio 
ir sandėly — nerasi nė vieno klasiškesnio albumo, net ir kie- 
tesnio singlo, kertam iš ko nori, neiškapstysi. Pardavinėja tik 
kompaktus, sumautus kompaktus, sukruštus kompaktus ir 
nė vieno vinilo. Ir apskritai kažkokia velniava, visas pasaulis 
pasimovė, negi ne? Visi įtikėjo, kad kompaktai valdo, o iš 
tikrųjų vinilai — klasių klasė. Niekas vinilo nenuneš. Niekas. 
O Lilė tik stovi sau už prekystalio su tuo susiraukšlėjusiu vei- 
du, panašiu į obuolį, užsilikusį nuo Kalėdų. Įrašų parduo- 
tuvė? Nejuokinkit manęs. Seniau, būdavo, nueinam pas Lilę 
ir klausiam, gal turit tokią ar tokią plokštelę. Ar gavot naują 
šito albumą, ar gavot naują ano albumą? „Jie prieplaukoje, — 
atsakydavo Lilė, - vis gaunu prekių kurią nors dieną, tiesiog 
nespėju pasiimti.“ O mes paprasčiausiai iš galvos lauždavom 
visokius grupių pavadinimus. Sustoję prie Lilės pardės kurda- 
vom pačius nesveikiausius, kokius tik gali įsivaizduoti, pava- 
dinimus, tiesiog visiškai nurautus pasityčiojimus: „Ihe Hula 
Kulas“ arba „Ihe Midger Basketballplayers“, arba „Ihe Lone- 
ly Cocksuckers“, arba „Ihe Amazing Assholes“. „Prieplauko- 
je, —- suburbėdavo Lilė, - prieplaukoje, visi ten.“ Siuntinį su 
plokštelėmis pasidedu ant komodos prieškambaryje, pagul- 
dau jį atsargiai, lyg būčiau pasiėmęs sumautą paštu siunčiamą 
bombą ar panašiai. Nebeinu pas Lilę, kokia prasmė, eina šikt, 
kaip neapsimoka, daugiau nekelsiu ten kojos, niekas nepri- 
vers — net pasidergt, nė vieno stiliovesnio įrašo ten nėra, nė 
vieno. Visas plokšteles dabar perkuosi iš Niukaslo, tenka su- 


mokėti muitą, bet vis tiek išeina pigiau, nei būtų perkant pas 

Lilę. Tuo atveju, jei ji turėtų nors vieną albumą, kuris ant 
bangos. Čia tai būtų sensacija. Eina šikt, laikraščiuose turėtų 
rašyti. Pas Lilę aptikta klasiška plokštelė. Išsamiai apie įvykį. 
MADINGOJI LILĖ VĖL SMOGIA. Išsitiesiu ant sofos. Pasi- 
sekė, namie tuščia. Va šitai iš viso sumauto reikalo ir yra ge- 
riausia — atsigult ant sofos ir negrot iš pašto parsineštų plokš- 
telių, tiesiog gulėt ant sofos, spoksot į lubas ir žinot, kad tau 
ką tik atėjo plokštelės iš Anglijos, plokštelės, kurias užsisakei 
ir laukei, laukei, žinot, kad bet kada gali atsikelt, prieit prie 
siuntinio ir jį atplėšt, atplėšt tą pilką paką, apsuktą lipniąja 
juosta ir užantspauduotą angliškais antspaudais —- Niukaslas 
prie Taino, Niukaslas prie Taino - gali tiesiog atsistot ir nuei- 
ti užsidėti klasiškiausios, kokią tik gali įsivaizduoti, muzikos. 
By Air Mail. Tas momentas, kai klasišką plokštelę pirmą kartą 
uždedi ant grotuvo, yra ypatingas. Iš lėto ištrauki ją iš maiše- 
lio, atsargiai, atsargiai, kad neįbrėžtum, dažniausiai prasikei- 
ki, kol išimi vinilą, dėl įsielektrinimo ar ko ten, o tada uždedi 
plokštelę ant lėkštės, tarsi laikytum kokį kūdikėlį, bet iškart 
jos nepaleidi, dar gal apžiūri viršelį, paskaitai dainų žodžius 
ar pasidomi, kas kokius gabalus atlieka. Šita dalis iš viso įrašų 
pirkimo nerealiausia — tos minutės prieš pasileidžiant klasišką 
plokštelę, tas laikas, kol skaitinėji žodžius ar nagrinėji viršelį, 
ar tiesiog lauki, kol ateis tinkamiausia akimirka. O tada užve- 
di adatą ant plokštelės, ir ji — visa blizganti, juoda, graži - ima 
suktis, suktis, suktis. Pasitaiko, kad paštu siųstos plokštelės 
būna žiauriai banguotos, čia vienintelis vinilo minusas, adata 


šokinėja aukštyn žemyn kaip koks žaislinis laivelis audringoj 

jūroj. Tada belieka didint prispaudimą, kol adata prasimuš 
per bangas. Bet kai pasipila pirmieji garsai, atrodo, net tren- 
kia elektra, va čia tai dalykas, sutik, čia visa esmė. Ta akimir- 
ka, kai adata prisikasa prie pirmojo gabalo ir garsai ima plūsti, 
o kartais kai drioksteli, tai eina šikt, septynių su puse balų 


stiprumu Richterio skalėje, supranti, išsprogdina galvą. 


Šoku. Su naujais akiniais nuo saulės ir naujais batais, šoku 
svetainėje, šoku su juoduoju kostiumu ir naujaisiais platfor- 
miniais batais, šoku. Eina šikt, koks stilius šokt pagal šiaurie- 
tiško soulo singlus - Maksinos Braun, Dino Perišo, Glorijos 
Džons, „Ihe Reflections“. Nerealiausia šokt užsimetus šiek 
tiek spydo. Tada beveik nejauti, kad judi. Sukiojiesi atitrūkęs 
nuo grindų kaip koks suknistas bičių karalius apie sumautą 
avilį, dar ant viršaus gali užgerti kokios degtės, tada tiesiog 
šokt šokt šokt. Širam užutėky beveik neįmanoma gaut spydo. 
Kai nori užsimesti, tenka pasiieškot laivuose pramoniniam 
uoste ar palėkt iki Oslo. Šią vasarą lėksiu į Angliją — pavažinėt 
motoroleriu ir pašokt garsiajame „The roo Club“, šoksiu šok- 
siu ištisą naktį, būsiu tikras 2//niteris. Šoku, o naująją plokš- 
telę leidžiu didžiausiu garsu, kokį pakeliu, visiškai pasineriu į 
muziką ir judesį, už tai man nėr nieko geriau — tiesiog susiliet 
su muzika, geriau nebūna, šokt, susiliet su muzika, tik vienas 
dalykas nenusileidžia šokimui klausantis nerealios plokštelės — 
važinėjimas motoroleriu, važinėtis motoroleriu dar geriau, ge- 
riausia iš visko, niekas neprilygsta važiavimui motoroleriu, net 


šokis klausant jėgiško albumo. Aš šoku šoku šoku ir neišgirstu, 

kaip įeina Gerhardsenas. Tik žiū, stovi čia Gerhardsenas, šla- 
pias, net varva ant grindų. Išgąsdina mane žiauriai, nes aš juk 
pasinėręs į muziką, o tas šunbezda čia įėjęs purtos nuo savęs 
vandenį ir vis dar primena iš lietaus parsibeldusį šunėką. Dvo- 
kia spiritu, šūdu ir dar kažkuo, ką ne visai atpažįstu, kažkuo 
salsvai gličiu, ir šiaip žmogėnas man primena sumautą audros 
debesį, kažkoks šuva sulytas. Gerhardsenas klausia, ar tėvas 
namie, aš nusiimu akinius ir atsakau, kad tėvas dirba rytinėje. 
„Įsivožiau upėn“, — sako Gerhardsenas, lyg jam kasdien taip 
nutiktų, lyg būtų išsiugdęs įprotį vožtis į upę tokiu dienos 
metu. O kiek aš žinau, laisvai gali būti, kad seniokas dėl vie- 
nos ar kitos keistos priežasties kiekvieną mielą dieną verčiasi į 
Opu. Gerhardsenas - girtuoklis, perkaręs velnias, vieni griau- 
čiai su šiek tiek odos, miręs žmogus. Nežinau, kuo jis vardu iš 
tikrųjų, bet į Gerhardseną panašus, — kaip iš akies trauktas, 
tad jam puikiai tinka vadintis Gerhardsenu, jie galėtų būt ir 
identiški dvyniai, jei paklaustum manęs, tik kažin ar tautos 
tėvas tiek siurbė ir šitaip griuvinėjo į upę kas antrą dieną. „Įsi- 
vožiau upėn“, — sako Gerhardsenas, o aš žinau, kad skiedžia. 
Jis bandė nusižudyt, pasidaryt galą, tik jam neišėjo. Va kaip. 
Net tokio paprasto dalyko kaip nusižudyt šitas seniokas ne- 
sugeba. „Tai ketinai pasidaryt galą?“ — klausiu. O Gerhardse- 
nas tik spokso į mane tokiu keistu žvilgsniu — lyg žiūrėtum į 


žvaigždėtą dangų ir žinotum, kad jis tęsiasi be pabaigos, kad 


* Einaras Gerhardsenas (Einar Gerhardsen, 1897-1987) — Norvegijos valsty- 
bės veikėjas, Darbo partijos narys ir pirmininkas, ilgametis ministras pir- 
mininkas. 

ten — tik begalinė erdvė. „Kaži, gal tėvas turėtų kokių sausų 
drabužių?“ — kalba Gerhardsenas. „Kodėl norėjai pasidaryt 
galą? — klausiu. — Meilė? Prasilošei?“ Gerhardsenas neatsako, 
aš nuvedu jį į vonią ir liepiu nusirengti. Nueinu į tėvų miega- 
mąjį paieškoti sausų rūbų. Senis mane nervina. Nekas šitaip 
atsėlinti ir išgąsdinti žmogų iki apsišikimo, ir dar kaip tik da- 
bar, kaip tik, kai susiruošiau paklausyt naujųjų plokštelių iš 
Anglijos. Spintoje surandu kažkokių tėvo apatinių ir nunešu 
į vonią. Gerhardsenas stovi visai plikas, trenkia išgertuvėm ir 
myžalais, o kairė ranka kraujuoja. Dešinėje laiko tėvo skustu- 
vą. Užbaubiu ant jo, kad neapsimoka širokiu būdu galabyrtis, 
šitaip neapsimoka, kad jis viską daro blogai, ar nesupranta, 
kad jei šitaip pjaus, po kurio laiko kraujas jam paprasčiausiai 
sukrešės. Atimu iš jo skustuvą ir rėkiu, kad tegu prisileidžia 
vonią, o tada persipjauna arterijas, negi jis nesupranta? „Visi 
tai žino“, — šaukiu ir paleidžiu bėgti vandenį į vonią. „Kie- 
kvienas bukaprotis žino“, — maurodamas tikrinu šniokščian- 
čios srovės temperatūrą, tada įsikimbu į Gerhardseną, įvelku 
į vonią ir pamygu žemyn, kad tas atsisėda, rėkiu, kad turi 
daryti šitaip, kad reikia viską daryti teisingai, nes ir vėl baig- 
sis šnipštu. Palaukiu, kol vonia prisipildo beveik iki viršaus, 
tada atkišu Gerhardsenui tėvo skustuvą. „Prašom“, — sakau. 
Gerhardsenas paima jį nieko nesakydamas. „Dabar gali pri- 

sibaigt! — sakau. — Varyk, turi progą!“ Gerhardsenas spokso į 
skustuvą, tada pakelia akis į mane. „PJAUKIS!“ - užrinku. Jis 
spokso į skustuvą, lyg pirmą kartą aptikęs kokį nors trenktą 


padarą ar dar ką, tada paleidžia jį iš rankos šalia vonios kraš- 


295 


to, skustuvas šaižiai terkšteli į grindis. Gerhardsenas pakyla 
iš šilto vandens ir pradeda žliumbti. Žliumbia kaip kūdikis, 
kūkčioja ir šniurkščia. O aš nežinau, ką man daryti, tiesiog 
žiūriu, kaip tas perkaręs Žmogėnas nuogas stypso vandeny- 
je ir žliumbia, man susišviečia, kad jis numirėlis, jis - miręs 
žmogus, jis - kaukolė ant spirito butelio, prašau jo nutilti, aš 
nebegaliu jo klausytis. „BAIK! - liepiu, nebenoriu girdėt su- 
augusio vyro sriūbaujant kaip naujagimio. — UŽSIKIMŠK!“ 
Pastebiu randą jam ant klubo, negaliu atitraukti akių nuo to 
įdubimo klube, nuo mažos duobutės odoje, lopinėlio visiškai 
nubalusios odos. Tėvas pasakojo, kad Gerhardseną per karą 
pašovė į klubą, ir kad jis ligi šiol kūne nešiojasi kulką, bet aš 
beveik viską apie tai pamiršau. Pagalvoju, kad kadaise šitas 
žmogelis, matyt, kovėsi dėl gyvybės, gal iš paskutiniųjų ban- 
dė gelbėtis nuo priešo ir pasiekt gydytojus, kad sutvarkytų tą 
kulką klube. Ir aš jau žinau, ką turiu daryti. Nemąstau apie 


tai, tiesiog darau. Ką ten bemąstysi, tiesiog darau. 
g ą ąsty g 


Išplaunu jam galvą, nulieju vandeniu murziną kūną, išmui- 
luoju ir vėl nupilu senioką. Nušluostau, pleistru užklijuoju 
ranką. Kraujuoti jau nustojo, įpjovimas negilus. Tada ištepu 
jam žandus skutimosi kremu, stoviu Gerhardsenui iš nuga- 
ros ir skutu. Paskui suvilgau švarią odą losjonu po skutimosi. 
Tada iššukuoju trumpų plaukų kuokštus ir nesmarkiai su- 
želiuoju. Gerhardsenas daro, ką liepiu, nesipriešina, nieko 
nesako, stebi, kaip veidrodyje keičiasi, kad nepažinsi. Liepiu 


jam apsirengti apatinius. Tada nueinu į virtuvę ir užplikau 

kavos. Patupdau Gerhardseną ant kėdės ir dar kartą paklau- 
siu, kodėl norėjo pasidaryt galą. Jis spokso į grindis. Imu gir- 
dyt senioką kava, vieną puodelį po kito, kaip mačiau darant 
amerikietiškuose filmuose. Visas šis sumanymas toks, kad 
nors imk juoktis —- Gerhardsenas štai tūno sau prie virtuvės 
stalo su mano tėvo apatiniais ir puodais maukia kavą. Sute- 
pu jam kelis sumuštinius ir paklausiu, ar iš tikrųjų per karą 
buvo pašautas. „Įsivožiau upėn“, — burba Gerhardsenas, o aš 
galvoju, kas turėtų pasidaryt, kad aš užsinorėčiau baigt šitą 
šūdą. Nesugalvoju nieko, na, nebent jei atgimčiau savo tėvu, 
jeigu tapčiau tokiu pat kaip mano paties tėvas: atsikelt, pyyp, 
nueit į darbą, pyyp, pasižymėt kortele, kad atėjai, pyyp pyyp, 
išjungt smegeninę išeinant, pyyp pyyp, išgert vieną du alaus 
šeštadienio vakarą, balsuot už Darbo partiją, pyyp, užmig:, 
Pyyyvyvyyyp. Eina šikt, tada ir aš pasvarstyčiau, ar nesimest 
į upę. Ber aš visada žinojau, ko noriu, o kai žinai, ko nori, 
viskas daug lengviau. Kad ir kas būtų, pro tuos gamyklos 
vartus nė kojos nekelsiu ir savo nagų į purvą niekada nekišiu. 
„Viskas bus tavo, — staiga suburba Gerhardsenas spoksodamas 
į mane. — Vieną dienelę čia viskas bus tavo, — vapa, — tik 
palauk!“ — „Baik spangt nesąmones“, - sakau. Gerhardsenas 
nusišypso, tada pradeda juoktis. Juokiasi garsiai ir šlykščiai, 
kad man šiurpai perbėga per nugarą. Nueinu į savo kamba- 
rį atnešti drabužių. Gerhardsenas virtuvėje užplėšia dainą, 
krankia kaip varna, girdžiu, kad dainuoja Sinatrą. /žs very 
nice to go trav'ling to Paris London and Rome its ob so nice 
to go trav ling. „UŽSIKIMŠK!“ — šaukiu jam virtuvėn, bet 

jis toliau dainuoja. Iškišu galvą į koridorių ir liepiu čiauptis, 
o jis traukia vis garsiau ir garsiau. But its so much nicer yes 
its so much nicer to come home. Paimu baltus marškinius ir 
madingiausią savo kostiumą, „Ivy League“ stiliaus kostiumą, 
kurį man dėdė nupirko Londone. Su drabužiais grįžtu į virtu- 
vę ir paprašau Gerhardseno parylėt. Jis atsako esąs priverstas 
dainuoti, gydytojas sakė, kad turįs dainuoti daug ir garsiai, 
nes jam astma, reikia plėst kvėpavimo takus, prasivalyt sinu- 
sus, neleist sistemai užsišnerkšt, o daugiametė praktika jam 
parodė, kad Sinatros dainos tinkamiausios, niekas kvėpavi- 
mo takų neatidaro geriau už sinatrinę dainelę. Paprašau jo 
apsirengti kostiumą. Jis padaro, ką sakau, o kostiumas jam 
beveik kaip tik, tiktai klešnės trumpokos, o šiaip gula, kaip 
jam siūtas. Parišu Gerhardsenui kaklaraištį, užvarstau savo 
platforminius batus ir atkišu kareiviško stiliaus striukę. Eina 
šikt, čia tai bent vaizdas. Gerhardsenas atrodo beveik pado- 
riai. Atrodo kone madistas, nors turbūt yra didžiausia stiliaus 
priešingybė, kokią gali įsivaizduoti. Liepiu jam leistis su ma- 
nim į kiemą, kur stovi mano motoroleris, visas išblizgintas, 
tirštai aptaisytas žibintais ir veidrodėliais. „Ar anksčiau esi 
tokiu važiavęs?“ — klausiu. Gerhardsenas neatsako, stovi nu- 
skustas ir švarus, net spindi, su mano geruoju kostiumu, ir tik 
spokso į motorolerį. „Gražus dviratukas“, — taria. Jis užsiropš- 
čia, nuspaudžia starterį ir numina akceleratoriaus pedalą. 
Tada pasileidžia zuiti ratą po rato kieme, pjausto tarp vaikų 
dviratukų ir išdžiaustytų baltinių. Matau, kad jis bus važi- 


nėjęs anksčiau, eina kaip patepta. Gerhardsenas nusišypso ir 

uždainuoja. „Važiuok į gatvę!“ — šaukiu, bet jis manęs negirdi. 
„Į GATVĘ! - šaukiu. - Į GATVĘ!“ Vis tiek negirdi, zuja sau 
ratais iš visos gerklės plėšdamas Sinatrą. Aš parodau kiemo 
arkos link. Gerhardsenas linkteli ir atsisveikindamas kilsteli 
ranką. Tada išvairuoja per tarpuvartę. Į gatvę iššlitiniuoja mo- 
teris, ji basa ir atrodo, kad eina nematydama, Gerhardsenas 
vos spėja nusukti, tik tik spėja nukreipti motorolerį į dešinę, 
kurmi, nedaug trūko, lengviau atsikvepiu. Užbėgu laiptais 
į viršų, prieinu prie patefono, paleidžiu plokštelę ir atsuku 
garsiausiai, kiek galiu tverti. Pro langą matau Gerhardseną, 
važiuojantį mano baltąja lambreta. Jis ištiesia ranką, pasuka 
į kairę ir lankstu šauna rotušės link, lyg nieko kito gyvenime 
nebūtų daręs. O aš stoviu viršuje ir galvoju, kad, eina šikt, 
stilingas tas motoroleris, jis turi kažką tokio, kažką, dėl ko 
jautiesi išdidus. Šoku pagal naująją plokštelę ir matau, kaip 
Gerhardsenas sugrįžta Opheimo gatve. Jis apvažiavo ratą ir 
įsuka atgal į Folgefonos gatvę. Kareiviška striukė plevėsuoja 
vėjyje. Šviesa jau pasikeitusi, jau vasara, atėjo mano plokštelės. 
Aš viršuje šoku, užsidedu akinius nuo saulės ir stebiu, kaip 
Gerhardsenas nuzvimbia mano motoroleriu, man topteli, kad 
jei čia stovėtų ir žemyn žiūrėtų mano tėvas ar kas kitas, ga- 
rantuotai pamanytų, kad ten motoroleriu lakstau aš. Užtat aš 
iš šimto metrų atskiriu, kas kietas, o kas ne. Iš esmės viskas 
sueina į tai, kas eina koja kojon su mada, o kas ne. Stebiu 
Gerhardseną, dumiantį mano motoroleriu su mano drabu- 
žiais, ir mąstau, kad niekas negali prilygti lambretai „High 


Grand Prix 150“, nėra nieko geriau, nei važiuoti motoroleriu, — 

užšokęs ant klasiško motorolerio, nuspaudęs starterį ir numy- 
nęs akceleratoriaus pedalą tarsi tampi kitu žmogum. Nežinau, 
tai kažkaip susiję su tomis aprakiomis formomis ir su tuo, 
kaip vairuoji, negaliu dorai paaiškinti, bet manau, kad čia 
veikia tai, kaip spaudi greitį, kaip manevruoji posūkiuose ir 


kaip lakstai purvinomis gatvėmis. 


Laiko skirtumas 


Kai sugrįžtu, ant Odos krinta vasaros lietus, lyja ramiai, vilgo 
stogus, fasadus, šaligarvius, gatves ir automobilius, toks lietus 
permerkia neprabėgus nė minutei, bet numoji ranka — vasara, 
rytoj vėl švies saulė. 

Pamojuoju tėčiui, lūkuriuojančiam prieplaukoje, jis nepa- 
sikeitęs — tas pats didžiulis vyras tvirtais gniaužtais. Apkabi- 
na mane, vos iškėlusią koją į krantą, apglobia, kaip apglobia 
lietus, suvis apsiaučia glėbiu, tada sukteli puslankiu ir iškelia 
dangun kaip tada, kai buvau mažytė. 

— Kaip mama? - klausiu mums traukiant į daugiabutį. 

— Ai, juk žinai, kokia ta mama, — atsako ir daugiau apie 
tai nebekalba. 

Mums virš galvų jis neša juodą skėtį. Keli jo virbai išlūžę 
ir apskritai daiktas per mažas tokiam milžinui, jo rankoje 
skėtis stirkso kaip krūmelis, anokia čia priedanga nuo lietaus. 

Prie daugiabučio sustoju. 

— Sveika parvykus namo, — taria tėtis atidarydamas laip- 


tinės duris. 

Ber aš delsiu merkiant vasaros lietui. Grįžau — aš namuo- 
se, išties ir nebuvau iš jų ištrūkus, čia viskas kaip seniau, — 
susiprantu, kad to ir parvažiavau — pamatyti, jog niekas ne- 
pasikeitė. 

— Eikš, — pavadina tėtis. 

Įeinu į laiptinę, pakratau šlapius plaukus, išsineriu iš švar- 
ko. Sustoju ten ir mane užplūsta prisiminimai. Visi kambariai, 
visos durys, visi balsai, durų skambučiai, žingsnių čiūžavimas 
per linoleumą, radiatorių ūksmai, šešėliai laipruose, vyresny- 
sis brolis, tėtis, mama. 

Įėję randame ją svetainėje skaitančią „Geriausia“. Nusiė- 
musi akinius ji pakyla, apkabina mane ir pabučiuoja. Ji pasi- 
taisiusi, veidas paburkęs. 

— Kokia tu sulysusi! — žiūrėdama į mane taria mama. - Vi- 
sai perlysus, — pakartoja ir jau puls ruošt man sočios vakarie- 
nės, bet pasakau, kad aš nealkana. 

— Tau reik valgyt, juk iš tavęs nieko neliko! — taria mama 
apkabindama mane per pečius. 

Ji paglosto man plaukus. 

— Ir tau jau vienas kitas pražilo, — šypsos, lyg tie keli žili 
mano plaukeliai džiugintų jai širdį. 

Matau, kad ji su peruku, jis nenatūraliai šviesių plaukų, 
kurie, atvirai tariant, jai nedera, perukas atrodo klaikiai, lyg 
būtų nusipirkusi pirmą pasitaikiusį ir be skrupulų pasitup- 
džiusi ant galvos. Lyg norėtų, kad visi pamatytų, jog čia pe- 
rukas. 


Man smalsu, kaip ji atrodo be jo, kokia mama be plaukų. 

— Turėsi viską papasakot, viską viską! — sušunka man iš 
virtuvės. 

Jau ruošia man užkąsti, net rūksta. Virėja iš jos netikusi, šei- 
mininkauti niekad nemokėjo, mūsų namuose gamindavo tėtis. 

— Mam, nereik man nieko ruošti! - prašau jos. - Aš paval- 
giau pakeliui... 

Ji išlenda iš virtuvės. 

— Bet man dėl tavęs neramu, tu tokia sublogus ir perba- 
lus, - kalba šypsodamasi. - Tarp kitko, visąlaik tokia ir buvai. 

Tėtis paklausia, ar nenorėčiau verčiau išgert už sugrįžimą. 
Mama prieštarauja, bet jis išsitraukia butelį viskio ir papilsto. 
Mudu susidaužiam. 

— Smagu, kad grįžai namo, — taria tėtis. 

— Čia vienas įdomus straipsnis, būtinai paskaityk, — kalba 
mama nešdama man savo žurnalą. 

Papasakoja, kad jame rašoma, kaip aktorius, vaidinęs Su- 
permeną, kovojo su liga ir jau beveik pasveiko. Ji rodo man 
nuotrauką, kurioje Kristoferis Ryvas sėdi vežimėlyje filmuo- 
jant Hičkoko filmo perdirbinį. 

— Vis dėlto neatrodo visiškai pasveikęs, — nusišypsau. 

Prieina tėtis ir ištiesia ranką lyg ketindamas konfiskuoti 
skaitalą. 

— Rut, nepradėk iš karto! — taria. 

— Ko nepradėt? - klausia mama tiesdama man žurnalą. 

Paėmusi stoviu tarp jų su „Geriausia numeriu rankose. 

— Galėsi paskaityt vėliau, — prataria mama. — Labai įdo- 


mus straipsnis. 


303 


Guliu būdraudama savo senajame kambaryje ir klausausi, 
kaip ūžia fabrikas - gamyba vyksta sau. Taip plaka žemadaž- 
nė, vos girdima šios vietos širdis. 

Į langą barbena lietus. Naktyje pristabdo automobilis. 
Zvimbinėja musė. Visi garsai iš anuomet. Ištirpstantis juokas, 
skambantys telefonai, greitas alsavimas po bučinio, kapotas 
rašomosios mašinėlės tarškesys, kivirčai iš miegamojo, tėtis, 
kuris keliasi ir eis į darbą. 

Užsižiūriu į ištuštėjusias gatves. Švelnus vėjas palengva 
šiurena medžių lapus. Gatvės žibinto šviesoje ant sienų tam- 
suoja blausūs šešėliai. Tėtis kambarį perklijavo, natūralaus 
pluošto tapetai tebedvelkia klijais. Spėju, kad remontų ėmėsi, 
nes aš susiruošiau parvažiuoti. Nebūtų jis. 

Prisimenu žemėlapį, kurį pasikabinau trylikos. Jame buvo 
pavaizduoti visi Manhatano rajonai ir gatvės. Tas žemėlapis 
žadėjo viską. Seksą, karjerą, beprotybę, vakarėlius, pinigus. 
Atvažiuok į purviną, apžėlusį, o barišką Niujorką! 

Žemėlapis buvo erdvinis, tad matei, kaip atrodo garsiau- 
sios vietos ir pastatai. „Empire State Building“. Grenič Vi- 
lidžas. Niujorko vertybinių popierių birža. Centrinis parkas. 
Kraislerio pastatas. 

Ir, savaime suprantama, — viešbutis „Chelsea“ Vakarų 
23-iojoje gatvėje. Kur mirė Dilanas Tomas. Kur Sidas iš „Sex 
Pistols“ nužudė Nensi. Kur gyveno Robertas Meipltorpas ir 
Pati Smit. Kur rašė Semas Šepardas. Kur dainavo Leonardas 
Kohenas. 


I remember you well in the Chelsea Hotel. 

Būdavo dienų, kai išeidavau į Odą, užmerkdavau akis, iš- 
tiesusi rankas patraukdavau Folgefonos gatve lyg per miegus, 
apčiuopomis nusigaudavau iki kelio, o automobiliai stabdė, 
pypė, lenkė. Mama atbėgdavo iš paskos ir plūsdavosi. „Ką čia 
darai? — šaukdavo ji. - Ką čia išdarinėji, dukra?“ 

Atsakydavau, kad turiu išmokti nueiti, kur reikia, aklo- 
mis. Supratau, kad turiu išmokti rasti kelią pati, kad reikia 
įsidėmėti, kur eiti, pagal kvapus ir garsus, turėjau mintinai 
išmokti visas Niujorko gatves ir pastatus. 

Apėjusi mamą traukdavau tolyn 52-ąja garve, Sąjungos 
gatve, nežiūrėdama pereidavau į kitą jos pusę, pasukdavau už 
kampo ir toliau kulniuodavau per Niujorką, girdėdavau ap- 
linkui dūzgiančius kamaniaspalvius taksi, mane apsiausdavo 
galinga virpanti erdvė, prarydavo mane, ir aš sustodavau, vis 
dar užmerkusi akis, stovėdavau sustingusi tame niekad nenu- 
rimstančiame mieste. 

Apakti abiem akimis galėjau bet kurią dieną. Mums šitai 
buvo išdėsčiusi mama. Mūsų šeimoje iš kartos į kartą perduoda- 
ma glaukoma - susirgsim ir mes, visi anksčiau ar vėliau susirgsim. 
Perskaičiau viską, ką radau apie glaukomą „Sveikatos žinyne“. 

Regėjimas gali nusilpti per kelias valandas arba dienas, — 
buvo parašyta juodu ant balto. Bet man, gebančiai eiti aklo- 
mis, išmokusiai rasti kelią nematant, niekas nebebūtų galėjęs 
sutrukdyti išvažiuoti į Niujorką. 

Užsimetu megztinį ir nulipu apačion ko nors atsigerti. 
Svetainėje priešais televizorių, beveik visai užsukęs garsą, sėdi 


tėtis. Geria alų užkąsdamas traškučiais. 

— Dar viena nemiga? — klausia. 

— Džetlagas, — atsakau. — Na, žinai, laiko skirtumas. 

Jis linkteli. 

— Tai kaip tu ten iš tiesų gyveni? — klausia. 

— Puikiai, — atsakau ir traukiu įsipilt vandens. 

— Laiba palikai, - sako jis. - Aukšra ir laiba. 

— Nepradėk dar ir tu, — nusijuokiu ir nueinu į virtuvę. 

Prisipilu vandens iš čiaupo ir godžiai išgeriu. 

Tada sugrįžtu pas tėtį. Jis žiūri kriminalinį filmą. Atrodo, 
kad čia „Niujorko policijos“ serija. Jam būdinga. Policininkas 
ir liks policininkas. 

— Ar daktarai ką nors sakė? - klausiu. 

— Kaip suprast? — taria neatplėšdamas žvilgsnio nuo filmo. 

— Dėl mamos? - perklausiu. 

— Aaa, dėl jos, — atsako jis ir ištuština ant stalo stovintį 
butelį. 

Aš atsisėdu greta ant sofos, padedu galvą jam ant peties. 
Jis apkabina mane savo didžiule ranka. 

— Kaip gera, kad tu namie, - taria. — Pasiilgau tavęs. Kaip 
tau tenai sekėsi? 

— Puikiai, — sakau. — Sekės tikrai gerai. Garbės žodis, pri- 
siekiu gyvybe. 

Mudu nusijuokiam. 

— Pala, kai ką tau parodysiu. 

Pakilęs iš rašomojo stalo stalčiaus ištraukia laikraščio 
skiautę. 


— Radau šitą „Aftenpostene“, — taria. 

Perskaitau glaustą laikraščio žinutę: „JAV apdovanojimas 
norvegų kino kūrėjai . 

Tėčiui vargiai sekasi nuslėpti, kaip jis didžiuojasi. 

— Kada pamatysim filmą čia? — klausia jis. 

— Nežinau, - atsakau. — Ten tik trumpametražis. 

— Primink, kaip vadinas? 

Papasakoju, kad filmas vadinasi „Paskutinė trupučio lai- 
mės diena“. 

— Ar tu laiminga? - klausia jis. 

Linkteliu. 

— Man atrodo, - priduriu. 

— Kodėl išvažiavai? — klausia. 

— Nepradėk iš naujo, - atšlyju ir jau stosiuos, bet vėl atsisė- 
du. — Klausei tūkstantį kartų. 

— Ką gi, vadinas, paklausiu tūkstantis pirmąjį: kodėl išva- 
žiavai? 

— Niujorkas, — atsakau. 

Jis nusišypso. 

— Tiesiog? 

Aš vėl linkteliu. 

— Tiesiog. 

— Buvai savotiška mergaitė, — kalba tėtis. — Savotiška nuo 
pat mažens. 

Pakšteliu jam į skruostą. 

— O tu kaip laikaisi? - klausiu. - Turiu omeny, ištikus vi- 
soms mamos bėdoms. 


— Susitvarkau, — atsako. 

Ekrane gaudynių scena. Policininkai automobiliu vaikosi 
du niekšus po stovėjimo aikštelę, tie vieną kitą sykį stabteli 
atsišaudyti į persekiotojus. 

Mes vieni iš pirmųjų miestelyje namie turėjome televizo- 
rių. Tėtis nupirko 46 centimetrų įstrižainės „Philipsą“, dar kai 
gyvenom Bergene, bet tada persikraustėm į Odą, o čia buvo 
neįmanoma pagauti vaizdo, mat trukdė aukšti kalnai. 

Tačiau apylinkės radijo prekių pardavėjas nešinas krūva 
įrangos užlipo į kalnus, iš dangaus sugavo signalą, ir netru- 
kus mūsų svetainė prigužėdavo pilnutėlė norinčiųjų pasižiū- 
rėti televizoriaus. Kas vakarą butas būdavo paverčiamas gry- 
niausia kino sale. 

Prisimenu tuos drebančius nespalvotus šešėlius, pasau- 
lio vaizdus, vaizdus iš kitų kraštų, neryškius, miglotus, lyg 
būtų siunčiami iš kitos planetos arba visi tame ekranėlyje 
judėtų po vandeniu. Prisimenu šuolius su slidėmis, sprin- 
terius, laidelę vaikams, žinias, detektyvinių filmų rubriką, 
viktorinas. 

Televizorius tikmedžio korpusu mūsų svetainėje stovėjo it 
koks altorėlis. Melsvos šviesos mirguliavimu kambaryje pa- 
sklisdavo visi reikšmingieji įvykiai. Pašautas Kenedis. „Apol- 
lo 11“ Mėnulyje. Atsistatydina Niksonas. Elvis iš Havajų. 

Giliausiai atmintin įsirėžė naktinis roko koncertas su Pati 
Smit. Man tada buvo septyniolika, iki šiol jaučiu jaudulį, ap- 
ėmusį matant ją scenoje, ritmą, būgnus, gitarą, bangą, perlie- 
jusią mane. I'm dancin' barefoot, beadin' for a spin, soft strange 


music drives me in... 

Jos daina putojo, pagavo rirmu, džiaugsmingai kunkulia- 
vo. Skambėjo taip siautulingai, taip nevaržomai, taip seksu- 
aliai. Pati Smit išlaisvino mane. Jai dainuojant mano kūnas 
plyšo, laukan ėmė žliogti jo vidus: kraujas, plaučiai, širdis, 
smegenų masė, akla akis. 

Tąnakt, išgirdęs televizorių, laiptais nulipo tėtis. Išjungė 
jį ir nuvarė mane miegoti. Kitą dieną man reikėjo į darbą, 
jau kurį laiką šeštadieniais darbavausi „Domus“. Vis dėlto jis 
pavėlavo. 

Pati Smit įrėžė manyje tą dainą, rodės, lyg būtų per ekra- 
ną ištiesusi ranką ir mane įsitraukusi. Privalėjau važiuoti. Į 
Niujorką. Į CBGB. Į „Chelsea“ viešbutį. 

Pabudo mama ir nulipo apsisiautusi chalatu. Mane nu- 
smelkė išgąstis. Ji paseno. Eina jau lėčiau, judesiuose nebeliko 
anuometinio gyvybingumo. Kreipiu žvilgsnį nuo jos peruko, 
bet man nesiseka. Negaliu nežiūrėti. 

— O čia viskas po senovei, — taria ji. 

— Apie ką tu? - klausiu. 

— Šita šeimynėlė kaip visad nepersimiega... 

— Mes pagal amerikonišką laiką, — replikuoja tėtis. — Visą 
gyvenimą taip gyvenom. 

Mama nuslinkusi virtuvėn brazdinasi spintelėje. Išsitrau- 
kusi vaistų buteliuką išgeria kelias tabletes. 

— Einu gultis, — tarsteliu ir patraukiu į savo kambarį. 

— Labanakt, - šūkteli tėtis nuo sofos priešais televizorių. 

Užlipusi į viršų susirandu mobilųjį telefoną ir paskambinu 


savo merginai. Niujorke dabar vakaras, ji turėtų būti namie. 

Įsivaizduoju ją, stovinčią prie lango vos dvelkiant nakties 
vėjeliui. Ji lūkuriuoja ten — nuoga ir tobula švelnioje gatvės 
žibintų šviesoje, stebeilijasi į Viljamsbergo tiltu riedančias 
mašinas, tvieskiančias priekiniais žibintais. 

Nuspaudžiu numerį porą trejetą kartų, bet mano ausį pa- 
siekia tik mano pačios balsas. Angliškai pranešu, kad mūsų 


šiuo Metu nėra namie. 


Rytas. Lange kybo saulė. Šviesos gijos lyžčioja sienas. Mane 
pažadina mama. 

— Keliauju į ligoninę, — sako ji. — Apačioje tau palikti pus- 
ryčiai. 

Apkabinu ją. 

— Kaip tu laikaisi? — klausiu. 

Užuot atsakiusi, ji paglosto man skruostą. 

— Būtinai valgyk, — taria. — Visai perlysai. 

Įspėja, kad tėtis išėjęs apsipirkti. 

Prieš lipdama iš lovos dar paguliu kelias minutes. Pasirą- 
žiusi pajuntu, kokia aš pavargusi ir apdujusi. Apsirengiu, su- 
valgau blyną su sirupu. 

Verduosi kavos, o tuo metu pro pravirus virtuvės langus 
plūsta saulė. Paskaitinėju rajono laikraštį, paklausau radi- 
jo - groja Morisėjų, dievinu Morisėjų, jam dainuojant šoku 
basomis. 

Paskui pereinu į svetainę. Dingteli, kad tiek metų prabė- 
go, o čia viskas kaip buvę. Šviestuvai, sofa, akvariumas, lino- 


leumas, sieninis laikrodis, visuomet rodantis netikslų laiką. 

Pamenu vakarus drauge prie radijo, obuolių pyragą, karš- 
tą pieną su medum, tėtį, snaudžiantį pokaičio, mamą, spren- 
džiančią kryžiažodžius savaitės žurnale. Praeitis tavyje gy- 
vuoja toliau, nors viskas pasikeitė ir niekad nebebus taip pat. 

Peržvelgiu knygas lentynoje. Išsitraukiu baltąjį „Sveikatos 
žinyną“ nutrintais kraštais. Kalbant apie Jūsų sveikatą... — by- 
loja antraštinis puslapis. 

Atsiverčiu gydytojo Fino Deviko parašytą skyrelį „Kas yra 
vėžys?“ Ligos baiminamasi, nes dažniausiai ji prasideda klas- 
tingai ir susirgimas nustatomas vėlai. Vienoje iš nuotraukų pa- 
rodytas dviejų milijonų voltų įtampos „General Electric“ apa- 
ratas. Fotografuota iš viršaus, po įrenginiu lovoje guli moteris, 
ji su akiniais ir atrodo, lyg miegotų. 

Daugelį iliustracijų tebeprisimenu nuo tada, kai mama 
mums vakarais skaitydavo iš žinyno. „Čia faktai, - sakydavo 
mums, — neprošal žinoti visiems. Čia faktai, ne kas kita kaip 
faktai.“ 

Likusi namie viena nuodugniai ištyrinėdavau kiekvieną 
pasiligojusį žmogų, kiekvieną sudarkytą kūną. Nudegimus, 
ichtiozę, gangrenas, kiškio lūpą, vyrą su dirbtinio kvėpavimo 
aparatu. Pamenu žmogų su galūnių protezais, nufotografuotą 
tik su maudymosi kelnaitėmis, jis rodo savo bigę ir šypsoda- 
masis lenkiasi dirbtinės kojos. 

Nagrinėdavau spalvotas lyties organų schemas ir gimdos 
skersinį pjūvį. Viename puslapyje vyriškų lytinių organų 
iliustracijos, atvertus kitą — skrodžiamos kiaulės nuotrauka. 


Po ja parašyta: Mėsos kontrolė. 


— Knygą į vietą, — perveria griežtas balsas iš už nugaros. 

Ner šasteliu. Atsisukusi tarpduryje pamatau tėtį. Abiejuo- 
se gniaužtuose — pirkinių maišai. 

Subruku knygą atgal į lentyną, lyg būčiau paauglė, pa- 
gauta paties nepadoriausio veiksmo įkaršty. 

— Mama išvažiavo į ligoninę darytis kažkokių tyrimų, — 
pranešu. 

— Sėskis, — atsako tėtis. — Turiu tau šį tą papasakot. 

Jis nusiima kepuraitę su snapeliu ir sidabrinės spalvos 
NYC raidėmis. 

— Mama neserga, — pareiškia tėtis ir klesteli ant sofos. 

— Ką? - klausiu. 

— Mama sveika, - atsako jis. 

Jau žiojuosi prieštarauti, bet tėtis užbėga už akių. 

— Ji išsigalvoja, — taria jis. — Taigi žinai, kokia ji. 

— Ne, nežinau, kokia ji, - atkertu ir pati iš balso girdžiu, 
kad pykstu. 

— Ji sveika, — tęsia tėtis. — Ir visą gyvenimą buvo sveika. 

— O kaip... - pralemenu. - Ji... 

Tėtis papasakoja, kad mama kiekvieną savaitę važinėja į 
Oslo klinikas į švitinimus. Teisingiau, sakosi vykstanti į ligo- 
ninę. 

Iš tikrųjų ji apsistoja skirtinguose viešbučiuose, užsiregis- 
truoja pramanytu vardu ir eina per parduotuves. Apsiperka ir 
išvažiuoja neatsiskaičiusi. 

— Iš kur tu viską žinai? — klausiu. 


— Gal pamiršai, kuo dirbau trisdešimt metų? — nusišypso jis. 
ų Ypso J 

— Kodėl tada nieko nesakei, kai kalbėjom telefonu? 

— Nes norėjau, kad parvažiuotum namo, — atkerta. — Tie- 
siog norėjau, kad sugrįžtum. 

Pratrūkstu juoktis, isteriškai, trūkčiodama orą. 

— Norėjau tave pamatyti, pasiilgstu tavęs, — kalba jis. — Jei 
būčiau pasakęs teisybę, kažin ar būtum parvažiavus. 

Jis prieina ir apglėbia mane. 

— Retsykiais geriausia griebtis melo, — taria. - Kartais me- 
las — geriausias vaistas. 

Tada atsidūsta ir suspaudžia mane. 


— Tik kad mama perdozavo. 


Mirguliuojantis vaizdas, plaukikai, judantys po vandeniu. 
Jau naktis, bet nė vieno neima miegas. Tėtis ištraukė senąsias 
„Super 8“ juosteles ir svetainėje pakabino ekraną. Sėdim ant 
sofos, apsirūpinę spragėsiais ir kola. 

Žiūriu į dvidešimt penkeriais metais jaunesnį tėčio eg- 
zempliorių. Jis su baltais marškiniais ir visai kietais akiniais 
nuo saulės. Ruošiasi plauti mūsų universalą „Volvo PV“. Švei- 
čia į mane kempinę, nes nepageidauja, kad jį filmuočiau. 

Mama tyso šezlonge užsimerkusi ir nemato, kad aš nu- 
kreipusi kamerą į ją, tačiau staiga mane pastebi ir baisiai įtūž- 
ta. Griūk iš juoko. 

Mano vyresnysis brolis. Geriausia draugė. Dantų plokšte- 
lės. Limonadas butelyje, šviesa ant odos, suknelė, kurią vilkiu 
vieną pavasario vakarą, sviestas ant šviežio ragaišio, ledinukai 


nuo kosulio, Pati Smit per radiją. 

Žiūriu į brolį, kieme žaidžiantį badmintoną su buvusia 
mergina. Ta „Super 8“ kamera iš tikrųjų priklausė jam. Ta- 
čiau brolis ja beveik nesinaudojo, aiškino, neva filmuosiąs gy- 
vūnus ir paukščius, bet patykinusi jam iš paskos pamačiau, 
kad susitinka su mergina, o miške juodu neveikė nieko kito, 
kaip tik bučiavosi ir glamžėsi. 

„Man reikia kameros, — pareiškiau broliui. — Jei atiduosi 
kamerą - neskųsiu.“ Kamerą gavau kaipmat, be jokių atsikal- 
binėjimų, gavau ją ir ėmiausi filmuoti. 

Sebastianas. Jis šypsos man. Filmuoju Folgefonos gatve 
žingsniuojantį Sebastianą, jis vaiposi, šypsosi man, rodo man 
grimasas. Et, Sebastianas. Mano pirmoji meilė. Mano vienin- 
telė meilė. 

Pamenu, stovėdavau už užuolaidų ir žvilgsniu ieškodavau 
jo, grįžtančio iš mokyklos, jis dvejais metais už mane vyresnis, 
tad paprastai jam pamokos baigdavosi viena vėliau. Parskuos- 
davau namo ir stodavau į žvalgybą prie lango. Jis niekad nevė- 
luodavo, skubėdavo grįžti, nes talkino tėčio kepykloje — toje, 
kuri veikė Liaudies namuose, čia pat už daugiabučio. Dirbda- 
vo ir prieš pamokas, ir joms pasibaigus. 

Sebastianas vaikščiodavo vienas. Niekas nenorėdavo eiti 
su juo — berniuku be dešinės rankos, niekas nenorėjo su juo 
būti. Išskyrus mane. Mane prie jo traukė — jis buvo toks gra- 
žus, visuomet taip skaniai kvepėdavo. Kepiniais, miltais ir 
marcipaniniais krepšeliais. 

Kitus atbaidė jo rankos stimburėlis. Vieną rytą Sebastia- 


nas darbavosi kepykloje, buvo nukeipęs ir apkvaitęs nuo neiš- 

simiegojimo, staiga jo ranką įsuko maišytuvas. Visur pritiško 
kraujo - į tešlą, ant sienų. Reikėjo amputuoti. 

Perskaičiau, kas apie amputaciją buvo rašoma „Sveikatos 
žinyne“: Atliekant a. oda ir minkštieji audiniai perpjaunami 
taip, kad būtų galima kuo geriau padengti bigę nesužalota oda. 
Išmokusi tą sakinį mintinai svajodavau apie Sebastiano ran- 
ką — norėjau pačiupinėti jo ranką, norėjau prie jos prisiliesti, 
bet neišdrįsdavau. 

Kulniuodavau su juo į mokyklą, stebėdavau pro langą, 
kalbėdavausi per mažąjį langelį palei grindinį, kol jis vikriai, 
nors ir vienarankis, sukdavosi kepykloje. Po a. dažnai pasi- 
reiškia vadinamieji fantominiai skausmai, kai pacientas jaučia 
skausmą įvairiose amputuotos rankos ar kojos vietose. 

Man be perstojo knietėjo jo paklausinėti apie fantominius 
skausmus — kas tai per jausmas, kai skauda vietoj, kurios nėra. 
Taip ir nepaklausiau. 

— Tavo talentas buvo matyti jau tada, — taria mama ploda- 
ma, kai baigia suktis paskutinė juostelė. 

Tėtis nukabina ekraną, išrenka projektorių. 

— Išties. Buvai apdovanota. Tavo gabumai skleidėsi visais 
laikais. 

Mama pakyla ir palinki labos nakties. 

Tėtis sudeda juosteles atgal į nedidelį lagaminėlį. 

Mąstau apie brolį, perleidusį man tą kamerą. Šį vakarą buvau 
aplankyti jo ir šeimos, jie nusipirko namą su vaizdu į Sandvinva- 
tneto ežerėlį. Du vaikai, dvi mašinos, du pasauliai. Kaip viskas 


būtų susikloję, jeigu jis tąkart nebūtų atidavęs man kameros? 

— Ar žinai ką nors apie Sebastianą? — klausiu tėčio. 

Jis gūžteli pečiais ir atsako, kad nežino, kur Sebastianas 
dabar, bet kai uždarė kepyklą, iš Odos išsikraustė. 

Ištuštinu kolos butelį ir pasirąžiusi prieinu prie akvariu- 
mo. Auksinės žuvelės suka ratą po rato būriu — be praeities, 
be ateities. 

Pasakau tėčiui, kad netikiu juo. Netikiu, kad mama apsi- 
metinėja. Matau iš to, kaip vaikšto. Kaip nebeturi jėgų. 

— Jai hipochondrija, — nukerta tėtis. — Ji visą gyvenimą 
buvo hipochondrikė. Patikėk manim! 

Sakau, kad netikiu. 

— Ateik, — paliepia jis. 

Stoviu kaip įbesta ir tik spoksau į jį, kol galiausiai ima 
mot man ranka. 

— Eikš. 

Jis nusiveda mane į vonios kambarį, atsiklaupia ant visų 
keturių ir iš po vonios dugno išžvejoja paslėptą raktą. Tada 
atrakina vaistinėlę. Ji grūste prigrūsta dėžučių, tablečių bute- 
liukų, mikstūrų, tepaliukų, kremų, piliulių. 

Tėtis traukia dėžutes ir skaito etiketes, koks gydytojas ir 
kokiu laikotarpiu skyrė vaistą. Randam tokių, kurie buvo 
prirašyti prieš daugybę metų. 

— Kas yra „Mogadon'? - klausiu imdama vieną iš buteliukų. 

— Migdomieji, - atsako tėtis. 

— Gal reikėtų išgerti vieną, - tariu. - Galų gale pamiegočiau. 

— Taigi, šita šeimynėlė amžiais galuojas. Vis nemiega. 


Perbraukiu pirštu per butelaičius ir dėžutes. 

— Ai, verčiau apskritai nebūčiau grįžusi, — atsidūstu. 

— Kur jau, — tarsteli tėtis ir apkabina mane. — Kur jau. 

— Kodėl neištuštini visos spintelės? — klausiu. 

Atsako svarstęs taip padaryti, bet nepadėtų. Nieko nepa- 
keistų. Ne kažin ką taip pasiektų. 

Pasakau, kad eisiu miegoti. 

Jis pabučiuoja mane į kaktą. 

— Labanakt, vaike. 

Atsigulusi blaškausi nuo šono ant šono. Ant vienos iš sie- 
nų tėtis pakabino Niujorko nuotrauką — tą garsųjį nespalvotą 
statybininkų, vorele apsėdusių plieno siją, kadrą. Vyrai išsi- 
traukę maisto dėžutes ir cigaretes. Pietauja sau padangėje, o 
po jais driekiasi Manhatanas. 

Pasiėmusi mobilųjį surenku numerį. 

Klausaus, kaip ragelyje ošia, kol signalas keliauja, kur 
siųstas, ir mezgasi ryšys. Įsivaizduoju, kaip telefonas girdė- 
ti bute, Viljamsberge, kaip skamba kambaryje, pamažu pri- 
tvinkstančiame nakties. 

Pro mūsų svetainės langą matyti automobilių sąvartynas, 
užgrioztas lūženomis, netrukus jos bus palydėtos į paskuti- 
nę kelionę. Tolumoje dūluoja Bruklinas. Matau, kaip mano 
miela uždeda plokštelę ir šoka pagal muziką rūkydama, nu- 
tolusi šešiomis laiko juostomis. 

Kai sutikau ją pirmą kartą, man dingtelėjo: „Ten Adriana 
Šeli, dievaž, ten Adriana Šeli, reikia prieiti ir ją pakalbinti.“ 
Štai kaip mano mergina su tom didelėm lūpom ir šviesiais 


plaukais primena Adrianą Šeli. 

Į ausį sugergždžia metalinis balsas. Paskambinau nenau- 
dojamu numeriu. Nuryju iš vonios atsineštą migdomųjų tab- 
letę. 

Gulėdama klausausi savo kvėpavimo. Alsuoju per greitai, 
įkvepiu per tankiai ir negiliai. Šuns lekavimas. Niujorkieriš- 


kas kvėpčiojimas. 


Kažkur namuose dainuoja Elvis. Elvis čia, niekur nedin- 
gęs. Jis prisikėlė iš mirusiųjų. Jau gerai įdienoję, girdžiu, kad 
mama kažkur bute klausosi Elvio. „Hound Dog“, „Don't Be 
Cruel“. Nekaltumo dainos. 

Pamėginu keltis, bet nuovargis laužia, Niujorke vidurys 
nakties, neturiu jėgų, man silpna, pakylu ant alkūnių ir virs- 
tu atgal į lovą. 

Užsnūdusi sapnuoju Elvį su baltu kostiumu, papuoštu 
žvyneliais, lakūno akiniais nuo saulės ir didžiausiom pasau- 
lyje žandenom, jis lyg King Kongas nurioglina Rytų 24-ąja, 
vienoje rankoje nešasi mano merginą, tada ropščiasi į „Empi- 
re State Building“, o tūkstančiai policininkų bando nuginti 
jį žemyn. 

Kai galų gale atsikeliu, namie tylu. 

Tėtis, išsitiesęs ant sofos apačioje, miega pietų pokaičio. 

Dorai nesuvokiu ką ir kodėl darau, bet įeinu į tėvų miega- 
mąjį. Oras čia troškus ir sudvisęs, tarsi nuo mano išvažiavimo 
langai taip ir nebuvo praverti. 

Regiu mamos siuvamąją, kėdes, išsiuvinėtus paveikslus, 


užuodžiu senų drabužių ir patalynės tvaiką. Išgirstu, kaip 

tiksi žadintuvas, matau, kad rodo neteisingą laiką — atsilieka 
šešiomis ar septyniomis valandomis. 

Atitraukiu naktinės spintelės stalčių, žinau, kad nedera, 
bet atitraukiu. Iš lėto atidarau naktinės spintelės stalčiuką. 
Jis prikrautas rentgeno nuotraukų. Jų čia gal penkiasdešimt. 
Plaučių, klubų, širdies, rankų, skrandžio, žarnyno nuotrau- 
kos. Keliu jas prieš šviesą ir tyrinėju mamą iš vidaus. 

Pačioje stalčiaus apačioje, po rentgeno nuotraukomis, ran- 
du pageltusią iškarpą su Elviu. Miglorai prisimenu ją mačiusi 
anksčiau. Kadras greičiausiai buvo iškirptas iš žurnalo, o tada 
priklijuotas prie kartono gabalo. 

Jaunasis Elvis apsitaisęs juodu kostiuminiu švarku, baltais 
marškiniais ir pasirišęs šviesų kaklaraištį. Jis laiko apkabinęs 
šviesiaplaukę moterį. Šioji vilki kokteilinę suknelę su pernešė- 
lėmis ir stovi beveik nusigręžusi nuo fotografo. 

Moters nuotraukoje šukuosena tokia par kaip mamos 
septintajame dešimtmetyje. Mama visą gyvenimą alpėjo dėl 
Elvio, buvo įsimylėjusi jį labiau nei tėtį. Sakydavo mums, kad 
mūsų tikrasis tėvas — Elvis. 

Susivokiu, kad ieškau atsakymo ir kad net nenumanau, į 
kokį klausimą. Kapsčiausi paaiškinimo, bet ničnieko neapti- 
kau. Vienintelis mano radinys — Elvis. 

Toje nuotraukoje Elvis nearpažintąją laiko apjuosęs per lie- 
menį, jo ranka ištiesta po pat krūtimi, kuri it rodyklės smailė 
krypsta į jo tamsų švarką. Ji stovi į kažką atsišliejusi, ko gero, 
ten laiptų turėklas. Moters rankos nuleistos, o Elvis ją švelniai 


spaudžia prie atramos. Jų liežuvių galiukai susitinka. 

Sebastianas. Aukšta žolė, paparčiai akinamoj saulės švie- 
soj, mudu gurkšnojome slyvų vyną, slyvų vynu nugirdėm ke- 
lias bites, krizenom ir juokėmės, aš užsimerkiu, Sebastianas 
prispaudžia mane prie žolės, prisidengusi nuo spindulių akis 
pažvelgiu į jį, žiūriu į jį mėlynoje dangaus proskynoje. 

— Koks jausmas? — klausiu. 
— Apie ką tu? 

Aš dvejoju, saulė gelia akis. 
— Su ta ranka. 

— Nori paliesti? 

Neatsakau. 

— Noriu, kad ją paliestum, - taria Sebastianas. 
Ant mūsų žaižaruoja saulės šviesa. 

— Aš noriu ją nufilmuoti, — sakau. 

— Noriu, kad ją paliestum, — neatlyžta jis. 

— Noriu ją nufilmuoti, - kartoju. 

Tysau ant nugaros peraugusioje žolėje, jaučiu, kaip per 
plaukus šiūruoja paparčiai. Jis spaudžiasi prie manęs, už- 
sėda. Meldžiu, kad mane paleistų. Prašau pasitraukti. „Pa- 
sitrauk!“ — liepiu. „Paliesk ją!“ — atkerta Sebastianas. „Pa- 
sitrauk!“ — suklinku. Tada atsistoju ir nubėgu per žoles su 
kamera rankoje. 

Atsimerkiu, jaučiu, kaip susitraukia vyzdžiai. Paimu El- 
vio nuotrauką, vėl užsimerkiu ir apgraibomis išeinu į šiltą 
vasaros dieną. 

Patraukiu Folgefonos garve užmerkusi akis, priešais save 


laikydama Elvio nuotrauką. Dabar jau žinau, kur eiti, žiūrėti 

nebereikia, praeinu pro „Domus“, kur kažkada veikė kepykla, 
apsuku kampą ir žengiu pagrindinio kelio link. 

Supypsi vienas kitas automobilis, girdžiu, kaip staigiai 
stabdo, kaip šūkauja vairuotojai. Leidžiuos keliu, akla ir basa, 
sklendžiu per Odą, raudona suknelė pučias apie mano kūną 
it debesis, sustoju vidury, stoviu sustingusi — viršum manęs 
plačiai atsivėręs vasaros dangus, klausausi, kaip gatvės karto- 


damos kužda nukužda mano vardą. 


Vidury nakties mane prižadina skambutis. Mano mergina 
sako manęs pasiilgusi. Pakrizenusi ji perskaito man eilėraštį. 
„Having a Coke With You“. 

Vaizduojuosi šiltą vakaro šviesą Niujorke, kelio ženklus 
su užrašu One Way, langus, telefono būdeles, kirus, triukšmą. 
Ilgiuosi jos, taip norėčiau drauge pažiūrėti filmą, kartu išgerti 
kolos. 

Noriu būti ten, su ja, glostyti jai plaukus, bučiuoti ją, ap- 
kabinti, žiūrėti jai į akis, kai joje pratrūksta meilė. 

— Nepadėk, — sakau kaskart jai ketinant dėti ragelį. 

Ji juokiasi. 

— Nepadėk. 

Galiausiai jai nebelieka kur trauktis. 

— Nepadėk, - tariu. 

Ji padeda. 

Atsigulusi pravirkstu. Vartausi nuo šono ant šono. Lauke 
vėl lyja. Ramus vasaros lietus apgaubia Odą. 


Galiausiai atsikeliu ir nulipu virtuvėn išgerti kolos. 

Kambariai naktį persimaino. Baltos užuolaidos, šeimyni- 
niai portretai ant sienų, baldai, kilimai. Nakčia pamatai, jog 
visame kame slypi kažkokia nenumanyta prasmė. 

Prisėdusi pasklaidau senus laikraščius, neskaitau, tiesiog 
verčiu. Prisidegu cigaretę. Įsijungiu televizorių, pereinu per 
visus niekalą rodančius kanalus, išjungiu. Tylutėliai sėdžiu 
vasaros tamsoje. Vienintelė šviesa sklinda nuo akvariumo. 
Nuo žuvelių, be garso tiriančių savo pasaulėlį. 

Nulipa ir mama. Rankoje nešasi tuščią stiklinę. 

— Kas yra? — paklausia. — Ar kas atsitiko? 

Atsakau, kad lyg ir nieko. 

— Džetlagas, - priduriu. — Tiesiog džet/agas. 

Mama prieina, paglosto man skruostą. 

Nuo jos dvelkteli alkoholiu. 

— Žinai, ką tu man primeni? - klausia. 

Papurtau galvą. 

— Turbūt dabar supyksi, bet primeni man mane. Mane, 
kokia buvau jaunystėj. Kokia buvau seniau. 

Mama prisidega cigaretę ir ima pasakoti apie kažkokius 
Nyderlandų mokslininkus, kuriems pavyko atgaivinti trisde- 
šimt smegenų ląstelių, paimtų iš mirusių žmonių. 

— Visa paslaptis — duoti ląstelėms pakankamai deguo- 
nies, — šneka ji. — Joms reik didelių kiekių deguonies, nežmo- 
niškai daug deguonies. 

Susimąstau, kad mama širdyje yra kitas žmogus, man 


tos kitos pažinti neteko, iki jos prisiskverbia nebent rentgeno 

spinduliai, galbūt ji prošmėžomis yra pasirodžiusi tėčiui, bet 
ir jis išsisukinėja nuo pažinties su ja. 

— Smegenų ląstelės iškart nenumiršta, — kalba mama. — 
Jos tik tam tikra prasme ilsisi, o pasitelkus dideles deguonies 
dozes galima jas atgaivinti. 

— Ai, tegu neseka pasakų! — išsprūsta man ūmiai ir iškart 
pasigailiu. 

Balsas suskambo per griežtai, sureagavau per smarkiai. 

Ji pasisuka į mane. 

— Čia faktai, — taria. — Ne kas kita kaip faktai. 

— Suprantu, - atsakau. — Suprantu... 

Sėdim tylėdamos. Aš įbedu žvilgsnį į nuorūkas peleninėje. 

— Man rodos, žinau, ko tau pripasakojo tėvas, — prataria 
mama. 

— Ir ko? 

— Kad aš nesergu, kad meluoju, kad apsimetinėju. 

— Tai ką? 

Nežiūrėdama į mane ji išpučia dūmus. 

— Bet šįkart sergu iš tikrųjų, — taria. — Šįkart iš tikrųjų. 

Aš nieko nesakau, laukiu, kol kalbės toliau. 

— Man gyventi liko šeši mėnesiai, — tęsia ji. - Daugų dau- 
giausia šeši mėnesiai. 

Neišmanau, ką jai pasakyti. Nebesusigaudau, kuo ti- 
kėti. 

Ji užgesina cigaretę ir pravirksta. Stovi nė nekrustelėdama 
vidury kambario ir verkia. 


Priėjusi ją apkabinu. 

Mūsų veidai visai greta vienas kito. Jaučiu, kaip ji dreba 
tamsoje. Paimu jos ranką į savąją — ji tokia šilta ir glebi. 

— Aš pavargau, — taria mama. 

— Nieko baisaus, - raminu. — Nieko baisaus. 

— Nepalik manęs, - sušnibžda ji. - Neišvažiuok. 

Laikau ją apkabinusi, o mintyse — saulė, patekanti viršum 
Ugnies salos, sniegas Centriniame parke, puodelis kavos vieš- 
butyje „Chelsea“. Galvoju apie Sebastianą, apie juosteles, apie 
tai, kad įmanoma jas atsukti atgal, kad dar galėčiau ištiesu- 
si savąją paliesti jo ranką. „Atsuk atgal, ištiesk ranką ir pa- 
liesk, — dingsi galvoje, - prisiliesk prie jos, kvaile tu, prisiliesk.“ 

Rūpestingai nutraukiu mamai peruką ir pabučiuoju jos 
plikutėlį viršugalvį. 


4a 


Bičių pienelis 


Po vestuvių paklausiu jo, ar nesiruošė manęs įnešti per slenks- 
tį. „Įnešti tave? — suklūsta. — Na jau ne, prisirijai per daug tor- 
to.“ Rankine trinkteliu jam per galvą, koks akiplėša! Atraki- 
nu duris ir atsistoju taip, kad neišsisuks — turės perkelti mane 
per slenkstį. Jis pamėgina, tačiau yra pernelyg girtas, susver- 
dėja ir mudu įgriūvam į butą, ant mūsų užvirsta drabužių 
kabykla, o prieškambario veidrodis nesudūžta tik per plauką. 
„Ša, juk prižadinsi visą daugiaburį!“ — aiškinu. Mudu girtu- 
tėliai prunkščiam tysodami ant grindų. „Šššššššššš! — ramdo 
jis. - Šššššššs!“ Pabučiuoju jį. „Noriu tavęs“, — tariu. „Ojoi, ne 
dabar, — išsisukinėja, — aš pernelyg pavargęs. — „Pavargęs? — 
klausiu. — Mūsų vestuvių naktį?“ Jis sukrizenęs nuropoja į 
svetainę. Išsitiesia ant grindų kiek ilgas į šonus atmetęs ran- 
kas — it numirėlis ar angelas. Aš atropoju pavymui ir ant jo 
užsėdu. „Pabusk! —- šaukiu. — Pabusk, tinginio panti tu! Per 
senas tu!“ Nestipriai paplekšiu jam per skruostus. Jis vaidi- 
na, kad gaivaliojas iš gilaus miego. „Oi, sapnavau baisiausią 


košmarą! — burba. — Prisisapnavo, kad vedžiau!“ Paglostau 
ą p g 

jam kaktą. „Aš tavęs taip noriu“, — kuždu jam į ausį. „Ne 
šįvakar, mieloji! — atsikalbinėja. - Man baisiai skauda galvą.“ 
Įsikimbu jam į plaukus ir pešteliu. „Tu — akiplėšų akiplėša“, — 
pareiškiu ir trukteliu už plaukų kaip reikiant. Jis užrinka. 
„Eik tu žinai kur, dabar jau tikrai skauda galvą, — piktinasi. 
„Geidžiu tavęs“, — neatstoju. „Nepamiršk, kad mes dabar susi- 
tuokę!“ — burba. „Na ir kas?“ — „Ogi tas, kad prasideda ilgas 
ir nuobodus gyvenimas, — postringauja. — Galvos skausmai 
ir migrena, indų plovimai ir dulkių šluostymas.“ Aš glostau 
jam veidą kaip glosčiusi. „Ką ten sakei savo kalboje? Kad su 
tokia amžinai vakarais išgeibusia žmona jokių vaikų nebus? 
Mes dar pažiūrėsim!“ Jis suima mano ranką, perbraukia ja 
sau per veidą. Veda per skruostą, kaktą, nosį, smilkinį, lūpas. 
Bučiuoja mano ranką. Nubučiuoja kiekvieną pirštą, išbučiuo- 
ja delną. Pirštu, ant kurio mūviu naująjį žiedą, perbraukiu 
jo lūpas. „Pabučiuok mane, — tarsteli jis. — Pabučiuok, pa- 
bučiuok, pabučiuok, pabučiuok, pabučiuok, pabučiuok.“ Pa- 
silenkiu, susiradusi jo burną, bučiuoju lūpomis, prieš kelias 
valandas tarusiomis taip. Iš pradžių ilgas, neskubrus bučinys. 
Tada bučiniai tankesni, audringesni, reiklūs. Jo pirštai žaidžia 
mano plaukuose, sukasi į trumpas mano sruogas. Uodžiu 
jo kvapą - taip kvepia tik jis vienas. Jis pasuka mano veidą 
šonu. „Tavo veidas man gražiausias iš šitos pusės“, — šypsosi. 
Perbraukiu plaukais jam per veidą, šiūruoju jais pirmyn at- 
gal jo veidu. „Užsidėk akinius!“ - sukuždu. Jis bučiuoja man 
sprandą, paglosto krūtis. „Užsidėk akinius, su kuriais buvai 


pirmąją dieną!“ — šnibždu. „Bet tada nematysiu tavęs!“ — spy- 

riojasi jis. Iš švarko kišenės išsitraukia akinius. Užsidėjo juos, 
kai pozavom vestuvinei nuotraukai. Fotografas nenorėjo, kad 
būtų su jais, bet mes laikėmės savo. Pabučiuoju stiklus, tada 
vėl nuimu akinius ir pabučiuoju jam akis. Jis įsisiurbia man 
į ausies spenelį, kvėpuoja į ausį. Jaučiu, kaip ji šlampa nuo jo 
seilių. Aš pasilenkiu ir atsargiai krimsteliu jam į ausį. Gir- 
džiu jo kvėpavimą, kvėpavimą, kuris vis greitėja ir sunkėja. 
Iškvepiu į jį, pripildau jį deguonies. „Pripildai mane“, — ta- 
ria jis. „Aš tavim kvėpuoju“, — atsakau. Jo rankos nuslenka 
mano klubais, mane nutvilko nuo galvos iki kojų. Jaučiu jo 
rankas, sliuogiančias švelnia suknelės medžiaga, glamonėjan- 
čias klubus, nugarą. Prasegu viršutines jo baltų marškinių sa- 
gas. Leidžiuosi pirštu tarp medžiagos ir krūtinės, atseginėju 
marškinius, sagą po sagos, tuo pat metu bučiuodama žemyn, 
bučiniais drėkinu jo krūtinę. Jis suima mano krūtis, gniaužia 
jas per suknelę. Mano ranka nušliaužia jo kelnėmis, paliečiu 
jo lytį, pirštais nejučia atlaisvinu diržą, atsegu kostiuminių 
kelnių antuką, vėl perbraukiu ranka jo varpą, nutraukiu jam 
kelnes. Pasikėlusi suknelę nusismaukiu kelnaites ir įsileidžiu 
jį į save. Aš atsivėrusi. Atvira. Mudu susiliejam, tada pany- 
ram, o visas kambarys išgaruoja. Jis įslysta, išslysta iš manęs. 
„Jau prasideda, - kuždu. - Jau prasideda.“ Paskiau paprašau jo 
pasakyti gražiausią, kokį tik žino, žodį. Jis sušnabžda mano 
vardą. Nusijuokiu. „O kas toliau pagal gražumą?“ — klausiu. 
„Naminė bitė“, — atsako jis. „Laimė krapnojant lietui“, — an- 
trinu. „Krūtinėlė su šafranu“, — tęsia jis. „Naktinis drugys“, — 


sakau aš. „Vasaros dūzgesiai“, — taria jis. „409-as kambarys“, — 

pertariu. Bučinys atvirlaiškyje. Holivudo dangus. Bičių pie- 
nelis. Jis perbraukia ranka mano akis. „Ką darai?“ — klausiu. 
„Skaičiuoju tavo blakstienas“, - atsako. „Ką tu darai?“ — „Na 
taip, žinai, kaip toj dainoj.“ Uždainuoja. A: my most beautiful. 
„Nedainuok, — protestuoju, —- tu nemoki dainuot.“ — „Užtat 
išgirstum, kaip skambinu pianinu“, — atrėžia. „Nei tu dai- 
nuoji, nei pianinu groji“, — atkertu aš. „Kai tuokėmės, apie 
tai nė žodeliu neužsiminei“, — suunkščia. „Kai tuokėmės, aš 
apie daug ką neužsiminiau, — suprunkščiu, - be kita ko, kad 
man kaip tik dabar ovuliacija.“ — „Tai ką?“ — klausia jis. „Tai 
ką???“ — perklausiu. „Mudu juk susituokę, gal pamiršai?“ — 
sako beužsnūsdamas. Papurtau jį. „Tau nesuteikiama teisė 
miegoti! —- sakau jam. — Ne šiąnakt. Šiąnakt miegoti negali- 
ma.“ Gulim nesumerkdami akių, klausomės ant lango atbrai- 
los burkuojančio balandžio, laikrodžio, mušančio valandas, 
nudumiančio automobilio. Laukiam, kol pradės švisti. Švelni 
naktis netrukus pasibaigs. Rugsėjo pirmoji. Praėjo metai nuo 
tada, kai susitikom. Guliu tylutėliai prigludusi jam prie krū- 
tinės, klausausi, kaip plaka jo širdis, šiąnakt nenoriu miegoti, 
mąstau, kad ši naktis man bus bemiegė, būdrausiu, kol pra- 


sidės nauja diena. 


Muzikos nuorodos 


* We could dream, and keep bees (p. 6), iš „Pagan Streams“ (Van Morrison: 
„Hymns To The Silence“, 1991) 
* In my life wby do I smile... (p. 12), iš „Heaven Knows I'm Miserable Now“ 
(The Smiths: „Harful of Hollow“, 1984) 
* I will live my life... (p. 15), iš „Will Never Marry“ (Morrissey: „Bona Drag“, 
1990) 
* Please please... (p. 17), iš „Please, Please, Please, Let Me Get What I Want“ 
(The Smiths: „Louder Than Bombs“, 1987) 
* The rain fall bard... (p. 17), iš „William It Was Really Nothing“ 
(The Smiths: „Harful of Hollow“, 1984) 
* Come out and find... (p. 19), iš „Sheila Take A Bow“ (The Smiths: „Louder 
Than Bombs“, 1987) 
* And time is against me now... (p. 20), iš „Accept Yourself“ (The Smiths: 
„Harful of Hollow“, 1984) 
* Oh, please, fulfill me... (p. 20), iš „Trouble Loves Me“ (Morrissey: „Malad- 
justed“, 1997) 
* But I dont want a lover... (p. 21), iš „Youve Got Everything Now“ 
(The Smiths, „Ihe Smiths“, 1984) 
* I could have been wild... (p. 23), iš „Pretty Girls Make Graves“ (The Smiths, 
„The Smiths“, 1984) 
* Sleep on and dream of love... (p. 24), iš „November Spawned A Monster“ 
(Morrissey: single, 1990) 
* Sweetness, sweetness... (p. 25), iš „Bigmouth Strikes Again“ (The Smiths: 
„The Oueen Is Dead“, 1987) 
* You go to my bead... (p. 96), iš „You Go To My Head“ (H. Gillespie / 
J. F. Coots, atliekama Billie Holiday, New York, 1938) 

* Its oh so nice to go trav'ling... (p. 106, 108, 297, 298), iš „Its Nice To Go 
Trav'ling“ (Cahn / Van Heusen, iš Frank Sinatra: „Come Fly With Me, 
I958) 

* Oh what a perfect day... (p. 15), iš „Perfect Day“ (Lou Reed, 1973, iš Various 
Artists: „Perfect Day '97“) 

* Lights out tonight... (p. 129), iš „Badlands“ (Bruce Springsteen: „Darkness 
On The Edge of Town“, 1978) 

* Landet ble ditt, og kornet duver i sol... (p. 189), iš „De unge slekter“ (Kare Holr / 
Jolly Kramer-Johansen) 

* Sean Penn blues (p. 195), iš „Sean Penn blues“ (Lloyd Cole 8 The Commo- 
tions: „Mainstream“, 1987) 

* Wood Beez Pray Like... (p. 264), iš „Wood Beez Pray Like Aretha Franklin“ 
(Scritti Politti: „Cupid 8< Psyche 85“, 1985) 

* I think about you in a moonlit night... (p. 264), iš „Stars All Seem To Weep“ 
(Beth Orton: „Central Reservation“, 1999) 

* I remember you well in the Chelsea Hotel... (p. 304), iš „Chelsea Hotel“ (Leo- 
nard Cohen, „New Skin for the Old Ceremony“, 1974) 

* I'm dancin' barefoot... (p. 308), iš „Dancing Barefoort“ (Patti Smith Group: 
„Wave“, 1979) 

* At my most beautiful... (p. 330), iš „At My Most Beautiful“ (R.E.M.: „Up“, 
1998) 

Grytten, Frode 
Gr445 Avilio daina : [trumpos istorijos] / Frode Grytten ; iš norvegų kalbos vertė Vita 
Kvedaraitė. — Vilnius : Gimtasis žodis, 2014. — 336 p. 
ISBN 978-99$5-16-508-8 
Odoje, mažame pramoniniame Norvegijos miestelyje, stovi senutėlis daugiabutis. Iš 
namo gyventojų istorijų dėliojamas romanas. Jo veikėjai, paprasti žmonės ir drauge tikri keis- 
tuoliai, dūzgia aplink kaip bitės avilyje. Trumpi pasakojimai - liūdni ir linksmi, kartais stebi- 
nantys ir net šokiruojantys - įtraukia skaitytoją ir verčia susimąscyti. 
Rašytojas ir žurnalistas Frode Gryttenas (g. 1960) laikomas vienu įdomiausių Norvegi- 
jos novelistų ir romanistų. Jo kūryba puikiai vertinama skaitytojų ir kritikų. Novelių romanas 
„Avilio daina“ (1999) pelnė prestižinę norvegų literatūros Bragės premiją ir buvo nominuotas 
Šiaurės Ministrų Tarybos literatūros premijai. 

Novelių romanas „Avilio daina“, pasirodęs 1999 m., 
„sulaukė kritikų pagyrų, iškart buvo pripažintas plataus 
skaitytojų rato ir karaliavo tarp tų metų bestselerių. 

Knyga pelnė prestižinę norvegų literatūros Bragės premiją 
ir buvo nominuota Šiaurės Ministrų Tarybos literatūros 
premijai. Ji išversta į keletą kalbų ir pritaikyta teatro scenai. 


Odoje, mažame Norvegijos miestelyje, įsikūrusiame palei. 
fiordą tarp aukštų stačių kalnų, stovi šimtametis daugiabutis. 
Jis dūzgia tarsi avilys, pilnas įvairių žmonių gyvenimų, įkyrių 
buities garsų ir muzikos akordų. Iš trumpų namo gyventojų 
istorijų — stebinančių, liūdnų ir drauge persmelktų subtilaus 
humoro - dėliojamas romanas. Knygos veikėjai tarsi visai 
kasdieniški, tačiau drauge jaudinantys, neįprasti ir šiek tiek 
pamišę. Tikri keistuoliai - blaškosi su savo meile, neapykanta, 
neišsipildžiusiomis svajonėmis ir slaptomis viltimis. Ir kartais 
primena mus pačius... 


Rašytojas ir žurnalistas FRODE GRYTTENAS (g. 1960) 
laikomas vienu įdomiausių ir savičiausių Norvegijos novelistų 
ir romanistų. Niunošku rašantis Gryttenas debiutavo 1983 m. 
eilėraščių rinkiniu, o dabar jo kūrybą sudaro penki romanai, 
kelios novelių, lyrikos, eseistikos knygos, saviti kelionių 
aprašymai ir knygos vaikams. Jo kūriniai pelnė įvairių 
Norvegijos literatūrinių apdovanojimų. 

